(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΕ΄

Πέμπτη, 31 Αυγούστου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Κ. Βλάση, Μ. Αποστολάκη και Ν. Μηταράκη, σελ.   
2. Ειδική Ημερήσια Διάταξη:

Συζήτηση, κατόπιν αιτήματος του Πρωθυπουργού κ. Κυριάκου Μητσοτάκη σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος σχετικά με τις πρόσφατες πυρκαγιές που εκδηλώθηκαν στη χώρα, τα μέτρα στήριξης των πληγέντων και τις πρωτοβουλίες που δρομολογεί η Κυβέρνηση για την αντιμετώπιση των συνεπειών της κλιματικής κρίσης, σελ.   
3. Τήρηση ενός λεπτού σιγής για τα θύματα των πυρκαγιών στον Έβρο και σε άλλα μέρη της χώρας , σελ.   
4. Ανακοινώνεται επιστολή του Προέδρου της Κοινοβουλευτικής Ομάδας των "ΣΠΑΡΤΙΑΤΩΝ" κ. Βασιλείου Στίγκα, προς τον Πρόεδρο της Βουλής κ. Κωνσταντίνο Τασούλα, με την οποία γνωστοποιεί ότι οι Βουλευτές κ. Δημητοκάλλης Ιωάννης, κ. Κατσιβαρδάς Χαράλαμπος και κ. Κόντης Ιωάννης τίθενται εκτός της Κοινοβουλευτικής Ομάδας , σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 1 Σεπτεμβρίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
 i. Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Υγείας, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ψηφιακής Διακυβέρνησης, Επικρατείας και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 25 Αυγούστου 2023 σχέδιο νόμου: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου». , σελ.   
 ii. Οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας και Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, καθώς και ο Υφυπουργός στον Πρωθυπουργό κατέθεσαν την 30η Αυγούστου 2023 σχέδιο νόμου: «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Ηγουμενίτσας Α.Ε.»- Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.». , σελ.   
2. Κατάθεση πρoτάσεων νόμου:   
 i. Ο Πρόεδρος της Κοινοβουλευτικής Ομάδας του ΠΑΣΟΚ-Κίνημα Αλλαγής και οι Βουλευτές του Κόμματός του κατέθεσαν στις 21 Αυγούστου 2023 πρόταση νόμου: «Αποκλεισμός εκλογιμότητας συνδυασμών στις εκλογές για την ανάδειξη Δημοτικών και Περιφερειακών Αρχών», σελ.   
 ii. Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματός του κατέθεσαν στις 29 Αυγούστου 2023 πρόταση νόμου: «Μέτρα ανακούφισης της λαϊκής οικογένειας από τα χρέη». , σελ.   
 iii. Ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν σήμερα 31 Αυγούστου 2023 πρόταση νόμου: «Μη υποχρεωτική η προσθήκη ηλεκτρονικού κυκλώματος (RFID τσιπ) στις νέες ταυτότητες και άλλες διατάξεις», σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:

ΑΝΔΡΟΥΛΑΚΗΣ Ν. , σελ.   
 ΒΕΛΟΠΟΥΛΟΣ Κ. , σελ.   
 ΚΙΚΙΛΙΑΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΗΤΣΟΤΑΚΗΣ Κ. , σελ.   
 ΝΑΤΣΙΟΣ Δ. , σελ.   
 ΠΑΦΙΛΗΣ Α. , σελ.   
 ΣΤΙΓΚΑΣ Β. , σελ.   
 ΦΑΜΕΛΛΟΣ Σ. , σελ.   
  
Β. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΓΕΩΡΓΑΝΤΑΣ Γ. , σελ.   
 ΓΡΑΜΜΕΝΟΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΤΑΣΟΥΛΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΓΕΡΟΒΑΣΙΛΗ Ό. , σελ.   
 ΓΙΟΓΙΑΚΑΣ Β. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΛΑΦΑΤΗΣ Σ. , σελ.   
 ΚΑΡΑΜΕΡΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΜΑΡΚΟΠΟΥΛΟΣ Δ. , σελ.   
 ΡΑΠΤΗ Ζ. , σελ.   
 ΤΑΣΟΥΛΑΣ Κ. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΕ΄

Πέμπτη 31 Αυγούστου 2023

Αθήνα, σήμερα στις 31 Αυγούστου 2023, ημέρα Πέμπτη και ώρα 10.51΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος σχετικά με τις πρόσφατες πυρκαγιές που εκδηλώθηκαν στη χώρα, τα μέτρα στήριξης των πληγέντων και τις πρωτοβουλίες που δρομολογεί η Κυβέρνηση για την αντιμετώπιση των συνεπειών της κλιματικής κρίσης.

Συνεδριάζουμε σήμερα μετά από σχετικό αίτημα του Πρωθυπουργού που απεστάλη τη Δευτέρα 28 Αυγούστου και γνωστοποιήθηκε άμεσα στους Προέδρους των Κοινοβουλευτικών Ομάδων της Αντιπολίτευσης όπως ορίζει ο Κανονισμός της Βουλής.

Σύμφωνα με τα οριζόμενα, η ανακοίνωση γίνεται αυτοπροσώπως από τον Πρωθυπουργό και προβλέπει ο Κανονισμός της Βουλής τη διάρκεια των ομιλιών και του Πρωθυπουργού και των Αρχηγών. Αυτή τη διάρκεια χθες η Διάσκεψη των Προέδρων τη μεγάλωσε λόγω της σημασίας του θέματος αλλά και της ανάγκης να διατυπωθούν πληρέστερα οι απόψεις των πολιτικών Αρχηγών.

Προτείνω, συνεπώς, έπειτα από την απόφαση της Διάσκεψης των Προέδρων σύμφωνα με την κοινοβουλευτική πρακτική που ακολουθούμε και στις προηγούμενες αντίστοιχες διαδικασίες, οι χρόνοι ομιλίας του Πρωθυπουργού και των Προέδρων των Κοινοβουλευτικών Ομάδων της Αντιπολιτεύσεως να διευρυνθούν εις τρόπον ώστε ο μεν Πρωθυπουργός να ομιλήσει στην πρωτολογία του για πενήντα λεπτά, στη δευτερολογία του για είκοσι πέντε λεπτά και στην τριτολογία του επίσης για είκοσι πέντε λεπτά, οι δε Πρόεδροι των λοιπών Κοινοβουλευτικών Ομάδων να λάβουν τον λόγο στην πρωτολογία τους για είκοσι πέντε λεπτά και στη δευτερολογία τους για δεκαπέντε λεπτά.

Λόγω ασθενείας -και ευχόμεθα περαστικά προφανώς- του Προέδρου της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπα στη συζήτηση τον αναπληροί ο Κοινοβουλευτικός Εκπρόσωπος που ορίστηκε απ’ αυτόν –με επιστολή- κ. Παφίλης Αθανάσιος, σύμφωνα επίσης με τον Κανονισμό της Βουλής.

Δέχεται το Σώμα αυτή την πρόταση της Διάσκεψης των Προέδρων;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Η πρόταση έγινε δεκτή ομοφώνως.

Ήθελα προηγουμένως να παρακαλέσω τον Πρωθυπουργό και τους Αρχηγούς για την τήρηση του χρόνου πέραν της τυπικότητας του πράγματος και για έναν επιτακτικό πραγματικό λόγο. Σήμερα ο Πρωθυπουργός έχει σοβαρό ραντεβού εξωτερικής πολιτικής με την Πρωθυπουργό της Ιταλίας. Θα χρειαστεί να αποχωρήσει κάποια στιγμή νωρίς το απόγευμα. Εάν τηρηθούν οι χρόνοι, το πράγμα θα είναι συμβατό με τις σοβαρές του υποχρεώσεις.

Πριν καλέσω στο Βήμα τον Πρωθυπουργό, επιτρέψτε μου να κάνω κάποιες ανακοινώσεις προς το Σώμα που πρέπει να μπουν στα Πρακτικά.

Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Υγείας, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ψηφιακής Διακυβέρνησης, Επικρατείας και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 25 Αυγούστου 2023 σχέδιο νόμου: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου».

Παραπέμφθηκε στην αρμόδια Διαρκή Επιτροπή.

Οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας και Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, καθώς και ο Υφυπουργός στον Πρωθυπουργό κατέθεσαν στις 30 Αυγούστου 2023 σχέδιο νόμου: «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Ηγουμενίτσας Α.Ε.»- Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.».

Παραπέμπεται στην αρμόδια Διαρκή Επιτροπή.

Ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής και οι Βουλευτές του κόμματός του κατέθεσαν στις 21 Αυγούστου 2023 πρόταση νόμου: «Αποκλεισμός εκλογιμότητας συνδυασμών στις εκλογές για την ανάδειξη Δημοτικών και Περιφερειακών Αρχών».

Παραπέμπεται στην αρμόδια Διαρκή Επιτροπή.

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματός του κατέθεσαν στις 29 Αυγούστου 2023 πρόταση νόμου: «Μέτρα ανακούφισης της λαϊκής οικογένειας από τα χρέη».

Παραπέμπεται στην αρμόδια Διαρκή Επιτροπή

Ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν σήμερα 31 Αυγούστου 2023 πρόταση νόμου: «Μη υποχρεωτική η προσθήκη ηλεκτρονικού κυκλώματος (RFID τσιπ) στις νέες ταυτότητες και άλλες διατάξεις».

Παραπέμπεται στην αρμόδια Διαρκή Επιτροπή

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 1 Σεπτεμβρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 55/28-8-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας της Νέας Δημοκρατίας κ. Μάριου Σαλμά προς τον Υπουργό Υγείας, με θέμα: «Μη αποδοτική λειτουργία του Γενικού Νοσοκομείου Αγρινίου».

2. Η με αριθμό 47/28-8-2023 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Θεανώς Φωτίου προς την Υπουργό Εσωτερικών, με θέμα: «Βρέφη και νήπια, με voucher ή χωρίς, σε δημοτικούς βρεφονηπιακούς σταθμούς που δεν τηρούν τον Κανονισμό Πυροπροστασίας».

3. Η με αριθμό 46/28-8-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού, με θέμα: «Ετοιμότητα Υπουργείου ως προς την καταγραφή και την κάλυψη των κενών σε εκπαιδευτικό και βοηθητικό προσωπικό γενικής και ειδικής εκπαίδευσης και λειτουργίας των Ολοήμερων Δημοτικών Σχολείων».

4. Η με αριθμό 44/28-8-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υποδομών και Μεταφορών, με θέμα: «Κατασκευή του επαρχιακού δρόμου Λάρισας – Φαρσάλων».

5. Η με αριθμό 43/28-8-2023 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας των Σπαρτιατών κ. Αλέξανδρου Ζερβέα προς τον Υπουργό Εθνικής Άμυνας, με θέμα: «Ουκρανοί πιλότοι θα εκπαιδεύονται με ελληνικά F-16. Νέο πακέτο στρατιωτικής βοήθειας στην Ουκρανία. Εθνικά επικίνδυνη η περαιτέρω εμπλοκή της πατρίδας μας στον ρωσοουκρανικό πόλεμο».

6. Η με αριθμό 41/28-8-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας της Νίκης κ. Τάσου Οικονομόπουλου προς τον Υπουργό Κλιματικής Κρίσης και Πολιτικής Προστασίας, με θέμα: «Χρήση μη Επανδρωμένων Αεροχημάτων (ΜΕΑ) στην επιτήρηση δασών».

7. Η με αριθμό 60/28-8-2023 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών, κ. Ζωής Κωνσταντοπούλου προς τον Υπουργό Προστασίας του Πολίτη, με θέμα: «Η δολοφονία του Μιχάλη Κατσούρη και οι ευθύνες της Κυβέρνησης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 48/28-8-2023 επίκαιρη ερώτηση της Βουλευτού Επικρατείας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Έλενας Ακρίτα προς τον Υπουργό Προστασίας του Πολίτη, με θέμα: «Φαινόμενα φαρ-ουέστ στη χώρα- ακροδεξιοί «πολιτοφύλακες» αιχμαλωτίζουν μετανάστες και καλούν σε πογκρόμ».

2. Η με αριθμό 45/28-8-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού, με θέμα: «Για τη μεταστέγαση του Κρατικού Ωδείου Θεσσαλονίκης σε έναν ενιαίο χώρο».

3. Η με αριθμό 56/28-8-2023 επίκαιρη ερώτηση του Προέδρου της Κοινοβουλευτικής Ομάδας των Σπαρτιατών και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Κλιματικής Κρίσης και Πολιτικής Προστασίας, με θέμα: «Φονικές πυρκαγιές και πλήρης αδυναμία αντιμετώπισής τους από την Κυβέρνηση».

4. Η με αριθμό 53/28-8-2023 επίκαιρη ερώτηση του Βουλευτή Λαρίσης της Κοινοβουλευτικής Ομάδας της Νίκης κ. Γεωργίου Ρούντα προς τον Υπουργό Εθνικής Άμυνας, με θέμα: «Κίνδυνος Καταστροφής Στρατιωτικών Εγκαταστάσεων από τις Πυρκαγιές».

5. Η με αριθμό 61/28-8-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία, προς την Υπουργό Πολιτισμού, με θέμα: «Η διεκδίκηση των Γλυπτών του Παρθενώνα ενόψει της πρόσφατης αποκάλυψης της κλοπής χιλιάδων αντικειμένων από το Βρετανικό Μουσείο».

6. Η με αριθμό 49/28-8-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Καραμέρου προς τον Υπουργό Ψηφιακής Διακυβέρνησης, με θέμα: «Πρόγραμμα αναβάθμισης ψηφιακών δεξιοτήτων των στρατεύσιμων».

7. Η με αριθμό 51/28-8-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας, με θέμα: «Παραμένει και οξύνεται το πρόβλημα της δυσοσμίας σε περιοχές της πόλης Κατερίνης στην Περιφερειακή Ενότητα (Π.Ε.) Πιερίας».

8. Η με αριθμό 57/28-8-2023 επίκαιρη ερώτηση του Προέδρου της Κοινοβουλευτικής Ομάδας των Σπαρτιατών και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Εθνικής Άμυνας, με θέμα: «Διαρροή άκρως απόρρητου εγγράφου, ακύρωση σύμβασης και απόσυρση Ρωσικών οπλικών συστημάτων».

9. Η με αριθμό 54/28-8-2023 επίκαιρη ερώτηση του Βουλευτή Πιερίας της Κοινοβουλευτικής Ομάδας της Νίκης κ. Κομνηνού Δελβερούδη προς τον Υπουργό Κλιματικής Κρίσης και Πολιτικής Προστασίας, με θέμα: «Αναποτελεσματικότητα του υφιστάμενου μηχανισμού δασοπροστασίας».

10. Η με αριθμό 62/28-8-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία, προς την Υπουργό Κοινωνικής Συνοχής και Οικογένειας, με θέμα: «Η ανεπάρκεια κρατικής μέριμνας προς τους αστέγους».

11. Η με αριθμό 50/28-8-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Πέτρου Παππά προς τον Υπουργό Εθνικής Άμυνας, «Άρση οικονομικών αδικιών εις βάρος του στρατιωτικού προσωπικού των Ενόπλων Δυνάμεων».

12. Η με αριθμό 52/28-8-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Κοινωνικής Συνοχής και Οικογένειας, με θέμα: «Για την έλλειψη Δημόσιων Δομών Φροντίδας Ηλικιωμένων στην Κρήτη».

Τέλος, είναι βεβαίως και η επιστολή του κ. Κουτσούμπα για την οποία αναφέρθηκα προηγουμένως.

Συγγνώμη γι’ αυτή την κόπωση των πολλών ανακοινώσεων, αλλά επειδή τώρα ανοίγει η Ολομέλεια έπρεπε να ανακοινωθούν.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Παρακαλώ. Έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κύριε Πρόεδρε, θεωρώ ότι έχουμε χρέος να κρατήσουμε ενός λεπτού σιγή για τους συνανθρώπους μας που έχασαν άδικα τη ζωή τους και στον Έβρο και σε άλλα μέρη της χώρας από τις πυρκαγιές.

**ΠΡΟΕΔΡΟΣ (Κωνσταντίνος Τασούλας):** Βεβαίως.

(Στο σημείο αυτό τηρείται στην Αίθουσα ενός λεπτού σιγή)

Καλείται στο Βήμα ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, κυρίες και κύριοι συνάδελφοι, κατ’ αρχάς να ευχηθώ περαστικά στον Γενικό Γραμματέα του Κομμουνιστικού Κόμματος.

Προσέρχομαι στη σημερινή συζήτηση πριν ακόμα κλείσει αυτό το δύσκολο καλοκαίρι και δυστυχώς με την φωτιά στον Έβρο να είναι ακόμα ενεργή με πρώτο στόχο να αναζητήσουμε εξηγήσεις και να συγκλίνουμε σε λύσεις για τις φετινές πυρκαγιές.

Ελπίζω και εύχομαι να κάνουμε μια ουσιαστική και τεκμηριωμένη συζήτηση, εμφανίζοντας πραγματικά στοιχεία, περιγράφοντας τις πρωτοβουλίες που έχουμε αναλάβει, εντοπίζοντας με θάρρος πιθανές αδυναμίες της πολιτείας και ακούγοντας όχι μόνο τις αυτονόητες ενστάσεις που αναμένει κανείς πάντα στη σημερινή κοινοβουλευτική διαδικασία, αλλά κυρίως προτάσεις, συγκεκριμένες και τεκμηριωμένες, για την επόμενη μέρα, γιατί δυστυχώς, η κλιματική κρίση είναι εδώ. Είναι εδώ, ολοένα πιο απειλητική για όλους μας. Σε έναν κίνδυνο που αφορά τους πάντες, η απάντηση προφανώς πρέπει να δοθεί από όλους και πιστεύω ότι το τελευταίο το οποίο αναζητούν σήμερα οι πολίτες είναι ακόμα μία συνηθισμένη κοινοβουλευτική κοκορομαχία. Αυτό το οποίο περιμένουν είναι λογοδοσία, σοβαρότητα, ωριμότητα, υπευθυνότητα, απέναντι σε ένα φαινόμενο, το οποίο προφανώς ταλανίζει και δοκιμάζει την πατρίδα μας, αλλά ταυτόχρονα ταλανίζει και δοκιμάζει ολόκληρο τον πλανήτη.

Είναι αυτονόητο ότι οι φωτιές δεν έχουν κομματικό χρώμα. Έτσι, συνεπώς, πρέπει να είναι και οι τοποθετήσεις μας ψύχραιμες, ρεαλιστικές, αυστηρές όπου χρειάζεται, κυρίως, όμως, δοκιμασμένες στη ζυγαριά του αληθινού, του συγκεκριμένου, του δοκιμασμένου, του εφαρμόσιμου, του κοστολογημένου. Διαφορετικά, το συμπέρασμα θα είναι κάτι χειρότερο από άστοχο, θα είναι απλά αναποτελεσματικό. Θα είναι ακόμα μία συζήτηση, που θα καταγραφεί στο συλλογικό υποσυνείδητο ως κοινοβουλευτικά αδιάφορη.

Θέλω κατ’ αρχάς να εκφράσω από το Βήμα της Βουλής τη συμπαράστασή μου σε όλες και σε όλους που δοκιμάστηκαν και δοκιμάζονται ακόμα από την πύρινη λαίλαπα, που πολιόρκησε φέτος το καλοκαίρι την πατρίδα μας και να διαβεβαιώσω ότι -θα έχω την ευκαιρία στη συνέχεια να είμαι και πιο αναλυτικός- το κράτος θα ολοκληρώσει με μεγάλη ταχύτητα όλες τις διαδικασίες αποζημιώσεων, ξεκινώντας άμεσα -όπως οφείλουμε να κάνουμε- και την αποκατάσταση των περιοχών που χτυπήθηκαν.

Από την άλλη πλευρά, δεν υπάρχει καμμία αμφιβολία ότι όλοι είμαστε πληγωμένοι από όσα προηγήθηκαν. Έχουμε επίγνωση των απωλειών και οφείλουμε να διδαχθούμε από τα λάθη μας. Θα πρέπει, όμως, να συμφωνήσουμε και σε μία παραδοχή, κοινή παραδοχή, η οποία προκύπτει από την παγκόσμια εμπειρία: Να συνειδητοποιήσουμε δηλαδή κάτι το οποίο δεν βιώνουμε μόνο στην Ελλάδα, αλλά σε πολλές περιοχές του κόσμου, ότι οι κλιματικές απειλές -δεν αναφέρομαι μόνο στις πυρκαγιές, τις πλημμύρες, σε ακραία καιρικά φαινόμενα- βρίσκονται συχνά -όχι πάντα, αλλά συχνά- ένα βήμα μπροστά από την άμυνα του ανθρώπου. Αυτό, όμως, σε καμμία περίπτωση δεν μπορεί να σημαίνει, ότι η δική μας κινητοποίηση δεν πρέπει να προχωρήσει και δεν πρέπει να προσαρμοστεί στα νέα δεδομένα.

Αυτά που κάνουμε σήμερα μπορεί να είναι αρκετά για αυτά που συνέβαιναν πριν από κάποια χρόνια. Κάθε χρόνο, όμως, πρέπει να κάνουμε περισσότερα, διότι το ίδιο το φαινόμενο αλλάζει και αποκτά τη δικιά του δυναμική, σε μία πρωτόγνωρη εποχή. Στην Αμερική κάηκε μια ολόκληρη πόλη, στη Χαβάη, χωρίς δυστυχώς οι αρχές να προφτάσουν να την εκκενώσουν, με εκατοντάδες νεκρούς, δεν γνωρίζουμε ακόμα πόσοι είναι οι νεκροί, το πιο πιθανό είναι ότι δεν θα το μάθουμε ποτέ καθώς είναι πρακτικά αδύνατη πια η ταυτοποίηση του DNA όσων έχουν δηλωθεί ως αγνοούμενοι.

Όλος ο μεσογειακός Νότος δοκιμάστηκε από πυρκαγιές, στην Τενερίφη είχαμε μία φωτιά, η οποία έκαψε το μισό νησί, στον Καναδά έχουμε πυρκαγιές πρωτοφανείς, οι οποίες πρακτικά δεν σβήνουν, διαρκούν ολόκληρους μήνες. Αυτή είναι η πραγματικότητα της νέας κλιματικής κρίσης, η οποία είναι ήδη εδώ.

Και γι’ αυτόν ακριβώς τον λόγο στον τόπο μας, αν και προετοιμαστήκαμε -και θα επιμείνω σε αυτό και είμαι έτοιμος να απαντήσω και σε όποια καλόπιστη κριτική- προετοιμαστήκαμε, ναι, καλύτερα από οποιαδήποτε άλλη χρονιά, βρεθήκαμε αντιμέτωποι με έναν συνδυασμό γεγονότων χωρίς προηγούμενο.

Πάμε, λοιπόν, να τα διατρέξουμε. Αυτό το καλοκαίρι ήταν το πιο θερμό καλοκαίρι από τότε που γίνονται καταγραφές. Είχαμε έναν από τους πιο έντονους και διαρκείς καύσωνες τον οποίον ακολούθησαν συστηματικά ισχυροί άνεμοι. Υπήρξε, δηλαδή, αυτός ο εξαιρετικά επικίνδυνος συνδυασμός του ζεστού, του ξηρού, μαζί με ανέμους, αυτό που αποκαλείται στη διεθνή βιβλιογραφία hot, dry wind, σε πολλές περιοχές της χώρας. Στον Έβρο είχαμε ανέμους εξαιρετικά ασυνήθιστους –παρ’ ότι ο Έβρος επηρεάζεται από τα μελτέμια- ως προς την επιμονή τους και τη διάρκειά τους. Υπήρξαν εβδομάδες που είχαμε παραπάνω από πεντακόσιες πυρκαγιές, υπήρχαν σαρανταοκτάωρα που είχαμε διακόσιες είκοσι φωτιές που έπρεπε να διαχειριστεί η Πυροσβεστική.

Θα το ξαναπώ και στη συνέχεια, οι φωτιές οι οποίες βλέπουμε στην τηλεόραση, είναι οι ελάχιστες φωτιές οι οποίες ξεφεύγουν, γίνονται μεγάλες και ενίοτε μετατρέπονται σε μέγα πυρκαγιές, όπως αυτή στον Έβρο. Για όλες τις υπόλοιπες πυρκαγιές, δεν θα μάθουμε ποτέ τίποτα, γιατί είναι αυτές οι οποίες έσβησαν το πρώτο δεκάλεπτο, την πρώτη ώρα, με ελάχιστες επιπτώσεις στο φυσικό περιβάλλον, επειδή ακριβώς υπήρξε γρήγορη προσβολή από τις πυροσβεστικές δυνάμεις και από τους εθελοντές μας.

Τον Ιούλιο και τον Αύγουστο, όπως ξέρετε, έχουμε μια κλίμακα επικινδυνότητας στην Πολιτική Προστασία από το 1 έως το 5. Κλίμακα 5 σημαίνει ακραίος συναγερμός. Επίπεδα ακραίου συναγερμού 5, όχι μόνο σε μία περιοχή αλλά σε πολλές περιοχές της χώρας, είχαμε επτά φορές φέτος το καλοκαίρι. Το 2021 οι ανάλογες περιπτώσεις ήταν μόνο τέσσερις. Πέρυσι δεν ήταν καμμία. Δεν κάναμε καθόλου συζήτηση την περσινή χρονιά. Η περσινή χρονιά ήταν μια χρονιά εξαιρετικά καλή: Κάηκαν γύρω στα διακόσιες πενήντα χιλιάδες στρέμματα, το μισό δηλαδή από τον μέσο όρο. Και πρέπει να μας προβληματίσει τι είναι αυτό το οποίο κάνει μια χρονιά καλή και τι είναι το άλλο το οποίο κάνει μια χρονιά κακή, όταν έχουμε περισσότερα μέσα στη διάθεσή μας φέτος απ’ ό,τι είχαμε πέρυσι. Το 2021 είχαμε τέσσερις περιπτώσεις συναγερμού 5, το 2019 είχαμε δύο, το 2012 μόλις μία και όλες τις υπόλοιπες χρονιές καμμία. Αυτό για να αντιληφθούμε το ακραίο των συνθηκών που έπρεπε να διαχειριστούμε. Και αυτό είναι κάτι που επιβεβαιώνει τη ραγδαία αύξηση και τη διαφοροποίηση του είδους του κινδύνου: Μικρές εστίες οι οποίες περνούν με πάρα πολύ μεγάλη ταχύτητα εφιαλτικές διαστάσεις, ακόμα και όταν υπάρχει έγκαιρη κινητοποίηση, όχι απλά έγκαιρη, αλλά άμεση κινητοποίηση των πυροσβεστικών δυνάμεων και των εναέριων μέσων.

Να αναφερθώ παραδειγματικά στη φωτιά της Πάρνηθας. Η φωτιά της Πάρνηθας εντοπίστηκε σχεδόν αμέσως από μια αστυνομική δύναμη η οποία βρισκόταν κοντά στο Μοναστήρι της Ζωοδόχου Πηγής και το ελικόπτερο το οποίο προσέβαλε τη φωτιά έφτασε στη φωτιά πέντε με έξι λεπτά αφότου η φωτιά εντοπίστηκε. Είχε δηλαδή προσβολή από αέρα από ένα ελικόπτερο το οποίο κουβαλάει οκτώ τόνους νερό. Αυτό δεν ήταν αρκετό για να σταματήσει τη φωτιά. Και όταν η φωτιά καβάλησε τη ράχη και έφτασε στο νότιο τμήμα της Πάρνηθας είχαμε αυτό το φαινόμενο, το οποίο θέλω να σας το δείξω, για να αντιληφθούμε ακριβώς τι πρέπει να διαχειριστούν οι πυροσβέστες μας: Η φωτιά βρίσκεται από τη μία μεριά της χαράδρας και μέσα σε ελάχιστο χρονικό διάστημα περνάει πάνω από μία χαράδρα τριακοσίων μέτρων για να βρεθεί στην άλλη πλευρά της χαράδρας.

Αυτή, κύριε Φάμελλε, κύριε Ανδρουλάκη, κύριε Παφίλη, ήταν η πραγματικότητα την οποία έπρεπε να αντιμετωπίσουν οι πυροσβέστες μας στο πεδίο αυτό. Το λέω αυτό επειδή συχνά ακούμε αναλύσεις για την προετοιμασία την οποία μπορούμε να κάνουμε, τεκμηριωμένη εν πολλοίς, τη σημασία που αποδίδουμε στις αντιπυρικές ζώνες.

Κοιτάξτε να δείτε, υπάρχουν όρια στο πόσο μπορεί να διαχειριστεί κανείς μια φωτιά στο πεδίο και υπάρχουν φωτιές που δυστυχώς καμμία αντιπυρική ζώνη δεν μπορεί να τη σταματήσει, όπως έχει πιστοποιηθεί πολλές φορές στο παρελθόν.

Το ίδιο είδαμε -και ακόμα χειρότερο- στη φωτιά του Έβρου. Στην Αλεξανδρούπολη παρατηρήθηκε για πρώτη φορά –αυτό τουλάχιστον μας λένε οι ειδικοί- το φαινόμενο του πυρονέφους της νύχτας, ένα φαινόμενο το οποίο είχε να παρατηρηθεί σε πυρκαγιά από τις καταστροφικές πυρκαγιές της Καλιφόρνιας του 2018, όταν έχασαν τη ζωή τους δεκαοκτώ άνθρωποι. Αυτή η πυρκαγιά της Αλεξανδρούπολης, του Έβρου, θα μελετάται για πολλά χρόνια ακόμα από τους επιστήμονες.

Αυτή είναι η έκταση της πρώτης πυρκαγιάς, σχετικά μικρή, η οποία ελεγχόταν από τις πυροσβεστικές δυνάμεις έως ότου άναψε για λόγους τους οποίους δεν γνωρίζουμε ακόμα -θα αναφερθώ σε αυτό στη συνέχεια-, μια μεγάλη πυρκαγιά στο βόρειο κομμάτι, η οποία κατέκαψε όλο αυτό το πορτοκαλί το οποίο βλέπετε στον χάρτη μέσα σε ελάχιστες ώρες. Η φωτιά στον Έβρο στην αρχή της έκαψε σε πέντε ώρες όσο έκαψε μια άλλη φωτιά το 2021 σε πέντε μέρες. Σε πέντε ώρες κάηκε η ίδια έκταση που έκαψε μια πυρκαγιά αντίστοιχη στον Έβρο σε πέντε ημέρες.

Δεν επικαλούμαι τα παραπάνω για να δικαιολογήσω χειρισμούς που έγιναν. Εκ του αποτελέσματος, όταν έχουμε αυτό το μέγεθος της καταστροφής, αυτοί δεν αποδείχθηκαν αντίστοιχοι των συνθηκών. Θα επιμείνω ωστόσο ότι διαμορφώνονται συνθήκες που κάνουν αυτή τη μάχη ολοένα και πιο άνιση, αλλά σε καμμία περίπτωση δεν πρέπει να θεωρούμε τη μάχη αυτή χαμένη. Παλιά αναρωτιόμασταν πού είναι το κράτος, πότε θα πετάξουν τα αεροπλάνα. Σήμερα το κράτος είναι παρών, είναι παρών αμέσως και παντού, αλλά η φωτιά επιμένει. Τα εναέρια μέσα επιχειρούν, συχνά όμως η γεωμορφολογία και ο καπνός τα εμποδίζουν. Το νερό το οποίο ρίχνουν συχνά εξατμίζεται πριν φτάσει στον στόχο του.

Για να το πω διαφορετικά, τίποτα πια δεν είναι όπως το ξέραμε σε σχέση με τις φυσικές απειλές. Αυτό, όμως, σε καμμία περίπτωση δεν πρέπει να μας επιτρέψει να μηδενίσουμε τα μεγάλα βήματα τα οποία έκανε η Ελλάδα, με πρώτα απ’ όλα τη θεμελίωση και την οργάνωση της Πολιτικής Προστασίας. Ούτε πολύ περισσότερο μπορεί να ισοπεδώνεται ο αγώνας των μαχητών της πρώτης γραμμής. Είναι άγρυπνοι για εικοσιτετράωρα. Πιλότοι, πυροσβέστες, αστυνομικοί, λιμενικοί, ο στρατός, οι εθελοντές σώζουν ζωές και περιουσίες. Τους αξίζει ευγνωμοσύνη και τιμή και όχι εύκολη κριτική.

(Χειροκροτήματα από την πτέρυγα της Νέας Δημοκρατίας)

Θέλω, τιμώντας αυτούς τους ανθρώπους, να καταθέσω και να διαβάσω στο Σώμα μια ανάρτηση η οποία έγινε από κάποιον κάτοικο, ο οποίος έδωσε και δίνει τη μάχη ως εθελοντής μαζί με τις δυνάμεις μας, αλλά και ξένες δυνάμεις, στην περιοχή του Σουφλίου. Διαβάζω: «Πέρασε άλλη μια πολύ δύσκολη μέρα για τους οικισμούς του δήμου Σουφλίου και τα δάση μας. Δυστυχώς χάθηκαν τεράστιες εκτάσεις δάσους για άλλη μια μέρα, παίρνοντας φωτιά δρόμους και αντιπυρικές τη μια μετά την άλλη, δείχνοντας την ασταμάτητη μανία της να κάψει τα πάντα. Στα θετικά νέα της ημέρας, δεν χάθηκε κανένα σπίτι των οικισμών Κοτρωνιάς και Γιαννούλη. Ένα μεγάλο ευχαριστώ από όλους μας προς τους Έλληνες και Τσέχους πυροσβέστες που παρέμειναν χθες στον οικισμό Γιαννούλη και ενώ εγκλωβίστηκαν μέσα στο χωριό και η φωτιά πήγαινε καταπάνω τους, δεν έκαναν ούτε ένα βήμα πίσω από τη θέση τους, προστατεύοντας κάθε σπίτι και ανθρώπινη ζωή. Καλή δύναμη και καλό κουράγιο σε όλους για σήμερα».

(Στο σημείο αυτό ο Πρωθυπουργός κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Επειδή θα ακουστούν πολλά σε αυτή την Αίθουσα, να έχετε πάντα υπ’ όψιν σας ότι τις φωτιές τις σβήνουν αυτοί οι άνθρωποι που είναι στο πεδίο. Και όταν θα αναρωτιέστε γιατί η φωτιά καίει για δωδέκατη ημέρα, θα πρέπει να μας πείτε ευθέως αν επιρρίπτετε ευθύνες σε αυτούς τους ανθρώπους οι οποίοι δίνουν τη μάχη στην πρώτη γραμμή για να σβήσουν τη φωτιά. Λίγο προσοχή, λοιπόν, στον λόγο σας, διότι -ξέρετε- αυτά τα οποία λέτε εδώ και θα ειπωθούν εδώ πέρα θα τα ακούσουν και κάποιοι άνθρωποι οι οποίοι είναι ξάγρυπνοι και οι οποίοι παλεύουν. Το ελάχιστο το οποίο απαιτούν από όλους μας είναι αν μη τι άλλο σοβαρότητα και αναγνώριση της δυσκολίας της πραγματικής κατάστασης.

(Χειροκροτήματα από την πτέρυγα της Νέας Δημοκρατίας)

Παρά τις νέες αντιξοότητες και την έξαρση της κλιματικής κρίσης, αναγνωρίζω ότι υπάρχουν πολλά ερωτήματα, εύλογα, καλοπροαίρετα, τα οποία πρέπει να απαντηθούν. Αν και απαντήσεις σε πολλά από αυτά σε έναν βαθμό -νομίζω- έχουν δοθεί, θα επιχειρήσω σήμερα με αφορμή αυτή την πιο αναλυτική συζήτηση να προσεγγίσω αναλυτικότερα κάποια από αυτά και προφανώς επιφυλάσσομαι στη δευτερολογία μου να απαντήσω και στην κριτική την οποία θα ακούσω από τα κόμματα της Αντιπολίτευσης. Επαναλαμβάνω, χωρίς διάθεση να δικαιολογήσω ενέργειες, αλλά χωρίς να επιτρέψω και ταυτόχρονα μια άγονη αντιπολιτευτική καταστροφολογία.

Γιατί, λοιπόν, κάηκαν τόσα πολλά στρέμματα φέτος στην Ελλάδα; Οι ζημιές στον δασικό πλούτο πράγματι είναι σημαντικές. Θα ξεπεράσουν λογικά το ενάμισι εκατομμύριο στρέμματα σε πρώτη εκτίμηση -θα έρθω στη συνέχεια στον τρόπο με τον οποίο υπολογίζουμε τα καμένα στρέμματα, γιατί και αυτό νομίζω ότι έχει μια ξεχωριστή σημασία-, με κυρίαρχη φυσικά εκείνη της Δαδιάς του Έβρου που χαρακτηρίστηκε ως η μεγαλύτερη πυρκαγιά της Ευρώπης. Αν έλειπε αυτή η φωτιά, θα ήμασταν λίγο πάνω από τον μέσο όρο των καμένων εκτάσεων για την τελευταία δεκαετία.

Δεν θα ξαναπώ ότι οι φετινές συνθήκες ήταν πρωτόγνωρες. Αν λάβει τον λόγο στη συνέχεια και ο Υπουργός, μπορεί να δώσει τα λεπτομερή στοιχεία για το πόσες φωτιές άναψαν ταυτόχρονα και έπρεπε να διαχειριστούμε στον Έβρο εκείνη τη δύσκολη μέρα. Αυτό βέβαια επιβάλλει –και να το γνωρίζουμε- ότι οι δυνάμεις που έχουμε δεν είναι ατελείωτες και κάθε νέα φωτιά η οποία ανάβει, για να περιοριστεί στην αρχή και να μην γίνει μεγάλη, απαιτεί την εκτροπή μέσων. Είχαμε, παραδείγματος χάριν, χθες μια φωτιά στα Φάρσαλα, αρκετά επικίνδυνη. Για να σβήσει αυτή η φωτιά έπρεπε να πάρουμε κάποια αεροπλάνα τα οποία υπό άλλες συνθήκες θα μπορούσαν να επιχειρούν –ενδεχομένως- στη Δαδιά και να τα κατευθύνουμε προς τα εκεί. Άρα, εκ των πραγμάτων αυτός ο καταμερισμός των δυνάμεων -αναγκαστικός βέβαια για να περιορίσουμε τις πολλές φωτιές- δημιουργεί προβλήματα στο να μπορέσουμε να ρίξουμε όλες μας τις δυνάμεις στη μια μεγάλη φωτιά η οποία μας προβληματίζει ακόμα.

Είχαμε και μια απρόβλεπτη συγκυρία. Όσο κι αν ακούγεται παράδοξο, οι πολλές βροχές του Μαΐου και του Ιουνίου δεν ήταν δυστυχώς τελικά ευχή. Μάλλον κατάρα ήταν, γιατί συνέτειναν -όπως μας λένε οι ειδικοί, δεν τα λέμε εμείς αυτά- στη γρήγορη ανάπτυξη πολλών εύφλεκτων χόρτων. Έκανε ακόμα μεγαλύτερο το πρόβλημα των καθαρισμών και της αντιπυρικής προστασίας.

Ας είμαστε λίγο προσεκτικοί στις εκτιμήσεις των απωλειών. Αυτό το οποίο μετράμε αυτή τη στιγμή και εμφανίζεται από τους επιστήμονες ως καμένη έκταση αφορά τη συνολική περίμετρο της φωτιάς, η οποία πράγματι σήμερα στη Δαδιά υπολογίζεται ότι έχει ξεπεράσει τα οκτακόσιες χιλιάδες στρέμματα και δυστυχώς καθώς φαίνεται ο αριθμός αυτός ακόμα θα αυξηθεί. Όμως όταν θα κάνουμε την πλήρη αποτύπωση, ευχόμαστε και ελπίζουμε -όπως έγινε και πέρυσι- ότι θα υπάρχουν αρκετά άκαυτα κομμάτια μέσα σε αυτή την περίμετρο. Αυτό προφανώς δεν μετριάζει την έκταση του προβλήματος, κάνει όμως πιο εύκολη στη συνέχεια τη διαδικασία της φυσικής αναγέννησης. Άρα, τα πράγματα ενδεχομένως θα είναι οριακά καλύτερα από αυτό το οποίο μπορεί να παρουσιάζεται από κάποιους επιστήμονες σήμερα, στα μέσα μαζικής ενημέρωσης.

Και κάτι ακόμα, όμως. Όλες οι φωτιές δεν έχουν την ίδια οικολογική σημασία ούτε όλες οι φωτιές έχουν την ίδια επίπτωση τελικά στο περιβάλλον. Θυμάστε την μεγάλη συζήτηση, η οποία έγινε για την πυρκαγιά της Ρόδου, την οποία μάλιστα θα επισκεφθώ και αύριο για να μπορέσουμε να δρομολογήσουμε επιτόπου τις διαδικασίες ανάταξης και αποκατάστασης. Θυμάστε, έβγαινε η Αντιπολίτευση και λέγατε εκατόν εξήντα χιλιάδες καμένα στρέμματα. Έτσι δεν είναι; Πράγματι. Αυτή ήταν η περίμετρος της φωτιάς. Αυτό μας έδινε ο «Κοπέρνικος» στην αρχή. Ήταν σωστό το νούμερο αυτό. Ήρθε όμως, ο «Κοπέρνικος» μετά και έκανε την εκτίμηση της πραγματικής οικολογικής επίπτωσης στη ζημιά στη Ρόδο. Και αυτός είναι ο τελικός χάρτης του «Κοπέρνικου».

Για να τον εξηγήσω με απλά λόγια, το κίτρινο είναι αμελητέα ζημιά, το πορτοκαλί είναι μικρή έως μεσαία ζημιά και μόνο το κόκκινο είναι πραγματικά σοβαρή οικολογική ζημιά. Το κόκκινο εδώ αντιστοιχεί σε λίγο παραπάνω από το 10% της συνολικής καμένης έκτασης. Αυτό, για να μπορούμε πραγματικά να τεκμηριώνουμε επιστημονικά και να αντιλαμβανόμαστε ότι όλα τα καμένα στρέμματα, τα οποία μπορεί να παρουσιάζονται σε ένα συνολικό απολογισμό δεν έχουν την ίδια αξία. Όταν στον κάμπο, παραδείγματος χάριν, της Θεσσαλίας καίγεται ένα χωράφι, το οποίο είναι θερισμένο, αυτό δεν έχει πρακτικά καμμία οικολογική επίπτωση. Θα προσμετράται όμως στα καμένα στρέμματα. Όταν όμως χάνουμε -για να πούμε και την άλλη όψη του νομίσματος- ένα δάσος με μεγάλη οικολογική σημασία, όπως είναι η Δαδιά, αυτό είναι πράγματι μια μεγάλη ζημιά, η οποία θα πάρει χρόνια, δεκαετίες να αποκατασταθεί.

Σε ορισμένες δε περιπτώσεις όπως στην καταστροφική φωτιά της Πάρνηθας του 2007, η ζημιά μπορεί να είναι πραγματικά μη αναστρέψιμη. Όταν δηλαδή καίγονται δάση τα οποία μπορεί να αναπτύχθηκαν πριν από χιλιάδες χρόνια σε άλλες κλιματολογικές συνθήκες και πολύ απλά αυτά δεν μπορούν πια να αναπληρωθούν. Γι’ αυτό και είχε πολύ μεγάλη σημασία στη φωτιά της Πάρνηθας, παρά το γεγονός ότι έγινε μια σημαντική ζημιά, ότι τουλάχιστον προστατεύθηκε ο βασικός πυρήνας του εθνικού δρυμού και δεν έφτασε η φωτιά στα έλατα, όπως δυστυχώς είχε φτάσει το 2007. Και αυτό δεν έγινε από μόνο του. Έγινε επειδή κάποιοι άνθρωποι κατέβαλαν υπεράνθρωπες προσπάθειες -υπεράνθρωπες προσπάθειες- πολλές φορές -και θα το πω αυτό δημόσια-, ξεπερνώντας τα όρια και τους κανόνες ασφαλείας, που η ίδια η φύση του επαγγέλματός τους επιβάλλει να τους σέβονται.

Θα επαναλάβω ακόμα μία φορά ότι οι φωτιές είναι ένα ζήτημα σε μεγάλο βαθμό που σχετίζεται με την ίδια την αριθμητική. Το 95% των πυρκαγιών σβήνονται πρακτικά εν τη γενέσει τους και είναι αυτές για τις οποίες δεν θα μάθουμε ποτέ απολύτως τίποτα. Δεν έσβησαν όμως από μόνες τους. Έσβησαν επειδή κάποιοι έτρεξαν και τις αντιμετώπισαν νωρίς πριν γίνουν μεγάλες. Και τέτοιες φωτιές, οι οποίες μάλιστα ήταν πολλές, που μας απασχόλησαν ιδιαίτερα ήταν οι φωτιές που μπήκαν από συνειδητό εμπρηστή, καθώς φαίνεται, στον Αυλώνα την ώρα που έπρεπε να αντιμετωπίσουμε την πυρκαγιά στο νότιο μέτωπο της Πάρνηθας και οι οποίες έσβησαν μέσα σε μία ώρα. Και αν δεν είχαν ελεγχθεί μέσα σε μία ώρα με τον βόρειο άνεμο ο οποίος φυσούσε, η ζημιά ενδεχομένως θα μπορούσε να είναι πάρα πολύ μεγάλη.

Δεύτερη απορία: Μόνο η Ελλάδα άραγε έχει προβλήματα στη διαχείριση των πυρκαγιών; Το είπα και πριν, δυστυχώς αυτό το οποίο αποκαλούμε megafires, μεγάλες πυρκαγιές, αποτελεί φαινόμενο όπου κράτη που έχουν ακόμα μεγαλύτερη οικονομική δυνατότητα από εμάς δεν μπορούν να διαχειριστούν, όπως ο Καναδάς, η Ισπανία και η Ιταλία. Είναι μία πραγματικότητα δηλαδή και αυτό το οποίο πρέπει να μας απασχολήσει και επιστημονικά είναι γιατί εκδηλώνονται στατιστικά περισσότερες τέτοιες φωτιές και τι μπορούμε να κάνουμε για να είμαστε πιο έτοιμοι για ένα φαινόμενο το οποίο, όπως σας περιέγραψα, όταν πάρει τέτοιες διαστάσεις είναι πάρα πολύ δύσκολο πια να μπορέσει να ελεγχθεί.

Και επειδή πολλά θα ακούσουμε για στατιστικά, για συγκρίσεις, για το τι γίνεται σε άλλες μεσογειακές χώρες, να πω μόνο ότι το ίδιο πρόβλημα αντιμετωπίζουν πολλές χώρες. Στην Πορτογαλία, στην οποία αναφερόμαστε συχνά και η οποία πράγματι έχει κάνει μία πολύ σοβαρή προσπάθεια, αξιόλογη προσπάθεια, να αλλάξει την πολιτική της για την αντιμετώπιση των δασικών πυρκαγιών, ξεκίνησε αυτή την προσπάθεια μετά από ένα καταστροφικό καλοκαίρι του 2017, όταν έχασαν τη ζωή τους εκατόν τριάντα άνθρωποι και κάηκαν –προσέξτε, στην Πορτογαλία- 5,5 εκατομμύρια στρέμματα. Αυτή ήταν η πραγματικότητα της Πορτογαλίας. Η Ισπανία έχασε πέρυσι τρία εκατομμύρια στρέμματα.

Η αλήθεια για όποιον μελετάει τα στατιστικά των πυρκαγιών είναι ότι υπάρχουν καλές χρονιές και μετά υπάρχουν κάποιες πολύ κακές χρονιές. Το πρόβλημα είναι ότι οι κακές χρονιές αρχίζουν να εμφανίζονται με μεγαλύτερη συχνότητα και αυτό είναι που πρέπει να μας προβληματίσει και γι’ αυτό πρέπει να κάνουμε κάτι ουσιαστικό και διαφορετικό από αυτά που έχουμε κάνει μέχρι σήμερα.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι δηλαδή, θα μου πείτε και θα το ακούσω σίγουρα σήμερα, η κλιματική κρίση το άλλοθι για όλα; Όχι δεν είναι άλλοθι. Είναι όμως –θα το ξαναπώ- μέρος της ερμηνείας, γιατί η κλιματική κρίση έρχεται να ευνοήσει και να πολλαπλασιάσει την εξάπλωση της πυρκαγιάς, την οποία για να μην κρυβόμαστε πίσω από το δάχτυλό μας, την προκαλεί συνήθως ανθρώπινο χέρι είτε από πρόθεση είτε από αμέλεια. Ο εμπρησμός είναι μία από τις πιο αντικοινωνικές πράξεις, που απειλούν την ευημερία όσο και την ασφάλεια της πατρίδας. Ειδικά σε ευαίσθητες περιοχές, όπως στον Έβρο ερευνάται το αίτιο της πυρκαγιάς. Είναι περίπου βέβαιο ότι η αιτία ήταν ανθρωπογενής και είναι επίσης περίπου βέβαιο ότι η φωτιά αυτή άναψε πάνω σε διαδρομές, που συχνά χρησιμοποιούν παράνομοι μετανάστες οι οποίοι έχουν μπει στην πατρίδα μας. Αυτό δεν αποτελεί άλλοθι, αλλά αποτελεί την αλήθεια για τη γενεσιουργό αιτία της πυρκαγιάς. Δεν ξέρουμε αν είναι από αμέλεια ή από πρόθεση. Η υπόθεση ερευνάται. Δεν θα πω κάτι περισσότερο σε αυτήν τη στιγμή. Εφόσον υπάρχουν ένοχοι, θα φροντίσουμε να τους εντοπίσουμε. Το ξαναλέω όμως, αυτή είναι η δουλειά των αρχών και μόνο των αρχών. Φαινόμενα αυτοδικίας και αυτόκλητοι σερίφηδες δεν πρόκειται να γίνουν ανεκτά από αυτή την Κυβέρνηση.

(Χειροκροτήματα από την πτέρυγα της Νέας Δημοκρατίας)

Το μαρτυρά εξάλλου ο αριθμός των συλλήψεων που ήδη έχουν γίνει για εμπρησμό από αμέλεια, αλλά δυστυχώς και για εμπρησμό από πρόθεση. Η αλήθεια είναι ότι ο κίνδυνος καραδοκεί παντού, από τον αγρότη που καίει χόρτα στο κτήμα του, μέχρι τον μελισσοκόμο που καπνίζει τις κυψέλες του, τον παράνομο σκουπιδότοπο, μέχρι ένα τσιγάρο ή ένα άσκοπο πικνίκ στο δάσος.

Άλλη ερώτηση: Θα αυστηροποιήσετε τις ποινές για τους εμπρηστές; Οι ποινές είναι ήδη πολύ αυστηρές, σύμφωνα με τον νέο Ποινικό Κώδικα. Η πρόκληση πυρκαγιάς από δόλο σε δάσος συνιστά κακούργημα και συμπληρωματικά μάλιστα σε συνεννόηση με το Υπουργείο Δικαιοσύνης και το Υπουργείο Πολιτικής Προστασίας θα κατατεθούν και κάποιες επιπρόσθετες διατάξεις για αύξηση των προστίμων και άμεση φυλάκιση, ακόμα και για τις περιπτώσεις απλής αμέλειας.

Άλλο ερώτημα: Μας λείπουν, κύριε Φάμελλε, κύριε Ανδρουλάκη, πυροσβέστες και τα μέσα, όπως συχνά ισχυρίζεστε; Διαθέτουμε περισσότερες δυνάμεις από ποτέ. Εξήντα ένα αεροσκάφη είχαμε το 2019, ογδόντα εννέα είχαμε φέτος, μαζί με τα αεροσκάφη τα οποία προστίθενται από τον μηχανισμό του RESCEU. Τρεις χιλιάδες τετρακόσια δέκα οχήματα είχαμε, τρεις χιλιάδες εξακόσια πενήντα τέσσερα έχουμε σήμερα. Δεκαπέντε χιλιάδες εκατόν πενήντα οκτώ μόνιμοι και εποχικοί πυροσβέστες το 2019, δεκαέξι χιλιάδες ογδόντα σήμερα. Και αριθμός υπερδιπλάσιος, υπερδιπλάσιος, της Ευρώπης με βάση τον πληθυσμό. Αυτό λένε τα απόλυτα και αντικειμενικά στοιχεία. Δίπλα σε αυτό να προσθέσουμε και κοντά στους πεντέμισι χιλιάδες εκπαιδευμένους εθελοντές, οι οποίοι είναι υπερδιπλάσιοι σε σχέση με αυτούς που βρήκαμε το 2019.

Και να προσθέσω, όπως είπα, τις δυνάμεις τις ευρωπαϊκές, οι οποίες προστίθενται, κάποιες οι οποίες είναι μόνιμα σταθμευμένες στην Ελλάδα στα πλαίσια του μόνιμου μηχανισμού αλληλεγγύης του RESCEU ή αυτές οι οποίες κινητοποιήθηκαν κατόπιν αιτήματος της ελληνικής Κυβέρνησης.

Θέλω να πω εδώ από το Βήμα της Βουλής ένα μεγάλο ευχαριστώ στους φίλους μας από το εξωτερικό, από πολλές χώρες, που ήρθαν και πολέμησαν δίπλα στους Έλληνες πυροσβέστες, δίνοντας αυτήν την συχνά άνιση μάχη και βέβαια στην Ειδική Μονάδα Ελλήνων Δασοκομάντων, στην ΕΜΟΔΕ, για την οποία θα μιλήσουμε και στη συνέχεια. Η δυνατότητά μας να φιλοξενούμε σε μόνιμη βάση ευρωπαϊκές δυνάμεις κατά τη διάρκεια των δύσκολων μηνών του Ιουλίου και του Αυγούστου, είναι κάτι το οποίο σίγουρα θέλουμε από εδώ και στο εξής να ενισχύσουμε.

Είναι καιρός, λοιπόν, να σταματήσει αυτό το απλοϊκό επιχείρημα, παραμύθι μερικές φορές θα το έλεγα, των προσλήψεων που δημιουργούν όσοι τους αρέσουν οι αριθμητικές αλχημείες. Έχουμε σήμερα περισσότερα μέσα και περισσότερες πυροσβεστικές δυνάμεις από ό,τι είχαμε. Το πώς πρέπει να τις εκπαιδεύσουμε και το πώς πρέπει να επιχειρούν είναι ένα ζήτημα το οποίο είμαι έτοιμος να συζητήσω. Το θέμα, όμως, δεν είναι τόσο αριθμητικό. Ενδεχομένως να είναι ένα ζήτημα καλύτερης εκπαίδευσης και μεγαλύτερης παρουσίας της Πυροσβεστικής της ίδιας μέσα στα ίδια τα δάση, όπως έχουμε ήδη αποδείξει ότι μπορούμε να κάνουμε με την ΕΜΟΔΕ. Αυτή είναι σίγουρα μια κατεύθυνση στην οποία πιστεύω ότι πρέπει να κινηθούμε στο μέλλον.

Κύριε Πρόεδρε, αγαπητοί συνάδελφοι, απάντησα με στοιχεία σε πέντε βασικά ερωτήματα που διατρέχουν τον δημόσιο διάλογο γύρω από την κλιματική κρίση και την άμυνα της χώρας απέναντι σε αυτή. Επιτρέψτε μου με την ίδια ευθύτητα να τοποθετηθώ και για τις αιτιάσεις, τα επιχειρήματα που ακούγονται σχετικά με δύο κρίσιμα θέματα. Πρώτον, για την επιλογή των οργανωμένων εκκενώσεων και της πρόληψης. Και δεύτερον, τη συνέπεια της Κυβέρνησης στις επιστημονικές εισηγήσεις και κυρίως στο περιβόητο -φαντάζομαι ότι θα αναφερθείτε και σε αυτό, κύριε Φάμελλε- πόρισμα της επιτροπής Γκολντάμερ, την οποία επιτροπή και το πόρισμά της επικαλούνται ως ευαγγέλιο κάποια κόμματα.

Εξηγούμαι, λοιπόν. Σε ό,τι αφορά το επίκεντρο της πολιτικής μας, δεν θα κουραστώ να το τονίζω ότι δική μας προτεραιότητα ήταν, είναι και θα είναι πρώτα και πάνω απ’ όλα η προστασία της ανθρώπινης ζωής.

(Χειροκροτήματα από την πτέρυγα της Νέας Δημοκρατίας)

Είναι η μόνη που δεν αντικαθίσταται και δεν μπορεί να δημιουργηθεί ξανά, μαζί φυσικά και με την προστασία των ζώων, παραγωγικών και μη, που κι αυτά βρίσκονται συχνά εγκλωβισμένα, στον δρόμο της πυρηνικής λαίλαπας. Ακολουθεί η προστασία της περιουσίας, των κρίσιμων υποδομών και φυσικά του φυσικού περιβάλλοντος. Μιλώ προφανώς για μία ιεράρχηση απωλειών, αλλά και αξιών. Δεν θα μπορούσε, λοιπόν, να είναι διαφορετική από μία Κυβέρνηση που βάζει πρώτα και πάνω απ’ όλα τον άνθρωπο και την κοινωνία. Όποιος διαφωνεί με αυτή την ιεράρχηση, να το δηλώσει ευθέως. Εμείς θα συνεχίσουμε να αξιοποιούμε το 112 και να σώζουμε ανθρώπινες ζωές!

(Χειροκροτήματα από την πτέρυγα της Νέας Δημοκρατίας)

Και μην μας πείτε, ειδικά η Αξιωματική Αντιπολίτευση, ότι αυτό ήταν αυτονόητο. Ειδικά εσείς να μην το πείτε αυτό.

**ΟΛΓΑ ΓΕΡΟΒΑΣΙΛΗ:** Ποιο πράγμα;

**ΠΡΟΕΔΡΟΣ (Κωνσταντίνος Τασούλας):** Παρακαλώ μην διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δίπλα στη θλίψη η χρήση του 112 και οι οργανωμένες εκκενώσεις, κυρία Γεροβασίλη. Δεν ήταν καθόλου αυτονόητο στη χώρα μας αυτό το οποίο έχουμε καταφέρει να πετύχουμε.

(Χειροκροτήματα από την πτέρυγα της Νέας Δημοκρατίας)

Δίπλα στη μεγάλη θλίψη για τα στρέμματα που χάσαμε, θα είμαστε περήφανοι για τους πολίτες που προστατεύσαμε, θα είμαστε περήφανοι για το γεγονός ότι στην Αλεξανδρούπολη μετακινήθηκαν δεκαπέντε χιλιάδες άνθρωποι, εκκενώθηκε ένα ολόκληρο νοσοκομείο με τους ασθενείς, το προσωπικό, τον εξοπλισμό τους.

Θα ήθελα να πω ένα μεγάλο ευχαριστώ στην ελληνική Αστυνομία, η οποία υποδειγματικά έχει συνεισφέρει σε αυτή τη μεγάλη προσπάθεια μερικές φορές ξεπερνώντας και τις ενστάσεις, τις επιφυλάξεις των πολιτών που δεν θέλουν να εγκαταλείψουν τα σπίτια τους.

(Χειροκροτήματα από την πτέρυγα της Νέας Δημοκρατίας)

Και βέβαια να πω και κάτι ακόμα. Όταν μας υποδείχθηκε από τους ειδικούς της Πυροσβεστικής -το θυμάται και ο Υπουργός, έτυχε να είμαι και εγώ εκείνες τις ώρες στο Συντονιστικό Κέντρο- ότι έπρεπε να εκκενωθεί το Νοσοκομείο Αλεξανδρούπολης η φωτιά ήταν ακόμα πολύ μακριά και χρειαζόταν πολύ μεγάλη εμπειρία και δυνατότητα γρήγορης παρέμβασης για να προβλέψει κανείς ότι λίγες ώρες μετά η φωτιά θα έφτανε εκεί που τελικά έφτασε. Το λέω αυτό, διότι αυτοί οι οποίοι βρίσκονται στο συντονιστικό της Πυροσβεστικής κάνουν μία πολύ δύσκολη δουλειά και μια από τις πολύ σημαντικές τους υποχρεώσεις είναι να προβλέπουν προς τα πού θα κινηθεί η φωτιά, έτσι ώστε να μπορούν ακριβώς να κάνουν αυτές τις εκκενώσεις με όσο το δυνατόν πιο εύστοχο τρόπο.

Στη Ρόδο έφυγαν με ασφάλεια είκοσι χιλιάδες κάτοικοι και τουρίστες. Είναι μια επιχείρηση, η οποία εκθειάστηκε στο εξωτερικό, λοιδορήθηκε από κάποιους εδώ στη χώρα μας. Λυπάμαι πραγματικά γι’ αυτό. Και αναρωτιέμαι πραγματικά τι έλεγαν όλοι αυτοί οι κήνσορες του καναπέ βλέποντας τις τραγικές εικόνες στη Χαβάη όπου κανένα 112 δεν χτύπησε, καμμία εκκένωση δεν έγινε, εκατοντάδες άνθρωποι, όπως είπα, έχασαν τη ζωή τους με τραγικό τρόπο κατά πάσα πιθανότητα δεν θα ταυτοποιηθούν ποτέ. Η κριτική, η οποία ασκήθηκε στην αμερικανική κυβέρνηση και στην πολιτεία της Χαβάης δεν ήταν ότι δεν σταμάτησαν τη φωτιά, ήταν ότι κατέρρευσαν οι επικοινωνίες και τα συστήματα έγκαιρης ειδοποίησης, ότι δεν υπήρχε αστυνομία, ότι δεν υπήρχε καθοδήγηση και ότι οι πολίτες βρέθηκαν απροστάτευτοι απέναντι στην πύρινη λαίλαπα.

Σήμερα, η Ρόδος ανακάμπτει ευτυχώς τουριστικά. Η Αλεξανδρούπολη είναι και θα είναι ζωντανή, θα γιατρέψει τις πληγές της, όπως τις γιάτρεψε και η Εύβοια, η οποία έχει κάνει πια με πολύ μεγάλη στήριξη από το κράτος ένα νέο παραγωγικό ξεκίνημα.

Δεύτερο επιχείρημα -θα το ακούσουμε πολύ σήμερα- δώστε έμφαση στην πρόληψη και όχι τόσο στην καταστολή. Το όχι τόσο στην καταστολή θα ήθελα να εξηγηθεί λίγο περισσότερο. Δηλαδή, να πάρουμε χρήματα από τις ενοικιάσεις των ελικοπτέρων για να τα ρίξουμε στην πρόληψη ή να δώσουμε περισσότερα χρήματα στην πρόληψη; Να μας τα εξηγήσετε όλα αυτά, γιατί θα σας ζητήσω να γίνετε συγκεκριμένοι σε αυτά τα οποία θα προτείνετε.

Συμφωνούμε ότι η πρόληψη είναι απαραίτητη. Μόνο για δράσεις καθαρισμού από εύφλεκτα υλικά και διανοίξεις αντιπυρικών ζωνών διατέθηκαν φέτος περισσότεροι πόροι από κάθε άλλη χρονιά, γιατί είχαμε ακριβώς τη δυνατότητα να αξιοποιήσουμε 160 εκατομμύρια ευρώ μόνο από το Ταμείο Ανάκαμψης, 67 εκατομμύρια από άλλες πηγές για δασικούς δρόμους, δεξαμενές και πυροφυλάκια.

Στη Δαδιά, επειδή ακριβώς γνωρίζαμε τη σημασία του δάσους αυτού διατέθηκαν 6 εκατομμύρια. Δεν είναι μικρό ποσό. Αν σκεφτείτε πόσα δάση έχουμε στη χώρα επιλέξαμε και διαθέσαμε 6 εκατομμύρια στη Δαδιά. Αν ασκήσετε, λοιπόν, κριτική για τις δράσεις πρόληψης που έγιναν στη Δαδιά να γίνετε συγκεκριμένοι. Δεν έπρεπε να είναι 6, έπρεπε να είναι 12, 18, 20, 50, 100; Πόσα; Δεν διατέθηκαν σωστά; Οι δασικοί οι οποίοι έκαναν τις μελέτες δεν τις έκαναν σωστά; Οι αντιπυρικές δεν είχαν χαραχθεί σωστά; Να τα πείτε όλα αυτά, γιατί θα μιλήσετε για πρόληψη φαντάζομαι. Στην πράξη, όμως, δυστυχώς η πραγματικότητα είναι μία. Όπως σας είπα οι αντιπυρικές ζώνες δεν είναι ικανές συχνά να σταματήσουν φωτιές, οι οποίες αποκτούν τη δικιά τους δυναμική.

Και οι δήμοι -εύλογο ερώτημα- έκαναν τη δουλειά τους; Προφανώς αυτή είναι μια υπόθεση που δεν αφορά μόνο την οργανωμένη πολιτεία, αφορά και την τοπική αυτοδιοίκηση. Δεν θα υπεκφύγω. Άλλοι ναι και άλλοι όχι. Υπάρχουν δήμοι υποδειγματικοί με δικά τους συστήματα πυρόσβεσης, με δεξαμενές οι οποίες είναι γεμάτες, με drones, με δίκτυα εθελοντών. Παραδείγματος χάριν, δήμοι οι οποίοι έχουν αναλάβει την οργάνωση των συνδέσμων προστασίας και του Υμηττού και της Πεντέλης κάνουν μια εξαιρετική δουλειά με σημαντική συμμετοχή και των εθελοντών. Υπάρχουν, όμως και άλλοι δήμοι και δυστυχώς δεν είναι λίγοι, οι οποίοι δεν πράττουν το αυτονόητο, ανέχονται παράνομες χωματερές, κλείνουν τα μάτια σε επικίνδυνες πρακτικές δημοτών.

Το κράτος θα τους ελέγξει. Όμως, και οι δημότες, καθώς έχουμε σε λίγες εβδομάδες δημοτικές και περιφερειακές εκλογές, έχουν χρέος να συνυπολογίσουν αυτή τη στάση στα κριτήρια της ψήφου τους.

Προσωπικά, πιστέψτε με, ότι δεν το έχω κάνει ποτέ να ξεχωρίσω αιρετούς της αυτοδιοίκησης με βάση τα παραταξιακά χρώματα. Μόνο τα χρώματα της προόδου της περιοχής τους με ενδιαφέρουν.

Γι’ αυτό και οι έλεγχοι του κεντρικού κράτους θα ενταθούν και θα συνδεθούν ευθέως με τη διάθεση πόρων ανάλογα με τις επιδόσεις κάθε δήμου και στον τομέα των δράσεων πρόληψης κατά των δασικών πυρκαγιών. Όλοι οι τοπικοί άρχοντες θα αξιολογούνται βάσει συγκεκριμένων δεικτών που θα υποδεικνύουν πόσο συνεπείς είναι με τις οδηγίες για την προστασία του περιβάλλοντος, αλλά και των δημοτών τους. Τα συμπεράσματα θα δημοσιοποιούνται. Και ο καθένας πια ας αναλάβει τις ευθύνες του.

Τέλος, λίγα λόγια για την περίφημη έκθεση Γκολντάμερ, η οποία πράγματι μετά την τραγωδία του Ματιού ήταν μια σωστή πρωτοβουλία, το να φέρουμε ξένους ειδικούς να μας υποδείξουν τι είναι αυτά τα οποία πρέπει να κάνουμε και πώς πρέπει να αλλάξουμε την πολιτική μας για την προστασία των δασών μας.

Σε πολύ μεγάλο βαθμό τα συμπεράσματα της έκθεσης Γκολντάμερ έχουν εφαρμοστεί ή εφαρμόζονται από αυτή την Κυβέρνηση. Θα δώσω λίγα παραδείγματα μόνο.

Βασική αιχμή οργανωτική της πρότασης τότε ήταν να δημιουργηθεί ένας επιτελικός οργανισμός διαχείρισης των πυρκαγιών, να διευρυνθεί η αντιπυρική περίοδος, να εξορθολογιστούν οι δαπάνες μεταξύ πρόληψης και καταστολής, να ολοκληρωθούν οι δασικοί χάρτες για όλα τα δάση.

Η έκθεση Γκολντάμερ απαιτούσε μεγαλύτερη συνεργασία μεταξύ όλων των αρμόδιων φορέων. Ζητούσε να υιοθετηθεί το αντιπύρ ως αμυντική μέθοδος, να δοθεί μεγαλύτερη έμφαση στις επίγειες δαπάνες, να μην υπάρχει απόλυτη εξάρτηση μόνο από τα εναέρια μέσα.

Τι κάναμε, λοιπόν, εμείς; Αυτά τα τέσσερα χρόνια προφανώς, όχι τους τελευταίους μήνες, γιατί κυβερνούμε από το 2019. Δημιουργήσαμε ένα Υπουργείο Κλιματικής Κρίσης και Πολιτικής Προστασίας στη θέση ενός ερειπωμένου γραφείου.

(Χειροκροτήματα από την πτέρυγα της Νέας Δημοκρατίας)

Αυτό ήταν η πολιτική προστασία επί ημερών της προηγούμενης θητείας, σε ένα κτήριο ετοιμόρροπο μάλιστα, το οποίο πιθανόν σε έναν μεγάλο σεισμό, ο μη γένοιτο, θα ήταν το πρώτο το οποίο θα είχε υποστεί ζημιές.

Από εκεί και πέρα, σας μίλησα για τους σημαντικούς πόρους που έχουν ήδη διατεθεί για δράσεις πρόληψης: 227 εκατομμύρια. Πόσα ήταν το 2019; Ήταν 20 εκατομμύρια. 20 εκατομμύρια το 2019!

Έχουμε αναρτήσει και κυρώσει πάνω από το 90% των δασικών χαρτών. Καμένες εκτάσεις πια αυτόματα κηρύσσονται αναδασωτέες, γίνονται συστηματικές ασκήσεις με νέες τεχνολογίες, όπως το αντιπύρ. Έχουμε πια πεντακόσιους δασοπυροσβέστες – δασοκομάντος, οι οποίοι μπορούν να μπουν σε εξαιρετικά δύσκολες συνθήκες μέσα στα δάση και να επιχειρήσουν να σβήσουν τις πυρκαγιές μέσα στο δάσος και μην περιμένοντας κατ’ ανάγκη αυτή να φτάσει στον δρόμο.

Τι πρότεινε η έκθεση Γκολντάμερ; Να ενισχύσουμε τη Δασική Υπηρεσία και κυρίως να ενισχύσουμε τη συνεργασία μεταξύ της Δασικής Υπηρεσίας, της Πολιτικής Προστασίας, της Πυροσβεστικής, και για τις δράσεις πρόληψης, αλλά και στις επιχειρήσεις καταστολής.

Πού ήταν οι δασικές υπηρεσίες όταν ήρθαμε εμείς στα πράγματα, πού ανήκαν οργανωτικά; Το θυμάστε φαντάζομαι. Στις αποκεντρωμένες διοικήσεις, ακέφαλες, ευνουχισμένες ουσιαστικά, πολιτικά, χωρίς καμμία ουσιαστική κατεύθυνση. Τώρα είναι υπό την αρμοδιότητα και υπό τον πολιτικό έλεγχο του Υπουργείου Περιβάλλοντος. Και δεν υπάρχει μεγάλη φωτιά στην οποία στο επιχειρησιακό κέντρο της φωτιάς να μην βρίσκονται οι τοπικοί δασάρχες και οι δασολόγοι και να συνεργάζονται με την Πυροσβεστική για την καλύτερη αντιμετώπιση της φωτιάς. Αυτό γίνεται αυτή τη στιγμή, όπως ακριβώς μας υπέδειξε η έκθεση Γκολντάμερ.

Πρέπει να ενισχυθεί περισσότερο η Δασική Υπηρεσία; Προφανώς. Θα το πω και στη συνέχεια. Αλλά, αυτό είναι κάτι το οποίο γίνεται πια συστηματικά, μεθοδικά και ναι, φέρνει αποτελέσματα. Διότι η Δασική Υπηρεσία, όπως την παραλάβαμε το 2019, όπως σας είπα, δεν είχε κατεύθυνση και ουσιαστικά δεν είχε πολιτικό προϊστάμενο.

Η πλήρης ενεργοποίηση του συστήματος Engage μας επιτρέπει να μπορούμε να δούμε ανά πάσα στιγμή πού βρίσκονται όλα τα πυροσβεστικά οχήματα, πόσο νερό έχουν και διευκολύνει τον συντονισμό σε πραγματικό χρόνο.

Και βέβαια, η κινητοποίηση της κοινωνίας, διπλασιάζοντας εκπαιδευμένους εθελοντές, ξεδιπλώνοντας μια μεγάλη καμπάνια ενημέρωσης.

Και βέβαια, θα σταθώ στην πολύ σημαντική κατάκτηση για το κράτος, που δεν είναι άλλη από την τυποποίηση της διαδικασίας της κρατικής αρωγής μετά από κάθε μεγάλη φυσική καταστροφή. Είναι μια σημαντική δουλειά του Υπουργείου Πολιτικής Προστασίας και Κλιματικής Κρίσης υπό τον Υφυπουργό, τον κ. Τριαντόπουλο. Αυτή η διαδικασία τυποποιήθηκε μετά τις μεγάλες φυσικές καταστροφές του «Ιανού», αλλά και τη φωτιά της Εύβοιας, και έχει ήδη οδηγήσει σε αποτελέσματα. Δεν χρειάζεται να σας θυμίσω πόσα χρόνια περνούσαν και πόσες υποθέσεις αποζημιώσεων παλιών πυρκαγιών χρειάστηκε αυτή η Κυβέρνηση να εκκαθαρίσει.

Βέβαια, προσθέσαμε και σε αυτή τη συμμετοχή στην εθνική προσπάθεια της αποκατάστασης και την έννοια του αναδόχου, τον θεσμό του αναδόχου, για την αποκατάσταση περιοχών, όπου μπορεί κάποιος ιδιώτης, υπό την καθοδήγηση της Δασικής Υπηρεσίας, να αναλάβει να εκπονήσει μια μελέτη και μετά να χρηματοδοτήσει και τα έργα αποκατάστασης τα οποία πρέπει να γίνουν για την όποια αναδάσωση. Διότι αναδάσωση απαιτείται σε λίγες περιπτώσεις, προκειμένου να βοηθήσουμε το δάσος για να ξαναγεννηθεί.

Είμαι σίγουρος ότι πολλοί που μας ακούν αγνοούν όλα αυτά τα οποία έγιναν. Ακούμε διάφορα, ότι το Υπουργείο Κλιματικής Κρίσης και Πολιτικής Προστασίας δεν έχει οργανόγραμμα. Επικαιροποιούμε τον οργανισμό με προεδρικό διάταγμα. Αλλά, το Υπουργείο –κύριε Ανδρουλάκη, θα το πείτε φαντάζομαι αυτό- που λειτουργούσε με τον πρώτο Υπουργό, τον κ. Στυλιανίδη, έχει δομές, στήθηκε στα πρότυπα γαλλικών υπηρεσιών, με συνεργασία και τεχνογνωσία από το εξωτερικό.

Είναι μια σημαντική κατάκτηση το γεγονός ότι έχουμε σήμερα ένα τέτοιο Υπουργείο. Διότι σας θυμίζω και πάλι τι παραλάβαμε και πώς περάσαμε από μια ανενεργή Γενική Γραμματεία σε ένα οργανωμένο Υπουργείο, το οποίο προφανώς πάντα έχει περιθώρια να γίνει καλύτερο.

Ναι, το Υπουργείο είναι αυτό το οποίο «τρέχει» και το πρόγραμμα «ΑΙΓΙΣ». Δική μας πρωτοβουλία, αυτής της Κυβέρνησης ήταν. Είναι ένα πολύ μεγάλο πρόγραμμα πολιτικής προστασίας, σχεδόν δύο δισεκατομμύρια, με άξονες και την καταστολή και την πρόληψη, με επίκεντρο το Υπουργείο Κλιματικής Κρίσης, αλλά με συντονισμό με όλους τους φορείς και με δράσεις οι οποίες θα ξεδιπλωθούν σε βάθος χρόνου. Γιατί φαντάζομαι ότι θα ακούσουμε και σήμερα πάλι ότι «γιατί δεν έχετε υλοποιήσει όλο το πρόγραμμα «ΑΙΓΙΣ» ήδη»;.

Θα αναφέρω χαρακτηριστικά μόνο το παράδειγμα των πυροσβεστικών αεροσκαφών, των νέων Καναντέρ, τα οποία η χώρα θα προμηθευτεί πρώτη απ’ όλες τις ευρωπαϊκές χώρες. Φαντάζομαι το γνωρίζετε.

Θα το επαναλάβω και σήμερα για όσους δεν το γνωρίζουν ότι η γραμμή παραγωγής των Καναντέρ δεν λειτουργεί σήμερα καν. Πρέπει πρώτα να μπει μπροστά, να υπάρχει ικανός αριθμός παραγγελιών, να υπάρχει εγγύηση από την καναδική κυβέρνηση, να αρχίσουν να παράγονται τα αεροπλάνα και ελπίζουμε ότι το 2026, το αργότερο το 2027, η χώρα θα είναι η πρώτη που θα παραλάβει τα νέα Καναντέρ 515.

Εν τω μεταξύ, όμως, δεν είμαστε ορφανοί από εναέρια μέσα. Μισθώνουμε εναέρια μέσα και προσπαθούμε με φιλότιμες προσπάθειες να κρατήσουμε στον αέρα ειδικά τα παλαιότερα Καναντέρ, τα οποία πια αισίως υπηρετούν τον πόλεμο κατά των πυρκαγιών σχεδόν πενήντα χρόνια.

Έγιναν όλα τέλεια; Προφανώς και όχι. Και παρά τις τεράστιες προσπάθειες οι οποίες καταβλήθηκαν, είμαστε ακόμα πίσω από τις ανάγκες. Και επειδή δεν μου αρέσει να «μασάω» τα λόγια μου, ένα πεδίο στο οποίο μπορούμε να γίνουμε καλύτεροι, όπου ακόμα δεν κερδίσαμε αυτή τη μάχη, είναι εκείνο το πεδίο των τεχνολογικών συστημάτων έγκαιρης προειδοποίησης και παρέμβασης σε μια πυρκαγιά, ώστε να είναι πιο γρήγορη η προσβολή, η αμεσότητα της πρώτης παρέμβασης.

Θα αναφέρω μόνο ενδεικτικά ορισμένα παραδείγματα από τις τεχνολογικές καινοτομίες που δρομολογούνται από την Πολιτική Προστασία στα πλαίσια του προγράμματος «ΑΙΓΙΣ»: Παραπάνω από εκατό drones, που θα μπορούν να παρακολουθούν ευαίσθητα σημεία, πολλές φορές και με χρήση τεχνητής νοημοσύνης, έτσι ώστε να μπορούμε να ενημερωνόμαστε αμέσως για μία εστία φωτιάς όταν εκδηλωθεί. Αισθητήρες μέτρησης θερμοκρασίας. Κάμερες σε όλους τους αρχαιολογικούς χώρους και στα δάση υψηλού κινδύνου. Οφείλουμε να έχουμε καλύτερες δορυφορικές εικόνες. Θα είμαστε συνδρομητές σε προηγμένα δορυφορικά συστήματα καταγραφής θερμότητας, που θα μας δίνουν πιο κοντά σε real time ενημέρωση για την πορεία μιας πυρκαγιάς. Ναι, χρειαζόμαστε νέες προσλήψεις και νέους πυροσβέστες. Δρομολογούνται άμεσα προσλήψεις για πεντακόσιους δασολόγους. Χίλιοι πυροσβέστες. Νέο εποχικό προσωπικό. Θα χρειαστούμε μία ενίσχυση ειδικά της Δασικής Υπηρεσίας, η οποία είχε να κάνει προσλήψεις…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μετά την καταστροφή όμως!

**ΠΡΟΕΔΡΟΣ (Κωνσταντίνος Τασούλας):** Θα έχετε τον λόγο αμέσως. Το ξέρετε αυτό. Δεν θα σας αρέσει να σας διακόπτουν.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν θυμάμαι να έγιναν προσλήψεις δασικών επί δικών σας ημερών.

Το Πυροσβεστικό Σώμα να μπορεί να αφιερώνει μεγαλύτερο κομμάτι του χρόνου του τον χειμώνα, που ασχολείται πρωτίστως με τις αστικές πυρκαγιές, σε προληπτικές δράσεις μέσα στο δάσος. Όπως είπα, αύξηση του αριθμού των δασοκομάντος οι οποίοι παρεμβαίνουν μέσα στα δάση. Μεγαλύτερος ρόλος των Ενόπλων Δυνάμεων σε επιτήρηση, κυρίως των ακριτικών περιοχών, για την αντιμετώπιση υβριδικών απειλών.

Μια σημαντική αναδιάταξη των πόρων του Ταμείου Ανάκαμψης. Σήμερα είναι 31 Αυγούστου και η χώρα καταθέτει την αναθεώρηση του Ταμείου Ανάκαμψης και στρέφει περισσότερους πόρους, παραπάνω από 200 εκατομμύρια, σε δράσεις πρόληψης και προστασίας. Τονίζω, βέβαια, ότι αυτοί οι πόροι είναι πόροι οι οποίοι είναι one-off. Μετά θα πρέπει να βρούμε αντίστοιχους πόρους για να υποστηρίζουμε αυτές τις δράσεις στο μέλλον.

Ψηφιακή πλατφόρμα στο Κτηματολόγιο που θα εντοπίζει ακαθάριστα οικόπεδα και θα μπορεί να καταλογίζει και αυτόματα πρόστιμα στον ιδιοκτήτη και στον δήμο που αδιαφορεί.

Ενίσχυση των πολιτικών των αναδασώσεων, αλλά τονίζω πάλι στοχευμένα, διότι τα δάση τα οποία καίγονται είναι πρωτίστως δάση τα οποία θα μπορέσουν να ξαναγεννηθούν υπό μία βασική προϋπόθεση, ότι θα φροντίσουμε, όπως το κάναμε στην Εύβοια πολύ επιτυχημένα, να τρέξουμε γρήγορα τα αντιδιαβρωτικά και τα αντιπλημμυρικά έργα έτσι ώστε να μπορέσουμε να σταθεροποιήσουμε τα εδάφη και να διευκολύνουμε τη φυσική αναγέννηση. Αυτό πρέπει να γίνει και τώρα και το Υπουργείο έχει μεγάλη δουλειά να συντονίσει όλες αυτές τις δράσεις.

Τέλος, έχω ήδη μιλήσει με την Πρόεδρο της Επιτροπής, την κ. Ούρσουλα φον ντερ Λάιεν, και συμφώνησα ότι η μεγαλύτερη φωτιά της Ευρώπης δικαιούται και μεγαλύτερη αλληλεγγύη από την Ευρωπαϊκή Ένωση. Οι πόροι που μπορούν να διατεθούν στη χώρα θα διατεθούν αφ’ ενός στη στήριξη αγροτών και κτηνοτρόφων και αφ’ ετέρου στις προσπάθειες αποκατάστασης και προστασίας του εναπομείναντος δάσους της Δαδιάς.

Για τις αποζημιώσεις όσων επλήγησαν η διαδικασία ξεκινά ήδη. Όπως έχω πει, είναι πια είναι μια διαδικασία απόλυτα τυποποιημένη. Θα βοηθήσουμε όσους συμπολίτες μας δοκιμάστηκαν από τη φωτιά να ξαναχτίσουν τα σπίτια τους, θα αποζημιώσουμε τους κτηνοτρόφους οι οποίοι έχασαν τα ζώα τους, θα στηρίξουμε τους καλλιεργητές όσοι είδαν τις ελιές τους να καταστρέφονται.

Και, βέβαια, θα δημιουργήσουμε ένα συνολικό πλαίσιο προστασίας και θα υλοποιήσουμε ένα πλαίσιο προστασίας το οποίο είναι ήδη θεσμοθετημένο, με αναστολές φόρων, ασφαλιστικών εισφορών, υποχρεώσεων ΕΝΦΙΑ και βέβαια για τον Έβρο θα ακολουθήσουμε το πολύ επιτυχημένο παράδειγμα της Βόρειας Εύβοιας δημιουργώντας ένα Έβρος-pass με σκοπό να στρέψουμε περισσότερη τουριστική κίνηση προς την περιοχή αυτή.

Δεν αρκούν, όμως, μόνο αυτά. Θα χρειαστεί σίγουρα μία μεσοπρόθεσμη πολιτική ανασυγκρότησης της περιοχής και υπό την ηγεσία του Υφυπουργού Κλιματικής Κρίσης έως το τέλος του έτους θα παρουσιάσουμε ένα ειδικό αναπτυξιακό σχέδιο για τον Έβρο το οποίο θα λάβει υπ’ όψιν του και τα σημαντικά συμπεράσματα της αρμόδιας επιτροπής για τη Θράκη.

Βέβαια, θα ζητήσουμε και από Ευρωπαίους ειδικούς να μελετήσουν την πυρκαγιά στη Δαδιά, να μας ετοιμάσουν ένα αντικειμενικό πόρισμα για τα αίτιά της, αλλά να ενισχυθούν και οι ιδέες και προτάσεις για την αναγέννηση, αλλά και την προστασία του μοναδικού αυτού δάσους.

Υπάρχει μία αχτίδα αισιοδοξίας. Όπως έχω ενημερωθεί από τους αρμόδιους, η Δαδιά είχε καεί και πάλι ολοσχερώς, πλήρως κάποια στιγμή τη δεκαετία του 1950 και τριάντα χρόνια μετά ήταν ήδη ένα ώριμο και παραγωγικό δάσος. Αυτή είναι η υποχρέωσή μας τουλάχιστον για τις επόμενες γενιές, να φροντίσουμε να βοηθήσουμε τη φύση να αναγεννηθεί.

Τέλος, θα ήθελα να προσθέσουμε στην εθνική μας ατζέντα ένα ζήτημα το οποίο στο παρελθόν μπορεί να έχει αποτελέσει για κάποιους, για ιδεολογικούς και ιδεοληπτικούς λόγους, ταμπού. Αναφέρομαι στο ζήτημα της παραγωγικής αξιοποίησης των δασών μας. Είναι κάτι που θα έφερνε από τη μια πλευρά ανάπτυξη στις τοπικές οικονομίες, με την οργανωμένη εκμετάλλευση της ξυλείας και της βιομάζας.

Είναι ενδιαφέρον να τονίσουμε ότι σήμερα οι ανάγκες της χώρας σε ξυλεία καλύπτονται πρωτίστως από εισαγωγές. μία χώρα που έχει εβδομήντα εκατομμύρια στρέμματα δασοκάλυψης. Και για όσους δεν το γνωρίζουν, τα τελευταία πενήντα χρόνια η δασοκάλυψη έχει αυξηθεί στη χώρα μας, δεν έχει μειωθεί, για τον απλούστατο λόγο ότι πολλές εργασίες στην ύπαιθρο εγκαταλείφθηκαν και πολλοί αγροί δασώθηκαν.

Χρειαζόμαστε, λοιπόν, ένα νέο μοντέλο παραγωγικής εκμετάλλευσης των δασών, με επιδότηση ενδεχομένως της βιομάζας, με μεγάλους, σύγχρονους δασικούς συνεταιρισμούς, που μπορούν να αποτελέσουν παράγοντες ασφάλειας και πρόληψης. Υπάρχουν σκέψεις ήδη από το Υπουργείο Περιβάλλοντος και έχω ζητήσει τάχιστα να παρουσιαστεί ένα συγκεκριμένο σχέδιο για το πώς μπορούμε και πάλι να κάνουμε τα δάση μας πιο παραγωγικά και να καλύψουμε και πραγματικές ανάγκες της ελληνικής οικονομίας.

Κυρίες και κύριοι συνάδελφοι, κλείνω λέγοντας ότι είναι αδιέξοδο να προβάλουμε μοιρολατρικά τη σκοτεινιά της συγκυρίας στο μέλλον. Αντίθετα, αυτό το οποίο πρέπει να κάνουμε είναι να οπλιστούμε με πείσμα ώστε να απαντήσουμε πιο αποτελεσματικά τις προκλήσεις της κλιματικής κρίσης.

Αυτή την ώρα που μιλάμε, για να κλείσω με μία νότα αισιοδοξίας, στην Εύβοια, η οποία τόσο δοκιμάστηκε από τις πυρκαγιές πριν από δύο χρόνια, εγκαινιάζεται ένα καινούργιο και ακμαίο δασικό χωριό. Αυτές είναι δύο φωτογραφίες στη θέση μιας περιοχής η οποία ήταν ολοσχερώς καμένη πριν από δύο μήνες. Ας γίνει, λοιπόν, αυτό το δασικό χωριό της Εύβοιας ένα σύμβολό μας. Όπως οικοδομήσαμε -και θα χρειαστούμε αρκετή δουλειά ακόμα- την Εύβοια μετά, έτσι θα χτίσουμε και τον Έβρο μετά.

Η επίθεση της φύσης -και να κλείσω με αυτό, για να ακούσω με προσοχή τις τοποθετήσεις των συναδέλφων Αρχηγών των κομμάτων- είναι πολύ μεγάλη για να προκαλεί μικρόψυχες κομματικές διαιρέσεις. Ας μείνουμε όσο μπορούμε ενωμένοι, ας μιλήσουμε όσο το δυνατόν πιο συγκεκριμένα, ας καταλήξουμε μετά την ολοκλήρωση αυτής της συνεδρίασης τουλάχιστον σε κάποια συμπεράσματα στα οποία να μπορούμε να συμφωνήσουμε.

Αν μπορέσουμε να το πετύχουμε αυτό, νομίζω ότι θα είναι μία επιτυχία, μια καλή στιγμή αυτής της νέας Βουλής, αλλά πιστεύω ότι θα έχουμε σταθεί τουλάχιστον αντάξιοι των προσδοκιών των πολιτών σε αυτή τη δύσκολη συγκυρία.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Μετά τον Πρωθυπουργό καλείται στο Βήμα ο κ. Σωκράτης Φάμελλος, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριε Πρωθυπουργέ, κυρίες και κύριοι Υπουργοί, κυρίες και κύριοι Βουλευτές, να ευχηθώ πρώτα απ’ όλα περαστικά στον Γενικό Γραμματέα του Κομμουνιστικού Κόμματος κ. Κουτσούμπα και να πω ότι η ελληνική Βουλή για μια ακόμη φορά, δυστυχώς, γιατί και το 2021 κάναμε την ίδια συζήτηση, έρχεται μέσα σε μία εξελισσόμενη πρωτοφανή φυσική καταστροφή να συζητήσει για το θέμα των αγροδασικών πυρκαγιών, αλλά και για την ανθεκτικότητα της κοινωνίας μας στις φυσικές καταστροφές που σε μεγάλο βαθμό συνδέονται και με την εξελισσόμενη και εντεινόμενη κλιματική κρίση.

Οφείλουμε πρώτα απ’ όλα εκ μέρους του ΣΥΡΙΖΑ - Προοδευτική Συμμαχία να συγχαρούμε όλους και όλες που είναι στα μέτωπα ή που ήταν στα μέτωπα αυτό το τραγικό καλοκαίρι, στελέχη των επιχειρησιακών μηχανισμών των αρμόδιων φορέων, προφανώς της πολιτείας και της αυτοδιοίκησης, αλλά και εθελοντές πολίτες, επιχειρηματίες, επαγγελματίες.

Να ευχαριστήσουμε τις αποστολές των άλλων χωρών που ήρθαν, και τους ανθρώπους και τις χώρες, και να εκφράσουμε πάνω απ’ όλα τον θαυμασμό μας και τη στήριξή μας ιδιαίτερα για τους εθελοντές που έδωσαν τη μάχη πολλές φορές χωρίς συντονισμό και χωρίς εξοπλισμό για να σώσουν τις περιουσίες τους και τον τόπο τους και το περιβάλλον που απειλήθηκε.

Τη στήριξή μας σε αυτούς τους μαχητές και των θεσμικών φορέων, αλλά και των εθελοντών τη δώσαμε με πάρα πολλούς τρόπους στο Υπουργείο, κύριε Υπουργέ, που σας επισκεφθήκαμε, και στο συντονιστικό κέντρο, στην Πυροσβεστική Υπηρεσία Θεσσαλονίκης, αλλά και στους συμβασιούχους πυροσβέστες στη βάση των Καναντέρ στην Ελευσίνα που πήγαμε, στη Ρόδο, στον Έβρο, στη Ροδόπη που πήγαμε, σε όλα τα μέτωπα στη δυτική Αττική που βρεθήκαμε είτε για να στηρίξουμε την κατάσβεση είτε για τις δράσεις αλληλεγγύης και τους πυρόπληκτους.

Και οφείλουμε ως ΣΥΡΙΖΑ - Προοδευτική Συμμαχία να καταθέσουμε τα συλλυπητήριά μας πρώτα απ’ όλα στις οικογένειες των δύο ηρώων, των πιλότων του Καναντέρ που χάθηκαν, του Χρήστου Μουλά και του Περικλή Στεφανίδη αλλά και στα δεκάδες ανθρώπινα θύματα αυτών των τραγικών πυρκαγιών. Γιατί η αξία της ανθρώπινης ζωής είναι αδιαπραγμάτευτη.

Είναι, όμως, ανήκουστο ότι φτάσαμε ξανά σε μια συζήτηση, γιατί έχουμε ανήκουστες και ανυπολόγιστες και αναντίστρεπτες ζημιές, ζωές, περιβάλλον, προστατευόμενες περιοχές, βασικές υποδομές, εμβληματικά οικοσυστήματα όπως η Δαδιά και η Πάρνηθα. Κινδύνευσαν πόλεις, πρωτεύουσες νομών, εκκενώθηκε το μεγαλύτερο περιφερειακό νοσοκομείο στη βόρεια Ελλάδα, ανατινάχτηκε αποθήκη πυρομαχικών και κινδύνευσαν στρατιωτικές εγκαταστάσεις.

Η σημερινή συνεδρίαση της Βουλής, όμως, σημαδεύεται από κάτι που είναι πάρα πολύ κρίσιμο και οφείλω να το βάλω γιατί δεχτήκαμε και μηνύματα την ώρα της ομιλίας του κυρίου Πρωθυπουργού. Σήμερα για δέκατη τρίτη μέρα καίγεται ο Έβρος και η Ροδόπη. Εξελίσσεται η μεγαλύτερη σε έκταση πυρκαγιά της Ευρώπης, τουλάχιστον με καταγεγραμμένα στοιχεία της τελευταίας εικοσαετίας. Είναι επί της πρωθυπουργίας σας, κύριε Μητσοτάκη. Αυτή είναι η πραγματικότητα. Και σήμερα κινδυνεύει ο τελευταίος εναπομείναν πυρήνας του δάσους της Δαδιάς, γιατί ο κεντρικός πυρήνας καταστράφηκε, αυτός με τα προστατευόμενα μοναδικά είδη των αρπακτικών πτηνών. Και η αγωνία των επιστημόνων του πεδίου που τα μηνύματα τα έλαβα, λένε ότι δεν έχουν την απαραίτητη υποστήριξη στην κατάσβεση. Και οφείλω να το καταθέσω με όποια επιφύλαξη και με την ευθύνη της θέσης μου, αλλά το διασταυρώσαμε από δύο πηγές με τον κ. Καλαματιανό.

Αυτό, λοιπόν, είναι κάτι το οποίο πρέπει να το καταθέσουμε, διότι επειδή είναι η δέκατη τρίτη μέρα το ότι η φωτιά έχει περάσει από τον πυρήνα, το ότι απ’ όλες τις πληροφορίες γνωρίζουμε ότι κινδυνεύει το εναπομείναν βόρειο τμήμα, το ότι εγώ το είπα χωρίς να το δημοσιοποιήσω στον κ. Κικίλια, γιατί οφείλω να λειτουργώ υποστηρικτικά στην πολιτεία εδώ και τρεις μέρες, αλλά και γιατί χθες το βράδυ το «112» έστειλε μήνυμα για κίνδυνο στο Σουφλί, είναι πραγματικότητα, δεν είναι διαδόσεις.

Θα μπορούσα, κύριε Μητσοτάκη, να ξεκινήσω τη συζήτηση αυτή κατακρίνοντας σας καθαρά για τον τρόπο που διαχειριστήκατε την κουβέντα, ότι προσπαθήσατε να το παρουσιάσετε σαν δική σας πρωτοβουλία. Το είπα στη Βουλή στις 24 Ιουλίου. Το ξαναφέραμε στις 26 Ιουλίου. Υπήρχε γραπτή μας ερώτηση στις 3 Αυγούστου που προμηνύαμε ότι θα το φέρουμε και για εκτός ημερησίας. Το έκανε ο κ. Ανδρουλάκης, το κάναμε εμείς. Υπήρχαν δελτία Τύπου και τώρα έρχεστε και λέτε ότι το κάνατε με πρωτοβουλία σας. Κάλλιο αργά παρά ποτέ! Το θέμα είναι να λύσουμε το πρόβλημα.

Η ευθύνη σας όμως, κύριε Μητσοτάκη, είναι ότι το θέμα αυτό το είχατε ξεκάθαρα, ρητά αναφέρει στις προγραμματικές δηλώσεις του 2019, στις προγραμματικές δηλώσεις του 2023. Είχατε αναφέρει τα ίδια ακριβώς ζητήματα στη συζήτηση που κάναμε εδώ το 2021 με πρωτοβουλία και της αειμνήστου Φώφης Γεννηματά. Τα ίδια ζητήματα είπατε τότε, τις ίδιες δικαιολογίες -επιτρέψτε μου να σας πω- που μπορεί να είναι πραγματικότητα, αλλά είναι δικαιολογίες πλέον στο στόμα σας και δεσμεύσεις, οι οποίες δεν έγιναν πράξη. Τα ίδια ακούσαμε και πέρυσι στη φωτιά της Δαδιάς, γιατί και πέρυσι κάηκε ένα πολύ μικρότερο κομμάτι του πυρήνα. Και τις ίδιες μεγαλόστομες δηλώσεις ακούσαμε και 7 Ιουλίου, όταν ανακοινώσατε ότι είμαστε πιο έτοιμοι από ποτέ.

Το ζήτημα, κύριε Μητσοτάκη, είναι ότι πάρα τα λεγόμενά σας η πραγματικότητα αποδεικνύει ότι αφήσατε τη χώρα ανέτοιμη και αθωράκιστη μπροστά σε αυτόν τον πραγματικό κίνδυνο. Και η εξέλιξη των πυρκαγιών και οι επιπτώσεις των πυρκαγιών είναι δική σας πολιτική ευθύνη. Και τολμώ να πω -και είμαι πολύ προσεκτικός στις διατυπώσεις μου και το γνωρίζετε όλοι- ότι, κύριε Μητσοτάκη, είναι και προσωπική σας ευθύνη. Και επειδή μιλήσατε και για λογοδοσία, εμείς περιμένουμε τη λογοδοσία. Δεν περιμένουμε, κύριε Μητσοτάκη, από τον Πρωθυπουργό της χώρας ένα ρεπορτάζ σαραντάλεπτο για το τι συνέβη. Το έχουμε ζήσει. Το ζουν πολύ χειρότερα από εμάς οι άνθρωποι που είναι δίπλα στις πυρκαγιές, που έχασαν περιουσίες, που εκκένωσαν νοσοκομείο.

Αλήθεια είναι επιτυχία σας το ότι εκκενώθηκε ένα νοσοκομείο; Είναι επιτυχία της Κυβέρνησης; Δηλαδή το ότι την τρίτη της πυρκαγιάς δεν διαχειριστήκατε τον κίνδυνο της πυρκαγιάς στον Έβρο και έφτασε στο νοσοκομείο, ώστε να αναγκαστούν -μπράβο τους!- οι υγειονομικοί, οι γιατροί να το εκκενώσουν, είναι δική σας επιτυχία; Όχι! Μειονέκτημά σας είναι, κύριε Μητσοτάκη. Δεν είναι επιτυχία. Δεν είναι επιτυχία το ότι φυγαδεύσατε τα αεροπλάνα από τη Νέα Αγχίαλο για να μην κινδυνεύσουν και ανατινάχτηκε μόνο η αποθήκη των πυρομαχικών. Όχι, μειονέκτημα της χώρας είναι. Εκθέσατε τη χώρα.

Γι’ αυτό μας βλέπετε με αυτή την ένταση. Γιατί εκθέτετε τη χώρα, την ασφάλεια των πολιτών, την ασφάλεια των εγκαταστάσεων. Δεν είναι αυτά επιτυχίες. Πρέπει να ντρεπόμαστε και εσείς λίγο παραπάνω από εμάς, γιατί έχετε την ευθύνη του Πρωθυπουργού. Γιατί και εμείς στεναχωριόμαστε για τη χώρα μας.

Σας είπε κανείς ότι είμαστε χαρούμενοι που μιλάμε για καταστροφές; Όχι, εμείς θέλουμε να προοδεύει η πατρίδα μας και να προσθέτουμε στην πρόοδο με την κριτική μας ως Αντιπολίτευση, ως πολιτικά πρόσωπα. Δεν μας το επιτρέπετε όμως.

Και να πω κάτι; Κάποια στιγμή εσείς λαϊκίζοντας σε θέματα φυσικής καταστροφής ήρθατε και ζητήσατε παραιτήσεις για την ευθύνη. Πού είναι τώρα οι παραιτήσεις; Το είχατε απαιτήσει, ότι δεν υπάρχει πολιτική ευθύνη χωρίς παραιτήσεις. Οφείλω να πω ότι "παραιτήσατε" τον κ. Μηταράκη για κάτι πολύ μικρότερο, αλλά αυτό είναι δική σας δουλειά. Περιμένουμε, λοιπόν, και τη λογοδοσία και την ευθύνη.

Μετά από τέσσερα χρόνια διακυβέρνησης -το έχουμε ξαναπεί- και επειδή δεν είστε νέα κυβέρνηση, δεν υπάρχει χώρος και χρόνος ούτε για δικαιολογίες ούτε για συγγνώμη. Και δυστυχώς οι νέες εξαγγελίες δεν είναι αξιόπιστες, γιατί τις έχετε κάνει δυο-τρεις φορές. Και έτσι δεν είναι μόνο το πρόβλημα της δικής σας αξιοπιστίας. Εγώ στεναχωριέμαι, κύριε Μητσοτάκη, γιατί θίγετε ως πολιτικό πρόσωπο την αξιοπιστία της πολιτικής και των υπόλοιπων πολιτικών. Δεν μας πιστεύει ο κόσμος! Γιατί αυτά που είπατε το 2021, δεν έγιναν. Αυτά που είπατε το 2022, δεν έγιναν. Αυτά που είπατε το 2019, δεν έγιναν. Και τώρα ο κόσμος κινδύνευσε. Αυτό ξέρετε, είναι ρωγμή στο υπόβαθρο της της πολιτικής.

Και εκ των υστέρων είναι γεγονός, θα κάνετε ό,τι μπορείτε για να αποφύγετε το πολιτικό κόστος. Για ποιον λόγο; Γιατί δεν μπορείτε να εγγυηθείτε την υποχρέωση που έχει η πολιτεία, το αίσθημα ασφάλειας των πολιτών. Δεν μπορείτε να το εγγυηθείτε. Γιατί αυτό δεν εμπεδώνετε με συγγνώμες ή με τις αποκαλύψεις που έχουμε τώρα τελευταία για το τραγικό δυστύχημα των Τεμπών. Δεν υπάρχει ασφάλεια. Βγήκαν πορίσματα. Γιατί σίγουρα δεν εμπεδώνεται αίσθημα ασφάλειας με την ανατίναξη πυρομαχικών σε μία από τις κρισιμότερες αμυντικές εγκαταστάσεις της χώρας. Ούτε βέβαια υπάρχει αίσθημα ασφάλειας όταν πάνω από εκατό ακροδεξιοί Κροάτες χούλιγκαν διασχίζουν όλη τη χώρα για μια αποστολή θανάτου και σχέδιο δολοφονίας. Ούτε και με τον αποκλεισμό δεκάδων, για να μην πω εκατοντάδων χιλιάδων ανθρώπων στην εθνική οδό Αθηνών-Κορίνθου για τη μη αποτελεσματική διαχείριση του ατυχήματος με το βυτιοφόρο, ούτε φυσικά με τις πρόσφατες πυρκαγιές. Αυτά είναι πρόσφατα όλα και είναι επιτελικά επιτεύγματα της Κυβέρνησής σας.

Κύριε Πρωθυπουργέ, ας το ξεκαθαρίσουμε. Προφανώς και συμφωνούμε ότι υπάρχει κλιματική κρίση και εντεινόμενη, γιατί πρέπει να ξεκινήσουμε από κάποια βασικά ζητήματα της πολιτικής. Ο Αλέξης Τσίπρας από αυτό το Βήμα το 2021 στην αντίστοιχη συζήτηση σας είχε προειδοποιήσει ως εξής: «Δεν πρέπει να δικαιολογείτε την ανεπάρκειά σας επικαλούμενος κάθε φορά την κλιματική κρίση, γιατί ευτελίζετε τη σημασία που δίνουν στην αντιμετώπισή της και οι πολίτες και η πολιτεία». Και εσείς συνεχίζετε. Πρέπει να το καταλάβετε. Δημιουργείτε μια γενικότερη αναξιοπιστία και -οφείλω να πω- καλλιεργείτε και την παραδοξολογία για το ζήτημα αυτό. Έχετε ευθύνη για αυτό το θέμα, γιατί είναι πολύ σημαντικό. Και δυστυχώς κάνετε την κλιματική κρίση μια βολική δικαιολογία ομιλία και ένα κυβερνητικό άλλοθι. Συμφωνώ απολύτως.

Η κλιματική κρίση όμως είναι εδώ και το συζητάμε τουλάχιστον από το 2019. Οφείλω να σας πω ότι η εθνική στρατηγική για την προσαρμογή στην κλιματική κρίση νομοθετήθηκε από την κυβέρνηση του ΣΥΡΙΖΑ το 2016 με ένα πολύ προχωρημένο νομοθέτημα που τότε ήταν κορυφαίοι επιστήμονες, η Τράπεζα της Ελλάδας. Δεν είναι η πρώτη φορά που το συζητάμε. Εσείς κάνετε λες και ανακαλύψατε τον τροχό. Όταν κάποτε μιλάγαμε για κλιματική κρίση, δεν συμφωνούσατε. Μετά πήγατε στον ΟΗΕ και το παραδεχθήκατε το 2019.

Επειδή όμως ακούσαμε τα ίδια ακριβώς και πέρυσι στη Δαδιά, όταν επισκέφθηκα και εγώ προσωπικά τον χώρο και την πέμπτη μέρα βρήκαμε ότι δεν έχει γίνει ακόμα καν κήρυξη σε κατάσταση έκτακτης ανάγκης, οφείλω να πω το εξής που είναι νομίζω κεντρικό στη συζήτησή μας: Δυστυχώς με την Κυβέρνησή σας το πάθημα δεν έγινε μάθημα και είναι πάθημα όλης της χώρας. Δεν είναι δικό σας! Γι’ αυτό μας βλέπετε να ανησυχούμε. Μην αναζητείτε, λοιπόν, άλλοθι σε εξωγενείς λόγους και παράγοντες, ότι πάντα κάποιος άλλος φταίει. Μία φταίει η ένταση των φαινομένων, μία φταίει η κλιματική κρίση, φταίνε οι εμπρησμοί από αμέλεια ή από πρόθεση που υπήρχαν στην ελληνική ιστορία. Δεν θέλω να σας καλωσορίσω για πρώτη φορά στην Ελλάδα. Υπήρχαν. Και τώρα τελευταία βλέπω ότι φταίνε και σενάρια συνωμοσίας. Θα αναφερθώ όμως στη δευτερομιλία μου γι’ αυτό.

Γιατί και αυτό είναι ιδιαίτερα επικίνδυνο που κάνετε. Γιατί εγώ γνωρίζω την αναφορά για την έναρξη στον Έβρο από κεραυνό. Αλλά θα αναφερθώ στη συνέχεια με στοιχεία. Γιατί εσείς δεν έχετε στοιχεία όταν μιλάτε. Και αυτό είναι διπλά επικίνδυνο. Όμως η ευθύνη είναι δική σας και δεν είστε καινούργια Κυβέρνηση. Κυβερνάτε τέσσερα χρόνια τώρα και αντίστοιχες δικαιολογίες επικαλεστήκατε το 2021 όταν υπήρχαν 1,3 εκατομμύριο στρέμματα καμένες εκτάσεις. Οι επιστήμονες μίλαγαν για την κρισιμότητα της κλιματικής κρίσης, για το ότι η Ελλάδα είναι hot spot κλιματική αλλαγής. Και ερχόμαστε σήμερα και μας μιλάτε πάλι για ανεπάρκειες της πολιτείας και για τον αναγκαίο εκσυγχρονισμό.

Και ρωτώ: Από ποιον παραλάβατε την κυβέρνηση πριν από δύο μήνες; Δεν ήσασταν εσείς κυβέρνηση; Σε λίγο είστε ικανός να μας πείτε ότι παραλάβατε καμένη γη. Όμως όσο κάνετε επικοινωνιακή διαχείριση των ελλειμμάτων, στερείτε από τη χώρα σοβαρές μεταρρυθμίσεις που χρειάζεται. Άρα στερείτε από τους πολίτες την πρόοδο. Για μας επειδή θέλουμε να είναι επαρκής η χώρα μας, ακόμα και έτσι είναι χρήσιμη αυτή η συζήτηση. Εμείς θέλουμε αναβάθμιση των εργαλείων της πολιτείας. Και το πρόβλημα ξέρετε είναι το εξής: Θέλουμε και συνέχεια της πολιτείας την οποία εσείς δεν υπηρετήσατε. Γιατί;

Γιατί παραλάβατε δασική στρατηγική το 2019 και παραλάβατε θεσμοθετημένη δημόσια πολιτική πρόληψης πυρκαγιών και την ακυρώσατε, την παγώσατε. Είχε θυμάμαι τότε, 140 εκατομμύρια ευρώ από το Πρόγραμμα Δημοσίων Επενδύσεων και προσλήψεις πεντακοσίων δασολόγων και δασοπόνων και τα σταματήσατε. Ήταν θεσμικά κατοχυρωμένα. Ήταν δημοσιευμένα, κύριε Καλαφάτη. Υπήρχαν σε θεσμικά έγγραφα, σε Φύλλα Εφημερίδας της Κυβέρνησης.

Εμείς φροντίσαμε όσο επέτρεπαν οι μνημονιακές συνθήκες και όσο υπήρχε τότε χρόνος και περιθώριο, να εξοπλίσουμε τη χώρα, να την θωρακίσουμε. Δυστυχώς όμως όλα αυτά έμειναν στα συρτάρια, τα παγώσατε. Και το αποτέλεσμα το βλέπουμε. Σας έχει ξεπεράσει η κατάσταση και έχουμε πλέον μεγάλες απώλειες και σε ζωές και ρεκόρ καμένων εκτάσεων. Δεν είναι εύκολο να συζητάμε για τη χώρα μας και βλέπουμε τα στοιχεία του EFFIS ότι η χώρα μας έχει αναντίστοιχα με τις άλλες χώρες μεγαλύτερες εκτάσεις καμένες από το μέσο όρο -τριπλάσιο βλέπω- τουλάχιστον της τελευταίας δεκαπενταετίας. Και είναι τα ευρωπαϊκά στοιχεία αυτά.

Θέλω, όμως, να συζητήσουμε για κάτι πιο συγκεκριμένο που φορά τον ακριτικό Έβρο, στον οποίο απ’ ότι θυμάμαι ήσασταν και υποψήφιος Βουλευτής, κύριε Μητσοτάκη.

Σας είπα για το νοσοκομείο ότι δεν ήταν σίγουρα επιτυχία σας. Όμως προσέξτε. Δομήσατε μία στρατηγική ότι ο ακριτικός Έβρος θα είναι πυλώνας ασφάλειας και προόδου της χώρας μας, ότι θα είναι ένα συγκοινωνιακός και ενεργειακός κόμβος, ότι θα είναι η πύλη της Ευρώπης. Τα είχατε υποσχεθεί όλα αυτά. Και τώρα ο Έβρος ακόμα και σήμερα, τι είναι; Είναι συνώνυμο δυστυχώς της καταστροφής. Είναι συνώνυμο της αγωνίας. Είναι συνώνυμο της ανασφάλειας.

Είπατε ότι για συμβολικούς και ουσιαστικούς λόγους θα κατεβείτε υποψήφιος στον Έβρο. Τώρα τι ζουν οι πολίτες στον Έβρο για τους λόγους για τους οποίους ήσασταν υποψήφιος εκεί; Ζουν τις επιπτώσεις των λόγων που επικαλεστήκατε, αλλά ζουν και τα τραγικά αποτελέσματα πολιτικής σας.

Και οφείλω να πω ότι δεν πάει στον Έβρο. Είναι η δέκατη τρίτη μέρα σήμερα. Αύριο μάθαμε ότι θα πάτε στη Ρόδο, προφανώς κατόπιν εορτής, για να δικαιολογήσετε τα αδικαιολόγητα. Γιατί και εκεί δεν είναι επιτυχία το ότι εκκενώσατε από τα παράλια δεκάδες χιλιάδες πολίτες. Είναι αποτυχία το ότι έφτασε η φωτιά στα παράλια. Είναι η αποτυχία της στρατηγικής ότι σβήνει η φωτιά στη θάλασσα. Και αυτά πρέπει να συζητήσουμε. Αυτά πρέπει να αλλάξουμε, όχι να λέμε τι καλά που πήραμε τον κόσμο με πλωτά μέσα, που κινδύνευσαν οι τουρίστες ή που μεταδόθηκε μια τέτοια εικόνα για τη χώρα. Δεν θέλουμε να συμβαίνουν τέτοια.

Γιατί πρέπει να πω ότι εκτός από εσάς που δεν έχετε πάει στον Έβρο και ο κ. Κικίλιας που πήγε, από το ελικόπτερο είδε την κατάσταση. Δεν μίλησε με τους πολίτες και τους επαγγελματίες. Εμείς όμως πήγαμε και είδαμε απόγνωση, είδαμε θυμό, είδαμε ανασφάλεια, είδαμε καμένες παραγωγικές μονάδες, καμένα σχολεία. Και ήταν μόνο η έκτη μέρα που εξελισσόταν η πυρκαγιά. Και ήδη το θέμα -πρέπει να πω- με πρωτοβουλία του ΣΥΡΙΖΑ και του Κώστα Αρβανίτη έχει πάει στο Ευρωκοινοβούλιο. Εμείς, λοιπόν, παίρνουμε πρωτοβουλίες.

Η χώρα μας όμως έχει έρθει αντιμέτωπη από άκρη σε άκρη με την ανασφάλεια…

**ΔΙΟΝΥΣΙΟΣ ΧΑΤΖΗΔΑΚΗΣ:** Πήγε με ελικόπτερο για να δει την κατάσταση. Δεν πήγε για ψηφοθηρία!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εμείς πήγαμε για ψηφοθηρία, κύριε Χατζηδάκη;

**ΠΡΟΕΔΡΟΣ (Κωνσταντίνος Τασούλας):** Παρακαλώ όχι διακοπές! Είναι γνωστό ότι δεν πήγε για ψηφοθηρία. Δεν χρειάζεται να το πείτε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Χατζηδάκη, διαβάζετε την πολιτική με τα μέτρα του κόμματός σας. Η ψηφοθηρία και η ψηφολαγνεία πολλές φορές είναι οι συμβολικοί λόγοι που καταντούν όμως οι ουσιαστικές καταστροφές.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, μην απευθύνεστε σε Βουλευτές.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αυτό επικαλέστηκα και αυτό απέδειξα. Ότι οι συμβολικοί και ουσιαστικοί λόγοι των εξαγγελιών για τον Έβρο έχουν καταντήσει σήμερα ανασφάλεια και καταστροφή. Αυτή είναι η πραγματικότητα για την οποία πρέπει να μιλήσετε και να απολογηθείτε.

Λέω, λοιπόν, ότι έχουμε μία καταστροφή στη χώρα μας η οποία είναι ανυπολόγιστη και ακούμε και πιστεύουμε τον φόβο της επιστημονικής κοινότητας ότι το δάσος της Δαδιάς δεν θα το ξαναδούμε. Αυτή τη μεγάλη οικολογική καταστροφή ενός μοναδικού παγκόσμια προστατευόμενο οικότοπο. Βλέπουμε και τα στοιχεία των καταστροφών. Τα ίδια με τα ευρωπαϊκά ανακοίνωσε και το εθνικό Αστεροσκοπείο. Φτάσατε βέβαια στο σημείο να αμφισβητήσετε ακόμα και τα στοιχεία του Αστεροσκοπείου με δηλώσεις και του ΥΠΕΝ και της κ. Βούλτεψη. Γιατί άραγε; αυτό Επειδή έδειχναν τα στοιχεία ότι με 50% λιγότερες μεγάλες πυρκαγιές είχαμε τριπλάσια έκταση καμένων εκτάσεων; Εμείς οφείλω να πω ότι συντασσόμαστε με κάθε λέξη της ανακοίνωσης του Αστεροσκοπείου που ξεκαθαρίζει ότι είναι υποχρέωση της επιστήμης να ενημερώνει την πολιτεία και την κοινωνία και να τους στηρίζει. Αλίμονο αν δεν είναι αυτό υποχρέωση της επιστήμης και αν είναι δουλειά της πολιτείας και των πολιτικών να φιμώνουν την επιστήμη όμως επιδιώκετε όταν δεν σας συμφέρει! Γιατί σας ενοχλεί η αλήθεια και σας εκθέτει η αλήθεια.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Όχι διακοπές παρακαλώ! Μη διακόπτετε τον ομιλητή!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αλήθεια τα αποτελέσματα που ανακοίνωσε η Ευρωπαϊκή Επιτροπή προχθές πάλι για τη μεγαλύτερη σε έκταση πυρκαγιά της Ευρώπης στον Έβρο, θα τα διαψεύσετε και αυτά, γιατί δεν σας συμφέρουν;

Η χώρα όμως είναι αθωράκιστη και τρέχετε να καλύψετε ελλείψεις. Γιατί; Γιατί έρχεστε σήμερα να παραδεχτείτε ότι -προσέξετε αυτό είναι κομβικό- τον Ιούλιο που είπατε ότι είμαστε έτοιμοι και κάναμε το καλύτερο δυνατό σε σχέση με κάθε άλλη χρονιά, υπήρξαν πλέον δύο εξηγήσεις: Ή δεν ξέρατε, το οποίο είναι επικίνδυνο να κάνετε τέτοιες δηλώσεις ενώ δεν ξέρατε ή ξέρατε και παραπλανούσατε.

Κύριε Μητσοτάκη, εάν είστε ένας Πρωθυπουργός που εξαγγέλλει επάρκεια μέσων και ετοιμότητα ενώ δεν γνωρίζει, είστε επικίνδυνος. Αν είστε ένας Πρωθυπουργός που γνωρίζει ότι δεν υπάρχει επάρκεια μέσων και παραπλανεί, είναι και αυτό το ίδιο επικίνδυνο. Εγώ θέλω στη δευτερολογία σας να μας απαντήσετε τι από τα δύο ισχύει.

Στις αρχές Ιουλίου που πήγατε στο αρμόδιο Υπουργείο και είπατε ότι έχουμε κάνει το καλύτερο δυνατό και τα περισσότερα από κάθε άλλη χρονιά, γνωρίζατε την ανεπάρκεια ή δεν την γνωρίζατε; Γνωρίζατε ότι υπάρχει περίπτωση να υπάρχουν κλιματικά φαινόμενα τα οποία δεν μπορείτε να αντιμετωπίσετε όπως παραδεχθήκατε σήμερα ή δεν γνωρίζατε; Ότι παραδεχθείτε από τα δύο είναι επικίνδυνο. Διότι πράγματι μας μεταφέρθηκε και εμάς ότι δεν περιμένατε αυτή την έκταση των κλιματικών φαινομένων, ενώ είχατε επικαλεστεί το 2021 τα ακραία φαινόμενα κλιματικής κρίσης. Τελικά τι ισχύει; Πότε μας λέγατε την αλήθεια;

Να μιλήσουμε όμως με συγκεκριμένες προτεραιότητες και με συγκεκριμένες αποδείξεις. Πρώτον, επειδή θέλουμε αποδείξεις ότι στη συζήτηση για να πάρουμε μέτρα. Δεν είναι προτεραιότητά σας η ενίσχυση της πυροσβεστικής υπηρεσίας. Όχι, κύριε Μητσοτάκη, δεν είναι. Πρώτον, διότι σήμερα με το οργανόγραμμα της πυροσβεστικής το επίσημο δημοσιευμένο σε προεδρικό διάταγμα, έχουμε τρεις χιλιάδες εξακόσια κενά. Δεν δίνεις τη μάχη απέναντι στην κλιματική κρίση και σε έκτακτο ακραίο καύσωνα με τρεις χιλιάδες εξακόσια κενά στην Πυροσβεστική. Δεν είστε έτσι έτοιμοι για τα ακραία φαινόμενα, τα οποία επικαλεστήκατε στην ομιλία σας. Θα έπρεπε τουλάχιστον αυτά που λένε τα προεδρικά διατάγματα που δημοσιεύθηκαν στη δική σας κυβέρνηση να τα σέβεστε. Και σίγουρα δεν αφήνεις εκτός δυόμισι χιλιάδες τουλάχιστον συμβασιούχους Πυροσβεστικής και τους απολύεις στο τέλος του Οκτωβρίου και μάλιστα τους αντιμετωπίζεις με ΜΑΤ και με αύρες έξω από το Υπουργείο όταν διεκδικούν μόνιμη εργασία, γιατί έγινε με την κυβέρνησή σας.

Ναι, υπάρχει αύξηση των εναέριων μέσων. Βλέπετε όμως ότι δεν φτάνουν; Γιατί όλοι γνωρίζουμε ότι δεν φτάνουν μόνο τα εναέρια και πιθανά και τα νούμερα τους σήμερα δεν είναι επαρκή. Γιατί μας είπατε και εσείς ότι υπήρχαν σε ακραία σημεία της γεωγραφίας της χώρας μας παράλληλες πυρκαγιές που δεν μπορούσατε να αντιμετωπίσετε; Άρα υπάρχουν ελλείψεις και στα εναέρια και στα επίγεια.

Και εγώ αναρωτιέμαι: Αφού τόσο πολύ θέλετε να υποστηρίξετε, κύριε Κικίλια, την πυροσβεστική υπηρεσία, γιατί δεν είπατε στις προγραμματικές δηλώσεις έστω μία κουβέντα για προσλήψεις; Και ήρθατε μετά τις καταστροφικές πυρκαγιές Ιουλίου και αναφερθήκατε σε πεντακόσιες προσλήψεις και σήμερα ο Πρωθυπουργός είπε χίλιες;

Μετά τις καταστροφές; Αυτό δεν είναι θέμα αξιοπιστίας; Μη συγκρίνετε τον αριθμό των πυροσβεστών με τις άλλες ευρωπαϊκές χώρες που γίνεται πρόληψη. Διότι αυτά τα βλέπουμε όλα μαζί και θα αναφερθώ σε αυτά. Όμως, αφού λέτε ότι τιμάτε τον αγώνα που δίνουν οι πυροσβέστες στα μέτωπα -κι εγώ συμφωνώ μαζί σας- πώς δικαιολογείτε την ανακοίνωση της Ένωσης Υπαλλήλων του Πυροσβεστικού Σώματος της Περιφέρειας Ηπείρου που κάνει λόγο για εξόντωση πυροσβεστών, όταν εδώ και δέκα μέρες δέκα πυροσβέστες -ακούστε το αυτό- καλούνται καθημερινά να καλύψουν αποστάσεις άνω των χιλίων διακοσίων χιλιομέτρων, γιατί πηγαίνουν από τα Γιάννενα στον Έβρο και επιστρέφουν, γιατί δεν υπάρχει πρόβλεψη για τη διαμονή τους; Έτσι στηρίζετε τους ανθρώπους του μετώπου; Θέλω να τους χειροκροτούμε μαζί, αλλά πρέπει να είμαι συνεπής.

Εγώ αυτό το διάβασα, αλλά μιας και μιλάμε για το Υπουργείο Κλιματικής Κρίσης και Πολιτικής Προστασίας, αφού πιστεύετε ότι είναι τόσο κρίσιμο και θέλατε να το στηρίξετε, γιατί το αφήσατε χωρίς οργανόγραμμα; Διότι πρέπει να πω ότι ιδρύθηκε το 2021 για να στηρίξετε την ανεπάρκεια εκείνης της περιόδου στις πυρκαγιές. Χωρίς οργανόγραμμα; Και μάλιστα διασπάσατε την πολιτική για το κλίμα αφαιρώντας την από το Υπουργείο Περιβάλλοντος και Ενέργειας. Δεν ενισχύσατε πολιτικές, διασπάσατε πολιτικές.

Ταυτόχρονα, έχετε απορρίψει τη δική μας πρόταση για την Εθνική Αρχή Πολιτικής Προστασίας, που στηρίχθηκε στο πόρισμα Γκολντάμερ, φέρατε έναν δικό σας νόμο το 2020 για την πολιτική προστασία, τον ψηφίσατε και τον κρατάτε ανενεργό. Πάρα πολύ ωραία, πάρα πολύ ωραία, αριστεία κυριολεκτικά.

Όσον αφορά δε τα έργα πολιτικής προστασίας, δεν προχωρήσατε στην απορρόφηση των πόρων του Ταμείου Ανάκαμψης, αλλά όπως προέκυψε από τον κοινοβουλευτικό έλεγχο που έκανε από τον ΣΥΡΙΖΑ έχετε απορρόφηση μόλις 0,5%. Αυτή είναι, λοιπόν, η προσοχή που δίνετε στην πολιτική προστασία.

Πάμε, λοιπόν, στην πρόληψη. Όπως ήδη ανέφερα, παρ’ ότι παραλάβατε εθνική πολιτική, δημόσια πολιτική για την πρόληψη των πυρκαγιών, 2019 με 2021 τη βάλατε στο συρτάρι, δεν κάνατε προσλήψεις, δεν ενεργοποιήσατε το πρόγραμμα δημοσίων επενδύσεων. Αυτά έλεγε το πόρισμα Γκολντάμερ. Διότι εμείς θέλουμε να είμαστε συνεπείς.

Και όπως βλέπουμε από τη Δαδιά, τώρα που προχώρησε το πρόγραμμα «ANTI-NERO», μετά τις καταστροφικές πυρκαγιές -έπρεπε να πάθουμε για να μάθετε, να πάθει η Ελλάδα για να μάθετε εσείς- προχωράει μόνο σε αντιπυρικές ζώνες και δρόμους και καθαρισμό κοντά στους δρόμους και όχι προς τα μέσα. Δεν μπαίνει, δηλαδή, μέσα στον χώρο των δασικών εκτάσεων. Αυτό έχει κατατεθεί στον δημόσιο διάλογο, και αν χρειαστεί θα το φέρω στη δευτερολογία μου, και από ανεξάρτητους επιστήμονες της Επιτροπής Γκολντάμερ. Άρα γίνεται λανθασμένα και το έργο της πρόληψης ή περιορισμένα.

Ταυτόχρονα, δεν ενισχύσατε τις δασικές υπηρεσίες γιατί σταματήσατε τις πεντακόσιες προσλήψεις δασολόγων και δασοπόνων, έγιναν μόνο συνταξιοδοτήσεις, και ενώ κάνατε, με πρόχειρο τρόπο και αποσπασματικό, τη μεταφορά των δασικών υπηρεσιών στο Υπουργείο Περιβάλλοντος, αφήσατε -ακούστε!- τις δασικές υπηρεσίες χωρίς διοικητική στήριξη, χωρίς υπαλλήλους για το διοικητικό-οικονομικό και τώρα με χίλια προβλήματα προσπαθούν οι δασολόγοι-δασοπόνοι να παίξουν αυτόν τον ρόλο, με αποτέλεσμα να εκκρεμούν ακόμη δεδουλευμένα και υπερωρίες των προγραμμάτων του 2021 και του 2022. Αυτή είναι η φροντίδα για τις δασικές υπηρεσίες. Και σταματήσατε τους πέντε χιλιάδες εργαζόμενους στο πρόγραμμα δασοπροστασίας, που έτρεχε το 2018 και το 2019, ενώ για τα δύο πρώτα χρόνια παγώσατε τους δασικούς χάρτες και τώρα έχουμε έναν κυκεώνα εκκρεμοτήτων, αντιρρήσεων, προβλημάτων, ενώ και οι οικιστικές πυκνώσεις, κι αυτές, πάνε στο πουθενά.

Πού βρίσκεται ο συνολικός σχεδιασμός για την κλιματική κρίση; Ο συνολικός σχεδιασμός, λοιπόν, της εθνικής στρατηγικής του 2016, ενώ εμείς βρήκαμε χρηματοδότηση από την Ευρωπαϊκή Ένωση, το πρόγραμμα «ADAPT», ένα πιλοτικό πρόγραμμα «LIFE», για να επικαιροποιηθεί, προφανώς δεν έχει επικαιροποιηθεί. Διότι έπρεπε να επιταχύνετε τα βήματα, ακόμη και αυτά που αφήσαμε εμείς. Διότι εμείς τουλάχιστον ξεκινήσαμε βηματισμούς.

Σήμερα, όμως, κοιτάμε τις εξελίξεις και τις τραγικές συνέπειες και οφείλω να σας πω ότι επιπλέον των θεμάτων της πρόληψης, της πολιτικής προστασίας και της πυρόσβεσης προκύπτει ένα μεγάλο ζήτημα για τις προστατευόμενες περιοχές. Διότι έχουμε τον πυρήνα μιας περιοχής «NATURA», αλλά και στην Πάρνηθα και σε άλλες περιοχές, που έχει πληγεί, και στη Βοιωτία νομίζω. Είναι αρκετές οι περιοχές. Πώς θα γίνει η αποκατάσταση των προστατευόμενων περιοχών, όταν παγώσατε τις ανατεθειμένες από το 2019 διαχειριστικές μελέτες στα ειδικά περιβαλλοντικά σχέδια, τις ΕΠΜ, για τις περιοχές «NATURA»; Θα έπρεπε να είναι ήδη προεδρικά διατάγματα και σχέδια διαχείρισης. Δεν υπάρχουν όμως. Τα πάγωσε ο αντιπεριβαλλοντικός ν.4685/2010.

Ακόμα και η Ειδική Περιβαλλοντική Μελέτη για τον Έβρο και τη Ροδόπη, που είναι η περιοχή που κινδυνεύει τώρα, σήμερα, η οποία δημοσιοποιήθηκε τον Δεκέμβρη του 2021, μπήκε στα συρτάρια και αγνοείται, ενώ θα μπορούσαμε να έχουμε ένα εργαλείο, ακόμη και αυτό. Είχα την τιμή να υπογράψω εγώ τη σύμβαση γι’ αυτές τις περιοχές.

Ποιος θα αναλάβει την αποκατάσταση; Μαθαίνουμε ότι θα φέρετε τον κ. Αμυρά. Τον κ. Αμυρά, ο οποίος ήταν συνυπεύθυνος για το ότι έκλεισε ο φορέας της περιοχής «NATURA 2000» στη Δαδιά, γιατί έκλεισε ο φορέας της προστατευόμενης περιοχής στην Πάρνηθα. Πάρα πολύ ωραία, πάρα πολύ ωραία.

Γιατί δεν προχωράτε, έστω και τώρα, στην αποκατάσταση αυτού του ολέθριου λάθους; Γιατί δεν ξανασυγκροτείτε τα διοικητικά συμβούλια των φορέων προστατευόμενων περιοχών; Διότι γι’ αυτές τις περιοχές οφείλω να πω -και δεν θα παρεκκλίνω από την τοποθέτησή μου- ότι έχουμε και πληροφορίες για αδειοδοτήσεις έργων και αιολικών πάρκων μέσα στις ζώνες αποκλεισμού και στις ζώνες αυξημένης προστασίας, παρ’ ότι ακόμα και ο ΟΦΥΠΕΚΑ και οι περιβαλλοντικές υπηρεσίες του δημοσίου και της πολιτείας έχουν γνωμοδοτήσει αρνητικά.

Εδώ, λοιπόν, εγώ θέλω να πω και κάτι. Επειδή υπάρχει μεγάλη καθυστέρηση στις δασικές διαχειριστικές μελέτες που το 2019 ξεκινήσαμε και τη θεσμική επικαιροποίηση των προδιαγραφών, αλλά και στις αντιπυρικές μελέτες, που εμείς μάθαμε στη Ρόδο ότι δεν υπάρχουν καθόλου, χρειάζεται να παρέμβουμε με ένα συνολικό πλαίσιο θεσμικών αλλαγών στα θέματα περιβάλλοντος, δασικής πολιτικής, πυροπροστασίας και αντιμετώπισης.

Διότι είναι γεγονός ότι εσείς δεν προλάβατε τα τέσσερα χρόνια της διακυβέρνησής σας να κάνετε κάποια πράγματα, όπως δεν προλάβατε, παραδείγματος χάριν, να ενισχύσετε το ΕΚΑΒ και πρόσφατα νομοθετήσατε ότι οι πυροσβέστες θα παρέχουν υπηρεσίες στο ΕΚΑΒ, μιας και μιλάμε για Πυροσβεστική.

Πρέπει να ομολογήσω όμως, κύριε Μητσοτάκη, -και θέλω να είμαι ειλικρινής- ότι κάποια πράγματα προλάβατε να τα κάνατε την πρώτη τετραετία, γιατί αυτά από ό,τι φαίνεται που μας είπατε εσείς δεν προλάβατε, το παραδεχθήκατε. Τι προλάβατε βέβαια; Προλάβατε να καταργήσετε το οκτάωρο και την αμοιβή των υπερωριών, προλάβατε να δώσετε ασυλία στους τραπεζίτες, να δώσετε επίσης ασυλία και στα funds, προλάβατε να ιδιωτικοποιήσετε ενεργειακές υποδομές, τη ΔΕΗ, να χάσουμε το διοικητικό συμβούλιο των ΕΛΠΕ, προλάβετε να αφήσετε την ακρίβεια να τρέχει, την αισχροκέρδεια, ιδιαίτερα στο καρτέλ ενέργειας, προλάβατε τις τελευταίες μέρες επίσης να έχουμε ακόμη και ακραία ακρίβεια στα καύσιμα, να κινδυνεύει το κόστος του ψωμιού. Προλάβατε όμως και να καταψηφίσετε τον νόμο για την αποκατάσταση του περιβάλλοντος στο Ευρωκοινοβούλιο μαζί με τους ακροδεξιούς. Η Νέα Δημοκρατία το έκανε αυτό και οι Ευρωβουλευτές σας. Όλα αυτά είναι αποδείξεις.

Λοιπόν, βλέπουμε ότι κάποια πράγματα προλάβατε να τα κάνετε, γιατί είπατε ότι στην πολιτική προστασία και στην πυρόσβεση δεν προλάβατε κάποια να τα κάνετε.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, τον χρόνο συμφωνήσαμε να μην τον ξεπερνάμε. Ο Πρωθυπουργός το τήρησε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ναι, κύριε Πρόεδρε.

Όμως τι χρειάζεται να κάνουμε την επόμενη μέρα; Για να προχωράμε λιγάκι. Οι άνθρωποι στον Έβρο, κύριε Πρόεδρε, αλλά και σε όλη την Ελλάδα αγωνιούν για την επόμενη μέρα. Χρειάζεται, λοιπόν, ένα πρόγραμμα, ένα πλαίσιο αρωγής και αποκατάστασης. Δεν χρειάζεται να κάνετε σύσκεψη Υπουργών για τα μέσα ενημέρωσης για κάτι που λέει η νομοθεσία, γιατί σε αυτή που είδα την προχθεσινή προβλέπεται ήδη από τη νομοθεσία τι πρέπει να γίνει στις καμένες εκτάσεις. Είναι υποχρέωση του κράτους και οι αποζημιώσεις, και η αποκατάσταση και η οριοθέτηση των πυρόπληκτων περιοχών, τα αντιδιαβρωτικά-αντιπλημμυρικά έργα, είναι σε εγκύκλιο του 2017. Θυμάμαι ότι είχα την ευθύνη τότε. Και η κήρυξη του αναδασωτέου χαρακτήρα των καμένων εκτάσεων και η απαγόρευση των επιβαρυντικών χρήσεων.

Χρειάζεται, όμως, ένα σχέδιο ανόρθωσης της οικονομίας. Δεν ακούσαμε γι’ αυτό κάτι, μόνο για αποζημιώσεις ακούσαμε. Εμείς έχουμε καταθέσει μια πρόταση για τη Ρόδο. Θα ετοιμάσουμε και για τον Έβρο. Εγώ σας δίνω την πρόταση για τη Ρόδο, μιας και θα πάτε αύριο, για να τη δείτε, γιατί έχει στοιχεία πολύ σημαντικά. Την καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως χρειάζεται να δούμε και κάποια ειδικότερα μέτρα για τις προστατευόμενες περιοχές. Σας πρότεινα τη συγκρότηση ξανά των φορέων προστατευόμενων περιοχών αλλά και ειδικές μελέτες για την αποκατάσταση των περιοχών αυτών. Διότι δεν είναι εύκολο να αναταχθούν αυτά τα οικοσυστήματα και σίγουρα δεν αρκεί πολιτικά η τοποθέτηση ενός συντονιστή στο Μαξίμου στην Αθήνα. Σίγουρα όχι.

Αλλά εφόσον έχουν καθυστερήσει τόσο πολύ τα προεδρικά διατάγματα και τα σχέδια διαχείρισης για τις περιοχές «NATURA», σας προτείνουμε ακόμη ένα μέτρο: να ανασταλεί η περιβαλλοντική αδειοδότηση όλων των έργων Α1 περιβαλλοντικής σημασίας, δηλαδή αυτά που είναι βαρύνουσας περιβαλλοντικής σημασίας, απ’ όλες τις περιοχές «NATURA 2000» και ιδιαίτερα αυτές που επλήγησαν από τις πυρκαγιές. Αυτό θα είναι ένα μέτρο προστασίας. Το έχουμε προτείνει ήδη στο πρόγραμμά μας. Διότι ιδιαίτερα σε αυτές τις συνθήκες, όπως καταλαβαίνετε, στις καμένες εκτάσεις δεν μπορεί να γίνει και η απαιτούμενη ειδική οικολογική αξιολόγηση. Και να τελειώσετε τα προεδρικά διατάγματα γι’ αυτές τις περιοχές. Διότι μην ξεχνάτε ότι έχουμε ήδη μια καταγγελία και μια καταδίκη από την Ευρωπαϊκή Ένωση.

Κύριε Πρόεδρε, θα κρατήσω και λίγο χρόνο από μετά, κύριε Πρόεδρε, γιατί πρέπει να καταθέσω τις προτάσεις μου.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, δεν θα σας δώσω περισσότερο από τον Πρωθυπουργό, έχετε ακόμα τρία λεπτά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Σε θεσμικό επίπεδο, χρειαζόμαστε έναν σύγχρονο και λειτουργικό νόμο για την πολιτική προστασία. Ο νόμος του 2020 έχει παγώσει, γιατί εκτιμάται ότι έχει και κενά. Σας προτείνουμε να συζητήσετε πάνω στην πρόταση νόμου τη δικιά μας, που έχει και χαρακτηριστικά, αν θέλετε, μη κομματικής διοίκησης της πολιτικής προστασίας. Η κ. Γεροβασίλη θυμάται αυτή την πρόταση. Και φέρτε όσες διορθώσεις χρειάζεται. Αλλά χρειάζεται και στελέχωση στην πολιτική προστασία. Αφού θα πάτε αύριο στη Ρόδο, ρωτήστε πόσα στελέχη έχει η περιφέρεια κι ο δήμος για την πολιτική προστασία. Εμείς ρωτήσαμε. Δεν έχουν. Ένα ή δύο νομίζω είχαμε.

Επίσης πρέπει να πληρωθούν ταχύτατα τα κενά στην Πυροσβεστική με προσλήψεις. Και εδώ, που πρέπει να αξιοποιήσετε την εμπειρία των συμβασιούχων, σας λέω ότι δεν πρέπει να μπει η προκρούστεια κλίνη της ηλικίας. Και είναι τραγικό και προκλητικό να καίγεται εδώ και δύο βδομάδες ο Έβρος και η Ροδόπη και απ’ ό,τι έμαθα οι Υπουργοί σας να εξαγγέλλουν στην περιοχή προσλήψεις συνοριοφυλάκων.

Με πυροσβέστες σβήνει η φωτιά, κύριε Μητσοτάκη, όχι με συνοριοφύλακες. Αυτό πρέπει να το καταλάβετε. Εδώ χρειαζόμαστε λύσεις και χρειάζεται μια στελέχωση η Δασική Υπηρεσία, και σε επιστήμονες, και σε διοικητικό προσωπικό, αλλά και σε δασοφύλακες, και πρέπει να ενισχυθούν και οι εθελοντές με καλύτερη εκπαίδευση, με εξοπλισμό, με προσομοίωση σεναρίων κινδύνου, και να υλοποιήσετε την κλιματική πολιτική στο Υπουργείο Περιβάλλοντος και Ενέργειας, με τη χωροταξία, με τα δάση, με το φυσικό περιβάλλον και με την ενεργειακή πολιτική. Διότι πρέπει η πολιτική προστασία να είναι οριζόντια πολιτική και να έχει τα καταστατικά της αρχής που προτείναμε.

Όμως η κοινωνία αγωνιά και για λύσεις θεσμικές. Τι σημαίνει αυτό; Σας το είπα και στην τοποθέτησή μου, νομίζω, στο νομοσχέδιο για τη διευκόλυνση ψήφου αποδήμων. Χρειαζόμαστε έναν άλλο σχεδιασμό πολιτικής προστασίας. Να ενισχύσουμε την πρόληψη, τη δασική διαχείριση, αλλά θέλουμε νέα εργαλεία. Δεν χρειαζόμαστε μόνο απαντήσεις στα παλιά προβλήματα, που κι αυτές δεν έχετε δώσει.

Δηλαδή θέλουμε μεταρρυθμίσεις. Οι μεταρρυθμίσεις τι σημαίνουν; Θέλουμε νέα εθνική στρατηγική προσαρμογής στην κλιματική κρίση. Έχουμε καθυστερήσει -σας το θυμίζω, για να μην τρέχουμε τον χειμώνα- στα σχέδια διαχείρισης κινδύνων πλημμύρας που έπρεπε να επικαιροποιηθούν το 2021 και δεν το έχετε κάνει. Στην πολιτική προστασία όμως θέλουμε σχεδιασμό με σενάρια και ασκήσεις που δεν έχουν τρέξει στο πεδίο ακόμα, που να έχουν μέσα τους δήμους, τους εθελοντές και να έχουν στελέχη πολιτικής προστασίας και στην αυτοδιοίκηση.

Θέλουμε, παραδείγματος χάριν, αντιπυρικές μελέτες. Ρωτήστε στη Ρόδο, έχουμε αντιπυρική δασική μελέτη; Θέλουμε επιπλέον ειδικές αντιπυρικές μελέτες στα δασικά προστατευόμενα οικοσυστήματα, όπως ας πούμε στη Δαδιά. Και χρειαζόμαστε τα πιλοτικά έργα στη μεικτή ζώνη δάσους-κατοικίας, που τα είχαμε βάλει εμείς στην πολιτική πρόληψης πυρκαγιών το 2019 και δεν έχουν προχωρήσει, και πιθανά νέα σχέδια πυρασφάλειας για τους οικισμούς, που να διευρύνουν τη ζώνη πυρασφάλειας. Με τα νέα φαινόμενα πρέπει να διευρύνουμε τη ζώνη ή τις αποστάσεις κτηρίων από τα δέντρα ή τα είδη των δέντρων. Ναι, αυτά πρέπει να γίνουν προδιαγραφή όμως. Πρέπει να γίνουν σχεδιασμός.

Επίσης τα έργα πρόληψης να μην σταματάνε στον δασικό δρόμο γιατί βολεύει τον εργολάβο στο πρόγραμμα «ANTI-NERO», γιατί έχουμε αυτές τις καταγγελίες, κύριε Μητσοτάκη. Ζητήστε να σας κρίνουν τα έργα πρόληψης. Σας καταθέτω λοιπόν προτάσεις. Και να γίνονται με διαφάνεια, όχι με αδιαφάνεια. Και να γίνονται από τις δασικές υπηρεσίες, όχι από το ΤΑΙΠΕΔ. Διότι θυμάμαι ότι ο εκλεκτός σας κ. Χαρδαλιάς, στην αρχή των έργων πρόληψης, είχε μπει με δική του εντολή στην προστατευόμενη περιοχή του Σχινιά χωρίς να πάρει έγκριση από τις δασικές υπηρεσίες για την παρέμβαση αυτή. Όχι, δεν θέλουμε τέτοια πρόληψη. Θέλουμε από τις δασικές υπηρεσίες να γίνεται η πρόληψη και θέλουμε ενίσχυση των κονδυλίων για να μπούνε μέσα στον τακτικό προϋπολογισμό και σε ενιαίο προγραμματισμό.

Και μην ψάχνετε για άλλοθι στους δήμους, γιατί το άκουσα κι αυτό. Προσέξτε: Μίλησε ο κύριος Πρωθυπουργός για ευθύνες των δήμων. Πήγα όμως στις Κασσιτερές, που υπάρχει σήμερα ένα όριο φωτιάς στη Ροδόπη, και μίλησα με τον Δήμαρχο Σαπών-Μαρωνείας. Η έκταση του δήμου αυτού είναι εξακόσιες σαράντα μία χιλιάδες τετραγωνικά χιλιόμετρα. Ξέρετε πόσα λεφτά πήρε για την πυροπροστασία; 25.000 ευρώ. Και ζητάει τα ρέστα σήμερα ο κ. Μητσοτάκης. Ναι, προφανώς να ελέγχονται οι δήμοι, προφανώς να ελέγχονται, και να χρηματοδοτούνται ή να χρηματοδοτείται καλύτερα η δασική υπηρεσία. Αλλά εσείς ούτε χρηματοδότηση κάνετε ούτε έλεγχο και ρίχνετε το βάρος στους άλλους.

Προφανώς χρειαζόμαστε στελέχωση και των δύο φορέων, δασική υπηρεσία και πυροσβεστική, αλλά χρειάζεται συνεργασία που επικαλεστήκατε ότι γίνεται και πρέπει να σας πω ότι προσωπικά εγώ και η κ. Γεροβασίλη είχαμε υπογράψει την υπουργική απόφαση για τη συνεργασία των δύο υπηρεσιών. Αλλά οι καταγγελίες που έχουμε -και ψάξτε το απολογιστικά- είναι ότι δεν γίνεται αυτή η συνεργασία.

Αντί αυτού -και κλείνω, κύριε Πρόεδρε- τι ακούμε; Ακούμε ότι θα έχουμε ανάδοχο στην αποκατάσταση των δασών, δηλαδή χορηγούς, δηλαδή αδυναμία της πολιτείας να αναλάβει τη θεσμική ευθύνη. Μάλιστα. Και θα γίνονται κατά το μέτρο του συμφέροντος και ενδιαφέροντος του χορηγού οι αποκαταστάσεις; Λέτε ότι θα εγκρίνονται από τη δασική υπηρεσία. Κι αυτά τα δάση που δεν έχουν χορηγό πώς θα αποκαθίστανται;

Δεν πρέπει εσείς να πείτε και να δεσμευτείτε ότι με τις ίδιες προδιαγραφές, με την ίδια προτεραιότητα, με το ίδιο χρονοδιάγραμμα θα γίνουν όλες οι αποκαταστάσεις, τα αντιπλημμυρικά-αντιδιαβρωτικά έργα; Αυτό δεν είναι πολιτεία;

Και μην μπλέκεστε με την αξιοποίηση του ιδιωτικού τομέα. Εμείς θέλουμε να το ξεκαθαρίσουμε: Ιδιώτες, με τη λογική, δασεργάτες, μελετητές, επαγγελματίες, δασικοί συνεταιρισμοί, και εργολαβικές εταιρείες και εργολάβοι δασολόγοι μπαίνουν στα δάση και δουλεύουν. Και δεν λέμε όχι. Αλλά με μελέτες, επίβλεψη και ευθύνη της δασικής υπηρεσίας, όχι κατά το δοκούν του συμφέροντος του αναδόχου, όχι μόνο για όσους προσελκύουν χορηγούς. Διότι στην αποκατάσταση και στη διαχείριση των δασικών εκτάσεων η προτεραιότητα δεν είναι το κέρδος, αλλά το κοινωνικό συμφέρον και η προστασία του περιβάλλοντος. Μια αδυνατισμένη δασική υπηρεσία χωρίς στελέχη σάς δίνει το δικαίωμα να μιλάτε και για ιδιωτική διαχείριση των δασών, όπως κάνει ο κ. Σκυλακάκης.

Εμείς χρειαζόμαστε στελέχωση, χρειαζόμαστε γνώση και μια πολιτεία που θα υλοποιεί τον σχεδιασμό και θα επιβάλλει τους κανόνες. Αυτή η πολιτεία μπορεί να είναι δημοκρατική και δίκαιη και να αξιοποιεί την καινοτομία για όφελος όλων και να εξασφαλίζει τα δημόσια κοινά αγαθά. Αυτή είναι η απάντηση στην πανδημία. Αυτή είναι η απάντηση στην ενεργειακή κρίση. Αυτή είναι η απάντηση στην κλιματική καταστροφή.

Διότι η ουσία της δικής σας πολιτικής, κύριε Μητσοτάκη, είναι ότι κατά τη διάρκεια της διακυβέρνησής σας η πολιτεία αδυνατίζει, ιδιωτικοποιείτε κομμάτια της λειτουργίας της πολιτείας και τελικά η πολιτεία γίνεται ένα «Γραφείο Μαξίμου» για να αναθέτει σε κολλητούς κομμάτια της διαχείρισης του δημοσίου εις βάρος του δημοσίου συμφέροντος και εις βάρος του περιβάλλοντος. Και αυτό βλέπουμε με αδύνατη πυροσβεστική, αυτό βλέπουμε με αδύνατες δασικές υπηρεσίες, αυτό βλέπουμε με απούσα πολιτική προστασία. Αυτό είναι το αποτέλεσμα το οποίο συζητάμε σήμερα. Αυτό είναι το θέμα με το οποίο πρέπει να αναμετρηθείτε.

Εμείς θα συνεχίσουμε να καταθέτουμε αυτές τις προτάσεις, γιατί η κρίση δημιουργεί αβεβαιότητες. Και θα είναι τραγικό να επιμένετε ότι όλα θα λυθούν με τους ιδιώτες. Η πρότασή μας είναι η ισχυρή πολιτεία, γιατί οι ιδεοληψίες του δικού σας νεοφιλελευθερισμού έχουν φτάσει να καταστρέφουν και τους πνεύμονες της φύσης, αλλά να καταστρέφουν και τους φορείς και να δημιουργούν προβλήματα και στην οικονομία του τόπου, να αμφισβητούνται υποδομές όπως το νοσοκομείο της Αλεξανδρούπολης, όπως αμυντικές εγκαταστάσεις. Αυτά είναι αποτελέσματα τα οποία εμείς θέλουμε να τα προλάβουμε, να τα ανατρέψουμε και να λειτουργήσουμε προς όφελος της πατρίδας μας.

Κύριε Μητσοτάκη, θα περιμένουμε τη λογοδοσία της δευτερολογίας σας και την κατανομή ευθυνών, αλλά θα περιμένουμε να μας δώσετε και απαντήσεις για τις αλλαγές που πρέπει να γίνουν. Η νεολαία της χώρας μας, συνολικά η κοινωνία και η οικονομία, αλλά και η νεολαία που μας παρακολουθεί σήμερα περιμένει να δώσετε μια απάντηση: Μπορείτε να εξασφαλίσετε ότι στη χώρα μας θα υπάρχει πρόοδος και όχι ανασφάλεια; Μπορείτε να εξασφαλίσετε ότι θα ζούμε καλύτερα; Το φετινό καλοκαίρι και οι πυρκαγιές βεβαιώνουν για το αντίθετο.

Εμείς δεν θέλουμε να είμαστε μια ανασφαλής χώρα. Θέλουμε να είμαστε χώρα της ασφάλειας και της προόδου.

Ευχαριστώ πολύ, κυρίες και κύριοι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Επιμένω στην τήρηση του χρόνου. Πρέπει κάποτε να προσαρμοστούμε σε αυτή την πραγματικότητα. Είναι μεγάλο το θέμα το σημερινό, είναι σημαντικό, αλλά δεν μπορεί να μιλάει ο Αρχηγός της Αντιπολιτεύσεως περισσότερο χρόνο από τον Πρωθυπουργό, στο οποίο έχουμε συμφωνήσει όλοι.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μα δεν μίλησε, τριάντα πέντε λεπτά μίλησε.

**ΠΡΟΕΔΡΟΣ (Κωνσταντίνος Τασούλας):** Ακούστε, ακούστε. Πρέπει κάποτε να κάνουμε την αρχή. Έχει ενδιαφέρον να κάνουμε την αρχή, συμπαθάτε με που δεν μιλάω για μεγαλοπρεπή θέματα ή ιστορικά, αλλά πρέπει κάποτε να τηρούμε και τους χρόνους. Είμαστε οκτώ κόμματα εδώ. Αν δεν τηρούμε τους χρόνους, δεν θα μας παρακολουθεί κανείς με αυτή την αργόσυρτη διαδικασία.

Είμαι βέβαιος ότι ο κ. Ανδρουλάκης, εξοικειωμένος και από το Ευρωκοινοβούλιο, θα ξεπεράσει ακόμη και τον κ. Μητσοτάκη στην τήρηση του χρόνου.

Καλώ τον κ. Ανδρουλάκη, Πρόεδρο της Κοινοβουλευτικής Ομάδας του ΠΑΣΟΚ - Κίνημα Αλλαγής για τη δική του ομιλία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, είθισται οι κυβερνήσεις να θέλουν τις πρώτες εκατό ημέρες να δείξουν ένα θετικό πρόσωπο, ένα πρόσωπο για να επιβεβαιώσουν αυτό που λέει ο θυμόσοφος ελληνικός λαός, ότι η καλή μέρα από το πρωί φαίνεται. Νομίζω όμως ότι στην περίπτωσή σας κάθε Ελληνίδα και κάθε Έλληνας καταλαβαίνει ότι οι δικές σας πρώτες εκατό ημέρες, κύριοι της Νέας Δημοκρατίας, είναι τα αποκαλυπτήρια μιας κυβέρνησης αυξημένης αλαζονείας, αυξημένης αυταρέσκειας και μηδενικής αποτελεσματικότητας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Καθημερινά γινόμαστε μάρτυρες μιας οργανωμένης ανευθυνότητας στη διαχείριση κρίσιμων προβλημάτων του ελληνικού λαού. Η ακρίβεια στη χώρα συνεχίζει να καλπάζει με αμείωτο ρυθμό, να συρρικνώνεται η αγοραστική δύναμη των πολιτών και η Κυβέρνηση απλώς ενδυναμώνει και επιδοτεί την αισχροκέρδεια με τα υπερπλεονάσματα από τους έμμεσους φόρους. Οι τιμές στα τρόφιμα καλπάζουν με διψήφια ποσοστά και αναμένεται νέος ανοδικός κύκλος τον Σεπτέμβριο. Η βενζίνη προσεγγίζει τα 2 ευρώ ανά λίτρο στα αστικά κέντρα, ενώ στην υπόλοιπη Ελλάδα τα έχει υπερβεί.

Το στεγαστικό πρόβλημα διογκώνεται ραγδαία. Τα ενοίκια αυξάνονται, με αποτέλεσμα οι φοιτητές, και φέτος, να είναι σε πολύ δύσκολη θέση και να μην μπορούν να βρουν μια ποιοτική, φθηνή στέγη.

Το επιτελικό κράτος, που τόσο έχετε διαφημίσει, αποδεικνύεται πως είναι ένας μηχανισμός συγκέντρωσης εξουσίας, αλλά και διάχυσης της ευθύνης, για να καλύπτονται οι πραγματικά υπεύθυνοι.

Για το δυστύχημα στα Τέμπη φταίει για εσάς μόνο ο μοιραίος σταθμάρχης, όχι αυτός που τον διόρισε παράνομα στη θέση του ούτε αυτοί που επτά χρόνια άφηναν τα τρένα να πηγαίνουν στα τυφλά δίνοντας αλλεπάλληλες παρατάσεις στη Σύμβαση 717. Έχετε να μας πείτε κάτι γι’ αυτό; Η δικογραφία της Ευρωπαϊκής Εισαγγελίας έχει διαβιβαστεί στη Βουλή και αφορά τον κ. Καραμανλή και τον κ. Σπίρτζη.

Για την επέλαση των διακοσίων νεοναζί χούλιγκαν, που, παρά τις προειδοποιήσεις των αρχών των γειτονικών κρατών, δεν κάνατε τίποτα. Υπήρχε απαγόρευση μετακίνησης φιλάθλων από την UEFA. Διέσχισαν ανενόχλητοι τη χώρα, έφτασαν στο κέντρο της Αθήνας και δολοφόνησαν έναν νέο άνθρωπο. Για σας φταίνε κάποια περιφερειακά στελέχη της Τροχαίας και ορισμένοι αξιωματικοί που μετακινούνται σε άλλες θέσεις, ενώ ο αρμόδιος Υπουργός γυρνάει στα κανάλια και συμπεριφέρεται ως δημοσιογράφος-σχολιαστής.

Και να ήταν μόνο αυτά; Οι φωτιές απείλησαν νευραλγικές υποδομές του κράτους. Στην Αλεξανδρούπολη έφτασαν μία ανάσα από το Πανεπιστημιακό Νοσοκομείο. Προφανέστατα σε τέτοιες περιπτώσεις πρέπει να υπάρχει εκκένωση και προστασία. Το πρόβλημα δεν είναι αυτό. Το πρόβλημα είναι γιατί κατάφερε να φτάσει η φωτιά κοντά στο Νοσοκομείο της Αλεξανδρούπολης; Η πυρκαγιά στη Μαγνησία μπήκε μέσα σε στρατιωτικές εγκαταστάσεις στη Νέα Αγχίαλο προκαλώντας εκρήξεις πυρομαχικών.

Δεν φταίει κανείς για όλα αυτά; Ο κ. Χαρδαλιάς θεωρεί ότι παραγράφονται αυτά που μόλις ανέφερα, όταν κατόπιν εορτής πήγε για μια επιθεώρηση σε στρατιωτικές μονάδες, για να ελέγξει αυτά που όφειλε να ελέγξει προηγουμένως και μάλιστα πάνω στο επικοινωνιακό του άγχος και στην αγωνία του να πετάξει από πάνω του τις ευθύνες του δημοσίευσε φωτογραφίες με απόρρητους στρατιωτικούς χάρτες!

Υποσχεθήκατε, κύριε Μητσοτάκη, ασφάλεια και αξιοκρατία. Προβάλατε τη δήθεν αποτελεσματικότητά σας ως ένα συγκριτικό πλεονέκτημα προεκλογικά. Όμως, αυτές οι πρώτες εκατό μέρες και η πραγματικότητα σας διαψεύδουν. Αυτό που βιώνουν οι πολίτες είναι ανασφάλεια, αναξιοκρατία και αναποτελεσματικότητα. Με περισσή αλαζονεία είχατε πει μάλιστα ότι θα είστε κι η Αντιπολίτευση του εαυτού σας, αλλά τελικά δεν μπορείτε να ασκήσετε με επάρκεια τα κυβερνητικά σας καθήκοντα.

Αγαπητοί συνάδελφοι, πάνω από ένα εκατομμύριο εξακόσιες χιλιάδες στρέμματα καμένης γης, συνάνθρωποί μας που έχασαν τη ζωή τους με τραγικό τρόπο και εκτεταμένες ζημιές σε περιουσίες είναι μέχρι σήμερα ο απολογισμός του φετινού καλοκαιριού.

Ο Πρωθυπουργός προσήλθε στη Βουλή με διάθεση δημιουργικής λογιστικής, μιμούμενος την εποχή του κ. Καραμανλή. Ο κ. Μητσοτάκης δεν αναγνώρισε κανένα λάθος στην προετοιμασία της κρατικής μηχανής και θέλησε με αλχημείες, σοφιστείες και φωτογραφίες να μας πείσει ότι δεν έγινε κάτι λάθος στον Έβρο και στη Ρόδο. Έφτασε μάλιστα στο έσχατο σημείο να επιχειρήσει να βάλει ως ασπίδα της αποτυχίας του τους πυροσβέστες, τους εθελοντές που δίνουν μάχη στην πρώτη γραμμή.

Από ό,τι κατάλαβα, μάλλον κι εσείς αμφισβητείτε, κύριε Μητσοτάκη, τα στοιχεία του δορυφορικού συστήματος «Κοπέρνικος» της Ευρωπαϊκής Επιτροπής αλλά και του Εθνικού Αστεροσκοπείου Αθηνών, όπως έκαναν συστηματικά τις προηγούμενες ημέρες και προβεβλημένοι Υπουργοί σας. Άλλωστε, δεν είναι και έκπληξη αυτή η πρακτική. Το ίδιο κάνατε και με τα στοιχεία του ΟΟΣΑ που ανέφερα πριν από έναν μήνα, όταν αποκαθήλωσα το αφήγημά σας ότι τάχα χτυπάτε την ακρίβεια και προστατεύετε το πραγματικό εισόδημα του ελληνικού λαού.

Κυρίες και κύριοι συνάδελφοι, η πύρινη κόλαση στη Δαδιά χαρακτηρίζεται ως η καταστροφικότερη σε ευρωπαϊκό επίπεδο μετά το 2001, που υπάρχει καταγραφή δεδομένων, πυρκαγιά. Πάνω από οκτακόσιες δέκα χιλιάδες στρέμματα έχουν καεί στον Έβρο. Και δεν τελειώσαμε. Επί δεκατρείς μέρες παρακολουθούμε την καταστροφή ενός μοναδικού οικοσυστήματος απαράμιλλης ομορφιάς και βιοποικιλότητας, ενός πολύτιμου μνημείου φυσικής κληρονομιάς.

Στη Ρόδο απαιτήθηκαν προσπάθειες δέκα ημερών, για να ελέγξετε το πύρινο μέτωπο. Η Πάρνηθα, ο ζωοδότης της Αττικής, κάηκε φέτος το καλοκαίρι. Δεν μπορεί να θεωρείται κανονικότητα η καταστροφή του φυσικού μας πλούτου και η υποβάθμιση της ποιότητας ζωής του ελληνικού λαού. Η πιθανότητα πλέον ερημοποίησης περιοχών δεν είναι ένα σενάριο επιστημονικής φαντασίας, αλλά είναι το μέλλον που μας επιφυλάσσετε, αν δεν κάνουμε κάτι όλοι μαζί άμεσα.

Θέλω, βεβαίως, από αυτό το Βήμα να εκφράσω την ευγνωμοσύνη μας σε πυροσβέστες, αστυνομικούς, πιλότους και εθελοντές που ηρωικά δίνουν κάθε μέρα τη μάχη στα πύρινα μέτωπα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και βεβαίως, κύριε Μητσοτάκη, αυτοί οι άνθρωποι αγωνίζονται και σηκώνουν στις πλάτες τους την ευθύνη που εσείς προσπαθείτε να κρύψετε πίσω από αυτούς.

Η κλιματική αλλαγή είναι εδώ. Γι’ αυτό θα βρισκόμαστε αντιμέτωποι συνεχώς και τα επόμενα χρόνια με διαρκώς κλιμακούμενα ακραία φαινόμενα. Ποτέ το κόμμα μας, ένα κόμμα του ορθού λόγου, δεν αρνήθηκε τις επιπτώσεις αυτής της κλιματικής αλλαγής. Άλλωστε και προσωπικά προσπάθησα, αγωνίστηκα και με άλλους συναδέλφους στο Ευρωπαϊκό Κοινοβούλιο για τη δημιουργία του μηχανισμού του RESCEU, που βοηθά συστηματικά τη χώρα μας τα τελευταία χρόνια και τις τελευταίες ημέρες.

Το ΠΑΣΟΚ μίλησε πρώτο είκοσι χρόνια πριν για την ανάγκη προστασίας του φυσικού περιβάλλοντος, για τη δίκαιη πράσινη μετάβαση, για τη βιώσιμη ανάπτυξη. Εμείς ενημερώσαμε τους πολίτες πολύ νωρίς γι’ αυτό που έρχεται σε παγκόσμιο επίπεδο, για τις μεγάλες προκλήσεις της εποχής μας. Εσείς τι κάνατε εκείνα τα χρόνια; Προετοιμάζατε τη χώρα; Προετοιμάζατε την κοινή γνώμη; Κάνατε λόγο για «πράσινα άλογα»! Αυτή ήταν η σχέση σας με την κλιμακούμενη κλιματική αλλαγή που σήμερα βρίσκουμε μπροστά μας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Μπορεί η ρητορική σας να έχει αλλάξει, όμως η πρακτική σας παραμένει ίδια. Αποδείχθηκε και στη διάρκεια ψηφοφορίας στο Ευρωπαϊκό Κοινοβούλιο για τον νόμο της αποκατάστασης της φύσης, όπου οι Ευρωβουλευτές σας ακολουθώντας το Λαϊκό Κόμμα και την ακροδεξιά καταψήφισαν. Αλήθεια, εσείς τι σκοπεύετε να κάνετε; Γιατί η υπηρεσιακή κυβέρνηση το ψήφισε στο Συμβούλιο. Θα ακολουθήσετε την εθνική γραμμή ή τη γραμμή του κ. Βέμπερ και του Ευρωπαϊκού Λαϊκού Κόμματος; Ο κανονισμός προβλέπει μεταξύ άλλων και την προστασία δασικών οικοσυστημάτων, τη φύτευση στην Ευρώπη τριών δισεκατομμυρίων επιπλέον δένδρων μέχρι το 2030. Και, παρά την κινδυνολογία και τη συνωμοσιολογία, δεν απειλείται η αγροτική παραγωγή. Μιλώ για το άλλοθι του Λαϊκού Κόμματος, για να μην ψηφίσει κάτι που είναι πολύ σημαντικό για το σύνολο των ευρωπαϊκών κρατών.

Ποια άλλη απόδειξη χρειαζόμαστε, για να ομολογήσετε μετά από αυτά τα γεγονότα την ανεπάρκεια στον σχεδιασμό και την πρόληψη και τη δασοπυρόσβεση, όταν φέτος είχαμε τις λιγότερες αριθμητικά φωτιές, τις λιγότερες αριθμητικά εστίες, αλλά τα καταστροφικότερα αποτελέσματα σε όλη την Ευρώπη; Αυτά είναι τα πραγματικά στοιχεία και αφήστε τις φωτογραφίες.

Και μάλιστα, πρέπει να δούμε γιατί η Ελλάδα κατατάσσεται πρώτη μεταξύ είκοσι μεσογειακών χωρών σε καμένες δασικές εκτάσεις. Οι αριθμοί είναι αμείλικτοι. Μολονότι οι φετινές μεγάλες φωτιές στην Ελλάδα ήταν κατά 52% λιγότερες από τον μέσο όρο της προηγούμενης εικοσαετίας, οι καμένες εκτάσεις αυξήθηκαν κατά 195%.

Ας δούμε, λοιπόν, άλλα ευρωπαϊκά παραδείγματα, του Νότου, για να έχουμε μέτρο σύγκρισης. Στην Ισπανία οι μεγάλες πυρκαγιές αυξήθηκαν κατά 78%, αλλά οι καμένες εκτάσεις μόλις 2%. Στη Γαλλία ο αριθμός των μεγάλων πυρκαγιών αυξήθηκε κατά 194%, αλλά οι καμένες εκτάσεις κατά 66%.

Ιδού, λοιπόν, και ο χάρτης -τον καταθέτω στα Πρακτικά- που είναι τα πραγματικά στοιχεία και όχι φωτογραφίες.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια ώρα που καταγράφεται αυτή η αποκαρδιωτική επίδοση, η χώρα μας, σύμφωνα με τα στοιχεία, κατευθύνει τον δεύτερο μεγαλύτερο προϋπολογισμό για πυροπροστασία και διαθέτει πλήθος εναέριων και επίγειων μέσων, περισσότερα από κάθε άλλη χρονιά, κατά τη δήλωσή σας. Ο ίδιος έχετε παραδεχθεί ότι στην Ελλάδα επιχειρούν δέκα από τα τριάντα πέντε ελικόπτερα Erickson που υπάρχουν σε όλο τον κόσμο.

Κάτι, λοιπόν, πάει στραβά, όταν έχουμε μια τέτοια δύναμη πυρός. Μήπως αυτό που πάει στραβά στο «βασίλειο» του πολυδιάστατου αποσυντονισμού είναι ότι δεν υπάρχει ούτε συντονισμός ούτε ένα πραγματικά ισχυρό ολοκληρωμένο σχέδιο πρόληψης;

Στο μεταξύ, από όλα είχε ο μπαξές σε επίπεδο δικαιολογιών -και προκλητικών δικαιολογιών!- από τα κυβερνητικά στελέχη για τις αιτίες της μεγάλης καταστροφής. Η κ. Βούλτεψη μας ενημέρωσε ότι η κλιματική κρίση σάς αιφνιδίασε, ότι «ήρθε νωρίτερα από ό,τι περιμέναμε». Μάλλον η κ. Βούλτεψη πήρε το νήμα από την εποχή του Καραμανλή. Ο κ. Σκέρτσος σημείωσε δεκαπέντε παράλληλες εστίες στη Δαδιά. Ο αρμόδιος Υπουργός κ. Κικίλιας, που τη μια το Μαξίμου τον άδειαζε και την άλλη τον στήριζε, υποσχόταν ότι θα τιμωρηθούν οι αλητήριοι. Ο κ. Βορίδης, πιστός στην παράδοση της ακροδεξιάς, διερωτήθηκε δημοσίως αν πίσω από τη Ρόδο κρύβονται ξένοι πράκτορες.

Αν έχετε, κύριε Μητσοτάκη, τέτοια στοιχεία για πράκτορες και οργανωμένο σχέδιο εμπρησμών, προσκομίστε τα σήμερα στη δευτερολογία σας εδώ στην Εθνική Αντιπροσωπεία, για να ενημερώσετε πραγματικά τον ελληνικό λαό!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όμως, να σας πω τι πιστεύω, γιατί το έζησα και στο πετσί μου πέρυσι τον Σεπτέμβρη. Επενδύετε πάλι σε επικοινωνιακά παιχνίδια, συνωμοσιολογίες, θολούρες, για να κρύψετε τις αστοχίες, τις αδυναμίες, τις αποτυχίες, φέρνοντας στο μυαλό μας τις δορυφορικές αποδείξεις που παρουσίασε σε συνέντευξη Τύπου ο κ. Τσίπρας μετά την τραγωδία στο Μάτι και δίνοντας τροφή στη μισαλλοδοξία των «αυτόκλητων σερίφηδων».

Αυτή η παράταξη, η παράταξή μας, έχει μέτωπο απέναντι στον ανορθολογισμό, απέναντι στο ψέμα, απέναντι στη φαυλότητα, απέναντι στην προκατάληψη και σε ό,τι εμποδίζει να υπάρχει πραγματική αποτύπωση των δεδομένων, ώστε ως σοβαρό ευρωπαϊκό κράτος να αξιολογήσουμε σωστά και να επιλέξουμε λύσεις οι οποίες μπορούν να αντιμετωπίσουν μακροχρόνιες αδυναμίες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι ανεπίτρεπτο μπροστά σε τόσο σοβαρά ζητήματα να επιλέγετε την παραπληροφόρηση, τη συσκότιση και όχι τον ειλικρινή δημόσιο διάλογο. Όταν, όμως, έρχεστε σε δύσκολη θέση -το ξαναλέω, το θυμόμαστε από πέρυσι το καλοκαίρι- επιστρατεύετε τα fake news, τη συνωμοσιολογία, μιμούμενοι τις πρακτικές των υπολοίπων ορόφων της «δεξιάς πολυκατοικίας».

Κυρίες και κύριοι συνάδελφοι, έχω πει πολλές φορές ότι εθνικής εμβέλειας προβλήματα απαιτούν εθνικές λύσεις, μακριά από κομματικούς ανταγωνισμούς. Σήμερα θα σας παρουσιάσω τις προτάσεις του ΠΑΣΟΚ για ένα ολοκληρωμένο σχέδιο πρόληψης και πολιτικής προστασίας που έχει ανάγκη η πατρίδα μας.

Πρώτα, όμως, θα μου επιτρέψετε να εντοπίσω κάποιες αδυναμίες και κάποιες παθογένειες. Χθες συζήτησα με επιστήμονες και όλους τους εμπλεκόμενους στην πρόληψη, τη δασοπροστασία και την κατάσβεση, μια συζήτηση που έπρεπε να έχει κάνει η Κυβέρνηση προ καιρού, αν πραγματικά ήθελε σήμερα να έρθει προετοιμασμένη και με διάθεση να συγκρουστεί με κατεστημένα συμφέροντα και να αλλάξει τα κακώς κείμενα. Αντίθετα, προτιμήσατε να κάνετε επικοινωνιακού τύπου σύσκεψη, να τα εξαγγείλετε -τα αυτονόητα εξαγγείλατε δηλαδή, τα προβλεπόμενα από το Σύνταγμα-, ότι θα κηρυχθούν αναδασωτέες οι καμένες εκτάσεις. Γιατί; Μπορούσατε να κάνετε κι αλλιώς; Είναι ζήτημα πολιτικής βούλησης του κ. Μητσοτάκη ο σεβασμός στο Σύνταγμα;

Σημείο πρώτον, λοιπόν: Το 2021, μετά τις καταστροφικές πυρκαγιές σε Εύβοια, Ηλεία, Βαρυμπόμπη, ανακοινώσατε την υπαγωγή των δασικών υπηρεσιών στο Υπουργείο Ενέργειας και Περιβάλλοντος, διαδικασία που δύο χρόνια μετά έχει εξελιχθεί σε ένα μετέωρο διοικητικά βήμα. Ο μέσος όρος ηλικίας των εργαζομένων στη δασική υπηρεσία είναι τα πενήντα οκτώ έτη.

Τα δασαρχεία φαίνεται να είναι δραματικά υποστελεχωμένα. Το Δασαρχείο Πάρνηθας διαθέτει μόλις έναν δασολόγο, έναν τεχνολόγο και επτά δασοφύλακες, για να διαχειριστεί μια έκταση τετρακοσίων πενήντα χιλιάδων στρεμμάτων, παρακαλώ. Το Δασαρχείο στο Σουφλί για τετρακόσιες είκοσι πέντε χιλιάδες στρέμματα δασικής έκτασης δεν διαθέτει κανέναν δασολόγο και το Δασαρχείο Καπανδριτίου μόλις έναν.

Σταματήστε, λοιπόν, τις παραστάσεις και προχωρήστε στην προκήρυξη των θέσεων επιστημόνων που ζητούν οι δασικές υπηρεσίες και έχουν ήδη εγκριθεί! Χωρίς αυτές κανένα πρόγραμμα, κανένας σχεδιασμός και καμμία πολιτική δεν μπορεί να εφαρμοστεί στην πράξη. Ήρθε η ώρα η νομοθεσία να ορίζει επακριβώς τα καθήκοντα της δασικής υπηρεσίας όσον αφορά την πρόληψη και αυτή τη στιγμή δεν τα ορίζει, αλλά μόνο ορίζει τι δεν μπορούν να κάνουν οι δασικές υπηρεσίες.

Σημείο δεύτερο: Η Κυβέρνηση επαίρεται ότι φέτος δόθηκε νωρίτερα από ποτέ το κονδύλι για την αντιπυρική προστασία στους Οργανισμούς Τοπικής Αυτοδιοίκησης. Σήμερα -το ακούσαμε και τις προηγούμενες μέρες- προαναγγέλλει ένα σύστημα παρακολούθησης, αν τα κρατικά χρήματα αξιοποιήθηκαν σωστά ή όχι. Μάλιστα λέει ότι θα δημοσιοποιείται ποιοι δήμαρχοι και περιφερειάρχες έκαναν καλά ή όχι τη δουλειά τους.

Άραγε, κύριε Μητσοτάκη, σταθμίσατε αυτό το δεδομένο, όταν δώσατε τα χρίσματα πριν από μερικές μέρες στις περιφερειακές εκλογές; Γιατί εσείς μιλάτε για ανθρώπους που προσφέρουν, που αγωνίζονται, που φέρνουν αποτέλεσμα και όχι -λέτε- για κομματικές σημαίες. Με αυτά τα κριτήρια δώσατε το χρίσμα στον κ. Χατζημάρκο στο Νότιο Αιγαίο; Τα κατάφερε καλά ο κ. Χατζημάρκος με αυτή την καταστροφή που έπαθε η Ρόδος; Μήπως με τα ίδια κριτήρια δώσατε το χρίσμα στον κ. Μέτιο στον Έβρο, στη Ροδόπη; Τα κατάφερε και αυτός το ίδιο καλά με τον κ. Χατζημάρκο;

Σας άκουσα να προαναγγέλλετε το Πρόγραμμα Καθαρισμού Δασών «ANTINERO III», αλλά δεν μας είπατε ότι οι εργασίες για το «ANTINERO II» ξεκίνησαν από τη φωτιά στη Ρόδο εν μέσω αντιπυρικής περιόδου, όταν ήδη ήταν πολύ αργά.

Σημείο τρίτο: Πριν από δύο χρόνια ιδρύθηκε το αυτόνομο Υπουργείο Πολιτικής Προστασίας, που αποδείχθηκε ένα κέλυφος κενό περιεχομένου. Είναι στην πραγματικότητα ένα Υπουργείο της Πυροσβεστικής. Δεκατρία περιφερειακά επιχειρησιακά σχέδια υποσχεθήκατε, δεν καταρτίστηκε κανένα σχέδιο. Δύο χρόνια μετά εκκρεμούν οι κανονιστικές πράξεις για ένα Υπουργείο λειτουργικό. Ο πολυδιαφημισμένος νόμος, ο ν.4662/2020, για την Πολιτική Προστασία παραμένει κατά ένα πολύ μεγάλο μέρος του ανενεργός, είτε γιατί παραπέμπει σε προγενέστερα νομοθετήματα είτε γιατί η εξαγγελθείσα αναπροσαρμογή του δεν πραγματοποιήθηκε ποτέ. Σημειώνεται ότι ο νόμος είχε εξήντα εξουσιοδοτήσεις για κανονιστικές πράξεις του Γενικού Γραμματέα Πολιτικής Προστασίας, εκ των οποίων, ωστόσο, δεν φαίνεται να έχει εκδοθεί καμμία μέχρι σήμερα.

Υπάρχει απάντηση μήπως γιατί μετά το 2020 αρνείστε να αξιοποιήσετε το μοντέλο πρόβλεψης διασποράς πυρκαγιών του Εθνικού Αστεροσκοπείου Αθηνών; Είναι μήπως περιττή πληροφορία να γνωρίζει ένα συντονιστικό κέντρο μισή ώρα μετά την εκδήλωση της πυρκαγιάς πού θα είναι το μέτωπο έξι ώρες μετά;

Σημείο τέταρτο: Το περίφημο πρόγραμμα «ΑΙΓΙΣ». Για να καλύψετε τις αδυναμίες σας, εξαγγέλλετε ξανά και ξανά προμήθειες που έχουν ανακοινωθεί πολλές φορές. Σας το είπα και τον Ιούλιο: Η αγορά εναέριων μέσων είναι απαραίτητη. Άλλωστε, ήμουν ο εισηγητής στη δημιουργία αλλά και στον προϋπολογισμό του Ευρωπαϊκού Κοινοβουλίου για το RESCEU, με το οποίο εξασφαλίσαμε την αγορά αυτών των πυροσβεστικών αεροπλάνων, για να ανοίξει η γραμμή παραγωγής στον Καναδά με 100% χρηματοδότηση από την Ευρωπαϊκή Ένωση και τη δυνατότητα η χώρα μας να συντηρεί τα αεροπλάνα της με ευρωπαϊκά χρήματα, όταν μπαίνουν στη δεξαμενή.

Όμως, πέρα από τις εξαγγελίες, πρέπει να περάσουμε και στην εφαρμογή. Εμείς ελπίζουμε να ξεκινήσει άμεσα η νέα γραμμή παραγωγής των Καναντέρ, αλλά αυτό δεν εξαρτάται από τη χώρα μας. Μακάρι να έρθουν το συντομότερο δυνατό! Αυτό, όμως, δεν αλλάζει ότι η χώρα πρέπει να αξιοποιήσει και έχει αξιοποιήσει μόλις το 20% του συνολικού προϋπολογισμού του προγράμματος «ΑΙΓΙΣ». Τα drones και τα ραντάρ που έχετε υποσχεθεί εδώ και δύο χρόνια θα έπρεπε τουλάχιστον να τα έχετε παραγγείλει, δεν το έχετε κάνει. Αυτές είναι καθυστερήσεις που μαζί με τις άλλες αβελτηρίες πληρώνει η χώρα.

Σημείο πέμπτο. Τι γίνεται με την πρόληψη; Έχετε καταρτίσει ένα ολοκληρωμένο σχέδιο; Η φετινή χρονιά αποδεικνύει ότι κάτι γίνεται λάθος. Είμαστε η χώρα που έχει ενεργοποιήσει περισσότερο από κάθε άλλη χώρα της Ευρώπης το πρόγραμμα RESCEU. Μόνο φέτος δύο φορές. Και αυτό είναι ένα δείγμα ότι κάτι δεν πάει καλά. Κάτι κάνουν καλύτερα οι άλλοι από εμάς.

Ο Ευρωπαϊκός Μηχανισμός Πολιτικής Προστασίας δίνει τη δυνατότητα να ζητήσει την ευρωπαϊκή συνδρομή και για τη σύνταξη σχεδίων πρόληψης. Το έχετε κάνει; Μάλιστα σε συνεργασία και με τον κ. Στυλιανίδη, όταν ήταν Επίτροπος, είχαμε βάλει ειδική διάταξη που προβλέπει ότι, όταν χώρες ζητούν πολλές φορές την ευρωπαϊκή βοήθεια, να υπάρχει παροχή τεχνογνωσίας από την Ευρωπαϊκή Επιτροπή και να ελέγχονται ξανά και ξανά τα μέτρα πρόληψης. Είναι μια δυνατότητα που, απ’ ό,τι φαίνεται, δεν έχετε αξιοποιήσει.

Σημείο έκτο. Αποκατάσταση. Έχουν περάσει δεκαέξι χρόνια από την τραγωδία στην Ηλεία. Ακόμη και σήμερα που μιλάμε υλοποιούνται ή δημοπρατούνται έργα του πρώην ταμείου Μολυβιάτη. Ως αποτέλεσμα αυτών των καθυστερήσεων οι αμιγώς εξαρτώμενοι πολίτες από τη γεωργία και την κτηνοτροφία δεν έχουν ορθοποδήσει ακόμη οικονομικά. Άλλωστε στην Ηλεία είχαμε το μνημείο της πολιτικής υποκρισίας της παράταξής σας, όταν κατά δήλωση του τότε Υπουργού της Νέας Δημοκρατίας επιλέξατε να μοιράσετε σακούλες με χρήματα, μόνο και μόνο για να κερδίσετε τις εκλογές. Και μάλιστα έχετε τόσο πολύ μετανιώσει από αυτή την πρακτική, που επαναφέρατε -απ’ ό,τι διάβασα πριν από μερικές μέρες- τον κ. Δούκα στη Νέα Δημοκρατία. Να τον χαίρεστε, κύριε Μητσοτάκη, και τον κ. Δούκα και αυτές τις πρακτικές εκείνης της εποχής.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Στην Εύβοια, δύο χρόνια μετά την καταστροφή, επίσης παρατηρούνται πάρα πολύ σοβαρά προβλήματα. Από τα τετρακόσια σπίτια που έχουν καταστραφεί ολοσχερώς στη Λίμνη Ευβοίας μόνο τρία κατασκευάστηκαν, καθώς οι αποζημιώσεις δεν επαρκούν. Υπάρχει πρόβλεψη για την απασχόληση των ρητινοπαραγωγών για ακόμη πέντε χρόνια, όταν η παραγωγή ρητίνης -στο καλό σενάριο- θα αρχίσει μετά από είκοσι χρόνια.

Κυρίες και κύριοι συνάδελφοι, καταθέτω μία δέσμη προτάσεων, για να αποκτήσει η χώρα την απαιτούμενη ανθεκτικότητα και όχι να είναι έρμαιο των πυρκαγιών κάθε χρόνο, κάθε καλοκαίρι.

Πρώτον, είναι επείγον να επικαιροποιηθεί το πλαίσιο προστασίας των δασών διότι το π.δ.575 ισχύει από το 1980. Επιπλέον, απαιτείται η εκπόνηση ολοκληρωμένων σχεδίων προστασίας οικισμών που βρίσκονται σε δασικές περιοχές ή περιοχές μίξης αστικού και δασικού περιβάλλοντος. Το σχέδιο αντιμετώπισης εκτάκτων αναγκών εξαιτίας δασικών πυρκαγιών «ΙΟΛΑΟΣ 2» πρέπει να αναβαθμιστεί στα νέα δεδομένα και να μην εξαντλείται σε έναν κατάλογο χρήσιμων τηλεφώνων την ώρα της κρίσης.

Δεύτερον, οι δασικές υπηρεσίες πρέπει να αναλάβουν πρωταγωνιστικό ρόλο στην πρόληψη των δασικών πυρκαγιών και να στελεχωθούν επαρκώς. Οι τελευταίες προσλήψεις έγιναν το 2001.

Τρίτο, δεν νοείται ενιαίο συντονιστικό κέντρο χωρίς τη συμμετοχή επιστημονικού προσωπικού και την αγαστή συνεργασία όλων των φορέων που μπορούν να συμβάλουν, όπως το Αστεροσκοπείο και άλλα ερευνητικά ιδρύματα.

Τέταρτον, η πρόληψη πρέπει να σταματήσει να είναι ο φτωχός συγγενής. Όπως συναινούν όλοι οι ειδικοί παγκοσμίως, οι φωτιές σβήνουν τον χειμώνα. Γι’ αυτόν τον λόγο πρέπει να αυξηθεί η χρηματοδότηση μέτρων πρόληψης και αποκομιδής της καύσιμης ύλης, με ουσιαστικό βέβαια έλεγχο και λογοδοσία. Τα λεφτά των φορολογουμένων να πιάνουν τόπο.

Μιλήσατε για τον ιδιωτικό τομέα. Δεν επιτρέπεται εργολάβοι που ανοίγουν αντιπυρικές ζώνες και δασικούς δρόμους να αφήνουν κομμένα κλαδιά μέσα στο δάσος. Στη Δαδιά και στην Αλεξανδρούπολη υπάρχουν πολλά τέτοια παραδείγματα.

Πέμπτον, είναι αναγκαία η κατάρτιση διαχειριστικών σχεδίων για περιοχές «NATURA 2000», στις οποίες περιλαμβάνεται το σύνολο των δασών. Πρέπει οι διαχειριστικές μελέτες να προβλέπουν και τη διαχείριση της βιομάζας στο πλαίσιο της κυκλικής οικονομίας. Αυτή τη στιγμή γίνεται με πίνακες υλοτομίας, μια απαρχαιωμένη μέθοδο.

Έκτον, ουσιαστική αξιοποίηση της πληθώρας των διαθέσιμων εθελοντικών ομάδων βάσει της εξειδίκευσης που διαθέτουν με κατάλληλα προγράμματα εκπαίδευσης και καλύτερη ενσωμάτωσή τους στον μηχανισμό πολιτικής προστασίας.

Έβδομον, κάλυψη των κενών στο Πυροσβεστικό Σώμα και αναβάθμιση του εξοπλισμού τους. Υπάρχουν παραδείγματα και από τη Ρουμανία και από τη Γαλλία που μπορούμε να ακολουθήσουμε. Ζούμε το παράδοξο, αγαπητοί συνάδελφοι, ότι το 2023 οι πυροσβέστες δεν μπορούν να επικοινωνήσουν μεταξύ τους μέσω ασυρμάτου. Χρειάζεται επαναπροσδιορισμός του δόγματος της δασοπυρόσβεσης στην Ελλάδα με βάση τα σύγχρονα δεδομένα και την εμπειρία. Και βέβαια, επιτέλους, να έχουμε αξιόπιστα στοιχεία. Χρειάζεται συλλογή αξιόπιστων στατιστικών δεδομένων από κάθε πυρκαγιά στη χώρα, ώστε να μπορούμε να βελτιώσουμε τους τρόπους αντιμετώπισης. Εάν καταγράφεται κάθε χρόνο το πραγματικό αίτιο κάθε πυρκαγιάς, θα μπορούμε να σχεδιάσουμε με αντικειμενικό και ολοκληρωμένο τρόπο τη διαδικασία πρόληψης και όχι να γίνεται ένα παιχνίδι κυνήγι μαγισσών, όπως είδαμε το τελευταίο διάστημα, για να πετούν τις ευθύνες ο ένας στον άλλο οι δήθεν υπεύθυνοι και αρμόδιοι. Και μετά να έρχονται κάθε καλοκαίρι και να χύνουν κροκοδείλια δάκρυα πάνω από τα καμένα.

Κλείνοντας, κυρίες και κύριοι συνάδελφοι, το φετινό καλοκαίρι πρέπει να μας γίνει μάθημα. Πέρσι η φωτιά στη Δαδιά έσβησε με τη βροχή. Φέτος η καταστροφή στον Έβρο είναι ολοκληρωτική. Και στην Πάρνηθα κάηκαν περισσότερες εκτάσεις σε σχέση με την πυρκαγιά του 2007. Ακόμη και περιοχές που μόλις είχαν αρχίσει να αναζωογονούνται.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν ξέρετε τι λέτε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Μητσοτάκη, θα μας απαντήσετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν ξέρετε τι λέτε. Είναι εξοργιστική η ασχετοσύνη σας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τι εκφράσεις είναι αυτές;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα μας απαντήσετε και θα έπρεπε να είστε πιο ευγενικός. Έπρεπε να είστε πιο ευγενικός στους χαρακτηρισμούς σας, διότι είστε ο Πρωθυπουργός που στα χέρια του καταστράφηκε το κόσμημα της Δαδιάς.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είστε ο Πρωθυπουργός που θα αφήσει μία γενιά Ελλήνων να περιμένουν πενήντα χρόνια για να ξανακούσουν τους ήχους αυτού του κοσμήματος που είχε η χώρα μας και όλη η Ευρώπη ένα κόσμημα της ορνιθοπανίδας παγκοσμίως. Γι’ αυτό να είστε λίγο προσεκτικός στους χαρακτηρισμούς σας.

Αγαπητοί συνάδελφοι, έχουμε χρέος να είναι εθνική μας προτεραιότητα η προστασία των δασών μας και του λιγοστού πρασίνου που έχει απομείνει στη χώρα. Αφορά την ποιότητα ζωής του ελληνικού λαού. Αφορά τα παιδιά μας. Αφορά το μέλλον μας. Γι’ αυτό εμείς είμαστε εδώ. Για να συζητήσουμε λύσεις και όχι να υποστούμε τα σενάρια συνωμοσιολογίας που ακούγαμε όλο το προηγούμενο διάστημα. Προτάσεις και όχι περιγραφές. Γι’ αυτό είναι εδώ το ΠΑΣΟΚ, κύριε Μητσοτάκη, και όχι για να ακούει εσάς και τους Υπουργούς σας στα κανάλια να έχουν μόνο μία αγωνία: να μην αναμετρώνται με το πολιτικό κόστος. Έχουμε διαφορετικές αγωνίες και αυτό το αποδεικνύει η πολιτική μας διαδρομή.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστώ, κύριε Πρόεδρε, και για την τήρηση του χρόνου.

Σειρά έχει τώρα ο κ. Αθανάσιος Παφίλης, ο οποίος ως Κοινοβουλευτικός Εκπρόσωπος της Κοινοβουλευτικής Ομάδας του Κομμουνιστικού Κόμματος Ελλάδας θα μιλήσει στη θέση του κ. Κουτσούμπα, στον οποίον όλοι ευχόμεθα περαστικά.

**ΑΘΑΝΑΣΙΟΣ ΠΑΦΙΛΗΣ:** Για μια ακόμη χρονιά είμαστε θεατές όχι στο ίδιο έργο πια, αλλά στο ίδιο έγκλημα. Γιατί η αλήθεια είναι ότι, όσες δικαιολογίες και να αναζητήσετε, η Κυβέρνηση αλλά και τα άλλα κόμματα, όσα προσχήματα κι αν χρησιμοποιήσετε, όσα βολικά άλλοθι ή φαντασιακούς αντιπάλους και αν επινοήσετε, εσείς και η πολιτική σας είναι ο πραγματικός αυτουργός αυτού του πολιτικού εγκλήματος. Του εγκλήματος που θυσιάζει ανθρώπινες ζωές. Του εγκλήματος που αποψιλώνει τον φυσικό πλούτο της χώρας μας. Του εγκλήματος που καταστρέφει λαϊκές περιουσίες, σπίτια, καλλιέργειες και κοπάδια, μικρές επιχειρήσεις που έγιναν με κόπους και ιδρώτα δεκαετιών.

Για μια χρονιά ακόμη, λοιπόν, το ίδιο και ακόμη χειρότερο σκηνικό, αφού φέτος η καταστροφή αγκάλιασε όλη την Ελλάδα, από την πολύπαθη Πάρνηθα και συνολικά την Αττική, η οποία σύμφωνα με τα επίσημα στοιχεία έχει χάσει σε επτά χρόνια περίπου το 33% των πολύτιμων για την ποιότητα ζωής των κατοίκων του Λεκανοπεδίου δασών της, μέχρι την ανυπολόγιστη καταστροφή στον Έβρο, τη μεγαλύτερη πυρκαγιά στην Ευρωπαϊκή Ένωση, με τις πάνω από οκτακόσιες χιλιάδες στρέμματα καμένες περιοχές. Δεκατρείς μέρες καίει. Τι έχετε να πείτε, αλήθεια;

Από τα τουριστικά νησιά, όπως η Ρόδος, η Άνδρος, η Κέρκυρα, μέχρι τις περιοχές με εγκαταστάσεις στρατιωτικής σημασίας, όπως το Στεφανοβίκειο, η Αγχίαλος, οι Αβάντες της Θράκης και η Ελευσίνα. Το 2023 υπερδιπλασιάστηκε το μέγεθος των καμένων εκτάσεων σε σχέση με τον εθνικό μέσο όρο της τελευταίας δεκαπενταετίας. Το ΚΚΕ είχε έγκαιρα προειδοποιήσει ξανά, όπως κάνει κάθε χρόνο σε ώτα μη ακουόντων, αναδεικνύοντας τα επείγοντα προβλήματα και καταθέτοντας συγκεκριμένες προτάσεις για τα βασικά μέτρα που έπρεπε γρήγορα να ληφθούν με ερωτήσεις στη Βουλή, με παρεμβάσεις σε περιφερειακά και δημοτικά συμβούλια, με εκδηλώσεις και ανακοινώσεις.

Στα τέλη Μαρτίου, με κατάθεση ερώτησης προς την κυβέρνηση στη Βουλή, ζητούσαμε τη λήψη συγκεκριμένων μέτρων εν όψει της αντιπυρικής περιόδου. Το ίδιο κάναμε πριν εκδηλωθεί ο καύσωνας του Ιουλίου, τότε που οι επιστήμονες όλοι προειδοποιούσαν. Ποια ήταν η απάντηση της Κυβέρνησης απέναντι στις προειδοποιήσεις του ΚΚΕ; Μόνο εφησυχασμός και παρουσίαση μαγικής εικόνας. Όποιος έχει αντίρρηση να δει τα Πρακτικά της Βουλής. Ο ίδιος ο Πρωθυπουργός έφτασε στο σημείο να κάνει λόγο για κοσμογονία στην Πολιτική Προστασία, μετά την επίσκεψή του στο Υπουργείο Κλιματικής Κρίσης και Πολιτικής Προστασίας, λίγο πριν από τις εκλογές.

Οι τραγικές εξελίξεις διέψευσαν για ακόμα μια φορά την Κυβέρνηση της Νέας Δημοκρατίας, που διαβεβαίωνε για την καλύτερη από ποτέ ετοιμότητα του κράτους απέναντι στις δασικές πυρκαγιές. Σκεφτείτε να μην το έλεγε κιόλας, να έλεγε ότι δεν ήμασταν ικανοί. Θα είχε καεί και η υπόλοιπη.

Απέναντι σε όλα αυτά, απέναντι στην ανυπολόγιστη καταστροφή και σε μια αμείλικτη πραγματικότητα που αντιλαμβάνεται ο καθένας και η καθεμιά και πάνω απ’ όλα τη ζουν οι κάτοικοι των περιοχών που βίωσαν αυτές τις καταστροφές, τι αντιπαραθέτει η Κυβέρνηση; Τι μας είπε και σήμερα ο Πρωθυπουργός, για μια ακόμη φορά, όπως έκανε και πριν από δύο χρόνια σε μια αντίστοιχη προ ημερησίας συζήτηση στη Βουλή μετά τις καταστροφές, τότε, στη βόρεια Εύβοια και στην Πάρνηθα πάλι; Μας είπε ότι «η Κυβέρνηση κάνει ό,τι μπορεί». Αυτό είναι πάρα πολύ σχετικό, γιατί έχει σχέση με τα κριτήρια, το τι μπορεί και τι δεν μπορεί. Ότι αγόρασε νέα πυροσβεστικά μέσα, ότι θεσμοθέτησε ξεχωριστό Υπουργείο Πολιτικής Προστασίας, κονδύλια από το Ταμείο Ανάκαμψης, ότι διαμόρφωσε πρόγραμμα καθαρισμού των δασών.

Μιλούσατε μονίμως για τον πυρήνα των δασών που πρέπει να διασωθούν. Λέω «για τον πυρήνα των δασών που πρέπει να διασωθούν», στρώνοντας ουσιαστικά το έδαφος για την κατάτμηση των δασών, σε έναν πυρήνα που τυπικά και μόνο θα προστατεύεται και σε μια περίμετρο που θα δοθεί βορά στα επιχειρηματικά συμφέροντα, στο όνομα της -δήθεν- συμβολής των ιδιωτών, στη διαχείριση των δασών, όπως άλλωστε έχετε εξαγγείλει και τώρα.

Σήμερα ακούσαμε πάλι υποσχέσεις, ότι αυτή τη φορά θα δοθεί έμφαση στην πρόληψη, στο συντονισμό αρμόδιων φορέων, θα αγοραστούν και άλλα μέσα από τον Καναδά, ο οποίος είναι έτοιμος να παράγει για μας, ότι θα υλοποιηθεί το πρόγραμμα πυροπροστασίας γης, ότι οι δημοτικές αρχές θα αναλάβουν τις ευθύνες τους, ενώ οι συνένοχοι για τη σημερινή κατάσταση, κύριοι του ΠΑΣΟΚ και του ΣΥΡΙΖΑ, συνέχισαν την άσφαιρη και πολύ βολική κριτική, ότι η Κυβέρνηση δεν έχει σχέδιο. Άρα το πρόβλημα είναι το σχέδιο και όχι η στρατηγική που ακολουθήσατε και εσείς -και οι δύο- και συνεχίζει πιο έντονα η ίδια η Κυβέρνηση.

Ακούσαμε τα γνωστά επιχειρήματα και τις δικαιολογίες και της Νέας Δημοκρατίας και πριν του ΣΥΡΙΖΑ και του ΠΑΣΟΚ πιο πριν, ότι φταίνε οι καύσωνες, οι ακραίες και πρωτόγνωρες καιρικές συνθήκες, οι δύσβατες περιοχές, οι εμπρηστές, οι ασύμμετρες απειλές. Όλα αυτά που λέτε, με απόγειο την καραμέλα της κλιματικής κρίσης.

Ξέρετε, εμείς δεν υποτιμάμε ούτε τις περιβαλλοντικές αλλαγές ούτε τους εμπρησμούς ούτε ακόμα και το γεγονός ότι οι πυρκαγιές μπορεί να προκαλούνται ή και να αξιοποιούνται στο πλαίσιο γεωπολιτικών ή άλλων ανταγωνισμών. Όμως το κράτος κρίνεται και θα έπρεπε να είναι προετοιμασμένο για την αντιμετώπιση ακριβώς τέτοιων δύσκολων συνθηκών, με τον αντίστοιχο αντιπυρικό σχεδιασμό και με επίκεντρο την πρόληψη -και το λέω με κεφαλαία και θα εξηγήσουμε παρακάτω-, ώστε να επιτευχθεί άριστος συνδυασμός οργάνωσης και δράσης των επίγειων και εναέριων δυνάμεων, με προϋπόθεση της εξασφάλισης των αναγκαίων υποδομών για να αντιμετωπιστεί η οποιαδήποτε πυρκαγιά.

Σας έχουμε ρωτήσει κι άλλες φορές και θα σας ξαναρωτήσουμε, αν και δεν περιμένουμε να πάρουμε καμμιά πειστική απάντηση. Αυτό που περιμένουμε είναι να καταλάβει ο λαός που παρακολουθεί ότι δεν κινδυνεύει μόνο από τις «MEGA»-φωτιές και τις ακραίες συνθήκες, κινδυνεύει εξίσου και ακόμα περισσότερο από τη «MEGA»-υποκρισία, από τον «MEGA»-κυνισμό και κυρίως από την ακραία εγκληματική πολιτική που ακολουθήθηκε και ακολουθεί και σήμερα η Κυβέρνηση της Νέας Δημοκρατίας.

Αλήθεια, ρωτάμε: Φταίει η κλιματική κρίση για το γεγονός ότι όλες οι κυβερνήσεις δίνετε 0,04% του προϋπολογισμού για τα δάση; Για το ότι δεν υπάρχει κανένα ολοκληρωμένο σχέδιο διαχείρισης των δασών πανελλαδικά; Αν υπάρχει, πείτε μας. Για το ότι κανένα δάσος δεν έχει σύγχρονη μελέτη αντιπυρικής προστασίας στο πλαίσιο της διαχείρισής του και η Κυβέρνηση ετοιμάζεται κάτω από τη γενική κατακραυγή που υπάρχει να δώσει τις μελέτες αυτές σε ιδιωτικές εταιρίες, που θα στοιχίσουν τεράστια ποσά, ενώ έπρεπε να γίνονται από τους αρμόδιους επιστήμονες, δασολόγους όλων των δασαρχείων; Όμως, δεν υπάρχουν. Φταίνε οι ακραίες συνθήκες για το γεγονός ότι λείπουν δυο χιλιάδες δασολόγοι; Δύο χιλιάδες! Και δεν υπάρχει κανένας δασεργάτης σε πολλά δασαρχεία της Ελλάδας. Παράδειγμα: Δασαρχείο Λαυρίου, δασεργάτες μηδέν.

Απαντήστε. Αυτά τα στοιχεία δεν είναι δικές μας εφευρέσεις, αλλά είναι η δική σας πολιτική. Ενώ πόσοι είναι απαραίτητοι, με βάση και τις δικές σας εκτιμήσεις, δασεργάτες; Δέκα χιλιάδες, για να καλύπτονται μόνο σε ικανοποιητικό βαθμό οι βασικές ανάγκες προστασίας και διαχείρισης των δασών. Φταίει η κλιματική αλλαγή γι’ αυτό; Ξέρετε τι είναι όλα αυτά; Είναι η κατάργηση στην πράξη του νευραλγικού κρίκου πρόληψης και αυτό είναι οι δασικές υπηρεσίες.

Ολοκληρώνετε, λοιπόν, έτσι την πορεία υποβάθμισης και αποψίλωσης που ακολούθησαν όλες οι κυβερνήσεις, με κορυφαίο σταθμό αυτής της αρνητικής πορείας τον διαχωρισμό της πρόληψης από την καταστολή και τη μεταφορά της αρμοδιότητας δασοπυρόσβεσης από τη δασική υπηρεσία στο Πυροσβεστικό Σώμα, χωρίς καμμία, μα καμμία, επιστημονική τεκμηρίωση της σκοπιμότητας αυτής.

Πότε έγινε αυτή η επιλογή; Το 1998. Δεν άκουσα τον κ. Ανδρουλάκη ούτε τον κ. Φάμελλο να κάνουν κριτική για όλα αυτά που διατήρησαν και διατηρεί ακόμα και σήμερα η Κυβέρνηση, αυτόν τον αντιεπιστημονικό διαχωρισμό, να βάζεις δηλαδή τον πυροσβέστη στο δάσος, ενώ αρμόδιος στο δάσος είναι αυτός που έχει και τον τίτλο και την ουσία την επιστημονική, είναι ο δασολόγος, είναι όλοι αυτοί που γνωρίζουν πολύ καλύτερα πάρα πολλά πράγματα. Και σήμερα -δεν θα πω ξεροκεφαλιά, είναι τραγωδία- ακόμα και αυτοί που ήταν πρωταγωνιστές τότε σε αυτόν τον διαχωρισμό επί κυβέρνησης Σημίτη -να το πω πιο απλά- σήμερα λένε ότι ήταν λάθος αυτή η επιλογή. Και το ΚΚΕ, είκοσι πέντε χρόνια, κάθε χρόνο, αυτό λέει. Είμαστε πολύ μπροστά και σήμερα αρχίζει να το σκέφτεται και η Κυβέρνηση. Βέβαια, έχουμε πολλές επιφυλάξεις.

Παρακάτω, στην τελευταία πυρκαγιά της Δαδιάς, χρησιμοποιήθηκαν ενενήντα δασεργάτες των έξι δασικών συνεταιρισμών του νομού.

Και ενώ από όλους αναγνωρίστηκε η καθοριστική τους συμβολή, η Κυβέρνηση ακόμα τους χρωστάει 50.000 ευρώ που είχε να τους δώσει. Και ποια είναι η ειρωνεία; Στην πρόσφατη περιοδεία του Υπουργικού Συμβουλίου -μην πω καμμιά άλλη έκφραση- στον νομό, τους ειρωνεύτηκαν λέγοντας το εξής: «Καλά, πώς κάνετε έτσι για 50.000 ευρώ;». Μήπως κρίνετε από τα δικά σας οικονομικά δεδομένα; Ξέρετε πόσα είναι 50.000 ευρώ; Για τους δασεργάτες είναι θέμα ζωής.

Φταίει η κλιματική αλλαγή για το ότι έγιναν καθαρισμοί; Και άμα θέλει ο Πρωθυπουργός και ο Υπουργός ας το αμφισβητήσει. Μόλις το 1% των δασικών εκτάσεων, που ήταν άμεσης προτεραιότητας, ήταν αναθέσεις τελευταίας στιγμής, εντελώς τυχαία σε συγκεκριμένες εταιρείες -και ο νοών νοείτω-, ενώ οι καθαρισμοί συνεχίζονται ακόμα και σήμερα, τέλος Αυγούστου -σκεφτείτε τι σχεδιασμός υπάρχει- με συμβάσεις που προβλέπουν ότι τα έργα πρέπει να ολοκληρωθούν τον Οκτώβριο του 2023. Ελπίζουμε να μην καεί και η υπόλοιπη Ελλάδα για να ολοκληρώσουν τα έργα.

Φταίει η κλιματική αλλαγή για τα δίκτυα πυροσβεστικών κρουνών που είναι ελλιπή; Τα ξέρετε αυτά ή όχι; Δεν μπορούσαν να συνδέσουν τις μάνικες, γιατί ήταν μεγαλύτερες ή μικρότερες στους πυροσβεστικούς κρουνούς! Για το ότι λείπουν τεσσερισήμισι χιλιάδες πυροσβέστες και ότι τα μέσα καταστολής είναι κατά μέσο όρο το ένα τρίτο αυτών που χρειάζονται για αποτελεσματική καταστολή; Αυτά δεν είναι δικά μας, είναι με βάση τις μελέτες της ίδιας της Πυροσβεστικής. Για το ότι οι υπάρχοντες πυροσβέστες κάνουν το καθήκον τους σε αντίξοες συνθήκες και ουσιαστικά αβοήθητοι; Τα πυροσβεστικά οχήματα, πέρα από κάποια καινούργια, είναι είκοσι πέντε έως σαράντα ετών. Φταίνε οι ακραίες συνθήκες για την πολιτική χρήσεων γης, με κριτήριο την κερδοφορία του κεφαλαίου;

Γιατί αυτά είναι, όλοι οι νόμοι σας αυτοί είναι, που έχουν οδηγήσει σε ανεξέλεγκτη συμβίωση δασών, κατοικίας, βιομηχανίας, τουριστικών επιχειρήσεων, ακόμα και στρατοπέδων μέσα σε ελάχιστα τετραγωνικά χιλιόμετρα, με κίνδυνο πυρκαγιών, με καταστροφικές συνέπειες για τη λαϊκή περιουσία, τον λαό, με υπαρκτό τον κίνδυνο ακόμη -και ελπίζουμε να αποφευχθεί- ενός βιομηχανικού ατυχήματος μεγάλης έκτασης. Μιλάμε για χημικές βιομηχανίες, διυλιστήρια κ.λπ., όπως είδαμε και τις φλόγες να καίνε επιχειρήσεις στο Θριάσιο. Φταίει γι’ αυτό η κλιματική αλλαγή;

Αυτές οι ζώνες μίξης δασών, κατοικίας και οικισμών τις έχει εκθρέψει το ίδιο το καπιταλιστικό σας κράτος, από πολύ παλιά, για να δώσει διέξοδο στο πιεστικό πρόβλημα της στέγασης, επειδή δεν είχε ποτέ σχέδιο εργατικής λαϊκής κατοικίας, δίνοντας ταυτόχρονα γρήγορο κέρδος στον καπιταλιστικό κατασκευαστικό κλάδο.

Ρητορικά είναι τα αιτήματα. Γιατί η αλήθεια είναι ότι και η σημερινή Κυβέρνηση -όπως και όλες οι προηγούμενες και εδώ δεν υπάρχουν οι Πόντιοι Πιλάτοι, είναι συνυπεύθυνοι, γιατί είναι στην ίδια γραμμή, για να μην πω ότι άνοιξαν κιόλας όλη αυτή με βάση τώρα τη γενικότερη πολιτική, στρατηγική- ούτε θέλει ούτε μπορεί να αντιμετωπίσει το πρόβλημα, γιατί υλοποιεί κατά γράμμα -όπως και οι άλλες δεν μπορούν και δεν μπόρεσαν- το σχέδιο της λεγόμενης «πράσινης» -κατάμαυρη είναι- μετάβασης της Ευρωπαϊκής Ένωσης και της εμπορευματοποίησης των δασών και της γης συνολικά προς όφελος των επιχειρηματικών ομίλων. Αυτό καθορίζει και αφήστε τα άλλα κόλπα. Διαφωνείτε με αυτό; Σηκωθείτε και πείτε το, «είμαστε αντίθετοι με αυτήν την πολιτική της Ευρωπαϊκής Ένωσης» και μην κάνετε αντιπολίτευση, ανταρτοπόλεμο της πλάκας, για να το πω έτσι απλά. Αυτό καθορίζει τις ιεραρχίες.

Γι’ αυτό και η Κυβέρνηση δεν υλοποιεί ούτε τις δικές της εξαγγελίες με το πρόγραμμα καθαρισμού των δασών κ.λπ.. Γι’ αυτό και τα έργα που εκτέλεσε -λέμε- ήταν 1% και υπερηφανεύεται για το 1% η σημερινή Κυβέρνηση. Τα περισσότερα, όμως, αυτά τι αφορούσαν; Έργα σε άλση, πάρκα και εκτάσεις στα όρια κάποιων οικισμών, χωριών, πόλεων, που, αν και αναγκαία -εμείς δεν έχουμε αντίρρηση ότι είναι και αυτά αναγκαία-, δεν αφορούσαν το κύριο αντικείμενο, που είναι οι καθαρισμοί μέσα στα δάση, όπου συσσωρεύεται η καύσιμη ύλη και αναπτύσσονται τεράστιες θερμοκρασίες.

Γι’ αυτό δεν λήφθηκαν τα αναγκαία μέτρα και κάηκαν ξανά, για δεύτερη χρονιά, τα πολύτιμα δάση στη Δαδιά, στην Πάρνηθα, στην Εύβοια, παρά τις εξαγγελίες της Κυβέρνησης το προηγούμενο φθινόπωρο. Γι’ αυτό και όλα αυτά τα χρόνια δεν υλοποιήθηκε -είπε ο Πρωθυπουργός- το πόρισμα Γκολντάμερ. Τι λέει αυτό; Ότι το 70% των κονδυλίων πρέπει να δαπανάται για την πρόληψη των πυρκαγιών και γι’ αυτό δεν αποτέλεσε πραγματικότητα και δεν προχώρησε ουσιαστικά η απορρόφηση των κονδυλίων του προγράμματος πυροπροστασίας «ΑΙΓΙΣ».

Γι’ αυτό παραμένει τόσα χρόνια η αποδιοργάνωση και η υποβάθμιση της δασικής υπηρεσίας, το αλαλούμ των σαράντα πέντε συναρμόδιων φορέων για την πρόληψη και δεκαεπτά αντιστοίχων για την καταστολή. Σαράντα πέντε και δεκαεπτά, κάντε εσείς τον λογαριασμό.

Σε αυτό το καταστροφικό έργο ευθυγραμμίζεται όλος ο κρατικός μηχανισμός, οι περιφέρειες και οι δήμοι. Η διάσπαση των αρμοδιοτήτων σε διάφορους κρίκους του κρατικού μηχανισμού -υπουργεία, περιφέρειες, δήμοι- εκτός από το αναγκαίο μοίρασμα της πίτας -τα γνωρίζουμε όλοι, εδώ ζούμε, σε αυτόν τον τόπο, δεν κοιμόμαστε τι σημαίνει μοίρασμα της πίτας της κρατικής χρηματοδότησης, σε «ημέτερους», σε άλλους κ.λπ., στους διαφορετικούς ομίλους- διασφαλίζει και έναν βολικό τρόπο. Ποιος φταίει; Φταίει ο γάιδαρος, βαράμε το σαμάρι. Στη συγκεκριμένη περίπτωση το σαμάρι είναι η περιφέρεια και ο δήμος και όχι η κεντρική κυβέρνηση, διαχέονται δηλαδή από όλες τις κυβερνήσεις περιφερειακές και τοπικές αρχές.

Εφαρμόζεται διαχρονικά το ίδιο ενιαίο πλαίσιο, που οδηγεί στο να υπάρχουν κάποια σχέδια ετοιμότητας για καταστροφές στα χαρτιά, με πολυδιάσπαση και περιγραφές ρόλων κάθε φορέα, και στην πράξη χάνει ο σκύλος τον αφέντη, που λέμε και εμείς που καταγόμαστε από χωριά, με απουσία ενός ολοκληρωμένου σχεδιασμού που θα παίρνει υπ’ όψιν την πραγματική κατάσταση, την αλληλεπίδραση παραγόντων, με απουσία επαρκών υποδομών, μέσων και εξοπλισμού για αντιμετώπιση έκτακτων καταστάσεων, με απουσία κατάλληλου εκπαιδευμένου και επαρκούς σε αριθμό μόνιμου προσωπικού, κύριε Κικίλια, για την εφαρμογή μέτρων πρόληψης.

Δεν θέλω να κάνω σχόλιο ότι τον χειμώνα οι πυροσβέστες παίζουν τάβλι. Καλά, πεθαίνουν το καλοκαίρι -θα πω παρακάτω-, αλλά μπορούν να αξιοποιηθούν σε πάρα πολλούς τομείς, με αντιμετώπιση εκτάκτων καταστάσεων, με εξασφάλιση όλων των μέτρων προστασίας της υγείας και της ασφάλειάς τους, με απουσία ουσιαστικής εκπαίδευσης και ασκήσεων ετοιμότητας, με σενάρια πολλαπλών κινδύνων. Η πολιτική ευθύνη των περιφερειακών και δημοτικών διοικήσεων αφορά τη συμπόρευση με τη διαχρονικά ασκούμενη πολιτική προστασία, ενώ έπρεπε να πρωτοστατούν στη διεκδίκηση των προϋποθέσεων αποτελεσματικής για τον λαό πολιτικής προστασίας.

Πρέπει να σας θυμίσουμε, κύριοι της Κυβέρνησης, ότι αντίστοιχη συζήτηση στη Βουλή είχε πραγματοποιηθεί το καλοκαίρι του 2021, τέτοιες μέρες, μετά από τότε που αφανίστηκε κυριολεκτικά η βόρεια Εύβοια. Ανοίγω μια παρένθεση να πω ότι αυτά που είπε ο Πρωθυπουργός για τη βόρεια Εύβοια, για τις αποζημιώσεις, για το σχέδιο ανάκαμψης και ανάπτυξης, δεν έχουν καμμία σχέση με την πραγματικότητα. Γιατί; Σπίτια, στάβλοι και άλλες εγκαταστάσεις δεν έχουν πάρει τίποτα. Τα προβλήματα υπάρχουν και άμα έχετε αντίρρηση πηγαίνετε μια βόλτα στη βόρεια Εύβοια, αν δεν σας πάρουν με τα γιαούρτια. Δεν συμφωνούμε, αλλά λέμε. Έχουν δοθεί κάποια ψιλά σε ελαιοπαραγωγούς, σε κάποιους κτηνοτρόφους, τα οποία κυριολεκτικά είναι ψίχουλα, ενώ οι δασεργάτες δεν δουλεύουν όλοι και πληρώνονται με πάρα πολύ λίγα χρήματα. Ο λαός της βόρειας Εύβοιας κινητοποιείται -θα έλεγα- μια φορά τον μήνα τουλάχιστον, απορρίπτοντας το σχέδιο Μπένου, που λέει ότι θα μας φέρει στην ίδια κατάσταση και διεκδικώντας τα αυτονόητα, να αποζημιωθούν με όλα αυτά τα οποία έχασαν.

Πάμε, λοιπόν, και ξαναγυρίζουμε. Τι λέγατε τότε, το 2021; Τα έχω από τα Πρακτικά της Βουλής: «Εξαιρετική, πρότυπη δουλειά, πραγματική τομή φέτος, όχι μόνο όσον αφορά τα μέσα και τους εξοπλισμούς, αλλά και το προσωπικό.». Αποτέλεσμα: 1,2 εκατομμύριο καμένα στρέμματα. Μεγάλη επιτυχία, ε; Πώς το λέμε; Πρότυπη δουλειά στο κάψιμο τελικά αποδείχθηκε και όχι στο σταμάτημα. Βόρεια Εύβοια, Αττική, Ηλεία, Μεσσηνία, Αρκαδία και αλλού. Λέγαμε εμείς τότε, πάλι από τα Πρακτικά της Βουλής που μίλησε ο Γραμματέας του κόμματος μας, Δημήτρης Κουτσούμπας και Πρόεδρος της Κοινοβουλευτικής Ομάδας, και ευχαριστούμε για τα περαστικά που είπατε, θα έρθει πολύ γρήγορα: «Το πρόβλημα βρίσκεται στην απουσία ολοκληρωμένης διαχείρισης και προστασίας των δασών και σε αυτό το πλαίσιο λείπει ένα σύγχρονο συνολικό πλαίσιο αντιπυρικής προστασίας, με επίκεντρο την πρόληψη εξειδικευμένου για κάθε δασικό σύμπλεγμα. Τέτοιο ολοκληρωμένο επιστημονικό σχέδιο δεν είχε ούτε η κυβέρνηση της Νέας Δημοκρατίας ούτε και κάποια προηγούμενη.».

Αν είχατε, πάρτε το θάρρος και να επιστρέψει ο Πρόεδρος, να έλθετε να μας το πείτε. Και να μας πει και η Νέα Δημοκρατία σήμερα, ο ΣΥΡΙΖΑ και το ΠΑΣΟΚ ποιο είναι αυτό το σχέδιό τους; Όχι λεπτομέρειες, αλλά τη συνολική στρατηγική. Ρωτούσαμε: «Ποια κυβέρνηση, ενώ τα δάση αποτελούν το 65% του εδάφους της χώρας μας, έδωσε πάνω από 0,04% του κρατικού προϋπολογισμού για τα δάση και την προστασία τους;». Δώσατε η κυβέρνηση του ΣΥΡΙΖΑ, που κοκορεύεστε ότι φέρατε τον περιβαλλοντικό νόμο; Έδωσε το ΠΑΣΟΚ; Και φυσικά και η ίδια η Νέα Δημοκρατία. Ποια ενίσχυσε τα δασαρχεία, για να μπορούν να αντιμετωπίσουν τις τεράστιες ανάγκες δασοπροστασίας; Η Κυβέρνηση της Νέας Δημοκρατίας τίποτα.

Οι άλλοι κόπτεστε. Μα είναι υποκρισία, να μην πω καμμιά βαριά έκφραση. Κόπτεστε τώρα για τα δασαρχεία και δεν κάνατε τίποτα όσο ήσασταν κυβέρνηση και οι μεν και οι δε. Τότε σας είπαμε: «Ολοκληρωμένη διαχείριση και προστασία των δασών», τα διαβάζω από τα Πρακτικά της Βουλής, «σημαίνει μελέτη διαχείρισης του δάσους, της βλάστησης, υλοτομίες, δασοτεχνικά έργα, συντήρηση και βελτίωση υποδομών και δικτύων. Σημαίνει σύγχρονη μελέτη αντιπυρικής προστασίας, που θα περιλαμβάνει όλα τα μέτρα δασοκομικά, διαχειριστικά, αντιπυρικά, σύμφωνα με τους κανόνες της επιστήμης -άγνωστη λέξη για σας-, που αυξάνουν την ικανότητα του δάσους να αντιμετωπίζει τη φωτιά πριν αυτή ξεσπάσει. Σημαίνει εξασφάλιση προϋποθέσεων υλοποίησης με γενναία χρηματοδότηση, προσλήψεις μόνιμου προσωπικού, εξασφάλισης όλων των αναγκαίων μέσων.».

Αυτά έλεγε το ΚΚΕ στη Βουλή. Το τι κάνατε; Μηδέν. Τότε καταγγέλλαμε ότι με βάση τις προβλέψεις του Ευρωπαϊκού Μηχανισμού Πολιτικής Προστασίας για την πρόληψη από φυσικές καταστροφές, την περιβόητη οικονομική αποδοτικότητα -εδώ είναι το κουμπί- ανάλυση κόστους-οφέλους, που διαπερνά την πολιτική όλων των κυβερνήσεων απέναντι στις καταστροφές που απειλούν τον λαό, το κράτος υπολογίζει -και θα το πω ωμά- αν είναι πιο οικονομικό η πρόληψη για να μη γίνουν ή να καεί και να δώσει κάποιες ψευτοαποζημιώσεις. Έτσι είναι ό,τι και να πείτε. Έτσι ακριβώς είναι. Αυτή είναι η λογική που διέπει όλους σας και μη μας κάνετε οι υπόλοιποι τον καμπόσο. Διαφωνείτε με αυτό; Ο ΣΥΡΙΖΑ διαφωνεί; Αφού τα έχει ψηφίσει όλα αυτά και μάλιστα βγαίνει μπροστά. Το ΠΑΣΟΚ διαφωνεί; Όχι.

Κόστος-όφελος, λοιπόν. Κόστος είναι να προλάβουμε, όφελος είναι να κερδίσει το κράτος, για να χρηματοδοτήσει τους ομίλους. Τίποτα δεν αλλάξατε όλα αυτά τα χρόνια και μη μας λέτε ποσοστά και αριθμούς, γιατί τις ελλείψεις -εδώ είναι μία από τις μεγάλες διαφορές μας- δεν μπορείς να τις μετράς με νούμερα γενικά και αφηρημένα, αλλά με τις πραγματικές ανάγκες που υπάρχουν σήμερα και πολύ περισσότερο που κόπτεστε όλοι για την κλιματική κρίση που έχει εξογκωθεί στο έπακρο, θα λέγαμε εμείς, για να δικαιολογήσει πολλά πράγματα.

Εδώ, λοιπόν, μιλάμε για έγκλημα, γιατί η πολιτική σας στον καπιταλισμό -να το πω πιο απλά- αντιμετωπίζει το δάσος, τη γη, την κατοικία ως εμπορεύματα. Εδώ αντιμετωπίζει ανθρώπινα όργανα, εδώ αντιμετωπίζει την ανθρώπινη ζωή και δεν θα αντιμετωπίζει κι αυτά; Την υγεία, την παιδεία. Τα πάντα είναι εμπορεύματα, για να κερδίζουν οι μεγάλοι επιχειρηματικοί όμιλοι, στη συγκεκριμένη περίπτωση των κατασκευών, της ενέργειας κ.λπ.. Αυτοί υπηρετούν οι δασοκτόνοι νόμοι όλων των κυβερνήσεων που ψηφίζονται κατά παραγγελία των επιχειρηματικών ομίλων και των κατευθύνσεων της Ευρωπαϊκής Ένωσης, όπως οι fast track άδειες, οι εκπτώσεις σε περιβαλλοντικές μελέτες, ο χαρακτηρισμός προστατευόμενων περιοχών, η αλλαγή χρήσης γης κ.λπ.. Είναι η πολιτική που διαμορφώνει το σημερινό χωροταξικό και περιβαλλοντικό πλαίσιο της άναρχης συνύπαρξης πολλών διαφορετικών χρήσεων γης, που υπάγονται σε διαφορετικούς αρμόδιους φορείς, της έντασης της εμπορευματοποίησης, της διεύρυνσης των επιχειρήσεων μέσα στα δάση, τις οποίες επιδοτούν πολύμορφα όλες οι κυβερνήσεις. Θα πληρώνουμε εισιτήριο να πάμε στο χωριό μας, συνεχίζοντας αυτή την πολιτική. Στο δάσος, επειδή είμαι από ορεινό, και για πολύ περισσότερα.

Είναι η πολιτική σχεδιασμού της προστασίας της αντιπλημμυρικής, της αντισεισμικής με βάση την κυνική λογική κόστους-οφέλους. Τα μισά κτήρια τα δημόσια δεν έχουν ελεγχθεί, δεν έχουν αντισεισμικό έλεγχο και μιλάνε και από πάνω και δίνετε δισεκατομμύρια σε όλους τους επιχειρηματικούς ομίλους! Και λέτε ότι δεν έχουμε να δώσουμε λεφτά. Έχετε λεφτά να δίνετε σε πυρομαχικά που τα πλήρωσε χρυσά ο ελληνικός λαός και όπλα στην Ουκρανία, αλλά δεν έχετε για να πάρουμε σύγχρονα μέσα. Αρνείστε για όλα αυτά. Έτσι από τη μία είναι το κόστος για τα μέτρα προστασίας και από την άλλη το κόστος των υποτυπωδών αποζημιώσεων των πληγέντων.

Και φτάνουμε και σε τραγικά σημεία. Αλήθειες λέμε. Λέει άσ’ τη, θα φτάσει στη θάλασσα και θα σβήσει. Δεν λέω ότι είναι επίσημη αυτή η γραμμή, αλλά στην πράξη έτσι εφαρμόζεται. Είναι η συνέχεια της εγκληματικής πολιτικής της πράσινης μετάβασης που υλοποιείται από όλες τις κυβερνήσεις και μάλιστα ορισμένοι την έχουν και σημαία. Θα χρηματοδοτήσουν τα κονδύλια του Ταμείου Ανάκαμψης για την επίσπευση των σχεδίων των ισχυρών πράσινων οικονομικών συμφερόντων που βάζουν στο μάτι ορεινούς όγκους ως επενδυτικές ευκαιρίες.

Και μια υποκρισία ακόμα μεγάλη. Διαφημίζετε αυτή την πολιτική όλοι σας, πλην ΚΚΕ, στο όνομα της προστασίας του περιβάλλοντος και της μείωσης των εκπομπών διοξειδίου του άνθρακα. Έτσι κλείσατε λιγνιτικές μονάδες, διαμορφώσατε πανάκριβο ενεργειακό μείγμα, που χρυσοπληρώνει ο ελληνικός λαός. Δεν βγάζετε άχνα για το γεγονός ότι τεράστιες εκτάσεις δασών που καταστράφηκαν δεσμεύουν το διοξείδιο του άνθρακα, παράγουν οξυγόνο και έχουν αφεθεί στην τύχη τους, αναδεικνύοντας πόσο υποκριτική είναι η πολιτική της «μούφα» πράσινης μετάβασης. Και τώρα η Κυβέρνηση ετοιμάζεται να εκχωρήσει τη διαχείριση των δασών σε επιχειρηματικούς ομίλους, οι οποίοι εκτός των άλλων θα εξασφαλίσουν τζάμπα πρώτη ύλη και γη, για να βγάλουν περισσότερο χρήμα. Θα αξιοποιήσουν τζάμπα πρώτη ύλη, ξύλο, βιομάζα, πέλλετ, για να ενισχύσουν την αγορά της πράσινης μετάβασης, να δημιουργήσουν τουριστικά δασικά χωριά, πάρκα ανεμογεννητριών και άλλες κερδοφόρες επενδύσεις.

Αυτά έχουν αποδειχτεί και από την ίδια την πραγματικότητα.

**ΠΡΟΕΔΡΟΣ (Κωνσταντίνος Τασούλας):** Κύριε Παφίλη, λίγη προσοχή στον χρόνο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, δεν θα χρησιμοποιήσω τη δευτερολογία μου, οπότε μπορείτε να με αφήσετε λίγο να τελειώσω.

Αυτή, λοιπόν, η πολιτική ευθύνεται, αυτή είναι η βάση, η στρατηγική που έχει κέντρο τα κέρδη του ίδιου του κεφαλαίου. Αυτή ευθύνεται για την ανυπαρξία ειδικού σώματος για τη δασοπυρόσβεση, την υποχρηματοδότηση της δασικής υπηρεσίας και της Πυροσβεστικής, τις τραγικές ελλείψεις σε προσωπικό και σε βασικές υποδομές από τους καθαρισμούς δασών και αντιπυρικές ζώνες για να ανοιχτούν οι δασικοί δρόμοι, δίκτυα υδάτων δεξαμενών και άλλα που είπα προηγούμενα.

Τώρα να πούμε γι’ αυτούς τους ήρωες που χειροκροτήσατε, όπως κάνατε και κατά τη διάρκεια της πανδημίας, χειροκροτήσατε τους ήρωες υγειονομικούς και μετά τους μουτζώσατε. Με συγχωρείτε για την έκφραση, γιατί βλέπω ότι ενοχλείστε, αλλά στην πραγματικότητα αυτό κάνατε. Δεν δώσατε ούτε βαριά και ανθυγιεινά ούτε μεγάλες αυξήσεις.

Οι μάχιμοι πυροσβέστες, λοιπόν, φτάνουν στα όριά τους για να καλυφθεί η τεράστια έλλειψη προσωπικού. Έχουν εικοσιτετράωρες βάρδιες σε πύρινα μέτωπα, τριάντα δύο ώρες βάρδιες σε αστικές πυρκαγιές. Η εξάντλησή τους είναι τέτοια, που έχουμε μόνο τις τελευταίες ημέρες πάνω από εξήντα πυροσβέστες τραυματισμένους ή να έχουν παρουσιάσει σοβαρά αναπνευστικά προβλήματα. Αντίστοιχα υπήρχαν και τον Ιούλη τραυματίες και με αναπνευστικά και καρδιολογικά προβλήματα πυροσβέστες. Σε πολλές περιπτώσεις, ειδικά τις πρώτες μέρες, επιχειρούσαν για πάνω από είκοσι ώρες σε πυρκαγιές, με μοναδική μέριμνα της υπηρεσίας νερά κι ένα μικρό γεύμα και κατέληξε ο λαός να τους πηγαίνει. Και αυτό είναι πάρα πολύ θετικό.

Όλοι μας νιώσαμε αγανάκτηση. Τους είδαμε. Τους φέρατε δέκα μέρες μάχη με τις φωτιές στη Ρόδο και κοιμόντουσαν στο πάτωμα του καραβιού και σε καρέκλες. Κι όλα αυτά σε ένα προσωπικό που ο μέσος όρος ηλικίας πλησιάζει τα πενήντα έτη. Και αλήθεια τι άλλο πρέπει να κάνουν, για να τους εντάξετε στα βαρέα και ανθυγιεινά; Τι άλλο; Να καίγονται ζωντανοί;

Και σαν να μην έφταναν όλα αυτά, έχουμε και τις αποφάσεις μετακίνησης στο ΕΚΑΒ πυροσβεστών, αποδυναμώνοντας την Πυροσβεστική. Και δεν έφταναν όλα αυτά, αλλά όλες οι προηγούμενες κυβερνήσεις -ΣΥΡΙΖΑ, βλέπε, και διατηρεί η Νέα Δημοκρατία και συμφωνεί και το ΠΑΣΟΚ- δώρο δεκατέσσερα αεροδρόμια, πυροσβέστες που τους πληρώνει ο ελληνικός λαός στη FRAPORT και σε άλλους αυτοκινητόδρομους.

Αυτή, λοιπόν, η πολιτική είναι ο πραγματικός εμπρηστής των δασών, όπως και ο καπιταλιστικός δρόμος ανάπτυξης, που είναι ασυμβίβαστος με την προστασία του περιβάλλοντος και της ανθρώπινης ζωής. Εμείς, για να είμαστε καθαροί, κύριε Πρωθυπουργέ, δεν σας κατηγορούμε για ανικανότητα, όπως κάνουν τα άλλα κόμματα. Δεν σας αναγνωρίζουμε αυτό, που κατά τη γνώμη μας είναι ελαφρυντικό, γιατί εγκλωβίζει τη λαϊκή αγανάκτηση ασφυκτικά στο πλαίσιο της διαχείρισης του ίδιου δρόμου. Εμείς λέμε ότι είστε συνειδητοί και συνεπείς εφαρμοστές μιας τέτοιας πολιτικής, που αποδεικνύεται από την πράξη ότι είναι εγκληματική.

Άλλωστε και εσείς και το κράτος σας και με τους άλλους, είστε και ικανοί και αποτελεσματικοί. Είστε ικανοί και γρήγορα να τρέχετε τα επενδυτικά πρότζεκτ, ακόμα και σε περιοχές υψηλής προστασίας. Είστε ανίκανοι, όμως, να προστατέψετε τα δάση, την ανθρώπινη ζωή και τις λαϊκές περιουσίες. Είστε ικανοί να κάνετε συμφωνίες εμπλοκής της χώρας μας σε επικίνδυνους ιμπεριαλιστικούς σχεδιασμούς, παραδείγματος χάριν στον πόλεμο με την Ουκρανία, και όχι να προστατεύετε τον λαό και τον φυσικό πλούτο της περιοχής.

Και επειδή η Αλεξανδρούπολη και η περιοχή του Έβρου παίζει στρατηγική σημασία στον συνολικό σχεδιασμό του ΝΑΤΟ που μπαίνει και η χώρα, υπάρχουν και ορισμένα ερωτηματικά, μήπως αυτά που λέγονται -εμείς δεν έχουμε αποδείξεις για να το πούμε, απλά λέω- συνδέονται με το να δημιουργηθεί ένα καλύτερο τοπίο, για να φύγουν οι σιδηρόδρομοι, για να μπορούν να περνάνε πιο γρήγορα.

Είστε ικανοί να φέρνετε νομοσχέδια ένταξης της εκμετάλλευσης ελαστικοποίησης της εργασίας. Καλά πού πάτε; Είστε καλά; Πάτε εσείς να δουλέψετε δεκατρείς ώρες στο εργοστάσιο; Ακούστε. Για να πάρετε, λέει, σύνταξη. Ποια σύνταξη; Στο φέρετρο θα πάτε, ειδικά σε ορισμένες επιχειρήσεις. Αυτό το θεωρείτε ότι είναι κάτι που βοηθάει την εργατική τάξη.

Είστε, όμως, ανίκανοι να προστατέψετε τους εργαζόμενους από τα ατυχήματα. Τα εργατικά ατυχήματα τα μετράτε; Μέρα παρά μέρα σκοτώνεται και ένας εργαζόμενος που πάει να δουλέψει. Είστε ανίκανοι. Είστε ικανοί να περνάνε μέσα όλα τα φασισταριά, οι χούλιγκαν και να μην τους πιάνετε, αλλά η επιλεκτικότητά σας είναι ταξική.

Εμείς λέμε ότι υπάρχει και άλλος δρόμος. Υπάρχει η δυνατότητα αξιοποίησης των σημερινών επιστημονικών και τεχνολογικών δυνατοτήτων. Και μιας και μιλάμε για κλιματική κρίση, ακόμα και μέσα στην υπερβολή, υπάρχουν τεράστιες δυνατότητες για την ολοκληρωμένη διαχείριση και προστασία των δασών, του περιβάλλοντος, για τη διασφάλιση ολοκληρωμένης πολιτικής προστασίας, την πρόληψη, την προστασία από φυσικές, τεχνολογικές καταστροφές μεγάλης έκτασης.

Ξεχωρίζουμε και ξαναλέμε -ας σηκωθεί ο καθένας στη δευτερολογία του και να πάρει θέση, ας μας απαντήσει και ο Πρωθυπουργός και τα άλλα κόμματα- άμεση κατάργηση της αντιεπιστημονικής διάσπασης της ενιαίας διαχείρισης των δασών, που ισχύει από το 1998, με τον διαχωρισμό της πρόληψης από την καταστολή της πυρκαγιάς. Η δασοπροστασία αποτελεί βασικό αντικείμενο ολοκληρωμένης διαχείρισης και προστασίας των δασικών οικοσυστημάτων που αποτελούν ενιαίο και αδιάσπαστο χώρο. Υπάρχει αντιεπιστημονική και ανορθολογική προσέγγιση με τις αντίστοιχες πολιτικές επιλογές από όλες τις κυβερνήσεις μέχρι σήμερα, για να κρύψει το πραγματικό περιεχόμενο της δήθεν δασοπροστασίας, το οποίο με τη σειρά του θα αποκάλυπτε τον προσανατολισμό της πολιτικής κάθε κυβέρνησης.

Γι’ αυτό επαναλαμβάνουμε. Πρώτον, δασαρχείο. Τι λέτε, θα μείνει στην Πυροσβεστική ή θα επιστρέψει στο δασαρχείο; Σε ποιο δασαρχείο; Χωρίς προσλήψεις; Υπάρχει εδώ οργανόγραμμα που λέει πόσοι χρειάζονται, πόσοι δασολόγοι, πόσοι δασεργάτες. Είναι ένα κεντρικό θέμα. Τι λέτε; Εδώ σας κράζουν είκοσι πέντε χρόνια και φιλικά μέσα ενημέρωσης. Πέρασαν είκοσι πέντε χρόνια, έλεγε ένας μια μέρα, για να καταλάβουν ότι αυτοί που ήταν αντίθετοι, είχαν δίκιο. Το ίδιο και οι κορυφαίοι που πρωταγωνίστησαν για αυτή την αλλαγή. Θα το κάνετε; Ας μας πει ο Πρωθυπουργός. Μακάρι με αυτές τις προϋποθέσεις που είπαμε.

**ΠΡΟΕΔΡΟΣ (Κωνσταντίνος Τασούλας):** Κύριε Παφίλη, σας παρακαλώ να ολοκληρώσετε, γιατί εξαντλείτε και τον χρόνο της δευτερολογίας σας.

**ΑΘΑΝΑΣΙΟΣ ΠΑΦΙΛΗΣ:** Θα ήθελα την ανοχή σας για τρία λεπτά ακόμα, κύριε Πρόεδρε.

Εμείς λέμε ότι η ολοκληρωμένη διαχείριση αφορά τη συνολική εξέλιξη και βελτίωση του δάσους, την αναγέννησή του, την προστασία και διαχείριση της άγριας πανίδας, των υδάτων, τις αναδασώσεις, τη διευθέτηση των χειμάρρων, την προστασία των εδαφών, τα αντιπλημμυρικά φράγματα, τη συντήρηση και πύκνωση του δασικού δικτύου. Αυτά αποτελούν μια άλλη στρατηγική. Δεν μπορεί να λες μόνο ανοίγω δρόμους ή αντιπυρικές ζώνες, αν δεν υπάρχουν όλα τα υπόλοιπα και αν δεν υπάρχει επιστημονική μελέτη.

Έχουμε προτάσεις. Και εδώ θα ολοκληρώσω, δεν θα τα πω τα υπόλοιπα, για να μη μου κάνει κριτική ο κύριος Πρόεδρος. Εμείς κάναμε μία ημερίδα, στην οποία πήραν μέρος τα στελέχη του ΚΚΕ, πήραν μέρος επιστήμονες που δεν έχουν καμμία σχέση πολιτική μαζί μας, που ασχολούνται με όλα αυτά, πήραν μέρος απόστρατοι, υψηλόβαθμοι υποστράτηγοι της Πυροσβεστικής, πήραν μέρος άλλοι επιστήμονες και βγήκε ένα βιβλιαράκι που σας το κατάθεσε το ’21 ο κ. Κουτσούμπας, ο Γραμματέας του κόμματός μας εδώ. Δεν κάνω την ερώτηση. Γιατί, αν κάνω την ερώτηση, αμφιβάλλω αν κανένας κυβερνητικός ή από τα άλλα κόμματα το διάβασε. Αμφιβάλλω. Δεν θέλω να είμαι απόλυτος, αλλά αμφιβάλλω.

Εμείς, λοιπόν, έχουμε καταθέσει αυτές τις προτάσεις για να καλυφτούν οι ανάγκες της δασικής υπηρεσίας, να μονιμοποιηθούν πενταετής, επταετής και εποχικοί πυροσβέστες, να καταργηθεί η υπερεργασία με το πρόσχημα των εκτάκτων αναγκών, σύγχρονο μισθολόγιο, να δοθούν τα ρεπό που δεν ξέρω πόσα έχει ο καθένας, να υπάρξει ριζική αλλαγή στον τρόπο της εκπαίδευσης -εμείς μιλάμε για τρίχρονη και σύγχρονη εκπαίδευση- να εξασφαλιστούν χρήματα, ώστε να ενισχύσει τις αρμόδιες δυνάμεις πυροπροστασίας με αναγκαία μέσα βελτίωσης των υποδομών.

Εμείς καταγγέλλουμε αυτό το έγκλημα και τις αιτίες κυρίως, όμως, δεν είμαστε θεατές.

Άλλωστε, από την πρώτη στιγμή, φέτος, αλλά και πέρυσι, ειδικά όμως φέτος, οι δυνάμεις του ΚΚΕ και της ΚΝΕ, που έχουν εκπαιδευτεί από την Πολιτική Προστασία, τα στελέχη, τα μέλη του και οι φίλοι, και μιλάμε για εκατοντάδες και χιλιάδες σε όλη την Ελλάδα –κύριε Υπουργέ, είστε εδώ να το επιβεβαιώσετε-, ήταν στην πρώτη γραμμή στα μέτωπα των πυρκαγιών, σε συνεργασία με την Πυροσβεστική.

Ναι, αλλά δεν το είπατε πουθενά. Αυτό δεν το λέμε για να διαφημίσουμε το κόμμα μας, αλλά για να καταλάβει ο λαός. Οι δικοί σας θα ήταν στη Μύκονο ή δεν ξέρω πού αλλού. Δεν υπάρχει καμμία αμφιβολία. Δεν πειράζει. Επιλογή τους είναι.

**ΓΕΩΡΓΙΟΣ ΚΑΡΑΜΕΡΟΣ:** Αυτό είναι άδικο και αναληθές.

**ΑΘΑΝΑΣΙΟΣ ΠΑΦΙΛΗΣ:** Εμείς, όμως, πήγαμε οργανωμένα ως κόμμα. Οργανωμένα, με διμοιρίες.

**ΓΕΩΡΓΙΟΣ ΚΑΡΑΜΕΡΟΣ:** Διμοιρίες δεν έχουμε εμείς.

**ΑΘΑΝΑΣΙΟΣ ΠΑΦΙΛΗΣ:** Τα ξέρουν. Ο κ. Κικίλιας τα ξέρει. Κάθε μέρα μιλάγαμε και επικοινωνούσαμε με αυτούς και μας έδιναν πληροφορίες οι οποίες βοηθούσαν.

Φυσικά, η πολιτική καταγγελία είναι πολιτική καταγγελία. Αλλά, λέω τι κάνεις στην πράξη, μαζί με άλλους κατοίκους, με εργαζόμενους. Διεκδικούμε και παλεύουμε, πέρα από αυτό, να προστατευθεί ο φυσικός πλούτος κ.λπ., με όλες αυτές τις προτάσεις.

Το σύνθημα που βγήκε πέρυσι από τη βόρεια Εύβοια «ο λαός σώζει τον λαό» γίνεται ακόμα περισσότερο επίκαιρο εδώ. Γιατί βγήκε αυτό; Γιατί όταν έκανε πίσω όλο το κράτος, όλες οι δυνάμεις, μπήκαν μπροστά οι εργαζόμενοι, οι αγρότες και οι κομμουνιστές και έσωσαν τα σπίτια τους. Αν έκαναν πίσω, δεν θα έμενε «κολυμπηθρόξυλο». Και από εκεί βγήκε αυτό το σύνθημα.

Γι’ αυτό καλούμε τον λαό να παλέψει για όλα αυτά και να καταλάβει ότι το σύστημα δεν είναι απλά βάρβαρο. Είναι πολύ βάρβαρο, δεν λογαριάζει ανθρώπινες ζωές. Αυτό που λογαριάζει είναι το κέρδος. Γι’ αυτό, όσο πιο γρήγορα ανατραπεί, τόσο ο εργαζόμενος θα ζήσει σαν άνθρωπος.

Ευχαριστώ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Εν συνεχεία, σειρά έχει ο κ. Βασίλειος Στίγκας, Πρόεδρος των Σπαρτιατών.

Ορίστε, κύριε Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι, προφανώς θα είδατε σήμερα εδώ στο Κοινοβούλιο την εικόνα Αρχηγός να μην έχει τους Βουλευτές του. Πιθανόν αυτό να συμβαίνει για πρώτη φορά. Ήδη έχω μπει στο ρεκόρ Γκίνες. Αλλά, πιστέψτε με, δεν φταίω εγώ γι’ αυτό.

Οι κύριοι που λείπουν -θα πρέπει να το πω και δημόσια- είναι καθοδηγούμενοι και ποδηγετούμενοι από ξένα κέντρα, εξωκοινοβουλευτικά. Το λέω με το θάρρος της γνώμης μου που είχα πάντοτε ως Έλληνας πολίτης. Από εκεί και πέρα, τα ξένα κέντρα αυτά παραπέμπουν σε greek mafia ή, αν θέλετε, και σε Ντον Κορλεόνε, που λένε τι θα κάνουν, πώς θα το κάνουν και πότε θα το κάνουν.

Εδώ η χώρα μας καίγεται απ’ άκρη σε άκρη, ακόμα και σήμερα που μιλάμε. Έχουμε τεράστια εθνικά θέματα που είναι μπροστά μας, στα ελληνοτουρκικά. Έχουμε τις ταυτότητες, το ψηφιακό νόμισμα και χίλια δυο άλλα προβλήματα ως χώρα. Και κάποιοι επιλέγουν αυτή την κατάσταση, για να κάνουν το δικό τους.

Εγώ, όμως, δεν φοβάμαι. Ως Σπαρτιάτης, ως Βασίλης Στίγκας, στέκομαι όρθιος και θα στέκομαι, διότι σε όλη τη ζωή μου έχω πέσει πολλές φορές και έχω ξανασηκωθεί. Αλλά, πιστέψτε με, είμαι έντιμος και βαθιά δημοκράτης. Δεν έχω να φοβηθώ τίποτα και κανέναν.

Ας περάσουμε λίγο στα θέματα τα σημερινά.

Κύριε Πρόεδρε, κυρίες και κύριοι συνάδελφοι, σήμερα βρισκόμαστε εδώ για να συζητήσουμε βεβαίως τις καταστρεπτικές πυρκαγιές που καίνε τη χώρα μας και για τη μεγάλη συμφορά που βρήκε τον τόπο μας. Όμως, όποιος τους τελευταίους δύο μήνες έχει παρακολουθήσει την υπερασπιστική γραμμή της Κυβέρνησης θα διαπιστώσει ότι είναι βγαλμένη με «καρμπόν» από την αντίστοιχη επιχειρηματολογία που χρησιμοποιούσε και πέρυσι, αλλά και πρόπερσι. Για όλα φταίει πρωτίστως η κλιματική αλλαγή και βεβαίως τα ακραία φυσικά φαινόμενα. Για όλα φταίει η φύση, που έχει κηρύξει τον «πόλεμο» εναντίον του ανθρώπου και στέλνει τις φλόγες της για τον μετατρέψει σε παρανάλωμα του πυρός.

Η πολεμική ρητορική επιστρατεύτηκε προσφάτως και από τον κ. Χαρδαλιά, με άρθρο στον Τύπο Θεσσαλονίκης στις 27-8-23, ο οποίος μας «κούνησε το δάχτυλο» λέγοντας ότι «όταν πολεμάμε καλό είναι να μη μιλάμε». Δηλαδή, μας κάνει και μαθήματα πώς να το βουλώνουμε, ως αποτυχημένος υγειονομικός γκαουλάιτερ της Νέας Δημοκρατίας, τώρα και σε έκδοση περιφερειάρχη, όπου είμαστε σίγουροι ότι προμηνύεται νέα μεγαλειώδης αποτυχία.

Όπως, δηλαδή, και με την υγειονομική κρίση, αλλά και με κάθε άλλη κρίση, η Κυβέρνηση προσπαθεί να πείσει τους πολίτες ότι επικρατούν πολεμικές συνθήκες και ότι ανάμεσά τους περιφέρονται κάποιοι αόρατοι εχθροί που απειλούν την υγεία, τη ζωή τους, τα εδάφη και τελικώς, βεβαίως, την ασφάλειά τους.

Θα έλεγε κανείς ότι η Κυβέρνηση του κ. Μητσοτάκη, εκτός από τη μεγάλη επανεκκίνηση του Κλάους Σβαμπ, έχει ως «ευαγγέλιό» της και το κλασικό δυστοπικό μυθιστόρημα για τον ολοκληρωτισμό, το «1984», στο οποίο βέβαια ο Τζορτζ Όργουελ έγραφε: «Δεν έχει σημασία αν γίνεται πραγματικά πόλεμος. Δεν έχει σημασία αν ο πόλεμος πηγαίνει καλά ή άσχημα. Αυτό, όμως, που είναι απαραίτητο είναι να υπάρχει μόνιμα μία πολεμική κατάσταση».

Πολλοί θα αναρωτηθούν γιατί είναι απαραίτητο να υπάρχει μονίμως μια διάχυτη αίσθηση ότι ζούμε σε μία πολεμική κατάσταση. Μα γιατί, όπως λέει και ο Όργουελ, η χειραγώγηση του πολίτη επιτυγχάνεται πολύ πιο εύκολα σε μια ατμόσφαιρα πολέμου. Δηλαδή, με τον φόβο.

Άρα έχουμε πόλεμο με τον ιό; Να μην αντιμιλάμε, λέει η Κυβέρνηση αυταρχικά. Έχουμε πόλεμο με την κλιματική αλλαγή και τη φύση; «Όλοι τσιμουδιά», μας λέει η Κυβέρνηση. Θα κάνουμε ό,τι νομίζει εκείνη και οι συμβουλάτορές της.

Συνεπώς ένα ολοκληρωτικό καθεστώς που θέλει να κυβερνά τον λαό, εξαπατώντας τον για τις πραγματικές του προθέσεις, δεν έχει παρά να τον παραμυθιάζει ότι βρισκόμαστε μονίμως σε πόλεμο με αόρατους εχθρούς και με στοιχεία της φύσης.

Αν κάποιος τολμήσει να προβληματιστεί μήπως τελικά αυτή η κλιματική αλλαγή είναι μία φτηνή δικαιολογία, με άλλα λόγια μία «χωματερή» στην οποία κρύβονται πονηρά οι πραγματικές αιτίες των πυρκαγιών, θα βρεθεί αντιμέτωπος με ευρηματικές δηλώσεις σαν και αυτές που έκανε προσφάτως ο κ. Κικίλιας.

Λέει: «Η κλιματική κρίση δεν είναι θεωρία, είναι βίωμα», λανσάροντας έτσι τη δικαιολογία της κλιματικής αλλαγής ως ακλόνητη και ανεπίδεκτη αμφισβήτησης αιτία, ντυμένη με τα «ιερά άμφια» της θρησκείας. Διότι τη θεωρία μπορεί κάποιος να την αποδομήσει με ορθολογικά επιχειρήματα. Το βίωμα όμως, όπως και τη θρησκευτική πίστη, ποτέ, όχι.

Και συνεχίζει απτόητος ο κ. Κικίλιας. Σε νέες δηλώσεις που έκανε λέει το εξής: «Οι άτυχοι αλλοδαποί απαγορεύονταν να είναι στο δάσος και, παρά τα πολλαπλά μηνύματα του «112», δεν έφυγαν».

Πώς να φύγουν, κύριε Κικίλια; Μπορείτε να μας απαντήσετε; Οι αλλοδαποί που κρύφτηκαν μέσα στο δάσος ή οπουδήποτε αλλού ξέρουν τι σημαίνει το «112»; Τους έχει ενημερώσει κανένας; Το γράφει στα ελληνικά; Μήπως οι λαθροδιακινητές τούς έχουν εξηγήσει τι ακριβώς είναι το «112» για να την «κοπανήσουν»; Και αν φύγουν, πού θα πάνε; Ξέρουν πού πρέπει να πάνε; Δεν ξέρουν.

Όποιος θελήσει να πάει λίγο πιο πίσω, δηλαδή στην κυβέρνηση ΣΥΡΙΖΑ του 2018, θα διαπιστώσει ότι σε πρώτο πλάνο για τη φονική φωτιά στο Μάτι βρίσκονταν και πάλι οι δικαιολογίες που συνδέονταν με τις μετεωρολογικές συνθήκες. Και όποιος θέλει να πάει ακόμα πιο πίσω, στην κυβέρνηση του Κώστα Καραμανλή, θα θυμηθεί ότι για τις καταστρεπτικές φωτιές στην Ηλεία ευθυνόταν και το μικροκλίμα, αλλά και ο «στρατηγός άνεμος».

Καταστρεπτικές πυρκαγιές υπήρχαν και επί κυβερνήσεων Σημίτη. Τότε είχε κυκλοφορήσει ένα βιβλιαράκι γραμμένο από τον Θύμιο Παπανικολάου, με τίτλο: «Η Νέα Τάξη και οι χρήσιμοι ηλίθιοι». Ένα από τα κείμενα που περιέχονταν μέσα σε αυτό αφορούσε τους εμπρησμούς που, σύμφωνα με τον συγγραφέα, είναι η πολιτική με άλλα μέσα. Οι εμπρησμοί –έγραφε- είναι η πιο μακάβρια μορφή τρομοκρατίας του πολυεθνικού κεφαλαίου και η θηριώδης υλοποίηση των στόχων του. Είναι η επιβολή μέσω της οικονομικής καταστροφής, της κοινωνικής εξαθλίωσης και τρομοκρατίας, όλων αυτών που προωθεί πολιτικά η Νέα Τάξη και ο εγχώριος υπηρέτης της, η κυβέρνηση Σημίτη.

Μόνο όσοι δεν θέλουν να σκεφτούν δεν το βλέπουν. Όποιος έχει περιέργεια να μάθει τι γινόταν με τις πυρκαγιές στο ακόμα πιο μακρινό παρελθόν, δηλαδή από τη Μεταπολίτευση κι έπειτα, αξίζει να ακούσει τι έγραφε ο Μάριος Πλωρίτης στις «Επιφυλλίδες» του στις 19 Αυγούστου του 1990. «Μόνο στη δεκαετία του 1974 μέχρι 1989 κάηκαν περίπου 6,5 εκατομμύρια στρέμματα. Η μεγαλύτερη καταστροφή έγινε στη δεκαετία του 1980-1989 με πέντε εκατομμύρια στρέμματα τον χρόνο, με ρεκόρ το 1988 που είχαμε χίλιες διακόσιες πενήντα πυρκαγιές με 1 εκατομμύριο εκατό χιλιάδες στρέμματα καρβουνιασμένα».

Δεν είμαστε, λοιπόν, ένοχοι αμέλειας, αλλά δόλου, συστηματικού και κατ’ εξακολούθησιν δόλου. Δηλαδή, όλα αυτά τα στοιχεία τι μας λένε; Μας λένε ότι όλες οι κυβερνήσεις από το 1974 μέχρι σήμερα είναι παντελώς άχρηστες και ανίκανες να κυβερνούν. Τότε η δημοφιλέστερη δικαιολογία για τις πυρκαγιές, όλοι θα θυμόσαστε, ήταν οι ακραίες καιρικές συνθήκες και βεβαίως οι «οικοπεδοφάγοι».

Ποιο θλιβερό και ταυτοχρόνως άκρως ανησυχητικό συμπέρασμα βγαίνει από όλα αυτά; Επί μισό αιώνα κατακαίγονται τα δάση της πατρίδας μας και το ανίκανο παρακράτος όλων των κυβερνήσεων χρησιμοποιεί παρόμοιες δικαιολογίες που μοιάζουν βγαλμένες από το νοσηρό μυαλό του ίδιου του σεναριογράφου. Κάθε χρόνο έχουμε τα ίδια και τα ίδια, παντού αποκαΐδια κι όλοι εμείς στο ίδιο έργο απαθείς θεατές του πολεμικού σίριαλ που παίζεται σε βάρος της πατρίδας μας.

Βεβαίως, μόλις μπούμε στον Σεπτέμβριο -και θα το δείτε, θα γίνει έτσι- το εφιαλτικό βίωμα των καταστροφικών πυρκαγιών του καλοκαιριού καταχωνιάζεται βεβαίως σε κάποιο συρτάρι της εφεδρικής μνήμης μας, στο οποίο στοιβάζονται μαζί με όλα τα υπόλοιπα τοξικά βιώματα που δηλητηρίασαν τις ψυχές μας τα τελευταία χρόνια και μάλιστα πρόσφατα, όπως είναι η συμφορά των Τεμπών, η ανείπωτη τραγωδία στο Μάτι και οι φονικές πλημμύρες στη Μάνδρα.

Την απώθηση των αρνητικών βιωμάτων στο υποσυνείδητο μας εκμεταλλεύεται η Κυβέρνηση, η οποία αρνείται να εκπονήσει ένα σοβαρό προληπτικό σχέδιο για την αποτελεσματική αντιμετώπιση των πυρκαγιών, που θα ξεσπάσουν με μαθηματική ακρίβεια και βεβαίως το επόμενο καλοκαίρι. Μην το ξεχνάμε αυτό. Έτσι, ο προληπτικός σχεδιασμός μοιάζει με πολυτέλεια που προκαλεί αλλεργία στην Κυβέρνηση.

Κατ’ αρχάς, η πάγια τακτική της Κυβέρνησης είναι να εκδίδει απαγορευτικό κυκλοφορίας σε άλση και δάση, όταν υπάρχει αυξημένος κίνδυνος πυρκαγιάς. Το μέτρο αυτό δεν απέχει πολύ από τη λογική των lockdown που εφαρμόστηκαν μέσα στην πανδημία του κορωνοϊού. Αυτή η απαγόρευση κυκλοφορίας συνιστά μία μορφή εγκληματικού ή περιβαλλοντικού lockdown και άρα το άρθρο 129 του ν.4926 /2022 που την προβλέπει έχει και πρόβλημα συνταγματικότητας, αφού σύμφωνα με το άρθρο 5, παράγραφος 4 του Συντάγματος διοικητικά μέτρα και μάλιστα ατομικά επιτρέπονται μόνο για λόγους προστασίας της υγείας.

Ο ελληνικός λαός πρέπει, λοιπόν, αυτή τη στιγμή να ακούσει μια αλήθεια που έχει αποσιωπηθεί. Απαγόρευση κυκλοφορίας για κλιματικούς ή περιβαλλοντολογικούς λόγους είναι φυσικά αδιανόητη. Κι, όμως, η παρούσα Κυβέρνηση του κ. Μητσοτάκη χωρίς να αντιδράσει και κανένα κόμμα μέχρι σήμερα έκανε σημαία της την απαγόρευση κυκλοφορίας στα άλση και στα δάση, αντιμετωπίζοντας ως ύποπτο κάθε πολίτη που θέλει μέσα στον καύσωνα να βρει λίγη δροσιά κάνοντας μια βόλτα μέσα στο πράσινο. Αν το συνειδητοποιήσουμε, τα δάση δεν υπάρχουν για να τα θαυμάζουμε εξ αποστάσεως, αλλά για να τα απολαμβάνουμε εμπράκτως, ερχόμενοι σε άμεση επαφή με το περιβάλλον.

Ακόμα κι αν είναι έτσι, όμως, κι επιβληθούν πραγματικά σκληρά μέτρα απαγόρευσης από τον Μάιο έως τον Σεπτέμβριο, θα ισχύουν για τους λαθρομετανάστες ή μόνο για τους Έλληνες, κύριε Μητσοτάκη; Γιατί στο δάσος της Δαδιάς δεν ήταν κρυμμένοι μέσα Έλληνες. Ήταν λαθρομετανάστες.

Η αγάπη, λοιπόν, για το πράσινο που είναι γραμμένη στις περιβαλλοντολογικές πινακίδες μέσα σε παρτέρια, άλση και δάση, δεν μπορεί μόνο να έχει θεωρητική διάσταση. Η απαγόρευση εισόδου στο βουνό δεν αφήνει καμμία αμφιβολία ότι ζούμε σε μία δυστοπική εποχή την οποία θα ζήλευαν ακόμη και οι σεναριογράφοι των ταινιών επιστημονικής φαντασίας του εικοστού αιώνα. Παρεμπιπτόντως, πόσοι γνωρίζουν ότι απαγόρευση κυκλοφορίας στα πάρκα επιβάλλουν οι Ταλιμπάν στο Αφγανιστάν σε βάρος των γυναικών; Το δημοσίευσε το «KONTRA» στις 29-8-2023.

Η προληπτική διαχείριση των πυρκαγιών, όμως, βασίζεται κατ’ εξοχήν σε ένα άλλο πολυσυζητημένο μέτρο, στην αποστολή προειδοποιητικού μηνύματος, όπως είπαμε από το «112» για μαζική εκκένωση. Εξαιτίας αυτού του μέτρου οι πολίτες στερούνται τη δυνατότητα να βοηθήσουν στην πυρόσβεση και εκπαιδεύονται να τηρούν μία φοβική στάση απέναντι στη φωτιά, να το βάζουν δηλαδή στα πόδια, αποδεχόμενοι να δουν την επόμενη μέρα οι κόποι μιας ολόκληρης ζωής να γίνονται στάχτη, κάποιοι μάλιστα βλέποντας το ολοκαύτωμα της επόμενης μέρας, ακόμα και να αυτοκτονούν.

Όπως επισημαίνεται, κυρίες και κύριοι, από ψυχολόγους που λέει ο κ. Παπαπαναγιώτου στην «ΕΣΤΙΑ» της Κυριακής 27 Αυγούστου, το γεγονός ότι οι εντολές εκκένωσης δίδονται άμεσα και στην περίπτωση της Ελλάδας συχνά πριν ακόμα εμφανιστούν οι φλόγες σε αρκετές περιοχές, αυτό ασκεί επιπλέον ψυχολογική πίεση στους πολίτες που χρειάζεται να εγκαταλείψουν τα σπίτια τους, καθώς αναγκάζει ολόκληρες οικογένειες να λάβουν σημαντικές αποφάσεις, σε πολύ λίγο χρονικό διάστημα.

Τι μας λέει τώρα αυτό; Μας λέει ότι καμμία κυβέρνηση κατά τη διάρκεια του υπόλοιπου χρόνου, που δεν έχουμε, βεβαίως φωτιές, δεν ενημερώνει τους πολίτες. Είναι πολύ σημαντικό αυτό. Είναι στην κατηγορία της πρόληψης τι πρέπει να κάνουμε πριν, αλλά και κατά τη διάρκεια της πυρκαγιάς. Έτσι οι πολίτες να είναι πλήρως ενημερωμένοι και προετοιμασμένοι για το τι πρέπει να κάνουν και πώς να αντιμετωπίσουν τον κίνδυνο. Τόσο απλό. Όπως γίνονται και μαθήματα αντισεισμικής προστασίας, έτσι ο πολίτης πρέπει να έχει τη δυνατότητα να ξέρει σε μεγάλες φυσικές καταστροφές, πλημμύρες, πυρκαγιές τι πρέπει να κάνει, ποια είναι τα πρώτα βήματα. Αυτό δεν το κάνει η Κυβέρνηση και μάλλον καμμία κυβέρνηση δεν το έχει κάνει. Ο Ιπποκράτης έλεγε: «Κάλλιον το προλαμβάνειν παρά το θεραπεύειν». Αυτή είναι μια πολύ καλή λύση.

Επιπλέον, το μεγαλύτερο πλεονέκτημα της μαγικής και εύκολης λύσης του «112», που έχει γίνει αιχμή του αναπηρικού δόρατος αυτής της Κυβέρνησης, είναι ότι λειτουργεί κατευναστικά για τους εξαγριωμένους πολίτες. Αυτοί πρέπει να σχηματίσουν την εντύπωση, που φυσικά είναι παραπλανητική, ότι η Κυβέρνηση δείχνει ειλικρινές ενδιαφέρον για τη ζωή και τις περιουσίες τους οργανώνοντας κάποια σωτήρια επιχείρηση. Μόνο που η επιχείρηση αυτή στηρίζεται στη λογική της ήσσονος σημασίας και προσπάθειας. Οι αρμόδιες αρχές περιορίζονται απλώς στο να συντονίζουν την ταπεινωτική φυγή των πολιτών από τα σπίτια τους και κατά τα λοιπά να ισχύει το σύνθημα της πλήρους αδιαφορίας «γαία πυρί μειχθήτω».

Το κατάντημα στο οποίο μπορεί να μας οδηγήσει η θεοποίηση της προληπτικής εκκένωσης αποτυπώθηκε τόσο στις πυρκαγιές της Ρόδου όσο και στις πυρκαγιές της Αλεξανδρούπολης. Τι έχετε να πείτε, κύριε Μητσοτάκη, για τις ντροπιαστικές εικόνες με τους χιλιάδες τουρίστες της Ρόδου που μεταφέρονταν αγεληδόν επάνω σε κάρτες φορτηγών, λες κι ήταν γύφτοι με κιλίμια; Κόσμος σε απόγνωση να τρέχει μακριά από τα μέτωπα της φωτιάς και η Κυβέρνηση να τρέχει έντρομη να προλάβει. Τι να προλάβει; Γιατί προηγουμένως είπατε ότι συντεταγμένα εκκενώθηκαν περιοχές, όμως δεν είναι έτσι.

Ακόμα μεγαλύτερη ντροπή, όμως, προκαλούν οι εικόνες με τους μεταφερόμενους ασθενείς από το Πανεπιστημιακό Νοσοκομείο της Αλεξανδρούπολης στο καράβι «Αδαμάντιος Κοραής». Στο μέτρο μάλιστα που εκτέθηκαν σε κίνδυνο ιδιαιτέρως ευάλωτοι ασθενείς, αφού στερήθηκαν τις ποιοτικές ιατρικές υπηρεσίες και δη επείγοντος χαρακτήρα, γεννάται οπωσδήποτε ζήτημα ποινικής ευθύνης εκείνων που έδωσαν την εντολή να εκκενωθεί προληπτικά ένα από τα καλύτερα νοσοκομεία που διαθέτει η χώρα μας.

Δεδομένου δε ότι το νοσοκομείο αυτό παροπλίστηκε επί δύο ημέρες, η εκκένωση ξεκίνησε στις 21:40΄ της 21ης Αυγούστου και το νοσοκομείο επαναλειτούργησε στις 18:00΄ της 23ης Αυγούστου, κινδύνευσε η ζωή κάθε κατοίκου που έπρεπε εσπευσμένα να μεταφερθεί εκεί για να υποβληθεί σε μία επείγουσα ιατρική πράξη.

Το μεγάλο ερώτημα βεβαίως που καλείται η Κυβέρνηση να απαντήσει είναι το εξής: Γιατί, ενώ οι φλόγες φαίνονταν από πολύ μακριά ήδη δύο μέρες πριν από την κρίσιμη ημέρα εκκένωσης, δεν δημιουργήθηκαν εγκαίρως αντιπυρικές ζώνες, ώστε να μη φτάσουν οι φλόγες κοντά στο νοσοκομείο; Αν ο κρατικός μηχανισμός δεν μπορεί να προφυλάξει ένα από τα καλύτερα νοσοκομεία της χώρας μας, τότε θα πρέπει να αναρωτηθούμε: Μήπως δεν ζούμε σε χώρα, αλλά σε χώρο που είναι ξέφραγο αμπέλι, έτοιμο να το καταβροχθίσουν πανεύκολα όχι μόνο οι φλόγες αλλά και οι οβίδες οποιουδήποτε εχθρού εποφθαλμιά τα εδάφη μας;

Και πώς γίνεται, κύριοι της Κυβέρνησης, να κινδυνεύουν στρατόπεδα, να ανατινάζονται αποθήκες καυσίμων και πυρομαχικών; Πώς γίνεται αυτό; Δεν έχει ξανασυμβεί ποτέ στο παρελθόν μια τέτοια μορφή και σε τέτοια ένταση. Μήπως η Ελλάς δέχεται υβριδικό πόλεμο και προετοιμασία για κάτι άλλο; Τυχαίο είναι ότι έγιναν αποκαΐδια και αποψιλώθηκαν δύο σημαντικές παραμεθόριες περιοχές, όπως είναι ο Έβρος και η Ρόδος;

Και σε αυτό το σημείο καταγγέλλω ότι την ώρα που η αστυνομία πήγε να κάνει εκκένωση στο κτήμα κατοίκου της Αλεξανδρουπόλεως, αυτός φοβήθηκε, έπαθε έμφραγμα, πήγε με ασθενοφόρο στο Νοσοκομείο Αλεξανδρουπόλεως, αλλά το νοσοκομείο το έστειλε στο λιμάνι, όπου είχαν στηθεί πρόχειρες σκηνές και από εκεί τον παρέπεμψαν στα εξωτερικά ιατρεία του ΙΚΑ, όπου ο άνθρωπος κατέληξε. Επίσης, μία έγκυος αναγκάστηκε να γεννήσει μέσα στο ασθενοφόρο μεταφερόμενη από το Νοσοκομείο Αλεξανδρουπόλεως στο Νοσοκομείο Διδυμοτείχου.

Αυτό είναι ένα μικρό δείγμα των δήθεν θαυματουργών συνεπειών που έχει η λατρεμένη από την παρούσα Κυβέρνηση προληπτική εκκένωση μέσω του «112». Εάν σε αυτή τη χώρα υπάρχουν ακόμη εισαγγελείς που εφαρμόζουν τους νόμους, για να προστατεύουν βεβαίως τους πολίτες και όχι τους κυβερνώντες, αναμένουμε την άμεση κινητοποίηση τους για τέτοια θέματα, πράγμα για το οποίο εγώ προσωπικά, κυρίες και κύριοι, αμφιβάλλω.

Φυσικά, για να απαλυνθεί η οργή των πυρόπληκτων, δεν αρκεί μόνο ο λαϊκισμός του «112», αλλά επιπλέον εξαγγέλλεται η πονηρή υπόσχεση της αποζημίωσης. Ο λαός μας διαθέτει μία παροιμία, όσοι γνωρίζετε: «Να σε κάψω Γιάννη, να σε αλείψω λάδι».

Άλλο μέτρο λαϊκισμού, με το οποίο η Κυβέρνηση επιχειρεί να ρίξει μεταφορικά «στάχτη» στα μάτια των πολιτών για την κυριολεκτική στάχτη που έγιναν τα δάση μας εξαιτίας του ανεπαρκούς σχεδιασμού αντιμετώπισης των πυρκαγιών, είναι η λεγόμενη συμβολική νομοθέτηση. Όπως συνηθίζεται μετά από αύξηση των κρουσμάτων βίας ή μετά από μία πολύνεκρη συμφορά, αντίστοιχης βεβαίως εκείνης των Τεμπών, το πρώτο πράγμα που ακούνε οι πολίτες είναι η εξαγγελία του Υπουργού Δικαιοσύνης για την επικείμενη αυστηροποίηση των ποινών και των τυπικών προϋποθέσεων για τη χορήγηση δυνατότητας υφ’ όρον απόλυσης. Αυτό ακριβώς είναι το αναμενόμενο υποκριτικό reflex της Κυβέρνησης στις αρχές Αυγούστου, όταν στη συνάντηση των αρμόδιων Υπουργών, δηλαδή του κ. Φλωρίδη και του κ. Κικίλια, αποφασίστηκε η αυστηροποίηση του νομοθετικού πλαισίου για το αδίκημα του εμπρησμού εξ αμελείας, αλλά και σημαντική αύξηση των διοικητικών προστίμων που επιβάλλονται σε όσους καταδικάζονται για εμπρησμό εκ προθέσεως. Σοβαρά; Αυτό είναι πολύ συγκλονιστικό. Δεν μπορώ να το καταλάβω. Δηλαδή, κύριε Μητσοτάκη, αν τις φωτιές τις βάζει η ΜΙΤ ή άλλες μυστικές υπηρεσίες, λέτε να φοβηθούν τα πρόστιμα του κ. Κικίλια; Δεν νομίζω.

Σκοπός αυτών των μέτρων είναι –υποτίθεται- η προστασία του κοινωνικού συνόλου μέσω της αποτροπής επίδοξων εμπρηστών, αλλά όπως δεν είναι λύση για την αποτελεσματική αντιμετώπιση των πυρκαγιών η προληπτική εκκένωση και η προληπτική απαγόρευση κυκλοφορίας, έτσι δεν είναι λύση και η προληπτική αυστηροποίηση του νομοθετικού πλαισίου. Όλες αυτές οι ανέξοδες ψευτολύσεις για τα μάτια του κόσμου πιστοποιούν ότι το κράτος έχει χρεοκοπήσει, αλλά είναι παντελώς ανίκανο να προστατεύσει αποτελεσματικά τους πολίτες αυτής της χώρας.

Τέλος, η Κυβέρνηση, διά στόματος του κ. Βορίδη στον Τύπο της Θεσσαλονίκης στις 27-8-2023 προσπαθώντας να κερδίσει τη μάχη των εντυπώσεων και να μετατρέψει το μαύρο σε άσπρο, υποστήριξε ότι σε επίπεδο θωράκισης των μέσων και του προσωπικού πυρόσβεσης είναι όλα πολύ καλύτερα. Έχουμε πλέον διπλάσια, λέει, εναέρια μέσα, υπερδιπλασιασμό αριθμού εθελοντών, αυξημένο αριθμό πυροσβεστών και οχημάτων, αλλά παρ’ ότι αριθμητικά είναι όλα καλύτερα, τίποτα, λέει, δεν πάει καλά. Ο κ. Βορίδης. Εσείς τα είπατε αυτά. Παρ’ ότι έχουν περισσότερους πυροσβέστες και μέσα πυρόσβεσης, το κακό αποτέλεσμα οφείλεται κατ’ αυτόν στη μεγάλη επιδείνωση πάντα, όπως είπαμε και πριν, των καιρικών συνθηκών. Είναι το μόνιμο σύνθημα.

Και συνεχίζει ο κ. Βορίδης το δακρύβρεχτο σόου. Λέει στο «Βήμα της Κυριακής» στις 27 Αυγούστου του 2023: «Οι μεγάλες πυρκαγιές μάς γεμίζουν όλους έντονα συναισθήματα για τον χαμένο δασικό μας πλούτο: αγανάκτηση, γιατί κάτι περισσότερο και αποτελεσματικότερο έπρεπε να έχει κάνει το κράτος και οργή βεβαίως για τους εμπρηστές και αγανάκτηση, γιατί δεν τους συλλάβαμε.».

Κύριε Βορίδη, στις πυρκαγιές του Ιουλίου εσείς ήσαστε σε ένα μπαρ, πίνατε ποτό. Πώς γίνεται αυτό; Όλοι σας έδειξαν. Όλοι σας είδαμε. Ο κ. Μηταράκης έφυγε, πήγε σε ένα νησί να δει την οικογένειά του και έφυγε από το Υπουργείο.

Συνεχίζει ο κ. Βορίδης: «Προσπερνώ ως ασήμαντη την κριτική της Αντιπολίτευσης. Απλώς αναπαράγει μεγιστοποιώντας αυτά τα συναισθήματα των πολιτών προσπαθώντας να χτίσει μία ψυχολογική σύνδεση μαζί τους.». Γιατί να μη χτίσουμε, κύριε Βορίδη, μια σύνδεση με τον λαό; Γιατί να μην έχουμε μια σύνδεση με αυτούς που υποφέρουν, με αυτούς που πονάνε, με αυτούς που ακούν τα ψέματά σας; Γιατί να μην έχουμε; Δεν το καταλαβαίνω. Κακό είναι αυτό;

Και συνεχίζετε: «Αλλά τίποτα ουσιαστικό δεν έχει να πει η Αντιπολίτευση, τίποτα πραγματικά ενδιαφέρον.»

Είπατε ακόμη: «Προφανώς ακόμη πολεμάμε με τις φωτιές και προφανώς υπάρχουν και οι εμπρησμοί και υβριδικές απειλές που και η Αστυνομία και ο Στρατός και η ΕΥΠ προσπαθούν να αντιμετωπίσουν.» Δηλαδή, φανταστείτε να μην προσπαθούσαν να αντιμετωπίσουν όλη αυτή την καταστροφή! Τι άλλο θα πάθαινε η Ελλάδα; Θα βούλιαζε;

Στρέφοντας τους προβολείς στους αριθμούς, κύριε Βορίδη, και στις καιρικές συνθήκες, όπως κάνετε πάντα, αφήνετε μια σκιά σε κάποιες κρίσιμες παραμέτρους οι οποίες μπορούν να εξηγήσουν γιατί αυτή η ανίκανη Κυβέρνηση έχει αποτύχει παταγωδώς στη διαχείριση των πυρκαγιών. Μια τέτοια παράμετρος είναι ότι τις πυρκαγιές σβήνουν οι δασικές υπηρεσίες -και αυτό, κυρίες και κύριοι, είναι πάρα πολύ βασικό- αλλά όχι οι πυροσβέστες ή τα εναέρια μέσα που έχουν επικουρικό ρόλο κάποιες φορές. Από το 1998 η Δασική Υπηρεσία έχει αποξενωθεί παντελώς από την αποστολή πυρόσβεσης και της έχουν αφαιρεθεί όλα τα μέσα κατάσβεσης. Στα δάση δεν επιχειρεί η Πυροσβεστική. Τη φωτιά επιτηρεί και οριοθετεί η Πυροσβεστική από την άσφαλτο που στήνονται βεβαίως και οι κάμερες. Δεν είναι τυχαίο ότι άλλες χώρες με λιγότερα μέσα εμφανίζουν καλύτερα αποτελέσματα στη δασοπυρόσβεση, διότι σε αυτές τις χώρες τον συντονισμό τον έχει η εκάστοτε Δασική Υπηρεσία. Οι Ρουμάνοι, που όλοι θαυμάζουμε, δεν είναι πυροσβέστες, είναι δασοπυροσβέστες της Δασικής Υπηρεσίας, που γνωρίζουν με κλειστά μάτια τα σκληροτράχηλα μονοπάτια της ζώνης ευθύνης που έχει ο καθένας.

Την επικίνδυνη μεταφορά της αρμοδιότητας της δασοπυρόσβεσης από τη Δασική Υπηρεσία στο Πυροσβεστικό Σώμα, που έγινε χωρίς να υπάρξει καμμία επιστημονική τεκμηρίωση για τη σκοπιμότητα της, μνημονεύει και το πόρισμα της επιτροπής Γκολντάμερ, που έχει δημοσιευτεί μετά τη φωτιά στο Μάτι. Η ίδια επιτροπή είχε καταλήξει στο εξής πολύ σημαντικό συμπέρασμα: Η εμπλοκή της Δασικής Υπηρεσίας, λέει, του βασικού φορέα διαχείρισης του δασικού πλούτου της χώρας και προστασίας του αγροδασικού χώρου γενικότερα, είναι απολύτως απαραίτητη και μια ορθολογική διαχείριση του προβλήματος των πυρκαγιών γενικότερα.

Άλλη παράμετρος, την οποία αποσιώπησε ο κ. Βορίδης είναι ότι ο τύπος των κυρίως χρησιμοποιούμενων αεροσκαφών βεβαίως –τα Καναντέρ- δεν έχει σχεδιαστεί, για να επιχειρεί και σε ιδιαίτερες, δυνατές καιρικές συνθήκες. Άλλοι δε τύποι αεροσκαφών, όπως CL415, παρ’ ότι είναι σχετικώς καινούργια, έχουν παρουσιάσει αρκετά προβλήματα.

Μείζον ζήτημα προκύπτει από τα μυστικά κονδύλια ύψους πολλών εκατομμυρίων ευρώ που αποκάλυψε ο δασολόγος Λευτέρης Σταματόπουλος ότι υπάρχουν στο όνομα της πυρόσβεσης. Για το τι ακριβώς προβλέπει το άρθρο 53 που λέει ότι κάθε χρόνο τρώνε περίπου ένα με ενάμισι δισεκατομμύρια ευρώ, δίχως να έχουν αποδώσει ποτέ έναν απολογισμό για τα έξοδα που κάνουν, και η δουλειά φαίνεται να έχει μονταριστεί άψογα μέσω νομοθετημάτων που ψήφισε η παρούσα Κυβέρνηση κατά την πρώτη θητεία.

Ήθελα να πω και άλλα, αλλά δυστυχώς δεν θέλω να καταχραστώ τον χρόνο.

Σας ευχαριστώ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Ήθελα πριν καλέσω τον κ. Βελόπουλο να κάνω μία ανακοίνωση προς το Σώμα.

Ο Βουλευτής Νομού Αρκαδίας κ. Βλάσης Κωνσταντίνος αιτείται άδεια ολιγοήμερης απουσίας στο εξωτερικό από τις 27 Αυγούστου έως τις 3 Σεπτεμβρίου.

Η Βουλευτής Βορείου Τομέα κ. Αποστολάκη Μιλένα αιτείται άδεια ολιγοήμερης απουσίας στο εξωτερικό από την 1η Σεπτεμβρίου έως και τις 9 Σεπτεμβρίου.

Και ο Βουλευτής Νομού Χίου κ. Μηταράκης Νότης αιτείται άδεια ολιγοήμερης απουσίας στο εξωτερικό από τις 3 Σεπτεμβρίου έως και τις 5 Σεπτεμβρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Η Βουλή ενέκρινε τις ζητηθείσες άδειες.

Πριν καλέσω στο Βήμα τον κ. Βελόπουλο, ήθελα, κύριε Στίγκα, να σας πω ότι αντελήφθην, όπως όλοι, από την εισαγωγή της ομιλίας σας ότι ουσιαστικά εκπέμψατε το κύκνειο άσμα της ύπαρξης της Κοινοβουλευτικής Ομάδος, όπως υφίσταται σήμερα, του κόμματός σας και μάλιστα με πολύ βαριές αιτιάσεις. Θα δω και τα Πρακτικά, αλλά θέλω να ξέρετε ότι λογικό είναι πως περιμένω και εγγράφως μία τέτοια διατύπωση αυτής της εξελίξεως, ώστε να εκδοθεί και η απαραίτητη ληξιαρχική πράξη.

Σας ευχαριστώ.

Κύριε Βελόπουλε, καλείστε στο Βήμα ως Πρόεδρος της Κοινοβουλευτικής Ομάδος της Ελληνικής Λύσης για τη δική σας ομιλία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Πραγματικά, ο Έλληνας Πρωθυπουργός παρά το ότι η χώρα περνάει μια δυστυχή περίοδο είναι ο πιο τυχερός άνθρωπος του κόσμου. Είναι ο πιο τυχερός άνθρωπος του κόσμου, γιατί έχει τη χειρότερη Αντιπολίτευση. Μίλησε ο Πρωθυπουργός επί πενήντα λεπτά. Άκουσα όλους τους πολιτικούς Αρχηγούς. Κανείς δεν αναφέρθηκε στο τι είπε ο Πρωθυπουργός. Με έτοιμες ομιλίες ήρθε καθένας να πει την άποψή του. Νομίζω ότι στην Ολομέλεια, όταν ο ίδιος ο Πρωθυπουργός προκαλεί τη μοίρα του, θα πρέπει οι υπόλοιποι πολιτικοί Αρχηγοί και να τον ακούν και να του απαντούν, διότι είναι τουλάχιστον οξύμωρο να υπάρχει πολιτικός Αρχηγός εδώ, Πρωθυπουργός, ο οποίος πραγματικά εμπαίζει τη νοημοσύνη μας και γι’ αυτό και έφυγε για να μην τα ακούσει. Το κάνει συχνά αυτό ο Έλληνας Πρωθυπουργός, με το πού έρχεται η Ελληνική Λύση στο Βήμα της Βουλής, ως ρίψασπις φεύγει τρέχοντας.

Επειδή, λοιπόν, μας διάβασε ένα μήνυμα ενός νεοδημοκράτη φίλου του κατά πάσα πιθανότητα, θα του διαβάσω εγώ ένα μήνυμα ενός κτηνοτρόφου που έχασε 250.000 ευρώ, την περιουσία που είχε ο άνθρωπος, από την πυρκαγιά στη Δαδιά. Είναι μήνυμα που εστάλη σε εμάς και θα το διαβάσω αυτούσιο χωρίς περικοπές: «Ρε φίλε, καταστράφηκα, το καταλαβαίνεις; Να ήταν από τη φύση, να ήταν από κάτι άλλο, ναι, αυτό δεν είναι φυσικό φαινόμενο ούτε κλιματική αλλαγή ούτε τίποτα. Αυτό είναι επίθεση που δέχομαι, δεν γνωρίζω από ποιον. Δεν μπορώ να πω ότι είναι από Τούρκο ή από κάποιον άλλον. Αυτό είναι επίθεση που δέχθηκα. Δέχθηκα μία επίθεση και δεν με στηρίζει κανένας. Δηλαδή, τι να κάνουμε; Να παραδοθούμε στη φωτιά; Να παραδοθούμε σε όλα αυτά; Ειλικρινά, βγες στη Βουλή και ανέβασε τη δική μου φωνή! Πες ότι έχεις τη φωνή από έναν άνθρωπο που έπαθε τη ζημιά των 250.000 ευρώ. Απάντησέ μου, ρε φίλε! Τι να του πω εγώ του ανθρώπου αυτού που έχασε, του γείτονά μου, 550.000 ευρώ; Ανέβηκα το πρωί, είδα τον πατέρα μου, θα πέθαινε από τη στενοχώρια του. Παρατήρησε τις φωτογραφίες, έχουν καεί τα πάντα! Δεν μου έμεινε τίποτα! Τίποτα! Όλο το βιος μου, τα ρούχα, τα πάντα, τα ζώα μου, ο στάβλος μου, τα εργαλεία μου. Δεν είναι μόνο η Αθήνα η Ελλάδα, φίλε μου, είμαστε κι εμείς εδώ. Έχω να κοιμηθώ τρεις μέρες, έχω χάσει τον ύπνο μου. Θα καιγόμουν ζωντανός!».

Αυτά μου είπε ο κτηνοτρόφος και πολλοί άλλοι από την περιοχή, για να μην έρχεται ο Πρωθυπουργός εδώ και παίζει με τη νοημοσύνη μας. Γιατί αρκετά έπαιξε με την Ελλάδα, δεν θα παίζει με τη νοημοσύνη μας ο Έλληνας Πρωθυπουργός!

(Χειροκροτήματα από την πτέρυγα της Ελληνικής Λύσης)

Και ξεκίνησε την ομιλία του με νουθεσίες προς ναυτιλομένους. Ουσιαστικά κουνώντας και κραδαίνοντας πέντε, έξι χαρτιά, μας έλεγε «μη μου κάνετε αντιπολίτευση, μη μου κάνετε κριτική, μη! Δεν πρέπει, να είστε σοβαροί, να είστε μετρημένοι!». Ποιος; Ο Πρωθυπουργός που είπε: «θα αλλάξω τη Συμφωνία των Πρεσπών» προεκλογικά και μετεκλογικά είπε «δεν πειράζει, το κάνω γαργάρα».

Ακούστε τώρα τι είπε ο Πρωθυπουργός.

Κύριε Πρόεδρε, μπορείτε λίγο να πείτε στους εκλεκτούς συναδέλφους να μη μιλούν; Εμείς, όταν μιλά ο Πρωθυπουργός, τον ακούμε προσεκτικά.

**ΔΙΟΝΥΣΙΟΣ ΧΑΤΖΗΔΑΚΗΣ:** Αναλύουμε, κύριε Πρόεδρε, αυτά που λέτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αναλύσεις να κάνετε σπίτι σας! Αναλύσεις και διακοπές σπίτι σας!

Λέω, λοιπόν, το εξής: Ο Πρωθυπουργός ως έναν βαθμό μπορεί να έχει και δίκιο. Είπε ότι οι φωτιές δεν έχουν κομματικό χρώμα. Συμφωνούμε όλοι απόλυτα. Οι φωτιές, όμως, έχουν κομματική ευθύνη, κυβερνητική ευθύνη.

(Χειροκροτήματα από την πτέρυγα της Ελληνικής Λύσης)

Ας σταματήσει να μεταθέτει το μπαλάκι συνεχώς ο Πρωθυπουργός στους άλλους! Ακούσαμε μία μετεωρολογική ομιλία, «ο αέρας, οι φωτιές, η περιδίνηση, οι καπνοί, δεν μπορούσαμε, δεν κάναμε, ισχυρός καύσωνας, ισχυροί άνεμοι». Μας έδειξε και χάρτες από τον Έβρο και τον ρωτώ τον κύριο Πρωθυπουργό: Γιατί μας δείξατε χάρτες από τον Έβρο και δεν τολμήσατε να πάτε ο ίδιος στον Έβρο να μιλήσετε, όπως κάναμε οι μοναδικοί εμείς με τους ανθρώπους;

(Χειροκροτήματα από την πτέρυγα της Ελληνικής Λύσης)

Και λέω «μοναδικοί», για να μην αδικώ κανέναν, ήμουν ο μοναδικός πολιτικός Αρχηγός -δυστυχώς για πολλούς από εσάς- που δεν πήγα στην Αλεξανδρούπολη, πήγα στον Άβαντα, πήγα στη Μεσσήνη, στη Μάκρη, στα χωριά που κάηκαν, δίπλα στους ανθρώπους αυτούς. Τολμήσαμε να πάμε εκεί στα χωριά, όχι στις πόλεις. Αν καιγόταν η πόλη, το αντιλαμβάνομαι, τα χωριά κάηκαν.

Ήταν μια καθαρή ομιλία μετατόπισης της ευθύνης. Προσπάθησε να τη μετακυλήσει και πάλι σε οτιδήποτε άλλο πλην από τον ίδιο. Είναι η τακτική τεσσάρων ετών, να μην αναλαμβάνει ποτέ την προσωπική του ευθύνη ο Πρωθυπουργός. Και δεν άκουσα ούτε μία συγγνώμη, μέχρι χθες, προχθές έλεγε και μια συγγνώμη, σήμερα ούτε μία συγγνώμη! Και έκανε το δε χειρότερο από όλα: Οχυρώθηκε πίσω από τα κορμιά τα καμένα των πυροσβεστών, για να πει: «μη μιλάτε, γιατί αυτοί οι άνθρωποι τρέχουν και αγωνίζονται». Αυτό λέγεται «σκύλεμα» του αγώνα του άλλου. Έτσι το έλεγαν στην αρχαιότητα, έτσι το λέμε και εμείς.

Τώρα, για να καταλάβετε τι είδους Πρωθυπουργό έχει η χώρα, ήρθε εδώ -γιατί λέω ότι παίζει με τη νοημοσύνη μας- και σύγκρινε τη Χαβάη με τον Έβρο. Ο κύριος Πρωθυπουργός που σπούδασε στην Αμερική δεν γνωρίζει ότι η Χαβάη απέχει τρεις χιλιάδες διακόσια χιλιόμετρα από την Αμερική, από τις ακτές, ενώ η Πάρνηθα από το κέντρο της Αθήνας απέχει είκοσι. Είναι ωραίες οι συγκρίσεις, ξέρετε, συγκρίνουν το κρέας με το ψάρι, όπως παλιά έκαναν κάποιοι καθολικοί ιερείς, το ανακάτευαν και το έλεγαν «κρέας-ψάρι», όπως τους βόλευε. Η Αλεξανδρούπολη δε απέχει τριακόσια χιλιόμετρα από την Αθήνα σε ευθεία γραμμή –έτσι;- γιατί τα αεροπλάνα πετάνε σε ευθεία γραμμή, δεν πηγαίνουν από την Εθνική Οδό. Η Τενερίφη από την Ισπανία απέχει χίλια χιλιόμετρα. Σε λίγο αν μπει φωτιά και στον Βόρειο Πόλο, θα συγκρίνει τον Βόρειο Πόλο με τη Ραφήνα. Αυτές οι συγκρίσεις δείχνουν ένα πράγμα, ή ότι δεν ξέρει ο Πρωθυπουργός ή ότι ήρθε εδώ για να κοροϊδέψει το ελληνικό Κοινοβούλιο. Όσο υπάρχει η Ελληνική Λύση κοροϊδία στο Κοινοβούλιο δεν θα υπάρξει ποτέ!

(Χειροκροτήματα από την πτέρυγα της Ελληνικής Λύσης)

Σας το υποσχόμαστε και το κάνουμε αυτό για έναν και μόνο λόγο, διότι δυστυχώς δεν έχετε Αντιπολίτευση και δυστυχώς στις δικές μας μικρές πλάτες -εννοώ στον αριθμό μας- πέφτει η μεγάλη πολιτική ευθύνη της σοβαρής, συγκροτημένης, μελετημένης Αντιπολίτευσης προς την Κυβέρνηση, γιατί μια καλή κυβέρνηση χρειάζεται μια καλή Αντιπολίτευση.

(Χειροκροτήματα από την πτέρυγα της Ελληνικής Λύσης)

Συνέκρινε την Ισπανία και το έδαφος που κάηκε με την Ελλάδα. Να τον ενημερώσει κάποιος τον Πρωθυπουργό ότι η Ισπανία είναι πεντέμισι φορές μεγαλύτερη από την Ελλάδα. Δεν μπορεί να συγκρίνουμε ανόμοια πράγματα.

Και εδώ θα πω το εξής: Ευχαρίστησε -και πολύ ορθά- ο Έλληνας Πρωθυπουργός, όπως και το ελληνικό Κοινοβούλιο όλο, σύσσωμο –ποιους;- τους ξένους πυροσβέστες. Πρέπει να τους ευχαριστήσουμε όλους, συνέδραμαν, βοήθησαν τάχιστα, κλήθηκαν σε βοήθεια από τις ελληνικές αρχές και βοήθησαν, το αντιλαμβάνομαι. Ένα ερώτημα έχω να κάνω: Γιατί δεν ζητήσατε βοήθεια από τα Μπέριεφ της Ρωσίας; Γιατί δεν ζητήσατε τα Ιλιούσιν, όπως κάναμε τα προηγούμενα χρόνια;

(Χειροκροτήματα από την πτέρυγα της Ελληνικής Λύσης)

Ρωτώ, απαντήσεις θέλω. Και κινεζικά να ήταν και αμερικανικά να ζητήσατε, γιατί όχι; Όμως, για αυτή τη χώρα, βγήκε η κ. Ζαχάροβα και τι έγινε; Σας άδειασε, είπε ότι ουδέποτε η ελληνική πλευρά ζήτησε βοήθεια, όπως κατά το παρελθόν προστρέξαμε.

Και βέβαια, ο Πρωθυπουργός είπε και το απίστευτο, είπε κάτι πραγματικά απίστευτο: «Ευτυχώς σώσαμε ζωές!». Έχει δει ο Πρωθυπουργός πουθενά στον κόσμο να υπάρχουν άνθρωποι χωρίς τη φύση; Αφού άφησε πίσω του καμένη γη! Έχει πάει κανείς στη Δαδιά; Κάποιοι έχετε πάει, εγώ μικρός πήγαινα εκεί στην περιοχή διακοπές, γιατί έχω συγγενείς στον Άβαντα εκεί, θείους, ξαδέλφια. Δεν υπάρχει αυτή η φύση, δεν υπήρχε αυτή η φύση, την κάψατε τη φύση, την κατακάψατε πέρυσι και φέτος, δεν υπάρχει! Το καταλαβαίνετε; Σώσαμε τους ανθρώπους, τους σώσαμε. Τα πτηνά, τα ζώα, τα σπίτια δεν σώθηκαν.

Δεν σας ενδιαφέρει η φύση; Εμάς μας ενδιαφέρει στην ολότητά της η φύση, όχι μόνο οι άνθρωποι, αλλά και για το περιβάλλον στο οποίο ζουν οι άνθρωποι πρέπει να είναι άρτιο.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Επίσης μας μίλησε για την Δαδιά. Και είπε ότι έδωσε 6 εκατομμύρια ευρώ. Πρώτον, δεν τα έδωσε αυτός. Τα έδωσε ο ελληνικός λαός. Να το ξεκαθαρίσουμε. Τα λεφτά που μοιράζει η Νέα Δημοκρατία, το 100% αυτών είναι δανεικά. Άρα πρέπει να τα επιστρέψουμε. Έδωσε πέρυσι 6 εκατομμύρια. Φέτος ξέρετε γιατί οι πεζοπορίες δυνάμεις δεν μπορούσαν να σβήσουν τις πυρκαγιές; Γιατί δεν υπήρχαν μονοπάτια! Τα 6 εκατομμύρια, λοιπόν, που έδωσε ο Πρωθυπουργός, που έδωσε κυβέρνηση είδε πού πήγαν ή τα έδωσε απλά για να κάνει το χατίρι των δημάρχων -που είναι δικοί σας οι περισσότεροι- και σήμερα μετατοπίζει την ευθύνη στις περιφέρειες και στους δημάρχους! Μα οι περισσότεροι δήμαρχοι είναι μπλε. Όλη η Ελλάδα είναι μπλε, έτσι λέγατε στις τοπικές εκλογές. Τώρα τι έγινε; Ροζ; Θα σας πω εγώ τι έγινε. Μαύρη μαυρισμένη η γη της χώρας έγινε.

Και πάμε στο πυρονέφος της νύχτας -ανακαλύπτει και νεολογισμούς!- στο βέρτιγκο της φωτιάς, οι καπνοί. Μου θυμίζει εκείνη την περιβόητη δήλωση που είχε κάνει πάλι από εδώ, ότι το χιόνι έπεσε μέρα μεσημέρι. Ακούστε, όσο υπάρχει Ελληνική Λύση εδώ, θα παίρνετε απαντήσεις, σοβαρές, μετρημένες. Είχαμε 52% λιγότερες πυρκαγιές και 198% παραπάνω μεγαλύτερες καμένες εκτάσεις. Και μου έφερνε χάρτες εδώ και μου έλεγε «κοιτάξετε αυτό το κίτρινο είναι το κόκκινο και το μπλε...». Είναι αυτά που έκανα εγώ πριν πέντε χρόνια, τα κάνει σήμερα ο Πρωθυπουργός. Μας έδειχνε χαρτιά.

Λοιπόν ακούστε, κύριε Πρωθυπουργέ. Θα πάτε στην Δαδιά ο ίδιος. Μην το αποφεύγετε. Η Ρόδος κάηκε πριν από ένα μήνα και παραπάνω. Να πάτε στη Δαδιά τώρα. Και ευτυχώς σας φέρνω χαρμόσυνα νέα. Και εδώ τυχερός είναι. Ψιχαλίζει στο Σουφλί. Μακάρι ο Θεός να βοηθήσει να βρέξει να σταματήσει η πυρκαγιά. Παρακαλώ τον Θεό να ρίξει μια βροχή, γιατί αυτοί είναι ικανοί να αφήσουν πίσω καμένη γη.

(Χειροκροτήματα από την πτέρυγα της Ελληνικής Λύσης)

Αυτή είναι η ικανότητά σας!

Ξέρετε γιατί έσβησε η πυρκαγιά στην Πάρνηθα; Δεν μας το είπε ο Πρωθυπουργός. Να σας πω γιατί δεν μας το είπε. Γιατί έριξαν επιβραδυντικό υλικό το οποίο δεν το είχαν ζητήσει. Το ζήτησαν 31 Ιουλίου παρακαλώ, τότε έκαναν προμήθεια. Αυτοί, οι πετυχημένοι, οι άριστοι της Νέας Δημοκρατίας, αυτή η μεγάλη Κυβέρνηση των αρίστων 31 Ιουλίου εδέησε να παραγγείλει επιβραδυντικό υλικό. Και γι’ αυτό έσβησε άμεσα η πυρκαγιά στην Πάρνηθα, όχι γιατί είχαν σχέδιο και οργανωμένο.

Και το σημαντικότερο ποιο είναι; Ότι επαναλαμβάνουν τα λάθη τους. Ακούστε είπε ο Πρωθυπουργός ότι δεν μπορεί να πάρει Καναντέρ. Θα περιμένουμε τη γραμμή παραγωγής του 2026. Δηλαδή μέχρι το 2026 θα καιγόμαστε! Είναι σοβαρές δηλώσεις Πρωθυπουργού αυτές; Είναι σοβαρή δήλωση; Και έφτασε στο σημείο να μιλήσει για μηχανήματα τεχνητής νοημοσύνης. Να γιατί λέω ότι παίζει με τη νοημοσύνη του ελληνικού λαού και του ελληνικού Κοινοβουλίου ο Πρωθυπουργός. Μίλησε για μηχανήματα τεχνητής νοημοσύνης! Εδώ ελικόπτερα δεν έχουμε, αεροπλάνα δεν έχουμε, νοημοσύνη δεν έχετε, είναι δυνατόν να λέτε αυτά τα πράγματα εδώ μέσα;

Και είμαι εκνευρισμένος, γιατί χάθηκαν επαναλαμβάνω περιουσίες συγγενών, φίλων, γνωστών. Μας δείξατε ένα δασικό χωριό. Πήρε ένα χαρτί και είπε ότι να το πρώτο δασικό χωριό στην Εύβοια. Ωραίοι τύποι! Καίνε όλη την Εύβοια, κάνουν ανεμογεννήτριες, βάζουν και ένα δασικό χωριό και μας το δείχνουν. Λες και είμαστε οι Γαλάτες!

Θυμάστε το γαλατικό χωριό; Έτσι περνάει ο Πρωθυπουργός το ελληνικό Κοινοβούλιο ως το γαλατικό χωριό της χώρας. Δεν είναι το γαλατικό χωριό. Εδώ είναι οι εκπρόσωποι του ελληνικού λαού, είναι οι πρεσβευτές της βουλήσεως του ελληνικού λαού και θέλει δε θέλει ο Πρωθυπουργός θα ακούει την αλήθεια!

(Χειροκροτήματα από την πτέρυγα της Ελληνικής Λύσης)

Και να πάω και στο εξής: Μας επιβεβαίωσε και αυτά που λέγαμε για τους φόβους μας για εμπρησμούς. Δεν κατάλαβα ένα πράγμα, κύριοι συνάδελφοι. Όταν ο Πρωθυπουργός μιλάει για αυτοδικία, τι εννοεί; Τι λέει ο νόμος ξέρει ο Πρωθυπουργός; Ο Πρωθυπουργός έκανε ένα λάθος. Όταν στα μάτια του πολίτη συμβαίνει ένα αδίκημα, πρέπει να παρεμβαίνει ο πολίτης. Έχει τη δυνατότητα ό,τι και εάν είναι αυτό, όποιο και εάν είναι αυτό. Ούτε αυτοδικία κάνουν, ούτε -επαναλαμβάνω και το υπογραμμίζω αυτό γιατί ξέρω κάποιοι έχετε διαστρεβλώσει έννοιες και όρους- κυνηγοί κεφαλών είναι.

Ξέρετε ποιος είναι ο κυνηγός κεφαλών; Έχετε καταλάβει; Ξέρετε τι λέτε; Κυνηγοί κεφαλών ήταν αυτοί που κυνηγούσαν και σκότωναν ανθρώπους, έκοβαν τα κεφάλια και έπαιρναν λεφτά. Τι είναι αυτά που λέτε στο ελληνικό Κοινοβούλιο; Τι είναι αυτά; Ωραία! Σας συμβουλεύω, λοιπόν, όταν θα μπει ο διαρρήκτης σπίτι σας, αφήστε να θωπεύσει τη σύζυγό σας ή τον σύζυγό σας και πείτε ότι είναι και φιλοξενούμενος.

Ακούστε ο νόμος και η τάξη είναι προαπαιτούμενο για το ελληνικό Σύνταγμα. Η ασφάλεια του πολίτη είναι προαπαιτούμενο. Τελεία και παύλα!

(Χειροκροτήματα από την πτέρυγα της Ελληνικής Λύσης)

Ακούστε τώρα. Σήμερα ο Πρωθυπουργός βιάζεται -το καταλαβαίνω- γιατί έχει επίσημη συνάντηση. Κατ’ αρχάς λέει πάλι ψέματα. Δεν είναι επίσημη συνάντηση. Είναι γεύμα εργασίας. Άλλο επίσημη συνάντηση και άλλο τρίωρο γεύμα εργασίας. Και απορώ πώς λέγονται μέσα στο κοινοβούλιο αυτά, να λέγονται τόσο άκομψα ψέματα που αφορούν τις διεθνείς μας σχέσεις.

Η Μελόνι κρατά χαμηλά –ξέρετε- το θέμα.

**ΔΙΟΝΥΣΙΟΣ ΧΑΤΖΗΔΑΚΗΣ:**…ήμουν εδώ…(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θα με ξαναδιακόψετε. Δεν θα με ξαναδιακόψετε ποτέ! Όποτε μπαίνω εδώ μέσα, σας βλέπω, έρχεστε από το καφενείο για να με διακόψετε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τέρμα η πλάκα με εμάς. Πλάκα με την Ελληνική Λύση δεν θα κάνετε ποτέ. Τέλος! Και διάλογο θα κάνουμε έξω εάν θέλετε, όχι εδώ.

Ακούστε τι γίνεται με την Μελόνι, τι θα ζητήσει ο Πρωθυπουργός. Έπρεπε να ήταν εδώ να μου απαντήσει. Θα ζητήσει τη διαμεσολάβηση της Ιταλίας για τον Μπελέρη, ναι ή όχι; Γιατί δεν είναι ικανή η Κυβέρνηση να το απαιτήσει από τον Ράμα, ναι ή όχι;

(Χειροκροτήματα από την πτέρυγα της Ελληνικής Λύσης)

Θα ζητήσει να βοηθήσει η Ιταλία για να προσφύγουμε στη Χάγη για την ΑΟΖ με την Αλβανία που παραβίασε κατάφωρα η Αλβανία με το δήθεν συνταγματικό της δικαστήριο, ναι ή όχι; Η Ιταλία πάντα ήλεγχε την Αλβανία. Όσοι ξέρουν ιστορία, ξέρουν τι λέω. Ζητάτε επίσημη διαμεσολάβηση της Ιταλίας και της Μελόνι για το φιάσκο που συνέβη στην Λιβύη με την Υπουργό Εξωτερικών της Λιβύης, που εσείς στηρίζατε, αλλά τώρα πήγε στην Τουρκία, ναι ή όχι; Και εδώ έρχεται το κερασάκι. Η Μελόνι έρχεται για να πάρουμε κορβέτες. Αυτή είναι η αλήθεια. Έρχονται και λένε ψέματα. Συναλλαγή είναι. Παίρνουμε κορβέτες, βοηθάνε κάπου. Το αντιλαμβάνομαι. Αλλά μη μου λέτε ψέματα.

Ακούστε, όσο εδώ υπάρχει Ελληνική Λύση, θα αποκαλύπτουμε τα ψέματά σας. Θα είστε έντιμοι με τον ελληνικό λαό. Τέρμα η κοροϊδία, τέρμα τα ψέματα.

Κάποιος μίλησε για Τέμπη, αν δεν κάνω λάθος, ένας πολιτικός αρχηγός ο οποίος υποκριτικά δεν υπέγραψε την εξεταστική επιτροπή. Και έρχεται η Ελληνική Λύση και επιβεβαιώνεται ακόμη μια φορά. Ο εισαγγελέας εφετών Λάρισας -ακούστε τώρα- καταγγέλλει την εταιρεία ότι έσβησε τα μεταφορικά που μετέφερε το τρένο. Καταθέτω το έγγραφο από την δικογραφία στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η εταιρεία δεν είπε ποτέ τι μετέφερε. Και μάλιστα έσβησε τα βίντεο και τα πρακτικά για χώρο αποθήκευσης! Δηλαδή το τρένο μετέφερε κάτι, το είπα εδώ. κανείς δεν μας είπε ποτέ τι μετέφερε. Σκοτώθηκαν, δολοφονήθηκαν τα παιδιά μας, δεν απολογήθηκε ουδείς. Και το χειρότερο ποιο είναι; Μπαζώσατε τον χώρο. Είναι τότε που τα ανθελληνικά hoaxes έλεγαν ότι λέω ανακρίβειες και fake news. Και τώρα μέρα με την ημέρα επιβεβαιωνόμαστε, γιατί είμαστε η σοβαρή φωνή, η φωνή της λογικής, η φωνή των Ελλήνων, η φωνή της επιχειρηματολογίας.

Και ρωτώ τον Έλληνα Πρωθυπουργό, θα ζητήσει από την Μελόνι να πιέσει την κρατική ιταλική εταιρεία να βελτιώσει επιτέλους τον σιδηρόδρομο στην Ελλάδα ή αφήσουμε ξέφραγο αμπέλι τον σιδηρόδρομό μας; Σε λίγο καιρό δεν θα έχουμε τρένα σαν χώρα, το ξέρετε αυτό;

Καταθέσαμε και μία πρόταση νόμου για τις ταυτότητες. Δεν είναι αισιοδοξούμε ούτε ματαιοπονούμε. Εφαρμόστηκε ποτέ. Εμείς κάνουμε αυτό που πρέπει να κάνει ένας σοβαρός πολιτικός φορέας. Δεν θέλουμε να διχάσουμε τον ελληνικό λαό, όχι πια διχασμούς, όχι διχόνοιες, όχι διαχωρισμούς.

(Χειροκροτήματα από την πτέρυγα της Ελληνικής Λύσης)

Και η πρότασή μας είναι συνεπής σε τρεις άξονες. Ο πρώτος είναι το θρησκευτικό συναίσθημα των Ελλήνων, το πολιτικό ζήτημα που δημιουργείται και κυρίως το οικονομικό σκάνδαλο που κυοφορείται. Απευθείας ανάθεση η Ελληνική Λύση δεν θα επιτρέψει. Θα προσφύγουμε σε κάθε δικαστήριο για να μη γίνει απευθείας ανάθεση.

(Χειροκροτήματα από την πτέρυγα της Ελληνικής Λύσης)

Δεν θα πω αυτά που λένε οι περισσότεροι. Δεν θα πω για την αξία της Δαδιάς. Ήθελα να μιλήσω γι’ αυτή, για το τι χλωρίδα και πανίδα διαθέτει, για το πόσο όμορφο δάσος είναι. Θα προτείνω, όπως το είπε ο Πρωθυπουργός προς τιμήν του και μπράβο του, ότι θα κάνει γρήγορα τα αντιπλημμυρικά έργα. Πρέπει να γίνουν. Επίσης πρέπει να βοηθηθούν όλοι μελισσοκόμοι της περιοχής να αφήσουν στην περιοχή τις μέλισσές τους. Όσοι ξέρουν από φύση, όπου υπάρχει μέλισσα, κατά γεωμετρική πρόοδο αναπαράγεται η χλωρίδα. Αλλά είπαμε καλό να λέμε για τη μελισσούλα, όπως λέει ο Πρωθυπουργός, αλλά καλύτερο να βοηθάμε τους Έλληνες μελισσοκόμους για να παράγουν το όμορφο μέλι.

Πάμε στα ελικόπτερα, να σας πω γιατί φταίει η Κυβέρνηση. Ξέρετε πόσα ελικόπτερα ήταν στην περιοχή και είναι στην περιοχή; Τέσσερα.

Όταν έχεις δεκαέξι εστίες, τα τέσσερα ελικόπτερα δεν προλαβαίνουν. Το είχα πει από την πρώτη στιγμή, από πέρυσι και πρόπερσι και φώναζα και ούρλιαζα. Υπάρχει το φαινόμενο της καμινάδας, υπάρχουν όλα αυτά, το αντιλαμβάνομαι.

Ιούλιος του 2022: Έχω μπροστά μου την επιστολή του Προέδρου της Κοινότητας Δαδιάς, ο οποίος επισημαίνει -ακούστε- τους κινδύνους για πυρκαγιά αλλά και για την ασφάλεια των πολιτών -πέρυσι, Ιούλιο του 2022- από την ανεξέλεγκτη διακίνηση αλλοδαπών στις δασικές περιοχές. Ο άνθρωπος λέει φοβάμαι, γιατί οι άνθρωποι ψήνουν το φαγητό τους, ψήνουν κάτι να φάνε, λογικό είναι να ζεσταθούν και θα πάρει φωτιά το δάσος. Έκανε κάτι η πολιτεία για αυτό; Όχι και ούτε πρόκειται να κάνει. Δεν έκανε, γιατί αν έκανε δεν θα καιγόταν όλος ο Έβρος και δεν θα ήταν διάτρητο το σημείο εισόδου από τα σύνορά μας.

Πετάει, λοιπόν, Πρωθυπουργός: «Πρωτοφανής δριμύτητα φαινόμενων». Τι φαινόμενο Πρωθυπουργό έχουμε; Είναι ο πρώτος Πρωθυπουργός στη χώρα που όλα τα περίεργα και τα πρωτοφανή φαινόμενα τα αντιμετωπίζει αυτός. Μια το χιόνι, μια η πλημμύρα, μια οι φωτιές. Πάντα φταίνε τα φαινόμενα. Φαινόμενο είναι αυτός που δεν αντιλαμβάνεται την πολιτική ευθύνη.

Όπως ο ίδιος ο Πρωθυπουργός κατά το παρελθόν είχε καταγγείλει τον ΣΥΡΙΖΑ και είχε πει: «Δεν μπορώ να καταλάβω τι σημαίνει “αναλαμβάνω την πολιτική ευθύνη” όταν δεν παραιτείται κανείς». Ίδιοι είναι. Ίδιοι είστε με τον ΣΥΡΙΖΑ. Δεν παραιτήθηκε κανένας και ούτε πρόκειται να παραιτηθεί.

Το χειρότερο ή αν θέλετε και αυτό είναι μια εικόνα της νεοελληνικής κοινωνίας, τα μέσα μαζικής ενημέρωσης. Αθλιότητα. Μόλις άρχισε να καίγεται η Πάρνηθα, έκαναν απευθείας συνδέσεις. Όσο καιγόταν ο Έβρος δεν έγινε καμμιά αναφορά. Για εσάς το λέω τους Αθηναίους -το λέω ωμά, δεν με ενδιαφέρει από πού είστε, οι περισσότεροι από χωριά είστε, αλλά ξεχάστε την καταγωγή σας, όπως και εγώ είμαι, από ένα χωριό των Γιαννιτσών- ακούστε λίγο. Ελλάδα δεν είναι μόνο η Αθήνα. Δεν είναι δυνατόν τα πανελλαδικά κανάλια για να μη χαλάσουν την εικόνα του Πρωθυπουργού, το προφίλ του, να μην αναφέρονται στις πυρκαγιές. Το ίδιο έγινε και με τη Ρόδο.

Λέω, όμως, τούτο: Ξέρετε ότι καταστράφηκε η Σαμοθράκη; Τέσσερις μέρες το νησί δεν είχε ρεύμα. Καταστράφηκε ο τουρισμός. Καταστράφηκαν οι άνθρωποι. Καταστράφηκαν τα ψυγεία τους, τα αναλώσιμα, τα πάντα. Δεν μίλησε κανείς. Κανένας, κανένα μέσο. Αλλά με τη σημερινή του απουσία ο Πρωθυπουργός αποδεικνύει και κάτι άλλο που το απέδειξε και επί τέσσερα ολόκληρα χρόνια, ότι είναι φυγόπονος και φυγόμαχος. Δυστυχώς το λέω αυτό.

Τι έλεγε ο Πρωθυπουργός 31 Ιουλίου 2018; Το διαβάζω και το βάζω στα Πρακτικά της Βουλής και αυτό. Μητσοτάκης: «Αδυνατώ να αντιληφθώ τι σημαίνει πολιτική ευθύνη δίχως παραίτηση». Του το αφήνω, να το ξέρει ο ιστορικός του μέλλοντος ποιος ήταν ο Πρωθυπουργός, τι έλεγε πριν την καρέκλα και τι λέει μετά την καρέκλα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε, λοιπόν, και στα ουσιώδη. Εμείς συμφωνούμε με αυτό που λέει ο Πρωθυπουργός. Ενενήντα τρεις πυρκαγιές σε είκοσι τέσσερις ώρες δεν είναι λογικό νούμερο. Τελεία και παύλα. Είναι εμπρησμοί. Τέλος. Ποιος; Αυτό είναι άλλο θέμα.

Ακούστε τι είπε ο κ. Αρτοποιός, των πυροσβεστών: Ξέσπασαν σε γνωστά περάσματα διακινητών. Και εγώ ρωτώ: Αφού ξέσπασαν εκεί, ποιοι μπορεί να φταίνε; Ας μας το πει επίσημα η Κυβέρνηση, για να μη διακινούνται διάφορα fake news και διάφορες ειδήσεις περίεργες. Το είπε ο κ. Κικίλιας. Μίλησε για εμπρηστές και είπε να τους πιάσει όλους. Είναι εδώ ο Υπουργός, ας μας πει είναι έτσι ή δεν είναι έτσι;

Και για να υπάρχουν εμπρηστές, υπάρχουν και συμφέροντα. Εμείς θα κατονομάσουμε μερικά από αυτά, για να βγάλει ο καθένας συμπεράσματα, γιατί κανείς από τους Αρχηγούς των κομμάτων δεν τόλμησε να τα πει: Οικόπεδα; Ανεμογεννήτριες; Πράκτορες; Αμέλεια; Πυρομανείς; Αδιαφάνεια; Ποια είναι τα συμφέροντα αυτά; Θα σας πω, λοιπόν, τώρα γιατί ζητάω απαντήσεις.

Εμένα μου φάνηκε περίεργο ότι τις τελευταίες είκοσι μέρες, φίλες και φίλοι, κύριοι συνάδελφοι -όσοι και όσες είστε από τη Θράκη καταλαβαίνετε τι λέω- που ξαφνικά στοχοποιήθηκαν οι ψαράδες στον Έβρο. Έγιναν ο στόχος όλων. Ακούστε, είναι πολύ ύποπτη ιστορία οι ψαράδες, η ιστορία αυτή που ξαφνικά ο κ. Δελατόλας, κύριος της Τήνου, ο κύριος που έστειλε επιστολή γιατί τον ενοχλούσαν οι ανεμογεννήτριες στην περιοχή του -ο κύριος αυτός εκδότης, ο κ. Δελατόλας δεν θα πω τα υπόλοιπα, δεν χτυπάω ποτέ προσωπικά κάποιον-, έστειλε ένα μήνυμα σε εμένα ως δημοσίευμα για τους ψαράδες. Για τους ψαράδες, καμμία σχέση με τη φωτιά. Εμένα με ενοχλεί ένα πράγμα, γιατί θέλετε να φύγουν οι ψαράδες από εκεί; Να σου πω εγώ ρητορικά τα ερωτήματα και θέλω να απαντήσεις από την Κυβέρνηση επίσημη, διότι θα κάνω και επίσημη ερώτηση.

Εμένα με ενοχλεί ένα πράγμα: Γιατί θέλετε να φύγουν οι ψαράδες από εκεί; Να σας πω εγώ ρητορικά τα ερωτήματα. Θέλω απάντηση από την Κυβέρνηση επίσημη, γιατί θα κάνω και επίσημη ερώτηση. Πρέπει να γίνει η περιοχή ο κόμβος αγωγών μεταφοράς LNG, ναι ή όχι; Εκεί στην περιοχή των ψαράδων; Μέχρι το 2024 θα έχει εγκατασταθεί η πλωτή βάση του LNG εκεί που κατασκευάζεται τώρα στην Κίνα, απέναντι ακριβώς από το ψαρονήσι, ναι ή όχι; Όπου υπάρχει κόμβος ενέργειας, υπάρχει και μεγάλη στρατιωτική βάση, ναι ή όχι; Ερωτήσεις κάνω. Ισχύουν τα ίδια και με τον Βόλο. Και εκεί έχουν βάση οι Αμερικανοί. Και εκεί θέλουν να κάνουν LNG. Και εκεί θέλουν να κάνουν αγωγούς.

Αυτά τα λέω γιατί ποτέ δεν γίνεται σε αυτή τη χώρα κάτι τυχαίο. Εγώ θέλω από την Κυβέρνηση να το πει επίσημα. Οι ψαράδες δεν θα φύγουν από τον Έβρο, γιατί «φυλάνε Θερμοπύλες» και φυλάνε τον Έβρο. Καταλάβετε το!

(Χειροκροτήματα από την πτέρυγα της Ελληνικής Λύσης)

Αλλά να το πει επίσημα. Επίσημα! Όχι, όπως είπε ο Πρωθυπουργός πριν από τέσσερα χρόνια ότι θα δώσει σύνταξη στους Βορειοηπειρώτες και δεν την έδωσε ποτέ. Θέλω επίσημη δήλωση…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Έδωσε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι! Στους Ελληνοπόντιους βρίσκετε αφορμή και δεν δίνετε. Ξέρω τι λέω.

(Θόρυβος - διαμαρτυρίες από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Α, δεν είναι Έλληνες αυτοί; Δεν είναι;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν είπαμε κάτι τέτοιο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι Έλληνες! Να ακούσει ο ελληνικός λαός. Οι Βορειοηπειρώτες είναι Έλληνες, αλλά οι Ελληνοπόντιοι δεν είναι! Εντάξει, πάμε παρακάτω.

**ΒΑΣΙΛΕΙΟΣ ΓΙΟΓΙΑΚΑΣ:** Ψέματα!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν είπαμε αυτό.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ησυχία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω, λοιπόν, τώρα για την αδιαφάνεια.

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα με αφήσετε;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριοι συνάδελφοι, όχι διακοπές!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, οι Έλληνοπόντιοι είναι Έλληνες λέει η Νέα Δημοκρατία. Είστε καλά με αυτό; Δεν είπε η Νέα Δημοκρατία ότι οι Ελληνοπόντιοι δεν είναι Έλληνες. Εντάξει; Βολευτήκατε; Δώστε τη σύνταξη τώρα.

(Θόρυβος από την πτέρυγα της Νέας Δημοκρατίας)

(Χειροκροτήματα από την πτέρυγα της Ελληνικής Λύσης)

Πάμε στην ουσία. Η αδιαφάνεια, η οποία καταγγέλλεται από πολλούς, αλλά κανείς δεν μιλά… Δείτε τι κράτος έφτιαξαν, κύριοι, και έχουν το θράσος και μιλάνε. Έχουμε τον Σιμόπουλο εδώ που φωνάζει όλη μέρα. Αυτή είναι η δουλειά του, βέβαια και κανά δυο ακόμα. Ακούστε, λοιπόν. Λέει ο Πρόεδρος των δασολόγων, ακούστε: Η χώρα διαθέτει σαράντα εννέα ιδιωτικά εναέρια μέσα και σαράντα δημόσια, Καναντέρ, Πετζετέλ, στρατιωτικά ελικόπτερα. Τα ενοικιαζόμενα ιδιωτικά ελικόπτερα ανήκουν σε νεοσύστατες εταιρείες του Αζερμπαϊτζάν. Εκεί μεταφέρθηκαν οι συμβάσεις των ρωσικών εταιρειών. Κομπίνα, δηλαδή. Εκεί είναι καλά να παίρνουν τα ελικόπτερα από το Αζερμπαϊτζάν, τα οποία είναι ρωσικά, που είχαν υπογραφεί πριν από τον πόλεμο στην Ουκρανία. Μία ώρα πτήσης ελικοπτέρου κοστίζει 30.000 ευρώ. Ποτέ δεν έγινε απολογισμός για το κόστος δασοπυρόσβεσης, έστω για ένα έτος, ούτε υπολογίστηκε ο ακριβής αριθμός πτήσεων του ελικοπτέρου. Μπορεί να λέει ότι πετάει δέκα φορές.

Θέλετε απόδειξη; Λοιπόν, αυτό που σας δείχνω -ακούστε, ξέρετε από στρατιωτικά θέματα, ψάξτε το λίγο- είναι αυτό που υπογράφουν οι πιλότοι για το πόσες φορές πετάνε. Με μολύβι, παιδιά, για να το σβήνουν και να γράφουν ό,τι θέλουν. Μπορεί να πετάει μία φορά και να λέει ότι πέταξε δέκα. Την κηροζίνη θα την πάρει. Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο δασολόγος το κατήγγειλε εδώ και τρεις ημέρες. Κανείς δεν μιλάει. Μιλάμε για εκατοντάδες εκατομμύρια ευρώ που παίρνονται από κάποιους. Ποιοι είναι αυτοί; Οι φίλοι σας! Αυτοί είναι, κανείς άλλος. Θα μπορούσα να πω πολλά πράγματα για τα λάθη που κάνατε.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Δασική Υπηρεσία. Ακούστε τώρα ποια είναι η χώρα μας. Δασαρχείο Πάρνηθας. Ούτε ένας δασεργάτης. Μόλις επτά δασοφύλακες για τριακόσιες πενήντα χιλιάδες στρέμματα δάσους! Πού το πάτε αυτό; Πού πάτε;

Η Δαδιά, που καίγεται, δεν έχει δασολόγο, μόνο δασοπόνους, με μέσο όρο ηλικίας τα εξήντα έτη! Έχουν στη διάθεσή τους δύο παλιά οχήματα για την προστασία μίας τεράστιας δασικής περιοχής.

Κύριε Στυλιανίδη μου, αυτά δεν τα ξέρετε εσείς; Τα ξέρετε. Το ξέρω ότι τα ξέρετε, αλλά με το τέρας της χώρας δεν μπορείτε να παλέψετε εύκολα, κύριε Στυλιανίδη. Δεν μπορείτε, γιατί τα τρωκτικά είναι παντού.

Δεύτερο λάθος: Δασολόγος Λευτέρης Σταματόπουλος, καταγγέλλει τον ν.4662/2020. Τι λέει; Τρώγονται μυστικά κονδύλια 130.000.000 ευρώ ετησίως. Επίσημα το κατήγγειλε στον εισαγγελέα. Επίσημα.

Με το άρθρο 38 του νόμου της Νέας Δημοκρατίας, φορέας ιδιωτικού δικαίου, διαχειρίζεται ο Γενικός Γραμματέας Πολιτικής Προστασίας, χωρίς διαγωνισμό, χωρίς διαδικασίες. Ετήσιος προϋπολογισμός 5.000.000 ευρώ. Με το άρθρο 39, επειδή οι στρατηγοί της Πυροσβεστικής δεν έχουν επιστημονικές γνώσεις, έκαναν έναν φορέα επιμόρφωσης. Προϋπολογισμός 15.000.000 ευρώ. Με το άρθρο 40 συστήθηκε άλλο νομικό πρόσωπο ιδιωτικού δικαίου αργόμισθων και μπίζνες με την επωνυμία Κέντρο Μελετών Διαχείρισης Κρίσεων. Με το άρθρο 41 ιδρύθηκε μόνιμο Επιστημονικό Συμβούλιο Πολιτικής Προστασίας άχρηστο. Προϋπολογισμός; 10.000.000 ευρώ. Με το άρθρο 43 δημιουργήθηκε Ευρωπαϊκό Κέντρο Δασικών Πυρκαγιών. Προϋπολογισμός 3.000.000 ευρώ. Όλα αυτά τα εκατομμύρια ευρώ είναι αυτά που λέει ο Πρωθυπουργός ότι δίνει η Κυβέρνηση. Νομίζει. Ακούστε, ο άνθρωπος δεν μπορεί να ξέρει. Ξέρει ότι δίνει 130.000.000 ευρώ. Δεν ξέρει που πάνε.

Να σας πω εγώ πού πάνε; Στους απατεώνες, λωποδύτες, κλέφτες, τρωκτικά του ελληνικού δημοσίου χρήματος! Έχουμε διασπάθιση χρήματος, όπως τα λέει ο Πρόεδρος των…

(Χειροκροτήματα από την πτέρυγα της Ελληνικής Λύσης)

Εδώ σας θέλω. Βάλτε το μαχαίρι στο κόκαλο. Σπάστε το πύον, το απόστημα επιτέλους. Δεν μιλώ για τις ποινές. Θα το ξαναπώ για ακόμα μια φορά. Εδώ είναι το λάθος του Πρωθυπουργού, ο οποίος και πέρυσι μας είπε για το «ΑΙΓΙΣ». Δυστυχώς, δεν έγινε τίποτα. Περιμένουμε πότε θα γίνει. Τώρα μας το ανακοινώνει ξανά. Έγιναν απειροελάχιστα.

Εν πάση περιπτώσει, θέλω μία ερώτηση να κάνω στον Πρωθυπουργό και να μου απαντήσει: Από το 2019 μέχρι σήμερα πόσα πυροσβεστικά, πόσα αεροπλάνα και πόσοι πυροσβέστες προσελήφθησαν και πόσοι συνταξιοδοτήθηκαν; Πόσοι βγήκαν στη σύνταξη; Αυτό να μας πει.

Διότι από τα έντεκα αεροπλάνα που ήταν στην Αλεξανδρούπολη, φίλες και φίλοι, τα τέσσερα μόνο ήταν χρήσιμα. Τα επτά δεν μπορούσαν να πετάξουν. Μόνο τα Καναντέρ μπορούσαν να πετάξουν με τους δέκα τόνους. Τα υπόλοιπα λόγω του αέρα δεν μπορούν να πετάξουν. Το Air Tractor με επτά μποφόρ δεν πετάει. Ξέρετε τι σημαίνει Air Tractor;

Ζητώ συγγνώμη, Ναύαρχε, για την ένταση. Εν πάση περιπτώσει, ψάξτε λίγο για το Air Tractor. Ξέρετε τι είναι; Είναι πλοίο για τις λίμνες της Φινλανδίας. Ο πλωτήρας του δεν αντέχει κραδασμούς, δεν θέλει κυματισμούς και εκεί σπάει, γι’ αυτό και δεν πετούν τα «κακόμοιρα». Δεν γίνεται να πετάξουν.

Θα το πω ευθέως: Ποιος απατεώνας πήγε και πήρε αυτά τα Air Tractor που δεν κάνουν για τη χώρα;

(Χειροκροτήματα από την πτέρυγα της Ελληνικής Λύσης)

Είναι ωμή απατεωνιά, είναι κλοπή του ελληνικού χρήματος, κύριε Ναύαρχε. Αυτό σας λέω.

Και να πω και κάτι…

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, λίγο με τον χρόνο, αν θέλετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω άλλα δυο λεπτά, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Έχω να κάνω και μία ανακοίνωση που σας ενδιαφέρει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για εμάς;

**ΠΡΟΕΔΡΟΣ (Κωνσταντίνος Τασούλας):** Θα δείτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άμα είναι ωραίο…

Λοιπόν, θα πω το εξής.

Έχω μερικές περίεργες συμπτώσεις, που ζητώ συγγνώμη, αλλά πρέπει να τις πω. Τα υπόλοιπα τα αφήνω στην άκρη. Θα σας πω μερικές περίεργες συμπτώσεις, γιατί για μένα οι συμπτώσεις είναι συμπτώσεις.

Πρώτη σύμπτωση. Παραμονές Χριστουγέννων του 2021 η Κυβέρνηση αποφασίζει να καταργήσει τους φορείς διαχείρισης πού; Ακούστε τώρα. Εγώ θα σας πω πού. Πάρνηθα, Δαδιά, Τζουμέρκα, Πίνδος, Δέλτα Έβρου, Ψαράδες. Τους καταργεί τα Χριστούγεννα 2021, έχω το ΦΕΚ εδώ. Το καταθέτω και αυτό στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμπτωση. Είκοσι δύο ημέρες πριν από τις φωτιές στον Έβρο δίνεται άδεια για νέο αιολικό πάρκο-μαμούθ σε Αλεξανδρούπολη και Ροδόπη. Εδώ το ΦΕΚ στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είκοσι ημέρες πριν δίνεται πάλι στη Δαδιά. Μαζί και αυτό το ΦΕΚ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλη σύμπτωση. Αυτό το ξέρετε; Πόσοι είστε ειδικοί; Αυτό είναι τοποθετημένο στην Πάρνηθα. Στον κύριο Πρωθυπουργό ήθελα να το δώσω, αλλά, ως φυγόπονος, έφυγε. Αυτό είναι υψηλής τάσεως κολώνα. Μπαίνει στην Πάρνηθα, στον εθνικό δρυμό. Γιατί; Ούτε σπίτια υπάρχουν εκεί ούτε κατοικημένα υπάρχουν ούτε κεραίες υπάρχουν. Γιατί μπήκε η υψηλής τάσεως εκεί;

Ακούστε τώρα. Έκαναν υπόγειο καλώδιο, το έφεραν εκεί. Συνδέεται η περιοχή. Είναι για 220V η περιοχή, αλλά είναι για οικιακή χρήση. Αυτό είναι για άλλη χρήση. Τι χρήση είναι αυτή; Δεν είναι μία κολώνα. Είναι πολλές.

Ρωτάω: Γιατί στην Πάρνηθα; Ας μας εξηγήσει, λοιπόν, γιατί, ενώ στήνει παντού ανεμογεννήτριες, στην Πίνδο, στα Τζουμέρκα, στην Πάρνηθα, στη Δαδιά, στον Έβρο, στη Ροδόπη, καίγονται αυτές οι περιοχές; Τόσες επαναλαμβανόμενες συμπτώσεις εμένα με ενοχλούν. Εσάς όχι; Γιατί; Γιατί είστε οπαδοί της ανεμογεννήτριας;

Ωραία! Αφού, λοιπόν, είστε οπαδοί της ανεμογεννήτριας, ας εξηγήσει ο Πρωθυπουργός -και είμαστε πρώτοι στα αιολικά πάρκα, πρώτοι σε δύναμη και ισχύ- γιατί είμαστε από τις πιο ακριβές χώρες στη βενζίνη, στο πετρέλαιο, στα καύσιμα και οι ολιγάρχες «πίνουν το αίμα» του ελληνικού λαού; Πείτε μας πώς δικαιολογείται αυτό. Εξηγήστε μας!

(Χειροκροτήματα από την πτέρυγα της Ελληνικής Λύσης)

Και εδώ θα κλείσω, γιατί θέλει να κλείσω ο κύριος Πρόεδρος και έχει δίκιο.

**ΠΡΟΕΔΡΟΣ (Κωνσταντίνος Τασούλας):** Ελάτε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το μεγαλύτερο πρόβλημα της ελληνικής ιστορίας, το μεγαλύτερο πρόβλημα του πολιτικού προσωπικού της χώρας ξέρετε ποιο είναι; Θα σας το πω τώρα. Οι άνθρωποι που γνωρίζουν την αλήθεια δεν τολμούν να μιλήσουν, γιατί συμμετέχουν στο έγκλημα και αυτοί ή γιατί φοβούνται. Και αυτοί που δεν έχουν ιδέα για τα θέματα έρχονται και μιλούν και λένε την κάθε ανοησία του ο καθένας.

Εμείς, λοιπόν και ξέρουμε και μιλάμε και δεν φοβόμαστε και θα συνεχίσουμε να υπηρετούμε τα συμφέροντα των πολιτών και όχι των ολιγαρχών, όπως κάνουν οι περισσότεροι εδώ μέσα. Έχουμε και δευτερολογία. Εκεί να δείτε τι έχει να γίνει!

Ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΔΙΟΝΥΣΙΟΣ ΧΑΤΖΗΔΑΚΗΣ:** Ο Πρωθυπουργός δεν είπε αυτό το πράγμα. Αδικείτε τον Πρωθυπουργό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτός αδικεί τον εαυτό του.

**ΠΡΟΕΔΡΟΣ (Κωνσταντίνος Τασούλας):** Πριν λίγο έλαβα στο γραφείο μου, στην Ειδική Γραμματεία του Προέδρου της Βουλής, της εξής επιστολή του κ. Στίγκα:

«Προς τον αξιότιμο Πρόεδρο της Βουλής των Ελλήνων κ. Κωνσταντίνο Τασούλα.

Αξιότιμε κύριε Πρόεδρε, με την παρούσα επιστολή σας γνωστοποιώ ότι οι Βουλευτές κ. Δημητοκάλλης Ιωάννης, κ. Κατσιβαρδάς Χαράλαμπος και κ. Κόντης Ιωάννης τίθενται εκτός της Κοινοβουλευτικής Ομάδας των Σπαρτιατών. Διότι δεν νοείται ότι σε μια Κοινοβουλευτική Ομάδα οι Βουλευτές της να δρουν αυτοβούλως και κατά μόνας, εκβιάζοντας τον Πρόεδρο της Κοινοβουλευτικής Ομάδας, ουσιαστικά εξυπηρετώντας άλλους σκοπούς.

Εμείς, οι Σπαρτιάτες», λέει ο κ. Στίγκας, «αναγνωρίζουμε τον θεσμικό μας ρόλο και είμαστε ταγμένοι να υπηρετούμε τη δημοκρατία, τους θεσμούς, τη χώρα και τους πολίτες μας. Βασίλειος Στίγκας, Πρόεδρος της Κοινοβουλευτικής Ομάδας Σπαρτιάτες

Κατατίθεται στα Πρακτικά.

(Η προαναφερθείσα ανακοίνωση έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 177)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Κατόπιν αυτού, καλώ τον κ. Δημήτρη Νατσιό, Πρόεδρο της Κοινοβουλευτικής Ομάδας της Νίκης, για την ομιλία του.

**ΒΑΣΙΛΕΙΟΣ ΓΡΑΜΜΕΝΟΣ:** Εμάς τι μας ενδιαφέρει αυτό, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Για λόγους εγκυκλοπαιδικούς.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα αποχαιρετούμε τον Αύγουστο, που είναι ο μήνας της Παναγίας μας και αντί να έχουμε την καρδιά μας στραμμένη στις γιορτές της, όλη η πατρίδα θρηνεί και στενάζει πάνω από την καμένη γη μας. Η Κοίμηση της Θεοτόκου, το «Πάσχα του καλοκαιριού», έγινε Γολγοθάς και μαρτύριο για πολλούς συμπατριώτες μας.

Και σήμερα, βρισκόμαστε εδώ, στη Βουλή με πρωτοβουλία του Πρωθυπουργού να συζητήσουμε τον διεθνή διασυρμό και τις τραγικές και θλιβερές πρωτιές της κατακαμένης ή ακριβέστερα, κατακαημένης πατρίδας μας.

Κατ’ αρχάς και μόνο που κληθήκαμε να συζητήσουμε για αυτονόητα θέματα, που έπρεπε να είχαν λυθεί πριν από το καλοκαίρι από το Υπουργείο Πολιτικής Προστασίας δείχνει ότι κάτι δεν γίνεται σωστά. Για την ακρίβεια, γίνεται ακόμα χειρότερο και από τότε που δεν υπήρχε καν ξεχωριστό Υπουργείο Πολιτικής Προστασίας.

Τα στατιστικά στοιχεία για την πορεία της φετινής αντιπυρικής περιόδου της χώρας μας δεν είναι απλώς αποκαρδιωτικά, αλλά εφιαλτικά. Η πυρκαγιά που κατέκαψε την ευαίσθητη περιοχή του Έβρου μετράει οκτακόσιες δέκα χιλιάδες στρέμματα, δηλαδή μεγαλύτερη έκταση ακόμα και από τη Νέα Υόρκη. Όπως γνωστοποίησε η ίδια η Κομισιόν, πρόκειται για τη μεγαλύτερη πυρκαγιά στην ιστορία της Ευρωπαϊκής Ένωσης από το 2000 που υπάρχουν επίσημες καταγραφές. Και σήμερα, για δέκατη τρίτη μέρα ακόμη καίει και κατακαίει τον Έβρο.

Φέτος οι καμένες εκτάσεις στη χώρα μας είναι σχεδόν τετραπλάσιες σε σχέση με την τελευταία δεκαπενταετία. Το 33% των δασών της Αττικής κάηκε και επιτρέψτε μου να πω ότι η προσπάθεια της Κυβέρνησης να αμφισβητήσει τα στοιχεία των συνολικών εκτάσεων που έχουν καεί, δείχνει ότι το μυαλό της Κυβέρνησης είναι στραμμένο στη δικαιολογία και στο θεαθήναι.

Κλιμάκια της Νίκης πραγματοποιήσαμε αυτοψίες στον Έβρο και στην Αττική και νωρίτερα στην Αγχίαλο για να δούμε από κοντά το μέγεθος της καταστροφής.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Εστιάζουμε για ευνόητους λόγους στον μαρτυρικό Έβρο. Η ψυχή μας μαύρισε κυριολεκτικά από απελπισία με αυτά που αντικρίσαμε, καμένα δάση, καμένες οικίες, χαμένες περιουσίες, αλλόφρονες άνθρωποι. Ο κόσμος πανικόβλητος και με έκδηλη την αγωνία, όχι μόνο για την έκβαση των πυρκαγιών που μαίνονταν σε ένα τεράστιο μέτωπο, αλλά και με την προοπτική του τόπου, με το μέλλον. Αντικρίσαμε πλήρης ανυπαρξία αντιπυρικών ζωνών, άθλια κατάσταση δασικών δρόμων, απουσία συντονισμού των πυροσβεστικών δυνάμεων και βέβαια, παντού η παρουσία λαθρομεταναστών. Άσχετα αν υπήρξε δόλος από την πλευρά των τελευταίων ή προκάλεσαν ατυχήματα, είναι δεδομένο ότι στις εστίες που εκδηλωνόταν η φωτιά, τόσο μαρτυρίες κατοίκων, όσο και οι εκθέσεις των υπηρεσιών μιλάνε για εμπλοκή παράνομων μεταναστών. Αν το κράτος φύλαττε σωστά τα σύνορα, όλα αυτά ίσως να είχαν αποφευχθεί. Σήμερα, όπως λένε οι ακρίτες μας, οι περισσότερες υπηρεσίες του νομού -Αστυνομία, Στρατός, Συνοριοφυλακή, δομές υγείας, δικαστήρια, Πυροσβεστική Τροχαία- ασχολούνται με τη λαθρομετανάστευση και τα απόνερά της.

Αλήθεια, η εξ Ανατολών γείτων, όπου κατά καιρούς έχουν εμφανιστεί, δημοσίως μάλιστα, διάφοροι παρακρατικοί να αυτοδιαφημίζονται ως εμπρηστές ελληνικών δασών, έχει άραγε κάποιος συμφέρον από την όλη εξέλιξη στην ελληνοτουρκική μεθόριο; Εσείς ο ίδιος, κύριε Πρωθυπουργέ, μιλήσατε για «υβριδική απειλή». Από ποιους, εννοείτε, απειλούμαστε; Παρενθετικώς, να σημειώσω κάτι. Πριν από λίγες ημέρες οι απόγονοι των σφαγέων και εμπρηστών της Σμύρνης, οι γενοκτόνοι, οι γενοκτόνοι μας και όλης της μαρτυρικής Μικράς Ασίας, πανηγύριζαν την επέτειο της γενοκτονίας και του ξεριζωμού των Ελλήνων από την πανάρχαια κοιτίδα τους. Το ΝΑΤΟ, διά στόματος του τουρκόδουλου Στόλτενμπεργκ, τους έστειλε συγχαρητήρια. Με αυτούς θα κάνετε διάλογο για το Αιγαίο; Και επαναλαμβάνουμε την ερώτηση που σας κάναμε κατά τις προγραμματικές σας δηλώσεις. Ακόμη να κλείσετε το τουρκικό Προξενείο στην Κομοτηνή;

Διαπιστώνουμε με λύπη ότι και τώρα, όπως και σε όλη την προηγούμενη τετραετία, η Κυβέρνηση επικεντρώνεται σε τρία κυρίως πράγματα. Πρώτον, διαφημίζει το περιβόητο επιτελικό κράτος, το οποίο –μαγικώς θα λέγαμε- λύνει κάθε πρόβλημα. Δεύτερον, προβάλλει την υποτιθέμενη ηγετική φυσιογνωμία του Πρωθυπουργού που με ό,τι καταπιάνεται, πετυχαίνει και γίνεται χρυσός. Τρίτον, επιστρατεύει μία καλοσχεδιασμένη πανάκριβη και πολυμέτωπη επικοινωνιακή πολιτική με ψέματα και προσπάθεια απόκρυψης.

Ποια είναι, όμως, η αλήθεια για τις πυρκαγιές; Ένα σοβαρό κράτος, και όχι παρωδία επιτελικού, θα είχε εξετάσει τι δεν πάει καλά από το 1998 που η ευθύνη της δασοπυρόσβεσης πέρασε από τη δασική υπηρεσία στην Πυροσβεστική και έτι περαιτέρω από το 2010, όπου οι αρμοδιότητες της Αγροφυλακής περιήλθαν στο τότε Υπουργείο Περιβάλλοντος και Κλιματικής Αλλαγής. Θα έκανε σύγκριση στα καμένα στρέμματα, στις ζημιές που προκλήθηκαν και θα έβγαζε πολύ χρήσιμα συμπεράσματα. Θα έβλεπε πώς διαχειρίζονται τα δάση τους άλλα μεσογειακά κράτη, όπως για παράδειγμα η Γαλλία, τα οποία, εάν και έχουν πολλαπλάσια έκταση σε σχέση με την Ελλάδα, έχουν μικρότερο μέσο όρο καμένων στρεμμάτων. Ένα σοβαρό κράτος θα φρόντιζε να αναπτύξει εγχώρια μη επανδρωμένα εναέρια αεροχήματα, τα γνωστά «UAV», προκειμένου να μπορεί να επιτηρεί συνεχώς τα δάση μας με οικονομικό και αποτελεσματικό τρόπο. Σήμερα η Πυροσβεστική Υπηρεσία δεν έχει ούτε ένα «UAV» υπό τον επιχειρησιακό της έλεγχο και για πρόληψη και εν καιρώ πυρκαγιών ώστε να μπορεί στρατηγικώς να συντονίζει τα μέσα της. Αναγκάζεται η πυροσβεστική να χρησιμοποιεί ελικόπτερα που και πολύ περισσότερο κοστίζουν και δεν μπορούν να πετούν συνεχώς.

Και πριν κάποιος πει ότι μιλάμε για υψηλή τεχνολογία, σας θυμίζω κάποια στοιχεία. Η Τουρκία πρόσφατα ανακοίνωσε την κατασκευή εργοστασίου «UAV» στην Ουκρανία, της γνωστής εταιρείας «BAYKAR», που παρενθετικά να πω ότι είναι αυτή που κατασκευάζει τα γνωστά πλέον «BAYRAKTAR». Ποιο είναι το κόστος της επένδυσης; Είναι 88 εκατομμύρια ευρώ. Θα πείτε, εμείς δεν έχουμε την τεχνολογία ή τους επιστήμονες για να κατασκευάσουμε το δικό μας. Αν είναι έτσι, γιατί δεν προνοούμε γι’ αυτό; Με μία απλή αναζήτηση στο εξωτερικό θα βρούμε, θα εντοπίσουμε αρκετούς Έλληνες συμπατριώτες μας, σπουδαίους επιστήμονες που διαπρέπουν σε αυτούς τους τομείς. Να λύσουμε επιτέλους το θέμα της επιτήρησης των δασών μας, παράγοντας τα δικά μας «UAV». Η Πυροσβεστική Υπηρεσία, η Ελληνική Αστυνομία, οι Ένοπλες Δυνάμεις να έχουν τα δικά τους μέσα επιτήρησης. Σημειωτέον, η περίπτωση ενός ισραηλινού «UAV-Heron» που διαθέτει το ΓΕΕΘΑ μάς κοστίζει ετησίως περί τα 18 εκατομμύρια ευρώ. Ως άλλο συγκριτικό παράδειγμα, σύμφωνα και με τις εξαγγελίες του Υπουργείου Εθνικής Άμυνας, το κόστος για τη χορήγηση τάμπλετ σε κάθε κληρωτό οπλίτη θα κοστίσει περί τα 56 εκατομμύρια ευρώ.

Ένα σοβαρό κράτος δεν θα χρησιμοποιούσε την Εθνική Υπηρεσία Πληροφοριών για υποκλοπές πολιτικών αντιπάλων, ακόμα και κορυφαίων Υπουργών και Αρχηγών των Ενόπλων Δυνάμεων, αλλά θα προσπαθούσε εν μέσω θέρους να συλλέγει κάθε πιθανή πληροφορία για τη δράση επίδοξων εμπρηστών. Ένα σοβαρό κράτος θα φρόντιζε να επισκευάσει τα πυροσβεστικά του αεροσκάφη στην Ελλάδα για να είναι διαθέσιμα κατά τη διάρκεια της αντιπυρικής περιόδου και όχι να τα στέλνει για συντήρηση στη Γαλλία. Θα ανέθετε τον εκσυγχρονισμό τους στην πολύπειρη Ελληνική Αεροπορική Βιομηχανία και δεν θα αγνοούσε τις προτεινόμενες λύσεις της Πολεμικής Αεροπορίας, η οποία είναι ο κατ’ εξοχήν αρμόδιος να γνωρίζει τι απαιτείται. Ένα σοβαρό κράτος σε μία πυρκαγιά θα προστάτευε τις ευαίσθητες εγκαταστάσεις του κράτους, όπως είναι τα νοσοκομεία και τα στρατόπεδα με αποθήκες πυρομαχικών και δεν θα είχαμε τα θλιβερά, αλλά και ανήκουστα, αποτελέσματα της Αγχιάλου.

Αλήθεια, σε έναν πόλεμο ο εχθρός τι περισσότερο θα μπορούσε να καταστρέψει; Θα μάθει τελικά ποτέ ο ελληνικός λαός τι καταστράφηκε στην Αγχίαλο; Θα μας πείτε ότι ξέρετε ακριβώς τι καταστράφηκε, αλλά δεν μπορείτε για λόγους απορρήτου να το δημοσιοποιήσετε. Ωραία δικαιολογία! Και στην Ουκρανία δώσαμε ό,τι δώσαμε, αλλά και πάλι δεν το δημοσιοποιούμε για λόγους απορρήτου, απλά το μαθαίναμε από τρίτους που έσπευδαν να το ανακοινώσουν για δικό τους, βέβαια, συμφέρον.

Τελικά, δεν είστε επιτελικό κράτος, αλλά ένα μυστικοπαθές κράτος. Ένα σοβαρό κράτος θα γνώριζε ποιος κυκλοφορεί και διανυκτερεύει μέσα σε δάσος και θα έπαιρνε αμέσως μέτρα για την απομάκρυνσή του. Εάν το έκανε αυτό, δεν θα είχαμε και τους δεκαοκτώ άτυχους απανθρακωμένους στη Δαδιά. Τέλος, ένα σοβαρό κράτος θα διέθετε τα όποια κονδύλια αναδάσωσης στους αρμόδιους φορείς και τη δασική υπηρεσία και όχι στο ΤΑΙΠΕΔ, που και τη γνώση δεν έχει, αλλά και δημιουργεί εύλογες υποψίες κακοδιαχείρισης.

Να θυμίσω ότι σύμφωνα με εξαγγελίες του προηγούμενου Υφυπουργού Περιβάλλοντος και Ενέργειας, Γεωργίου Αμυρά, το ΤΑΙΠΕΔ θα διαχειριστεί πιστώσεις 194 εκατομμυρίων ευρώ για την αναδάσωση εκατόν εξήντα πέντε χιλιάδων στρεμμάτων σε υποβαθμισμένα οικοσυστήματα της χώρας. Τελικά, η Δασική Υπηρεσία μας χρειάζεται ή όχι;

Ως κυβέρνηση-εφευρέτης της επιτελικής φαρσοκωμωδίας και ανικανότητας δεν ασχολείστε με την σωστή οργάνωση, δεν εστιάζετε στην εμπειρία, δεν ασχολείστε με την υλικοτεχνική υποδομή πρόληψης.

Πρώτον, ως προς την οργάνωση, η Γενική Γραμματεία Πολιτικής Προστασίας έχει έναν αμιγώς εποπτικό ρόλο, δίνοντας γενικού τύπου οδηγίες μέσα από το γραφείο, χωρίς πραγματική επίβλεψη στο πεδίο δράσης.

Παράλληλα με την Γενική Γραμματεία Πολιτικής Προστασίας, κάθε υπηρεσία αναπτύσσει το δικό της σχέδιο. Άλλο η Πυροσβεστική, άλλο η Αστυνομία, άλλο οι δήμοι, άλλο ο Στρατός. Η μία υπηρεσία έχει άγνοια των σχεδίων της άλλης. Δεν συντονίζονται επαρκώς. Ένα πραγματικό χάος αρμοδιοτήτων!

Δεύτερον, δεν εστιάζετε στην εμπειρία. Άραγε, εάν δηλώσει κάποιος σήμερα εθελοντής στην Πολιτική Προστασία της περιοχής του, πιστεύετε ότι θα βρει επαρκές εκπαιδευτικό υλικό; Θα συμμετέχει τακτικά σε ασκήσεις; Θα αποκτήσει, εν τέλει, την ελάχιστη εμπειρία για ένα τόσο σημαντικό και κρίσιμο έργο; Θα λάβει την πολύτιμη γνώση της ιδιαίτερης περιοχής και των συνθηκών της, στην οποία καλείται να δράσει; Άραγε, οι επικεφαλής αξιωματικοί έχουν βαθιά γνώση της περιοχής; Τα μονοπάτια μιας δασικής περιοχής τους είναι γνώριμα ή πορεύονται με σύστημα πλοήγησης και εύχονται να μην υπάρχουν τόποι συνώνυμοι ή τοπωνύμια που δεν έχει καταγράψει η Google;

Αυτά όλα έχουν καταφανεί στην εμπειρία, με καταστρεπτικές και οδυνηρές συνέπειες.

Σήμερα στην Αττική, για να φυλάσσονται τα δάση και για να περιοριστούν οι πυρκαγιές, θα πρέπει όλη η Αστυνομία να βρεθεί στα βουνά, αφήνοντας τον αστικό ιστό. Εξαιτίας αυτού του γεγονότος, ούτε ανταποκρίνεται στο έργο της, την ασφάλεια δηλαδή των πολιτών, αλλά ούτε και μπορεί να ανταποκριθεί στις απαιτήσεις της δασοεπιτήρησης. Ο θεσμός των πάλαι ποτέ αγροφυλάκων ήταν ευεργετικότατος, κατά κοινή ομολογία, για την επιτήρηση και την προστασία των δασών.

Τρίτον, δεν ασχολείστε με την πρόληψη και την υλικοτεχνική υποδομή. Δεν αξιοποιούνται πληροφορίες των δορυφόρων. Ακόμα και τα μη επανδρωμένα αεροχήματα, τα γνωστά UAV, που πέταξαν πάνω από τον Έβρο, έδιναν εικόνα στο κεντρικό στρατηγείο, αλλά όχι στους υπευθύνους στην πρώτη γραμμή του μετώπου και βεβαίως, δεν χρησιμοποιήθηκαν σε προληπτική επιτήρηση, πριν γίνει δηλαδή το κακό.

Η πρόληψη απορροφά περίπου μόλις το 20% των ετήσιων κονδυλίων για την δασοπροστασία και κρατάτε το 80% κατόπιν εορτής, που τελικά σημαίνει κατόπιν καταστροφής. Εάν κάνουμε λάθος στα νούμερα, διαψεύστε μας. Σε αντίθετη περίπτωση, ισχύουν απόλυτα τα παραπάνω.

Με τι ασχολείστε; Με την φυγομαχία. Να σας επισημάνουμε κάτι μεγίστης, σπουδαίας σημασίας. Δεν υπάρχει εμπλεκόμενος στην πυρόσβεση που να μη συνειδητοποιεί πόσο εγκληματικό μέτρο είναι η καθολική εκκένωση των απειλούμενων οικισμών. Μόνον ένας καρεκλοκένταυρος που τρομάζει στην ιδέα του πολιτικού κόστους από έναν ενδεχόμενο θάνατο του πολίτη θα το έβρισκε σωστό. Καλούμε κατοίκους νέους και υγιείς να εγκαταλείψουν τις περιουσίες και το βιος τους, επειδή πλησιάζει η φωτιά, για να τα περιφρουρήσει ποιος; Η ελάχιστη πυροσβεστική δύναμη, που δεν μπαίνει καν στον οικισμό; Οι εθελοντές που δεν έχουν γνώση της περιοχής ή τα μέσα για την αντιμετώπιση της φωτιάς; Για ποιον λόγο ένας σαραντάχρονος αγρότης που γνωρίζει το χωριό του, που διαθέτει γεώτρηση, που κατέχει φορητή δεξαμενή κ.λπ., να πρέπει να φύγει και να εγκαταλείψει την κατοικία του; Δυστυχώς, το «εκκενώστε» είναι το νέο σύστημα αντιμετώπισης των πυρκαγιών.

Δεν είναι όλη η Ελλάδα με ένα μάτι, κύριε Πρωθυπουργέ, και αφήστε αυτή την κρυφοολοκληρωτική νοοτροπία του «πατερούλη» της κοινωνίας. Οι ενήλικοι πολίτες της πατρίδας μας πρέπει να είναι ενημερωμένοι για τον κίνδυνο, αλλά και ελεύθεροι να υπερασπιστούν τις περιουσίες τους, αντί να διαπληκτίζονται με τους αστυνομικούς και μάλιστα οι τελευταίοι να καλούνται, για να περιφρουρήσουν τα εγκαταλελειμμένα σπίτια από τυχόν λεηλασίες. Ανακαλέστε τώρα την οριζόντια αυτή εντολή και αφήστε τις κατά τόπους κοινωνίες να υπερασπιστούν το βιος τους μαζί με τις κρατικές υπηρεσίες, αφού αυτές από μόνες τους αποδεικνύονται ανεπαρκείς.

Η καταστροφή ή καλύτερα το ολοκαύτωμα στον προμαχώνα του ελληνικού κράτους, τον μαρτυρικό Έβρο, είναι πρωτοφανές. Κάηκε ο μισός νόμος και ακόμη καίγεται σήμερα, ημέρα Πέμπτη, για δέκατη τρίτη ημέρα, χωρίς να περιλαμβάνει δύσβατα και δυσπολέμητα για τις πυροσβεστικές δυνάμεις δάση, πλην του μοναδικού εθνικού πάρκου της Δαδιάς, γνωστού παγκοσμίως για τη σπάνια βιοποικιλότητά του.

Αποτεφρώνονται εκτάσεις πεδινές, σιταροχώραφα, πουρνάρια. Είδαμε πρωτόγνωρα πράγματα, να εκκενώνεται το Πανεπιστημιακό Νοσοκομείο Αλεξανδρούπολης, το γηροκομείο, ακόμα και στρατιωτικές εγκαταστάσεις. Αλήθεια, πού ακούστηκε ξανά εκκένωση νοσοκομείου; Ούτε σε πόλεμο δεν γίνονται αυτά τα πράγματα!

Πώς θα επουλωθεί η τραυματισμένη αυτοπεποίθηση και το αίσθημα ασφαλείας των Ελλήνων της Θράκης και όλων των Ελλήνων μετά από τέτοια πανωλεθρία του κρατικού μηχανισμού; Μήπως με τις προκλητικές δηλώσεις του κ. Βορίδη και άλλων υπευθύνων στην Αλεξανδρούπολη, με τα συχαρίκια που αντάλλαξαν, τις πομφολυγώδεις υποσχέσεις που ξαναμοίρασαν, τις απειλές που εκτόξευσαν κατά των πολιτών που υπερασπίζονται τη νομιμότητα;

Θα έρθω και σε ένα άλλο θέμα, την επικοινωνιακή πολιτική της Κυβέρνησης, που επιστρατεύει ψέματα και αποκρύπτει στοιχεία, προκειμένου να φανεί ότι λειτουργεί επ’ ωφελεία του λαού. Εξηγούμαι: Οι πυρκαγιές οφείλονται στην κλιματική αλλαγή ή, όπως λέτε, την κλιματική απειλή, σαν να έχει το περιβάλλον πρόθεση εχθρική; Δεν θα αναφέρω απόψεις ειδικών επιστημόνων και στοιχεία αναλύσεων, αλλά θα θέσω ένα μόνο ερώτημα στην κρίση σας: Η κλιματική απειλή έχει κάτι μόνο με εμάς τους Έλληνες; Είναι μόνο εναντίον μας; Γιατί δεν ισχύει και για άλλες χώρες της γειτονιάς μας;

Σύμφωνα με σχετική δημοσίευση του Meteo, που παρουσιάστηκε και από τα ελληνικά μέσα μαζικής ενημέρωσης, από την 1-1-2023 έως και 24-8-2023 στην Ελλάδα περίπου κάηκαν ένα εκατομμύριο τριακόσιες χιλιάδες στρέμματα και στην Ισπανία - περίπου οκτακόσιες χιλιάδες στρέμματα στρογγυλοί αριθμοί- και στην Ιταλία εξακόσιες χιλιάδες στρέμματα. Να υπενθυμίσω ότι η Ισπανία έχει τετραπλάσια έκταση από την Ελλάδα και η Ιταλία δυόμισι φορές μεγαλύτερη. Αυτές τις χώρες, προφανώς, δεν τις επισκέπτεται η κλιματική απειλή.

Να κάνω μία ιδιαίτερη αναφορά στη Σαμοθράκη, που λόγω καταστροφής υποδομών στην Αλεξανδρούπολη έμεινε χωρίς ρεύμα, χωρίς νερό, χωρίς επικοινωνίες, χωρίς διαδίκτυο και χωρίς ακτοπλοϊκή σύνδεση. Οι ζημιές στις επιχειρήσεις ήταν τεράστιες, η ταλαιπωρία των τουριστών αφάνταστη που έμειναν χωρίς λεφτά, διότι δεν λειτουργούσαν ούτε τα ΑΤΜ και δεν μπορούσαν να αγοράσουν ούτε φαγητό. Τα γεγονότα αυτά τα αποκρύψατε εντελώς.

Άλλο σημείο που αποκρύψατε, είναι ότι στον Έβρο η φωτιά πέρασε και πάλι σε αποθήκες πυρομαχικών και από θαύμα δεν θρηνήσαμε ξανά καταστάσεις, όπως αυτή της Αγχιάλου. Μάλιστα, τραυματίστηκαν τρεις στρατιωτικοί στην προσπάθειά τους να εκκενώσουν το στρατόπεδο.

Δεν είναι δυνατόν να πλανάται η εντύπωση πως ο στρατός μας είναι αναποτελεσματικός και δεν μπορεί να φυλάξει τα στρατόπεδά του από τη φωτιά. Αυτό είναι η δουλειά του λεγόμενου ευφημιστικώς επιτελικού κράτους και του Υπουργείου Πολιτικής Προστασίας. Σιγή ιχθύος, όμως, για το σκάνδαλο αυτό και από το Υπουργείο Εθνικής Αμύνης.

Σχετικά με την αξιοποίηση του δασικού πλούτου, αν μπορεί να ειπωθεί αυτό για καμένα, μιλήσατε, κύριε Πρωθυπουργέ, για ξυλεία. Ο δασικός μας πλούτος, που είναι κληρονόμημα του ελληνικού λαού, κάποιοι έφτασαν να το ζυγίζουν σύμφωνα με τη βιωσιμότητά του και να τον αντιμετωπίζουν ως πηγή ανήθικου κέρδους. Είτε το κάθε δάσος παραμένει ζωντανό είτε είναι καμένο και νεκρό κάποιοι το αντιλαμβάνονται ως ταμειακή μηχανή που θα προσφέρει παχυλά έσοδα μέσω της άγριας εκμετάλλευσής του.

Και η μεγάλη ειρωνεία είναι ότι αυτό το έγκλημα διαπράττεται υπό το πρόσχημα της πράσινης ανάπτυξης. Κάποιοι μιλούν για τις επιχειρηματικές ευκαιρίες της πράσινης ενέργειας, την ώρα που έγιναν στάχτη σχεδόν, όπως προείπαμε, ενάμισι εκατομμύριο στρέμματα πραγματικής πράσινης ενέργειας. Αν αυτή είναι η ανάπτυξη που ονειρεύεστε, τότε προτιμούμε χίλιες φορές να παραμείνουμε υποανάπτυκτοι.

Στα διάφορα κέντρα εξουσίας ξοδεύονται αμύθητες περιουσίες για να εγκαθιδρυθεί ένα σύστημα ελέγχου που φέρει το προσωπείο της πράσινης ανάπτυξης. Ωστόσο, μέχρι τώρα το μόνο που βλέπουμε είναι μαύρη ανάπτυξη στο χρώμα του κάρβουνου.

Εξαίρεση λαμπρή εν μέσω καταστροφής και θλίψης είναι οι πυροσβέστες, το προσωπικό της αεροπυρόσβεσης, του Στρατού, της Αστυνομίας και όσοι εθελοντές που έσπευσαν με αυταπάρνηση να βοηθήσουν και έδωσαν και ακόμη δίνουν έναν πραγματικά τιτάνιο αγώνα. Με αυτοθυσία και με κάθε δυνατότητα που έχουν, προσπαθούν και επιχειρούν να σώσουν ανθρώπους, σπίτια και περιουσίες αντιμετωπίζοντας κατά μέτωπο τη φωτιά. Τους αξίζουν συγχαρητήρια και έχουν την απεριόριστη ευγνωμοσύνη μας και τις ευχαριστίες μας.

Ως εκ τούτου, πιστεύουμε ότι η Κυβέρνηση πρέπει να υιοθετήσει αμέσως τα κάτωθι: Αρχικά να φροντίσει αμέσως για την ανακούφιση όλων των πυρόπληκτων, να προβεί στην αποζημίωση των περιουσιών τους και να υλοποιήσει ένα σχέδιο άμεσης αποκατάστασης των καμένων εκτάσεων.

Μιλήσατε, κύριε Πρωθυπουργέ, για πλήρες πρόγραμμα αποκατάστασης για τον Έβρο. Σας πληροφορούμε ότι κανείς πυρόπληκτος δεν συμμερίζεται την αισιοδοξία σας ή καλύτερα την αλαζονεία σας. Ακόμη οι στάχτες πνίγουν και τους πυρόπληκτους προηγούμενων ετών. Για το πρόβλημα των δασικών πυρκαγιών πρέπει, επιτέλους, όπως προείπαμε, να δοθεί βαρύτητα στην πρόληψη, να συσταθεί και πάλι ο θεσμός του δασοφύλακα, να σταματήσει το χάος αρμοδιοτήτων και να υπάρχει ένας στρατηγικός φορέας για τα δάση μας που θα αναλάβει τη συνολική τους διαχείριση σε όλο το φάσμα των δραστηριοτήτων γύρω από τα δάση, όχι μόνο με τη δασοπυρόσβεση, αλλά και τη δασοφυλακή και την επάνδρωση με ειδικούς επιστήμονες, δασολόγους, δασοπόνους και τα κατάλληλα εργαλεία.

Σχετικά πρότυπα μπορούμε να βρούμε στη Γαλλία, όπου και μόνο η σύγκριση των αποτελεσμάτων κάθε χρόνο είναι αρκετή να μας πείσει ότι κάτι δεν κάνουμε καθόλου καλά στην Ελλάδα.

Κύριε Πρόεδρε, κυρίες και κύριοι συνάδελφοι, γράφει με ανείπωτη θλίψη ο μεγάλος τροπαιούχος νομπελίστας μας ποιητής Γιώργος Σεφέρης: «Όσο προχωρεί ο καιρός και τα γεγονότα ζω ολοένα με το εντονότερο συναίσθημα πως δεν είμαστε στην Ελλάδα, πως αυτό το κατασκεύασμα που τόσο σπουδαίοι και ποικίλοι απεικονίζουν καθημερινά δεν είναι ο τόπος μας, αλλά ένας εφιάλτης με ελάχιστα φωτεινά διαλείμματα γεμάτα με μια πολύ βαριά νοσταλγία». Και παραθέτει ο ποιητής μια φράση που μιλάει στις καρδιές όλων μας: «Να νοσταλγείς τον τόπο σου. Ζώντας στον τόπο σου τίποτε δεν είναι πιο πικρό». Όλοι οι Έλληνες κάπως έτσι δεν νιώθουμε σήμερα;

Μία βόλτα στα καμένα και αντικρίζεις Έλληνες και Ελληνίδες να βαδίζουν στην τέφρα της φωτιάς και τις στάχτες της επιτελικής ανικανότητας. Αυτό επιβεβαιώνει τον συλλογισμό του ποιητή. Η πατρίδα μας με τις απαράμιλλες ομορφιές της, τα παπαδιαμάντια ρόδινα ακρογιάλια της και με τους ανθρώπους της ελπίδας καταντά ασήκωτη και βαριά νοσταλγία, χώρα του ήλιου που δεν μπορεί να αντικρίσει τον ήλιο, κατά τον Ελύτη.

Αλήθεια, πώς θα ζήσουν αυτοί οι άνθρωποι; Τι θα κάνουν; Με επιδόματα οίκτου και κρατικής λύπησης; Με τσαλακωμένη την αξιοπρέπειά τους; Όταν ένας άνθρωπος χάνει το βιος του, θα χάσει και τον βίο του. Πώς θα αντιδράσουν; Θα έχουμε πάλι ένα νέο κύμα εκπατρισμού; Δεν πρέπει οι νέοι, αλλά και οι μεγαλύτεροι σε ηλικία να φύγουν προς τα μεγάλα αστικά κέντρα και το εξωτερικό αποδεχόμενοι ότι στον τόπο τους, στον Έβρο, δεν υπάρχει καμμία ελπίδα και προοπτική. Να γίνουν τα πάντα ώστε να μείνουν στο πανέμορφο γενοτόπι τους. Συντρέχουν λόγοι οικογενειακοί, κοινωνικοί, εθνικοί.

Να επισημάνω μία άλλη διάσταση αυτής της τραγωδίας: Ο Έλληνας ξεριζώνεται από την ιδιοκτησία του. Οι πυρκαγιές, οι συστηματικές εκκενώσεις, η εγκατάλειψη της υπαίθρου, το κλείσιμο των σχολείων τον διώχνουν από τη γη του. Καταφεύγει πολλές φορές για μία καλύτερη ζωή στις πόλεις και εκεί τον αναμένει και το τέρας των κόκκινων δανείων και της ανεργίας.

Ας γνωρίζουμε ότι το να έχεις τη δική σου γη και το δικό σου σπίτι, το πατρογονικό συνήθως, αυτό τονώνει και το εθνικό αίσθημα λόγω προσωπικού γοήτρου και αλληλεγγύης προς την πατρίδα.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πρόεδρε, παρακαλώ να ολοκληρώνετε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Τελειώνω, κύριε Πρόεδρε, σε ένα λεπτό.

Είμαστε γέννημα και θρέμμα του τόπου καταγωγής μας. Όπως κάθε συμφορά που βρίσκει τον άνθρωπο έχει πνευματικό υπόβαθρο, έτσι και με τις πυρκαγιές πρέπει να αναζητήσουμε τα βαθύτερα αίτια μέσα μας. Η ρίζα του κακού ξεκινά από την καμένη γη που φέρουμε μέσα μας. Οι έρημες συνειδήσεις αργά ή γρήγορα δημιουργούν έρημες εκτάσεις. Το κακό εξωτερικεύεται όλο και περισσότερο στο περιβάλλον μας, γιατί χάσαμε την αγάπη στον πλησίον μας, στον τόπο μας, στις κοινές μας αξίες και τα ιδανικά που θα έπρεπε να μας ενώνουν. Όσο ασφυκτιούμε από έλλειψη πνευματικού οξυγόνου, τόσο δηλητηριάζεται και ο φυσικός αέρας που μας περιβάλλει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Μας λείπει ο σεβασμός και η αγάπη στην όμορφη, πλούσια και άβατη και σεβαστή και αγία, όπως την ονομάζει ο εθνικός μας ποιητής, ο Σολωμός, πατρίδα μας και παραμένει αειθαλής η φράση του εθναπόστολου Αγίου Κοσμά του Αιτωλού: «Οι άνθρωποι θα μείνουν φτωχοί γιατί δεν θα έχουν αγάπη στα δέντρα».

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Καλώ τώρα στο βήμα την Πρόεδρο της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα να ξεκινούσαμε την περίοδο κοινοβουλευτικής λειτουργίας με χαμογελαστές ευχές, με όρεξη για εκείνα που έχουμε προγραμματίσει να κάνουμε για τους πολίτες αυτής της χώρας, με προτάσεις για το πώς η λειτουργία του Κοινοβουλίου θα είναι μία λειτουργία που θα φέρει τον κόσμο, τους πολίτες, τον κάθε άνθρωπο, κάθε γυναίκα, κάθε άνδρα, κάθε παιδί, μέσα στο Κοινοβούλιο. Αντί γι’ αυτό, ξεκινάμε αυτή τη νέα περίοδο με πένθος, με θλίψη, με φοβερές απώλειες και τρομερά ερωτηματικά.

Η Πλεύση Ελευθερίας έχει υποσχεθεί ότι θα φέρει τη φωνή των πολιτών μέσα στη Βουλή και έτσι στη σημερινή συζήτηση, κύριε Υπουργέ -μιας και ο κ. Πρωθυπουργός δεν είναι εδώ- θα είμαστε οι κάτοικοι του Έβρου που αγωνιούν εδώ και δεκατρείς ημέρες, γιατί αφέθηκε να γιγαντωθεί και να γίνει ανεξέλεγκτη η πυρκαγιά, θα είμαστε οι κάτοικοι της Ρόδου που απορούν γιατί κατακάηκε το νησί τους, θα είμαστε οι κάτοικοι της βόρειας Εύβοιας που θρηνούν ακόμη τις απώλειες του 2021 και ακούν πως όλα είναι καλώς καμωμένα τελικά, θα είμαστε οι συγγενείς των θυμάτων στο Μάτι και οι επιζώντες από το Μάτι, που ρωτούν γιατί ακόμη δεν έχει δικαστεί το έγκλημα, θα είμαστε οι συγγενείς των θυμάτων της Ηλείας και οι κάτοικοι της Ηλείας που από το 2007, τότε που ζήσαμε τις τραυματικές απώλειες από πυρκαγιές, τις πρώτες τόσο πολυάνθρωπες απώλειες στη χώρα μας -το 2007, πριν από δεκάξι χρόνια- απορούν πώς είναι δυνατόν να είμαστε εδώ ξανά και πώς είναι δυνατόν ξανά να συζητάμε τα ίδια και πώς είναι δυνατόν ξανά να ακούμε τις ίδιες δικαιολογίες, με διάφορες μικρές διαφοροποιήσεις, που όμως επιδιώκουν να καλύψουν και να συγκαλύψουν μία χρόνια αδιαφορία, μία χρόνια αβελτηρία, μία χρόνια απρονοησία, μία χρόνια απραξία, μία χρόνια αναξιοκρατία, μία χρόνια απανθρωπιά, μία χρόνια διαφθορά που σκοτώνουν, όχι απλώς υπονομεύουν την πατρίδα μας και το μέλλον μας, αλλά σκοτώνουν. Έχουν θύματα. Έχουν θύματα τους συνανθρώπους μας, που έχασαν τη ζωή τους, έχουν θύματα τα δάση που κατακάηκαν, έχουν θύματα τα ζώα που ανυπεράσπιστα οδηγήθηκαν στον θάνατο, έχουν θύματα ανθρώπινες κοινότητες, ανθρώπινες ζωές, ανθρώπινες προσδοκίες και το μέλλον μας ολόκληρο.

Δεν ήρθα σήμερα 31 Αυγούστου για να πω για πρώτη φορά τετριμμένα λόγια. Από την έναρξη της Κοινοβουλευτικής Περιόδου, με αγωνία, από τις προγραμματικές δηλώσεις, μίλησα για την ανάγκη δασοπυροπροστασίας και κατάρτισης σχεδίου πολιτικής προστασίας. Και επεσήμανα, κύριε Υπουργέ, ότι στην έναρξη αυτής της περιόδου για το κρίσιμο Υπουργείο που αναλάβατε, μιλήσατε σε μία άδεια Βουλή. Ήταν τέτοιο το ενδιαφέρον της Κυβέρνησης για το πεδίο της δασοπυροπροστασίας και της πολιτικής προστασίας.

Μίλησα στην πρώτη συνεδρίαση μετά από τις προγραμματικές δηλώσεις, στις 18 Ιουλίου, κύριε Πρόεδρε, για την ανάγκη να πούμε την αλήθεια μέσα στη Βουλή και την ανάγκη να ειπωθεί μέσα στη Βουλή αυτό που είναι η πραγματικότητα, ότι κάηκε ξανά η χώρα μας, γιατί κανείς ποτέ δεν τιμωρήθηκε για όλες τις προηγούμενες φορές που κάηκε η χώρα μας, που κάηκαν άνθρωποι, που κατακάηκαν ζώα, που κάηκαν δάση και δρυμοί. Κάηκε ξανά η χώρα μας, γιατί και σήμερα κανείς δεν έχει τιμωρηθεί. Κάηκε ξανά η χώρα μας και χάσαμε ανθρώπους και λυπάμαι που ένας Πρωθυπουργός, ο οποίος διαφήμιζε την προτεραιότητα για την ανθρώπινη ζωή, δεν αφιέρωσε την παραμικρή συγνώμη για τις ανθρώπινες ζωές που χάθηκαν άδικα, συνδεδεμένες απώλειες με απραξία, με πράξεις και παραλείψεις υπηρεσιακές, αυτοδιοικητικές, πολιτικές, κυβερνητικές.

Έχω πραγματικά μείνει άναυδη από την απόπειρα για άλλη μία φορά οι νέες απώλειες, η νέα τραγωδία, η νέα αφαίρεση ενός κομματιού της ζωής μας, της προοπτικής μας, του μέλλοντός μας, δρυμών ιστορικών και κεφαλαίου περιβαλλοντικού και οικολογικού, να αντιμετωπιστεί με επικοινωνιακά μέσα.

Και έχω μείνει άναυδη, ακόμη-ακόμη -καλώς ήρθατε, κύριε Πρωθυπουργέ- από το γεγονός ότι ενώ είναι πάρα πολύ ξεκάθαρο και είναι ξεκάθαρο από τις 28 Φλεβάρη του 2023 ότι ζούμε στη χώρα του «πάμε και όπου βγει», η τακτική του «πάμε και όπου βγει» συνεχίζεται και εμπεδώνεται και μάλιστα, φτάνει να διεκδικεί να γίνει κεντρική κυβερνητική και πολιτική αντίληψη.

Κύριε Πρωθυπουργέ, περίμενα να ακούσω άλλη ομιλία εκ μέρους σας σήμερα και περίμενα ειλικρινά να υπάρχει μία σοβαρή ανάληψη ευθύνης και μία εξίσου σοβαρή απόδοση ευθυνών, η οποία δεν έχει γίνει. Αντ’ αυτού σας άκουσα να μας λέτε ότι υπάρχουν δάση πολύτιμα και δάση όχι και τόσο πολύτιμα, να μας λέτε ότι τα πολύτιμα πρέπει να τα σώζουμε, αλλά τα όχι και τόσο πολύτιμα δεν χρειάζεται να τα σώσουμε, να μας λέτε ότι τη φωτιά στην Πάρνηθα εκτός κάθε πλαισίου, πρόνοιας, σχεδίου και εφαρμογής σχεδιασμού την αντελήφθη κατά τύχη ένα περιπολικό της Αστυνομίας, άρα να συνομολογείτε με τους δικούς σας λόγους ότι δεν υπήρχε -όπως δεν υπάρχει- επιτήρηση των δρυμών, ενεργοποίηση των πυροφυλακίων.

Είναι όλα εγκαταλελειμμένα. Το γνωρίζετε, γιατί αν δεν το γνωρίζετε, πρέπει να αναζητήσετε τα στοιχεία. Δεν υπάρχει ενεργοποίηση της Δασικής Υπηρεσίας γιατί την έχετε νομοθετικά αποξενώσει, όχι μόνον εσείς, και οι προηγούμενοι και οι παραπροηγούμενοι από το ’98. Την έχετε αποξενώσει από το αντικείμενό της, δηλαδή τη φύλαξη των δασών. Και μας λέτε ακόμα και επιδεικνύετε φωτογραφίες με κάποιες θεωρίες, για το πώς προέκυψε φωτιά στην Πάρνηθα, πώς κατασβέστηκε, πώς προέκυψε φωτιά στον Έβρο, γιατί δεν κατασβέστηκε. Δείξατε φωτογραφίες, τις οποίες καταθέσατε στα Πρακτικά. Εγώ θα σας παραδώσω μία φωτογραφία.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου παραδίδει στον Πρόεδρο της Κυβέρνησης κ. Κυριάκο Μητσοτάκη και στον Υπουργό Κλιματικής Κρίσης και Πολιτικής Προστασίας κ. Βασίλειο Κικίλια την προαναφερθείσα φωτογραφία)

**ΖΩΗ ΡΑΠΤΗ:** Δεν προβλέπεται αυτό.

**ΣΤΑΥΡΟΣ ΚΑΛΑΦΑΤΗΣ:** Είκοσι χρόνια μέσα στη Βουλή δεν το έχω ξαναδεί αυτό.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ. Ας τηρηθεί η διαδικασία, όπως τη γνωρίζουμε όλοι πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα την καταθέσω και στα Πρακτικά, αλλά θέλω να δώσω στον κύριο Πρωθυπουργό την ευκαιρία να ενημερωθεί γι’ αυτό το οποίο συμβαίνει και να του δώσω και την ευκαιρία, για την περίπτωση που δεν είναι ενήμερος, να πράξει τα δέοντα.

Είπατε, κύριε Πρωθυπουργέ, ότι στην Πάρνηθα, ότι στο Μάτι δεν πέταξε ούτε ένα εναέριο μέσο. Η πραγματικότητα είναι ότι στο Μάτι υπήρχε ένα εναέριο μέσο, ελικόπτερο συντονιστικό. Ο αρμόδιος συντονιστής αποχώρησε με το ελικόπτερο στις πέντε και μισή, την ώρα ακριβώς που η φωτιά έμπαινε στον Νέο Βουτζά απειλώντας κατοικίες, απειλώντας ανθρώπινες ζωές και κατασπαράσσοντας ανθρώπινες ζωές. Την ώρα που έμπαινε η φωτιά στον Νέο Βουτζά, το ελικόπτερο, το μοναδικό, στις πέντε και μισή αποχώρησε. Ο συντονιστής του ελικοπτέρου το οδήγησε στην Ελευσίνα και στη συνέχεια οδήγησε τον εαυτό του μετά από πολλές ώρες, άκαιρα εντελώς, στο Μάτι. Ο συντονιστής του ελικοπτέρου είναι κατηγορούμενος στη δίκη για το Μάτι που ακόμη δικάζεται ως πλημμέλημα, που ακόμη δεν έχει χαρακτηριστεί κακούργημα, που ακόμη δεν έχει ολοκληρωθεί η διαδικασία για να αποδοθεί δικαιοσύνη για τα θύματα, που ακόμη το Νομικό Συμβούλιο του Κράτους επί της Κυβέρνησής σας λέει ότι έφταιγαν τα θύματα που κάηκαν.

Κύριε Πρωθυπουργέ, προσέξτε με. Ο συντονιστής του ελικοπτέρου, αυτός που έφυγε στις πεντέμισι, αυτός που δεν ήταν παρών και αποχώρησε, αυτός ο οποίος είναι κατηγορούμενος για το Μάτι, είναι ο κ. Λάμπρης, ο τρίτος τη τάξει στην Πυροσβεστική Υπηρεσία επί της Κυβερνήσεώς σας, προαχθείς επί της Κυβερνήσεώς σας και είναι ο εικονιζόμενος στη δεξιά πλευρά της φωτογραφίας που σας παρέδωσα.

Υπήρχε στο Μάτι και ένας συντονιστής της ΕΜΑΚ, ο οποίος ειδοποιήθηκε στις πέντε η ώρα το απόγευμα να πάει στο Μάτι. Επέλεξε στις πέντε η ώρα το απόγευμα να μην πάει στο Μάτι, αλλά να παραμείνει στην Κινέτα όπου είχε ήδη ελεγχθεί και κατασβεστεί η πυρκαγιά.

Ο επικεφαλής αυτός της ΕΜΑΚ, κύριε Πρωθυπουργέ, έφτασε στο Μάτι μετά από τις εννιά και μισή το βράδυ, όταν είχαν καεί άνθρωποι, είναι κατηγορούμενος στη δίκη για το Μάτι που δεν ολοκληρώνεται πάνω από πέντε χρόνια μετά και επί των ημερών σας, από την Κυβέρνησή σας, έγινε Αρχηγός της Πυροσβεστικής. Είναι ο κ. Κολοκούρης.

Υπάρχει ένας διοικητής της Αστυνομίας που ευθύνεται για το γεγονός ότι αστυνομικοί στο Μάτι έστελναν τον κόσμο να καεί μέσα στα στενά του Ματιού. Είναι ο κ. Τσουβάλας που απαλλάχθηκε με βούλευμα και πολύ πριν απαλλαγεί έγινε Γενικός Γραμματέας του Υπουργείου Προστασίας του Πολίτη στην προηγούμενη κυβέρνησή σας.

Υπάρχει, κύριε Πρωθυπουργέ, ένας υπεύθυνος για την πυρκαγιά στην Εύβοια. Λέγεται Νικόλαος Μπάλσης ή Μπαλσής και μετά από τη συγγνώμη σας και μετά από τις εξαγγελίες σας το 2021, τοποθετήθηκε υπεύθυνος για τα πυροσβεστικά μέσα στο Αιγαίο και ήταν ο υπεύθυνος καθ’ ύλην ιεραρχικά για την πυρκαγιά στη Ρόδο.

Με λίγα λόγια, κύριε Πρωθυπουργέ, υπάρχει ένα εγκατεστημένο σύστημα που όχι μόνο δεν αποτάσσει εκείνους οι οποίοι ευθύνονται, αλλά τους προάγει και τους αξιοποιεί και υπάρχει ακόμα μία εγκατεστημένη συνθήκη ατιμωρησίας, απραξίας και συνολικής αδιαφορίας που οδηγεί τον κόσμο σε απόγνωση.

Στην φωτογραφία που σας παρέδωσα εικονίζεται και ο κ. Νίκος Παπαγεωργίου. Είναι ο επιλέγεις από εσάς Γενικός Γραμματέας Πολιτικής Προστασίας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Λέγεται Βασίλης Παπαγεωργίου …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μοιάζει. Ομοιότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλιστα. Εάν κάνω λάθος για το ποιος απεικονίζεται …

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Είναι πολύ λάθος η προσέγγισή σας. Τεκμήριο αθωότητας …

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κικίλια, μην εξανίστασθε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ όλους, για να συνεχιστεί η διαδικασία, υπάρχει μία ποινική διαδικασία, όπως ξέρετε, σε εξέλιξη. Κάποιοι έχουν απαλλαγεί, κάποιοι όχι. Δεν μπορώ να καταλάβω τη σκοπιμότητα αυτής της τοποθέτησης.

Σε κάθε περίπτωση, κυρία Πρόεδρε, έχετε την ελευθερία να συνεχίσετε, αλλά έχουμε μία ποινική διαδικασία σε εξέλιξη και δεν νομίζω ότι προσφέρουμε κάτι αυτή τη στιγμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μπορούσα, κύριε Πρόεδρε, να συνεχίσω την ομιλία μου;

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως, μπορείτε να τη συνεχίσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία.

**ΠΡΟΕΔΡΕΥΩΝ (Γεώργιος Γεωργαντάς):** Απλά εγώ όφειλα να κάνω και αυτή την παρατήρηση. Η ίδια είπατε ότι έχουμε μία ποινική αξιολόγηση σε εξέλιξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν νομίζω ότι οφείλατε ούτε προβλέπεται.

**ΖΩΗ ΡΑΠΤΗ:** Προβλέπεται να δίνετε στον Πρωθυπουργό χαρτιά;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

Ορίστε, κυρία Πρόεδρε, συνεχίστε.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φαίνεται ότι και ο συγκλονισμός που κάποιοι εκφράζουν και η ενός λεπτού σιγή δεν διδάσκουν.

Ρωτάτε για προτάσεις. Εγώ θα τηρήσω …

**ΣΤΑΥΡΟΣ ΚΑΛΑΦΑΤΗΣ:** Να μην προσβάλλετε τους συναδέλφους. Να προσέχετε τις κρίσεις σας.

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία, κύριοι συνάδελφοι.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρωθυπουργέ, νομίζω ότι δεν σας προσφέρουν καλή υπηρεσία αυτές οι παρεμβάσεις, ούτε νομίζω ότι έχετε ανάγκη από τέτοιου είδους υπεράσπιση και προστασία.

Εγώ θα σας απευθυνθώ …

**ΖΩΗ ΡΑΠΤΗ:** Επί του Κανονισμού και επί των διαδικασιών …

**ΠΡΟΕΔΡΟΣ (Κωνσταντίνος Τασούλας):** Μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εάν ο Πρωθυπουργός αισθάνεται προσβεβλημένος, θα παρέμβει.

**ΣΤΑΥΡΟΣ ΚΑΛΑΦΑΤΗΣ:** Εμείς αισθανόμαστε! Για εμάς είπατε!

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Είπαμε όχι διακοπές!

**ΜΑΚΑΡΙΟΣ ΛΑΖΑΡΙΔΗΣ:** Πείτε μας καμμιά πρόταση!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρωθυπουργέ, εγώ έχω γραμμένες δέκα προτάσεις για να σας καταθέσω στην πρωτολογία μου. Δεν θα υπερβώ τα είκοσι πέντε λεπτά. Θα κάνω μια αρχή, μήπως και κάποιος σεβαστεί τον χρόνο σε αυτή τη διαδικασία και στη δευτερολογία μου θα επανέλθω.

Πρώτη πρόταση, να μονιμοποιήσετε το προσωπικό των πυροσβεστών και όλους τους εποχικούς πυροσβέστες, οι οποίοι σε λίγους μήνες θα μπουν στο ταμείο ανεργίας, εισπράττοντας 400 και 450 ευρώ και τους αρνείστε εδώ και τέσσερα χρόνια τη μονιμοποίηση.

Δεύτερη πρόταση, να αυξήσετε τον προϋπολογισμό της πολιτικής προστασίας στα πεδία της εξάρτησης. Θα ξέρετε ότι αυτοί τους οποίους ζητήσατε να χειροκροτήσουμε επιχειρούν με ληγμένες στολές του 2008, επιχειρούσαν μέχρι πέρυσι με κίτρινα κράνη εργοταξίου των 3 ευρώ και όχι με κράνη δασοπυροπροστασίας και με μπότες του στρατού.

Τρίτη πρόταση, να δημιουργήσετε πραγματική αγροφυλακή δασοφυλακή, η οποία θα εποπτεύει και θα επιτηρεί τα δάση.

Τέταρτη πρόταση, να ενεργοποιήσετε όλα τα πυροφυλάκια της χώρας τα οποία είναι εγκαταλελειμμένα.

Πέμπτη πρόταση -παρακαλώ ακούστε την- να αποτάξετε άμεσα, κύριε Πρωθυπουργέ, όποιους ενέχονται σε καταστροφικές πυρκαγιές οι οποίες δεν ελέγχθησαν και να εξετάσετε ειδικά αυτά που περιγράφει ο πρώην Αρχηγός της Πυροσβεστικής και κατηγορούμενος για το Μάτι Ματθαιόπουλος ότι γίνονται μεταξύ υψηλόβαθμων στελεχών της Πυροσβεστικής, ανταγωνισμοί τύπου Καμόρας, όπου αφήνονται εκτάσεις να κατακαούν, προκειμένου να αποκεφαλιστεί ο ένας και να προαχθεί ο άλλος. Είναι όλα στην απομαγνητοφώνηση που έχει προσκομίσει ο ηρωικός πραγματογνώμονας για το Μάτι, ο κ. Λιότσιος, ο οποίος εκβιάστηκε για να μην καταθέσει πραγματογνωμοσύνη και δεν λύγισε.

Έκτη πρόταση, να υιοθετήσετε νομοθεσία απόλυτης προστασίας των αναδασωτέων εκτάσεων και να δώσετε ένα τέλος στην ονειδιστική κατάσταση που ξεκίνησε με την απόφαση του 2012 του Συμβουλίου της Επικρατείας με εισηγήτρια τη σημερινή Πρόεδρο της Δημοκρατίας.

Έβδομη πρόταση, να απαγορεύσετε το κυνήγι στις καμένες εκτάσεις, διότι αυτή τη στιγμή είναι κρίσιμο να προστατευθούν τα ζώα και τα πτηνά που έχουν μετατοπιστεί και εκδιωχθεί από το φυσικό τους περιβάλλον.

Όγδοη πρόταση, να γίνει επιτέλους εξεταστική επιτροπή στη Βουλή για τα ζητήματα αυτών των διαχρονικών εγκλημάτων που αποτελούν συγκεκριμένο και συνεχιζόμενο έγκλημα.

Ένατη πρόταση, να στηρίξετε τον κατά προτεραιότητα έλεγχο όλων των εμπλεκομένων δικαστικών λειτουργών που ενέχονται στην ατιμωρησία για προηγούμενες εγκληματικές καταστάσεις συνδεδεμένες με πυρκαγιές.

Και δέκατη πρόταση -θα επανέλθω στη δευτερολογία μου- να προκαλέσετε, κύριε Πρωθυπουργέ, ακρόαση φορέων, όπου να καλέσετε πυρόπληκτους, πυροσβέστες, εποχικούς πυροσβέστες, πληγέντες από όλη την Ελλάδα να καταθέσουν την εμπειρία τους και τις προτάσεις τους.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε την κ. Κωνσταντοπούλου για την ακριβή τήρηση του χρόνου.

Έληξε ο κύκλος των πρωτολογιών, με εξαίρεση τον κ. Παφίλη, ο οποίος έχει ολοκληρώσει και τη δευτερολογία του κατ’ εξαίρεσιν.

Ήρθε η ώρα των δευτερολογιών.

Καλώ στο Βήμα τον κ. Κυριάκο Μητσοτάκη, Πρόεδρο της Κοινοβουλευτικής Ομάδας της Νέας Δημοκρατίας και Πρωθυπουργό για τη δική του ομιλία.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Επιτρέψτε μου να ξεκινήσω παρατηρώντας -κύριε Φάμελλε, ελπίζω να μην το εκλάβετε ως προσωπική μομφή- ότι μέχρι στιγμής μετά το εκλογικό αποτέλεσμα γνωρίζαμε ότι πρακτικά στη Βουλή υπάρχει ένα κόμμα χωρίς Αρχηγό, αλλά σήμερα διαπιστώσαμε ότι υπάρχει και Αρχηγός χωρίς κόμμα.

Νομίζω, κύριε Πρόεδρε, ότι αυτά τα πολύ σοβαρά τα οποία ειπώθηκαν από τον Πρόεδρο των Σπαρτιατών δεν θα πρέπει να περάσουν ασχολίαστα και προφανώς θα υπάρχουν και κοινοβουλευτικές επιπτώσεις για όλα όσα ακούστηκαν. Σταματώ όμως εδώ.

Επανέρχομαι στον πυρήνα της δευτερολογίας μου, ξεκινώντας με μια πιο γενική πολιτική παρατήρηση. Μίλησα πενήντα τρία λεπτά. Απέφυγα τον πειρασμό να κάνω οποιαδήποτε αναφορά σε θέματα που δεν αφορούν την επικαιρότητα και το αντικείμενο της συζήτησης η οποία προκλήθηκε, πιστεύω, με τη σύμφωνη γνώμη όλων των κομμάτων της Βουλής, γιατί θεωρώ ότι με αυτόν τον τρόπο σέβομαι και τιμώ τις διαδικασίες του Κοινοβουλίου. Καταναλώνω, όμως, και όλο τον χρόνο τον οποίον έχω στη διάθεσή μου προκειμένου να μιλήσω για ένα πολύ σημαντικό θέμα το οποίο πιστεύω ότι απασχολεί όλους μας και στο Κοινοβούλιο αλλά και ολόκληρη την ελληνική κοινωνία.

Λυπάμαι γιατί κάποιοι πολιτικοί Αρχηγοί, με πρώτο τον κ. Ανδρουλάκη, επέλεξαν να κάνουν μία γενική πολιτική ομιλία κριτικής προς την Κυβέρνηση αφιερώνοντας πολύ λίγο χρόνο στο πραγματικό αντικείμενο της συζήτησης.

Μην ανησυχείτε, θα έχουμε την ευκαιρία να διασταυρώσουμε τα ξίφη μας εφ’ όλης της ύλης σε πολλές άλλες ευκαιρίες, αλλά ξέρετε όταν το κάνετε αυτό μάλλον ένδεια επιχειρημάτων δείχνετε να έχετε, παρά κάποια άλλη ενδεχομένως ατζέντα, η οποία πάντως δεν εξυπηρετείται με αυτόν τον τρόπο.

Επιτρέψτε μου, λοιπόν, και εμένα μία πολύ σύντομη γενική τοποθέτηση, μιας και είπατε, κύριε Ανδρουλάκη, ότι η κακή μέρα από το πρωί φαίνεται και πόσο άσχημα ξεκίνησε η Κυβέρνηση τη θητεία της και πως λίγο πολύ η χώρα δοκιμάζεται από πολλαπλές κρίσεις, μέσα στις οποίες είναι και τα προβλήματα στην οικονομία και η ακρίβεια.

Θα ήθελα απλά να επισημάνω ότι σήμερα ανακοινώθηκαν τα στοιχεία του πληθωρισμού για τον μήνα Αύγουστο -φαντάζομαι θα το γνωρίζετε- από τη EUROSTAT, αφού θέλουμε να κάνουμε μια συζήτηση η οποία στηρίζεται σε ευρωπαϊκά στοιχεία. Θα επανέλθω στη συνέχεια στο τι λένε τα ευρωπαϊκά στοιχεία για τις πυρκαγιές. Ο ετήσιος πληθωρισμός στη χώρα μας τον Αύγουστο είναι 3,4%, όταν ο μέσος πληθωρισμός στην Ευρώπη είναι πάνω από το 5%. Αυτό δεν σημαίνει ότι δεν υπάρχει ένα επίμονο πρόβλημα ως προς τον πληθωρισμό των τροφίμων το οποίο η Κυβέρνηση έχει αναγνωρίσει πολλές φορές και για το οποίο θα έχουμε την ευκαιρία να μιλήσουμε στη Διεθνή Έκθεση Θεσσαλονίκης.

Πάντως δεν υπάρχει καμμία αμφιβολία, κύριε Ανδρουλάκη, ότι τα στοιχεία δείχνουν ότι για ένα παγκόσμιο πρόβλημα -δεν φαντάζομαι να το αμφισβητεί κανείς αυτό- οι επιδόσεις της ελληνικής οικονομίας είναι συγκριτικά καλύτερες από τον μέσο όρο της Ευρώπης. Αυτό ως προς τα γενικά.

(Ζωηρά χειροκροτήματα από την πτέρυγα της Νέας Δημοκρατίας)

Τώρα το πώς αξιολογείται το πρώτο τρίμηνο της θητείας μας επιτρέψτε μου να το αφήσουμε στην κρίση των πολιτών. Αυτό το οποίο σίγουρα μπορώ να πω είναι ότι με το πρώτο οικονομικό νομοσχέδιο της Κυβέρνησης έχουμε ήδη υλοποιήσει το μισό των προεκλογικών μας δεσμεύσεων για την τετραετία την οποία έχουμε μπροστά μας.

(Ζωηρά χειροκροτήματα από την πτέρυγα της Νέας Δημοκρατίας)

Επανέρχομαι, όμως, στο θέμα της σημερινής ημερήσιας διάταξης που αφορά τις πυρκαγιές.

Ο Πρωθυπουργός του Ηνωμένου Βασιλείου του 19ου αιώνα Ντισραέλι -αν κάνω λάθος, κύριε Πρόεδρε, διορθώστε με γιατί έχετε βαθύτερη ιστορική γνώση από εμένα, ειδικά όταν πρόκειται για τέτοιου είδους αποφθέγματα- είχε πει τη φράση ότι υπάρχουν μεγάλες στατιστικές και ψέματα.

Οι στατιστικές μπορούν να διαβαστούν με πολλούς διαφορετικούς τρόπους και το ίδιο και οι αριθμοί και καλό θα ήταν να μη χρησιμοποιούμε αποσπασματικά στατιστικά στοιχεία, ειδικά όταν πρόκειται για ένα σοβαρό θέμα και θέλουμε να δώσουμε μια συνολική εικόνα τού τι, πραγματικά, συμβαίνει στη χώρα μας σε σχέση με άλλες ευρωπαϊκές χώρες.

Έχω εδώ πέρα τα στατιστικά στοιχεία των ιστορικών πυρκαγιών από το 2006, όπως τουλάχιστον αυτά είναι δημοσιευμένα στην ευρωπαϊκή βάση δεδομένων όπου καταγράφονται καμένα εκτάρια -ένα εκτάριο ίσον δέκα στρέμματα-, καθώς και αριθμός φωτιών. Ο αριθμός των φωτιών ο οποίος παρουσιάζεται εδώ είναι οι μεγάλες φωτιές, οι φωτιές πάνω από τριακόσια εκτάρια, τρεις χιλιάδες στρέμματα. Δηλαδή δεν καταγράφονται στα στοιχεία αυτά όλες οι μικρές φωτιές, οι οποίες ευτυχώς, κύριε Φάμελλε και κύριε Ανδρουλάκη, δεν έφτασαν να γίνουν φωτιές των τριών χιλιάδων στρεμμάτων άρα να κάνουν μια σημαντική περιβαλλοντική ζημιά. Και δεν έγιναν φωτιές των τριών χιλιάδων στρεμμάτων επειδή, όπως σας είπα, παρεμβαίνει η Πυροσβεστική έγκαιρα και σβήνει τις πιο πολλές από αυτές τις φωτιές.

Άμα δείτε, λοιπόν, τα γραφήματα, που θα τα δείξω ενδεικτικά, χωρίς να μπω στη λεπτομέρεια των στοιχείων -αυτά είναι τα γραφήματα για την Πορτογαλία, αυτά είναι τα γραφήματα για την Ισπανία, δείτε απλά τα ύψη από τις μπάρες, χωρίς να μπούμε σε λεπτομερή στοιχεία- θα διαπιστώσετε ακριβώς αυτό το οποίο σας είπα και στην πρωτολογία μου, ότι στα μεσογειακά περιβάλλοντα υπάρχει μια έντονη κυκλικότητα στις πυρκαγιές. Υπήρχε πάντα. Έχει γίνει χειρότερη από την κλιματική κρίση. Τι σημαίνει αυτό; Ότι έχουμε κάποιες καλές χρονιές ως προς τον αριθμό των καταγεγραμμένων καμένων στρεμμάτων -μπορεί να είναι τρεις, τέσσερις, πέντε συνεχόμενες- και κάποιες πολύ κακές χρονιές. Το ίδιο ισχύει για την Πορτογαλία, το ίδιο ισχύει για την Ισπανία, το ίδιο εν μέρει ισχύει για τη Γαλλία -αν και επιτρέψτε μου να σας πω ότι τα νούμερα για τη Γαλλία δεν είναι συγκρίσιμα διότι η Γαλλία έχει μεσογειακά δάση σε ένα πολύ μικρό κομμάτι της συνολικής της επικράτειας-, το ίδιο ισχύει και για την Ελλάδα, το ίδιο εν μέρει ισχύει και για την Κροατία.

Και, πράγματι, η Ελλάδα ιστορικά τα τελευταία δεκαπέντε χρόνια είχε τρεις πολύ κακές χρονιές: το 2007, τη χειρότερη χρονιά ιστορικά με τις μεγάλες πυρκαγιές οι οποίες έκαψαν κυρίως την Ηλεία, το 2021 και το 2023.

Η Πορτογαλία είχε δύο τραγικές χρονιές, το 2016 και το 2017. Συνολικά στην Πορτογαλία - επειδή άκουσα και συγκρίσεις για το μέγεθος των χωρών, νομίζω ότι το είπε ο κ. Βελόπουλος, δεν θυμάμαι ποιος το είπε, «μη συγκρίνετε τη Γαλλία με την Ελλάδα»-, μια χώρα που έχει περίπου το ίδιο μέγεθος με την Ελλάδα, μέσα σε δύο χρονιές κάηκαν 7,5 εκατομμύρια στρέμματα και πέρυσι η Πορτογαλία είχε μια πολύ κακή χρονιά, όπως εμείς πέρυσι είχαμε μια πολύ καλή χρονιά. Το ίδιο έγινε το 2019, το ίδιο έγινε το 2020.

Αυτή είναι η πραγματικότητα των πυρκαγιών και αυτό ακριβώς αποδεικνύει ότι οι καιρικές συνθήκες, οι οποίες από τη φύση τους είναι εναλλασσόμενες, έχουν να παίξουν έναν καθοριστικό ρόλο στο πόσες εκτάσεις καίγονται. Αυτό πρέπει επιτέλους να το δεχτούμε. Αυτό μας λέει η επιστήμη. Αν δεν μπορούμε να μιλήσουμε εδώ πέρα με όρους στοιχειωδώς επιστημονικούς, τότε κάνουμε έναν «διάλογο κωφών». Απλά διαβάζουμε πράγματα τα οποία μας γράφουν, χωρίς να καταλαβαίνουμε καλά καλά τι λέμε και χωρίς να μπορούμε καν να συνεννοηθούμε για τα στοιχειώδη.

Στα μεσογειακά κλίματα είχαμε, έχουμε και θα έχουμε πυρκαγιές. Δυστυχώς, οι πυρκαγιές αυτές -μας το λένε όλοι οι άνθρωποι στο πεδίο- γίνονται πιο δύσκολες στην αντιμετώπισή τους προϊόντος του χρόνου και δεν ξέρουμε πώς θα εξελιχθεί αυτή η κρίση. Μπορεί να έχουμε μια πολύ δύσκολη χρονιά του χρόνου, μπορεί να έχουμε τρία - τέσσερα χρόνια τα οποία πάλι θα είναι καλά από κλιματολογικές συνθήκες. Αυτή, λοιπόν, είναι η πραγματικότητα των αριθμών. Για να μην πετάμε νούμερα δεξιά και αριστερά και να λέμε ότι είμαστε χειρότερα εμείς απ’ ό,τι είναι κάποιοι άλλοι.

Σίγουρα είναι επιβεβλημένο να μπορούμε να συνομιλούμε με τις υπόλοιπες μεσογειακές χώρες και να ανταλλάσσουμε καλές πρακτικές. Πράγματι υπάρχουν χώρες, όπως η Πορτογαλία, που έκαναν μια πολύ σοβαρή δουλειά μετά τις καταστροφικές πυρκαγιές και μάθαμε πράγματα από αυτούς όταν μιλήσαμε μαζί τους, όταν μίλησε ο κ. Στυλιανίδης το 2021 όταν συγκροτούσαμε το Υπουργείο. Πήγαμε και μιλήσαμε εκτενώς στους Πορτογάλους για το πώς μπορούμε να οργανώσουμε εμείς το δικό μας Υπουργείο Πολιτικής Προστασίας. Αυτό όμως δεν τους απέτρεψε από το να έχουν 1 εκατομμύριο καμένα στρέμματα πέρυσι, διότι πολύ απλά είχαν πολύ δύσκολες κλιματολογικές συνθήκες.

Και, βέβαια, να πω και κάτι για τα στρέμματα και την Ελλάδα, διότι θα επαναλάβω ότι αυτά είναι οριζόντια στατιστικά, σωστά στατιστικά στοιχεία, μας δείχνουν μία τάξη μεγέθους, όμως δεν έχουν όλα τα στρέμματα την ίδια αξία, κυρία Κωνσταντοπούλου. Ναι, όταν καίγεται ένα πουρνάρι το οποίο μπορεί να ξαναφυτρώσει από μόνο του σε δύο χρόνια δεν έχει την ίδια αξία με ένα δάσος το οποίο μπορεί να είναι προστατευόμενο και το οποίο εάν καεί μπορεί να μην ξαναγίνει ποτέ. Και αυτό είναι κάτι το οποίο πρέπει να το γνωρίζουμε, διότι αν πιστεύετε εσείς μες στην αφέλειά σας και στον βολονταρισμό σας ότι μπορούμε ως διά μαγείας να προστατέψουμε εβδομήντα εκατομμύρια στρέμματα -γιατί τόση είναι η δασοκάλυψη στην πατρίδα μας- τότε λυπάμαι, αλλά έρχεστε από άλλον πλανήτη .

Επειδή όμως εγώ έρχομαι από τον πλανήτη Γη και από τον πλανήτη του ρεαλισμού οφείλω να επισημάνω ότι κύριο μέλημά μας -και θα έρθω στη συνέχεια στο ποιος υποδεικνύει μια τέτοια λύση- είναι η προτεραιοποίηση συγκεκριμένων δασών ως προς τις διαχειριστικές μελέτες, ως προς τα σχέδια παρέμβασης τα οποία κάνουμε, διότι πολύ απλά ούτε τους πόρους έχουμε ούτε τις δυνατότητες να παρέμβουμε σε όλα τα δάση της ελληνικής επικράτειας.

Επανέρχομαι, λοιπόν, στα στατιστικά. Το 2018 -γιατί αναφερθήκατε στο θέμα αυτό και δεν θα το αφήσω ασχολίαστο-, κύριε Φάμελλε, ήταν μια καλή ή μια κακή χρονιά για τη χώρα μας στατιστικά; Ρωτώ κι όλη την Εθνική Αντιπροσωπεία. Στατιστικά ήταν μια πολύ καλή χρονιά. Χάσαμε μόνο εκατόν είκοσι χιλιάδες στρέμματα. Χάσαμε όμως και εκατόν τέσσερις ανθρώπους. Αυτό δεν αποτυπώνεται σε καμμία στατιστική οριζόντια. Απλά για να έχουμε μία αίσθηση τού πόσο εύκολο είναι να διαστρεβλώσει κανείς τα νούμερα όταν δεν έχει ενδεχομένως δώσει την απαραίτητη έμφαση. Γιατί η ιεράρχηση για την οποία σας μίλησα -ανθρώπινη ζωή, περιουσία, δάσος- νομίζω ότι είναι μια ιεράρχηση την οποία όλοι μας σεβόμαστε. Και δεν θα επανερχόμουν στην φωτιά στο Μάτι αν δεν άκουγα την παρέμβαση της κ. Κωνσταντοπούλου.

Νόμιζα, κυρία Κωνσταντοπούλου -είστε και υπηρέτης της νομικής επιστήμης- ότι σε αυτή τη χώρα υπάρχει το τεκμήριο της αθωότητας. Το γνωρίζετε καλά, φαντάζομαι, έτσι δεν είναι; Και αν δεν κάνω λάθος εκτός από τη δραστηριότητά σας ως Πρόεδρος κόμματος έχετε και επαγγελματική δραστηριότητα ως δικηγόρος. Καλό είναι να μη συγχέετε αυτά τα δύο και καλό είναι όταν αναφέρεστε σε ανθρώπους, αξιωματικούς της Πυροσβεστικής οι οποίοι σήμερα μπορεί, πράγματι, να είναι κατηγορούμενοι σε μια δίκη η οποία κακώς, θα έλεγα εγώ, δεν έχει ακόμα ολοκληρωθεί, να είστε πολύ πιο προσεκτική. Διότι αυτοί οι αξιωματικοί στους οποίους αναφέρεστε σήμερα μπορεί να είναι στην Δαδιά και να πολεμάνε τη φωτιά μες στο δάσος…

(Χειροκροτήματα από την πτέρυγα της Νέας Δημοκρατίας)

…και να ακούν εσάς να κουνάτε το δάχτυλο, να θέλετε να τους βάλετε φυλακή και μετά να κόπτεστε για την Πυροσβεστική και να λέτε να στηρίξουμε αυτούς τους ανθρώπους. Σκεφτήκατε ποτέ αν ανά πάσα στιγμή επικρέμαται η δαμόκλειος σπάθη κάποιου αυτόκλητου εισαγγελέα που θα πρέπει να τους οδηγήσει στο δικαστήριο με τι ψυχολογία θα πάνε αυτοί οι άνθρωποι την επόμενη μέρα να σβήσουν μια φωτιά; Εάν ο κάθε αξιωματικός καταδικαστεί από το δικαστήριο, η δικαιοσύνη θα έχει κάνει τη δουλειά της και όλοι θα τη σεβαστούμε. Μέχρι τότε όμως υπάρχει τεκμήριο αθωότητας και υπάρχει και αξιολόγηση και από τους πολιτικούς προϊσταμένους για τη δουλειά την οποία κάνουν κάποιοι άνθρωποι και είναι πολύ άδικο και πολύ ανέντιμο την ώρα που αυτοί οι άνθρωποι παλεύουν σήμερα μες στη φωτιά να έρχεστε με αυτόν τον τρόπο να «δολοφονείτε χαρακτήρες» με τρόπο ο οποίος παραπέμπει σε άλλη ιδιότητα και όχι πάντως στην ιδιότητα του πολιτικού Αρχηγού. Αυτά για να αποκαταστήσουμε λίγο την τάξη.

Και μιας και αναφερθήκατε και στην περιβόητη φωτιά στο Μάτι, την ξέρετε καλά την υπόθεση αυτή, του συντονιστή και του ελικοπτέρου που πέταξε, έτσι δεν είναι; Την ξέρετε καλά. Είπατε ότι έφυγε ο συντονιστής, ήταν στο ελικόπτερο και έφυγε, έτσι δεν είναι; Έφυγε μήπως γιατί είχαν μείνει καύσιμα για δεκαπέντε λεπτά στο ελικόπτερο και έπρεπε να πάει να προσγειωθεί για να μην πέσει; Θα τους βάλουμε φυλακή αυτούς τους ανθρώπους γι’ αυτόν τον λόγο; Δεν ξέρω αν είναι έτσι, αυτή είναι η πληροφόρηση την οποία έχω εγώ, αλλά δεν είναι και δικιά μου δουλειά, ούτε και το να μπαίνω στη λεπτομέρεια της υπόθεσης. Αναγκάζομαι να το κάνω γιατί μεταφέρατε εδώ στο Κοινοβούλιο μια υπόθεση την οποία μπορεί τελικά να αξιολογήσει μόνο η δικαιοσύνη και μέχρι που να την αξιολογήσει η δικαιοσύνη αυτοί οι αξιωματικοί κάνουν τη δουλειά τους με τον καλύτερο δυνατό τρόπο.

Βάζω, λοιπόν, τίτλους τέλους σε αυτό.

(Χειροκροτήματα από την πτέρυγα της Νέας Δημοκρατίας)

Και επανέρχομαι στην παρεξήγηση των στατιστικών στοιχείων, γιατί αναφέρθηκε ο κ. Ανδρουλάκης. Αναφέρω κάποια παραδείγματα μόνο για να σας δείξω πώς επιλεκτικά στοιχεία μπορούν να δώσουν μια τελείως στρεβλή εικόνα για το τι, πραγματικά, συμβαίνει. Είπατε, κύριε Ανδρουλάκη, ότι στην Πάρνηθα φέτος κάηκαν περισσότερα στρέμματα από το 2007, έτσι δεν είναι; Το είπατε. Και είπατε μάλιστα και ότι κάηκαν και εκτάσεις που είχαν αναδασωθεί το 2007. Ανακριβές, δεν κάηκαν. Δεν ξέρω αν έχετε πάει ποτέ στην Πάρνηθα, αν έχετε επισκεφθεί τα μέρη αυτά.

Όμως η φωτιά του 2007, κύριε Ανδρουλάκη, είχε μια μεγάλη ιδιαιτερότητα. Σας το είπα και στην πρωτολογία μου, αλλά ξέρετε είναι πάρα πολύ ενοχλητικό. Έρχεστε εδώ πέρα και διαβάζετε μια ομιλία, δεν ακούτε τίποτα από ό,τι λέει ο ομιλητής, κάποιος σας έχει γράψει μια ομιλία, εσείς έρχεστε και τα διαβάζετε και δεν έχετε κάνει τη στοιχειώδη δυνατότητα να προσαρμοστείτε σε αυτά τα οποία έχετε ακούσει.

Σας το ξαναλέω, λοιπόν, να το ακούσετε και να το καταλάβετε καλά: Η φωτιά στην Πάρνηθα το 2007 ήταν καταστροφική όχι για τον αριθμό των στρεμμάτων που έκαψε, αλλά γιατί πολύ απλά έφτασε στο ελατοδάσος της Πάρνηθας και έκαψε το μισό και όσες προσπάθειες κι αν έγιναν στη συνέχεια από τις δασικές υπηρεσίες για να αναδασωθεί αυτό το δάσος απέτυχαν όλες οικτρά. Χάσαμε, λοιπόν, το μισό ελατοδάσος της Πάρνηθας, ενδεχομένως για πάντα.

Αντίθετα, στο κομμάτι της φωτιάς που έκαψε πεύκα, τα πεύκα αναγεννήθηκαν πλήρως και ήδη σήμερα υπάρχει ένα ζωντανό και ενεργό δάσος στη θέση της φωτιάς, όπως θα υπάρχει σε όλα τα πευκοδάση τα οποία καίγονται, συμπεριλαμβανομένης και της Δαδιάς, υπό την προϋπόθεση ότι θα κάνουμε καλά τη δουλειά μας να προστατεύσουμε τα εδάφη, να φροντίσουμε να μην υπάρχει βόσκηση -για το κυνήγι δεν έχω άποψη, θα μας πουν οι επιστήμονες τι πρέπει να γίνει. Λοιπόν, υπό αυτές τις προϋποθέσεις τα δάση αυτά θα ξαναγεννηθούν.

Άρα έρχεστε και λέτε ότι κάηκαν περισσότερα στρέμματα, παραγνωρίζοντας την ουσία του θέματος, που είναι αυτή ακριβώς που σας είπα. Άρα θα παρακαλούσα, επειδή, ξέρετε, όλα αυτά τα θέματα δεν είναι θέματα σε επίπεδο ατάκας, γιατί αυτά τα οποία άκουσα ήταν ωραίοι τίτλοι, ήταν κουβέντες από ανθρώπους οι οποίοι δεν έχουν περάσει κατ’ ανάγκην από τη διαχειριστική δοκιμασία του τι σημαίνει να εφαρμόζεις ένα διαχειριστικό σχέδιο, πόσο δύσκολο είναι να έρθεις να μπεις μέσα σε ένα δάσος και να κάνεις μια παρέμβαση.

Άκουσα πράγματα, ότι ανοίγουμε -δεν ξέρω αν το είπε και ο κ. Φάμελλος- στις παρεμβάσεις που κάνουμε, λέει, κινούμαστε κοντά στους δρόμους. Ναι, βεβαίως, κινούμαστε κοντά στους δρόμους, γιατί ο σκοπός είναι να μετατρέψουμε τον δρόμο -αυτά μας τα υποδεικνύουν οι ειδικοί- σε μια μεγαλύτερη ζώνη αντιπυρική, να καθαρίσουμε τους δασικούς δρόμους και όπου χρειάζεται να ανοίξουμε καινούργιες αντιπυρικές ζώνες. Αυτά δεν τα κάνουμε από μόνοι μας, δεν είναι του κεφαλιού μας αυτά τα πράγματα και η αξιοποίηση των πόρων γίνεται πάντα κατόπιν συγκεκριμένων μελετών των δασικών υπηρεσιών και τον πρώτο λόγο πάντα έχουν οι τοπικοί δασάρχες που ξέρουνε πάρα πολύ καλά τα δάση. Αυτά, λοιπόν, για να ξεκαθαρίσουμε ορισμένα ζητήματα ως προς τις στατιστικές και την επιλεκτική χρήση τους.

Υπάρχει εδώ μια αντίφαση, ξέρετε. Άκουσα από όλους «Καίγεται δεκατρείς μέρες ο Έβρος». Πράγματι, καίγεται δεκατρείς μέρες ο Έβρος και υπάρχουν τεράστιες δυσκολίες να σβήσουμε αυτή τη φωτιά, όχι μόνο εμείς. Έχουμε έξι χώρες οι οποίες επιχειρούν στον Έβρο σήμερα και εναέρια μέσα τα οποία έχουμε πάρει από άλλες τέσσερις χώρες. Γιατί δεν σβήνει, λοιπόν, αυτή η φωτιά; Θέλω να ρωτήσω ευθέως και να τοποθετηθείτε, μην κρύβεστε πίσω τα λόγια σας: Γίνεται κάτι λάθος; Γίνονται λάθη; Διότι αν γίνονται λάθη και δεν σβήνει η φωτιά, να μας πείτε, ναι ή όχι; Γιατί δεν σβήνει η φωτιά δεκατρείς μέρες;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Είστε Πρωθυπουργός και ρωτάτε εμάς;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ρωτώ εγώ! Μη μου υψώνετε εμένα τη φωνή! Να απαντήσετε μετά. Εάν γίνονται λάθη, να έρθετε να το πείτε. Αλλά τα λάθη βαραίνουν, ξέρετε, την Πυροσβεστική. Δεν μπορεί ταυτόχρονα να έρχεστε να χειροκροτείτε τους πυροσβέστες- και καλά κάνετε, και εγώ εμπιστεύομαι τους πυροσβέστες και τους αξιωματικούς- και να λέτε «Μα καίει η φωτιά δεκατρείς μέρες».

Η φωτιά καίει δεκατρείς μέρες διότι, δυστυχώς, έγινε μια μέγα φωτιά, η οποία πολύ δύσκολα αυτή τη στιγμή και με πάρα πολύ μεγάλη προσπάθεια θα σβήσει. Και αν έπρεπε και αν πιστεύετε ότι μπορούσε να γίνει κάτι διαφορετικό στη διαχείριση της πυρκαγιάς να έρθετε να το πείτε, ότι την τρίτη μέρα, την τέταρτη μέρα έπρεπε να γίνει αυτό και όχι άλλο. Κι αν έρθετε να τα πείτε όλα αυτά, εδώ πέρα είμαστε, βεβαίως να γίνει και η σχετική έρευνα και να αναληφθούν οι σχετικές ευθύνες.

Και επειδή μιλήσατε, κύριε Φάμελλε, για «ανεπίστρεπτη», αν δεν κάνω λάθος ζημιά…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Αναντίστρεπτη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναντίστρεπτη ζημιά, λοιπόν. Αναντίστρεπτη ζημιά είναι μόνο μία, η απώλεια της ανθρώπινης ζωής. Αυτή είναι η μόνη ζημιά, την οποία δεν μπορούμε να επανορθώσουμε.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Γιατί χειροκροτάτε; Για τα θύματα;

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Μη διερωτάσθε. Δικαίωμά τους.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όσοι βρέθηκαν μέσα στη Δαδιά -και είναι τραγικό αυτό το οποίο έγινε- δεν έπρεπε ποτέ να βρίσκονται εκεί. Βεβαίως, δεν έπρεπε ποτέ να βρίσκονται εκεί, σε ένα δάσος, με το «112» να έχει εκπέμψει σε δύο γλώσσες, στα ελληνικά και στα αγγλικά, και με εντολές εκκένωσης προς όλους.

Ίσως θα πρέπει να αναρωτηθούμε κάτι άλλο, μιας και αναφέρεστε σε αυτό το ζήτημα. Ποιοι τους πήγαν εκεί και ποιες είναι όλες αυτές οι μη κυβερνητικές οργανώσεις, οι οποίες ξαφνικά έχουν εικόνα; Και μήπως είναι τελικά συνυπεύθυνοι, που οδηγούν τους ανθρώπους σε καταστάσεις τέτοιες, ώστε να εγκλωβίζονται μέσα σε ένα δάσος και να μην μπορούν να εκκενωθούν τελικά και να χάνεται έτσι, με αυτόν τον τρόπο η ζωή τους; Και ναι είναι, πραγματικά, τραγικό αυτό το οποίο έγινε.

Αλλά, ξέρετε, δεν θα προσλάβουμε μόνο δασοφύλακες, κύριε Φάμελλε, θα προσλάβουμε και συνοριοφύλακες! Διότι όσο κι αν σας ενοχλεί, η φύλαξη των συνόρων στον Έβρο και η καλύτερη δυνατότητα αντιμετώπισης της μετανάστευσης με ισχυρή αποτροπή, για αυτή την Κυβέρνηση αποτελεί προτεραιότητα.

(Χειροκροτήματα από την πτέρυγα της Νέας Δημοκρατίας)

Από εκεί και πέρα, αναφερθήκατε σε κάτι, κύριε Φάμελλε, το οποίο μου έκανε πολλή εντύπωση. Είπατε, κύριε Φάμελλε, αν δεν κάνω λάθος, ότι πρέπει να απαγορεύουμε μετά από μια φωτιά οποιαδήποτε, από ό,τι κατάλαβα, επενδυτική δραστηριότητα κατηγοριοποίησης -χρησιμοποιήσατε μια κατηγοριοποίηση- για τις καμένες περιοχές, εννοώντας από ό,τι κατάλαβα ότι δεν πρέπει να κατασκευάζεται κανένα έργο ανανεώσιμων πηγών, να μη γίνεται απολύτως τίποτα μέσα σε καμένες περιοχές.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Θα πω μετά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εξηγήστε το. Διότι αν εννοείτε αυτό το οποίο το εννοούν κάποιοι -μπορεί να μην εννοείτε αυτό, αλλά καλό θα ήταν να το αποσαφηνίσετε- θα πρέπει να εξηγήσουμε ορισμένα πράγματα. Διότι εδώ πέρα υπάρχουν, δυστυχώς, κόμματα τα οποία διακινούν απίστευτες θεωρίες συνωμοσίας χωρίς να παίρνουν καμμία απάντηση. Λοιπόν να το εξηγήσουμε μια και καλή: Ανεμογεννήτριες επιτρέπονται μέσα στα δάση υπό προϋποθέσεις.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Καμμία προϋπόθεση!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επιτρέπονται μέσα στα δάση υπό προϋποθέσεις. Εάν έρθετε, κύριε Βελόπουλε, να μας πείτε ότι όταν καίγεται ένα δάσος δεν επιτρέπονται ανεμογεννήτριες εκεί που επιτρέπονταν όταν υπήρχε το δάσος, άρα δεν υπάρχει κανείς λόγος να κάψεις το δάσος, καταλήγει κανείς στο προφανές συμπέρασμα ότι αυτός ο οποίος δεν θέλει ανεμογεννήτριες θα καίει τα δάση για να μην μπαίνουν ανεμογεννήτριες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Πώς ανεβαίνουν πάνω οι ανεμογεννήτριες;

**ΠΡΟΕΔΡΟΣ (Κωνσταντίνος Τασούλας):** Παρακαλώ! Θα έχετε τον λόγο μετά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι ντροπή να τα λέτε αυτά και να μη γνωρίζετε καν τη νομολογία του Συμβουλίου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Σας έχω ρωτήσει πέντε φορές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να προσέχετε λίγο το λεξιλόγιό σας.

**ΠΡΟΕΔΡΟΣ (Κωνσταντίνος Τασούλας):** Δεν έχετε τον λόγο, κύριε Βελόπουλε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να προσέχετε λίγο. Είστε κι εσείς και τα άλλα κομματίδια της αντίστοιχης ιδεολογικής προσέγγισης διακινητές των πιο θλιβερών fake news και των πιο θλιβερών θεωριών συκοφαντίας και συνωμοσίας! Αρκετά πια! Έρχεστε εδώ πέρα και μας κουνάτε το δάχτυλο! Λέτε ό,τι σαχλαμάρα μπορεί να φανταστεί κανείς με το αζημίωτο και όταν σας απαντάμε εκνευρίζεστε κιόλας! Ε, νισάφι πια! Δεν θα είστε στο απυρόβλητο άλλο!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Μας είπατε το εξής αμίμητο, ακούστε! Έσβησε, λέει, η φωτιά στην Πάρνηθα όταν ρίξαμε επιβραδυντικό. Ποιος σας λέει αυτές τις σαχλαμάρες, για τον θεό! Ποιος σας λέει αυτές τις σαχλαμάρες;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Γιατί δεν είναι έτσι; Οι πυροσβέστες!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λοιπόν, ποια αεροπλάνα μπορούν να χρησιμοποιούν το επιβραδυντικό;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Έλειπε ο Πρωθυπουργός!

**ΠΡΟΕΔΡΟΣ (Κωνσταντίνος Τασούλας):** Μη διακόπτετε, κύριε Βελόπουλε! Εσείς ενοχλείστε όταν σας διακόπτουν, ακόμη και με καλή διάθεση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ακούω κι όταν λείπω. Να το εξηγήσουμε, λοιπόν, για να αντιληφθείτε το μέγεθος της σαχλαμάρας που ακούγεται συχνά σε αυτή την Αίθουσα. Επιβραδυντικό δεν χρησιμοποιούν τα Καναντέρ, δεν χρησιμοποιούν τα ελικόπτερα, γιατί όλα αυτά κάνουν υδροληψία από τη θάλασσα.

Επιβραδυντικό χρησιμοποιούν μόνο τα PZT, εκείνα τα οποία μπορούν να προσγειώνονται σε αεροδρόμιο με πολύ μικρές δυνατότητες. Το χρησιμοποιούμε ελάχιστα. Πράγματι το χρησιμοποιούμε ελάχιστα και έχει μια ελάχιστη συνεισφορά στην κατάσβεση της πυρκαγιάς. Δεν μπορεί να λέτε τέτοια πράγματα στην Βουλή και να υπάρχουν και άνθρωποι που τα πιστεύουν!

(Χειροκροτήματα από την πτέρυγα της Νέας Δημοκρατίας)

Αλλά προφανώς δεν φταίνε αυτοί που τα πιστεύουν, πρωτίστως φταίνε αυτοί που τα λένε.

Έρχομαι, λοιπόν, τώρα σε μια γενικότερη κριτική η οποία μας ασκήθηκε για την οργάνωση του Υπουργείου. Εγώ είμαι πολύ περήφανος γι’ αυτό το Υπουργείο και για τη δουλειά που έκανε ο Χρήστος Στυλιανίδης ως πρώτος Υπουργός και για τη συνέχεια και για την ηγεσία του Υπουργείου, όπως έχει διαμορφωθεί σήμερα. Και άκουσα και τον κ. Ανδρουλάκη να λέει ότι δεν έχουμε πάρει τεχνική βοήθεια, ότι έχουμε πολλές φωτιές και μπορούμε να πάρουμε τεχνική βοήθεια από την Ευρώπη και δεν την έχουμε πάρει. Έτσι δεν είπατε, κύριε Ανδρουλάκη;

Να σας σας ενημερώσω, λοιπόν, ότι το Υπουργείο αυτό οργανώθηκε με τεχνική βοήθεια την οποία πήραμε από την Ευρωπαϊκή Ένωση και συγκεκριμένα από τη Γαλλία κατόπιν πολύ συστηματικών διαπραγματεύσεων που έκανε ο τέως Υπουργός. Και, πράγματι, έχουμε προσπαθήσει να οργανώσουμε ένα Υπουργείο το οποίο δεν λέω ότι είναι το άριστο, το τέλειο, αλλά ανταποκρίνεται πιστεύω ικανοποιητικά και θα γινόμαστε συνέχεια καλύτεροι στις ανάγκες να έχουμε έναν οριζόντιο φορέα στον οποίο να υπάγεται η πολιτική προστασία αλλά –επαναλαμβάνω- και η αποκατάσταση.

Διότι φυσικές καταστροφές όλων των ειδών είχαμε, έχουμε και θα έχουμε. Και η χώρα στο παρελθόν πρακτικά μηχανισμό αποκατάστασης και κάλυψης των αναγκών των φυσικών καταστροφών δεν είχε. Ξεκίνησε με τον ΙΑΝΟ. Έχουμε δώσει σχεδόν ένα δισεκατομμύριο ευρώ με πολύ μεγαλύτερη ταχύτητα απ’ ότι στο παρελθόν και αυτή είναι η υποχρέωσή μας. Δεν το λέω γιατί είμαι κατ’ ανάγκην περήφανος γι’ αυτό. Αλλά κάνω την αντιδιαστολή μεταξύ αυτού που δεν υπήρξε στο παρελθόν και αυτού που υπάρχει σήμερα.

Κατά συνέπεια αυτό το Υπουργείο έχει αυτά τα συγκεκριμένα χαρακτηριστικά και θα επιμείνουμε εμείς στην ανάγκη να υπάρχει πολιτικός προϊστάμενος. Αν πιστεύετε ότι θα εκχωρήσουμε την ηγεσία ενός πολιτικού Υπουργείου σε κάποιον τεχνοκράτη, δεν αντιλαμβάνεστε σωστά τον τρόπο με τον οποίο εμείς αντιλαμβανόμαστε την πολιτική ευθύνη. Διότι αυτό κατάλαβα ότι λέει ο ΣΥΡΙΖΑ μέσα από την πρότασή του, να έχουμε κάποιον φορέα -που δεν καταλαβαίνω ποιος είναι, αν δεν είναι ένα Υπουργείο, δεν καταλαβαίνω τι ακριβώς θα κάνει, αν δεν κάνει αυτά που κάνει το Υπουργείο- ένας υπερκομματικός φορέας, ο οποίος θα κινείται θα κινείται σε κάποια σφαίρα την οποία εγώ τουλάχιστον δεν μπορώ να αντιληφθώ πώς θα συνεργάζεται με την υπόλοιπη δημόσια διοίκηση.

Και κάτι τελευταίο επειδή άκουσα κάποια θέματα, κύριε Φάμελλε, για τους φορείς προστατευόμενων περιοχών ότι τους καταργήσαμε όλους. Ναι, πράγματι, συγχωνεύτηκαν σε μία μονάδα γιατί οι φορείς προστατευόμενων περιοχών επί δικών σας ημερών ήταν φορείς που είχαν διοικητικά συμβούλια και πολλοί δεν είχαν καν εργαζόμενους. Ήταν βολικοί για να βάζετε κάποιους κολλητούς δικούς σας ή ενδεχομένως να βάζαμε και εμείς δικούς μας όταν υπήρχαν επί άλλων ημερών. Πλην όμως δεν έκαναν απολύτως τίποτα. Και όσοι εργαζόμενοι δούλευαν στους φορείς -το γνωρίζετε πολύ καλά- εξακολουθούν και σήμερα να παρέχουν τις υπηρεσίες τους στον ενιαίο ΟΦΥΠΕΚΑ. Οπότε τα λέω αυτά για να μη δημιουργούμε εντυπώσεις που δεν ανταποκρίνονται στην πραγματικότητα.

Κλείνω, κύριε Πρόεδρε, γιατί δεν θέλω να κάνω κατάχρηση του χρόνου, αφού κάνω μία επισήμανση και μια έκκληση ότι από δω και στο εξής -και θα έδινα εγώ πρώτος το παράδειγμα- θα πρέπει να κάνουμε μια προσπάθεια να συμπτύξουμε τους χρόνους αυτών των συζητήσεων όλοι, έτσι ώστε να μπορούμε να τις διαχειριζόμαστε εντός ενός διαστήματος που δεν θα καλύπτει κατ’ ανάγκη μία ολόκληρη μέρα.

Είμαι έτοιμος εγώ πρώτος να δώσω το παράδειγμα.

**ΠΡΟΕΔΡΟΣ (Κωνσταντίνος Τασούλας):** Και σύμπτυξη και τήρηση βέβαια.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προσπαθούμε. Γι’ αυτό θα χρησιμοποιήσω μόνο δύο λεπτά από τον χρόνο που μου απομένει.

**ΠΡΟΕΔΡΟΣ (Κωνσταντίνος Τασούλας):** Συμφωνώ απολύτως με αυτή την έκκληση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εγώ άκουσα ιδέες. Δεν άκουσα τεκμηριωμένο σχέδιο για το πώς μπορούμε να γίνουμε καλύτεροι. Αλλά θα ήθελα να κάνω μία αναφορά σε μια επιστολή την οποία έλαβα από τη WWF, με την οποία έχουμε μια στενή συνεργασία. Δεν συμφωνούμε κατ’ ανάγκη σε όλα. Αλλά είναι μια περιβαλλοντική οργάνωση την οποία σέβομαι και η οποία έχει κάνει και πολλή δουλειά στη Δαδιά και έχει και πολύ καλή εικόνα του, πραγματικά, τι συμβαίνει σήμερα στη Δαδιά. Θέτει μια σειρά από προτεραιότητες για την ενίσχυση της ανθεκτικότητας της ελληνικής φύσης, των οικισμών από τις δασικές πυρκαγιές.

Συμφωνώ σε πολύ μεγάλο βαθμό με τις προτάσεις αυτές και αποτελούν, ουσιαστικά, και τον μπούσουλα του σχεδίου μας. Είδατε; Μπορεί κανείς σε τρεις σελίδες να βάλει ένα συνεκτικό σχέδιο. Μακάρι να άκουγα τέτοιες προτάσεις και από τα υπόλοιπα κόμματα.

Και θέλω να τονίσω ιδιαίτερα -θα την καταθέσω στα Πρακτικά για να τη μελετήσουν και οι συνάδελφοι- το τελευταίο σημείο το οποίο θίγει η WWF, που δεν είναι άλλο από την ενίσχυση της κοινωνικής συμμετοχής και ενεργοποίησης της κοινωνίας σε τοπικό επίπεδο.

(Στο σημείο αυτό ο Πρόεδρος της Κυβέρνησης, κ. Κυριάκος Μητσοτάκης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν πιστεύουμε ότι μπορούμε να αντιμετωπίσουμε αυτό το πρόβλημα χωρίς μια πανστρατιά σε όλα τα επίπεδα, είμαστε γελασμένοι. Χρειαζόμαστε τη συνεργασία και την οργάνωση προφανώς όλων. Χρειαζόμαστε και περισσότερους εθελοντές. Ναι, χρειαζόμαστε εθελοντές και αυτή η ιδέα ότι θα μονιμοποιήσουμε τους εποχικούς δασοπυροσβέστες όταν δεν τους χρειαζόμαστε το χειμώνα αλλά τους χρειαζόμαστε το καλοκαίρι, αντιβαίνει σε κάθε έννοια λογικής κατανομής ανθρώπινων πόρων.

Αλλά χρειαζόμαστε περισσότερους εθελοντές. Υπάρχουν χώρες που έχουν εκατομμύρια εθελοντές για να αντιμετωπίζουν τέτοιες προκλήσεις. Και, βέβαια, οι εθελοντές πρέπει να εκπαιδεύονται, πρέπει να πιστοποιούνται, πρέπει να συνεργάζονται. Έχουμε φτάσει από τις δυόμισι στις πέντε χιλιάδες. Ο αριθμός είναι ακόμα μικρός.

Κάνω, λοιπόν, μια έκκληση και αυτή δεν είναι μια έκκληση για τον επόμενο χρόνο. Ενδεχομένως να είναι μια έκκληση για την επόμενη γενιά που απαιτεί πολύ μεγαλύτερη ενεργοποίηση της κοινωνίας των πολιτών σε ζητήματα τα οποία αφορούν την πολιτική προστασία, αύριο τις πρώτες βοήθειες. Είχαμε ένα τραγικό περιστατικό με ένα παιδάκι το οποίο πνίγηκε στην Τήνο. Διδάσκουμε πια στα παιδιά μας, στα σχολεία έχουμε αρχίσει τέτοια προγράμματα, για βασικές πρώτες βοήθειες, για τις βασικές λαβές που μπορεί κανείς να αποφράξει την αναπνευστική αρτηρία για να γλιτώσει έναν τέτοιο θάνατο. Τέτοιες όμως δράσεις πια πρέπει να γίνουν μέρος της καθημερινότητάς μας.

Δεν είναι υπόθεση των άλλων, να υπάρχουν κάποιοι άλλοι οι οποίοι θα σβήνουν τις φωτιές και εμείς θα είμαστε σε ένα ανέμελο καλοκαίρι να λέμε ότι αυτό το θέμα δεν μας αφορά. Αφορά όλους μας.

Επίσης, ένα μεγάλο ευχαριστώ σε όλους τους εθελοντές που έχουν κινητοποιηθεί. Τους ακούμε πάντα πολύ προσεκτικά. Και όταν μας χτυπούν το καμπανάκι και μας κάνουν υποδείξεις, συχνά έχουν δίκιο διότι δεν είναι σχολιαστές του καναπέ. Έχουν μπει στις φωτιές, έχουν άποψη για τις φωτιές και αυτωνών τη γνώμη, ναι, θα την ακούσω με πολύ μεγάλη προσοχή!

(Όρθιοι όλοι οι Βουλευτές της Νέας Δημοκρατία χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κύριο Πρωθυπουργό.

Ήθελα να πω με τη σειρά μου κάτι που έχει σχέση με την ανάγκη της αλήθειας γύρω από ένα τόσο στενάχωρο και τόσο βαρύ θέμα όπως είναι οι δασικές πυρκαγιές. Είπε ο Πρωθυπουργός ότι δεν χρειάζεται να κάψεις ένα δάσος για να κάνεις ανεμογεννήτριες. Αυτό το είπαν χθες και θα σας μοιράσω τα Πρακτικά γιατί η αλήθεια δεν ανήκει στην Κυβέρνηση ούτε σε κόμματα. Η αλήθεια πρέπει να εκπέμπεται από τη Βουλή ιδίως για τέτοια θέματα, όπως είναι οι δασικές πυρκαγιές.

Ακούστε. Χθες είχαμε ακρόαση ανώτατων δικαστών υποψηφίων αντιπροέδρων του Συμβουλίου Επικρατείας. Μέλη του Ε΄ Τμήματος του Συμβουλίου Επικρατείας, που φημίζεται για την προστασία του περιβάλλοντος, μας είπαν ότι οι απόψεις ότι πρέπει να καεί ένα δάσος για να μπουν ανεμογεννήτριες -και χρησιμοποίησαν αυτή τη φράση που θα σας πω τώρα- είναι «ό,τι να΄ναι». Ανεμογεννήτριες υπό προϋποθέσεις μπαίνουν και σε δάσος. Και η σύνδεση της φωτιάς με την τοποθέτηση ανεμογεννητριών είναι μέγα ψεύδος. Και πριν τον Πρωθυπουργό το είπαν ανώτατοι δικαστές του Ε΄ Τμήματος του Συμβουλίου Επικρατείας. Θα σας μοιράσω τα Πρακτικά για να βοηθήσω τη Βουλή να εκπέμπει την αλήθεια στον ελληνικό λαό για ένα τόσο βαρύ και στενάχωρο θέμα όπως είναι οι πυρκαγιές!

(Χειροκροτήματα από την πτέρυγα της Νέας Δημοκρατίας)

Δεν παύει να είναι στενάχωρο επειδή υπάρχει αυτή η αλήθεια. Αλλά μην προσθέτουμε στο στενάχωρο θέμα και αυτή την υπερβολή, αυτό το ψέμα.

Και ήθελα να χαλαρώσω την ατμόσφαιρα λίγο πριν καλέσω τον κ. Φάμελλο. Ευχαριστώ, κύριε Πρωθυπουργέ, που με βάλατε στον μπελά να έχω ιστορικές γνώσεις. Πράγματι η φράση για τη στατιστική που είπατε που είναι διάσημη, είναι μια φράση για την οποία ερίζουν αρκετοί για την πατρότητα της και ο Ντισραέλι και ο Μαρκ Τουέιν. Εγώ την άκουσα πρώτη φορά από τον αείμνηστο Αθανάσιο Κανελλόπουλο. Το πιο πιθανό για να λύσω το μυστήριο είναι ότι την είπε ο Μαρκ Τουέιν, αλλά του την είχε πει ο Ντισραέλι προηγουμένως!

(Χειροκροτήματα)

Οπότε έχοντας κάπως καλύψει και αυτό το θέμα, καλώ στο Βήμα τον κ. Φάμελλο, Πρόεδρο της Κοινοβουλευτικής Ομάδας του ΣΥΡΙΖΑ και Αρχηγό της Αξιωματικής Αντιπολίτευσης για τη δική του ομιλία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Πρωθυπουργέ, κύριε Υπουργέ, κύριε Μητσοτάκη, γνωρίζετε πιστεύω τόσο καλά όσο και εγώ ίσως και καλύτερα τον κοινοβουλευτικό κανόνα και γνωρίζετε την κοινοβουλευτική τάξη.

Γνωρίζετε, λοιπόν, ότι η Αξιωματική Αντιπολίτευση εκπροσωπείται πλήρως και θεσμικώς. Οποιαδήποτε σκέψη σας να αποφύγετε την απολογία και την ευθύνη με διάφορα τέτοια τερτίπια, ξέρετε, δεν πιάνει, γιατί πέρα από τον κοινοβουλευτικό κανόνα, πρέπει να απολογηθείτε και στην κοινωνία. Και δεν έχουμε ακούσει ακόμα ούτε λογοδοσία ούτε απόδοση ευθυνών στη σημερινή συζήτηση, ό,τι παιχνίδια και να κάνετε με διάφορα λογοπαίγνια.

Όμως, παρ’ ότι προσπαθείτε να παρουσιάσετε τη σημερινή συζήτηση ως δική σας πρωτοβουλία, εμείς ανταποκριθήκαμε γιατί θέλαμε να υπάρχει αποτέλεσμα. Και για να υπάρχει αποτέλεσμα, καταθέσαμε και προτάσεις για θεσμικές αλλαγές. Δεν ακούσαμε ούτε μία κουβέντα για θεσμικές αλλαγές. Έχετε πάει πιο πίσω από τις τοποθετήσεις σας του 2021. Τότε ανοίξατε κάποια ζητήματα, τα οποία δεν τα υλοποιήσατε, βέβαια. Καμμία μεταρρυθμιστική πρόταση.

Αναρωτιέμαι, αυτός ο εκσυγχρονισμός των προγραμματικών δηλώσεων πού χάθηκε; Στέρεψε; Αυτό ήταν; Δεν υπάρχει καμμία έμπνευση, ούτε καν για ένα επικοινωνιακό παιχνίδι;

Όμως, όσο κρύβεστε πίσω από δικαιολογίες, για την κοινωνία τα πράγματα θα πηγαίνουν το κακό στο χειρότερο και για την οικονομία. Αυτό το κλίμα ανασφάλειας, ξέρετε, στην κοινωνία δεν οφείλεται μόνο στα θέματα της τυπικής πολιτικής ασφάλειας. Δεν οφείλεται, δηλαδή, μόνο σε περιστατικά όπως στην τραγωδία των Τεμπών, όπως στο τραγικό ατύχημα της Πύλου, όπως στην εγκληματική ενέργεια στη Νέα Φιλαδέλφεια, όπως στα προβλήματα των πυρκαγιών. Δεν οφείλεται μόνο σε αυτό. Οφείλεται και σε μία άλλη πολιτική που ασκείτε για τα ζητήματα της οικονομικής πολιτικής, τα οποία, ταυτόχρονα με το έλλειμμα ασφάλειας, φτωχοποιούν την κοινωνία και δημιουργούν και άλλα ζητήματα κοινωνικής συνοχής και άρα και δημοκρατίας.

Διαβάζω σε ένα δημοσίευμα σήμερα για την έκρηξη ακρίβειας: «12 ευρώ το λίτρο το λάδι», σχεδόν πενταπλασιασμός μέσα σε λίγα χρόνια «1 ευρώ το καρπούζι, 2 ευρώ η βενζίνη» στην Ελλάδα του κ. Μητσοτάκη. Θα το καταθέσω μετά.

Όμως, θέλω να ξαναγυρίσω στα ζητήματα της ημερήσιας διάταξης. Κυρίες κύριοι Βουλευτές, μας ανησυχεί ιδιαίτερα το ότι δεν ακούσαμε καμμία συγγνώμη και καμμία ανάληψη πολιτικής ευθύνης, καμμία λογοδοσία και καμμία παραίτηση. Και αν δεν το προκαλούσαν οι Βουλευτές του ΣΥΡΙΖΑ, ο κ. Μητσοτάκης δεν θα έλεγε τίποτα ούτε για τα ανθρώπινα θύματα, στα οποία μάλιστα έριξε και το φταίξιμο. Και δεν είχαμε μόνο τους μετανάστες αλλά είχαμε και κτηνοτρόφους, είχαμε και τους πιλότους. Είχαμε θύματα και δεν θέλουμε να γυρίζουμε την κουβέντα μόνο εκεί, αλλά γιατί δεν ακούστηκε κουβέντα από τον κ. Μητσοτάκη στην τοποθέτησή του την αρχική;

Ταυτόχρονα, δεν ακούσαμε τίποτα για το τραγικό περιστατικό στη Νέα Αγχίαλο. Κύριε Μητσοτάκη, θυμάστε ότι στη χώρα που είστε Πρωθυπουργός υπήρξε έκρηξη σε αποθήκη πυρομαχικών, σύρονταν τα αεροπλάνα και εκκενώνονταν, μία βασική σημαντική αμυντική εγκατάσταση της χώρας, ενώ αντίστοιχο πρόβλημα πλησίασε και στην Ελευσίνα; Τα θυμάστε ή τα ξεχάσατε; Έχετε επιλεκτική μνήμη, κύριε Μητσοτάκη; Ό,τι σας συμφέρει;

Ταυτόχρονα, ξέρετε τι παρατήρησα στην πρώτη τοποθέτηση; Εκ των προτέρων μας είπε μικρόψυχους αν κάνουμε κριτική. Εκ των προτέρων προσπάθησε να χρωματίσει με μικροψυχία, τάχατες, την κριτική μας για να μας αποκλείσει από το δικαίωμα της κριτικής, γιατί ήθελε πρακτικά να κάνει αποποίηση ευθυνών.

Οφείλω πάντως να πω ότι η αδυναμία του Πρωθυπουργού σήμερα να καταθέσει προτάσεις είναι μια ανησυχητική εξέλιξη για τη χώρα. Είναι μία παραδοχή ευθύνης αλλά και μία παραδοχή ανεπάρκειας. Γιατί ακόμα και το «112», οφείλω να πω -και το ξέρει καλά η κ. Γεροβασίλη- ότι ήταν σε πιλοτικό στάδιο, όταν παραδώσαμε την Κυβέρνηση το 2019, ό,τι και να λέτε.

(Θόρυβος-γέλωτες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, είπαμε όχι διακοπές.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Εγώ ειλικρινά θα ήθελα να προκαλέσω για να μας πείτε από το 2021 και όλα αυτά που επακολούθησαν, ποιες είναι οι αλλαγές οι οποίες έγιναν στην πολιτική ασφάλειας;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Αν θέλετε να κατανοήσουμε λίγο καλύτερα το έλλειμμα, θα σας καλέσω να συζητήσουμε για τις καμένες εκτάσεις. Ο κύριος Πρωθυπουργός στην αρχική του τοποθέτηση αμφισβήτησε τις καμένες εκτάσεις. Στη δεύτερη τοποθέτησή του ήρθε να μας μιλήσει για τις άλλες ευρωπαϊκές χώρες, για το ευρωπαϊκό σύστημα παρακολούθησης των καμένων εκτάσεων.

Κατά κακή σας τύχη, έχω μαζί μου τα στοιχεία για όλη την Ευρώπη. Δεν ήξερα ότι θα το πείτε, αλλά είναι εδώ. Προσέξτε, λοιπόν, κυρίες και κύριοι Βουλευτές, θα μιλήσω μόνο για Ελλάδα, Ιταλία, Πορτογαλία, Ισπανία, σε αυτές αναφέρθηκε ο κ. Πρωθυπουργός και θα μιλήσω με ποσοστό της έκτασης του κράτους, για να μην μπλέξουμε με τα στρέμματα, για να δούμε και τις αντιστοιχίες.

Λοιπόν, στην Ισπανία ο μέσος όρος 2006 - 2022 ήταν περίπου 0,18% και παρέμεινε και τη φετινή χρονιά. Στην Ιταλία ήταν 0,19% και είναι 0,21% τη φετινή χρονιά, άρα λίγο-πολύ η τάξη μεγέθους είναι αντίστοιχη. Στην Πορτογαλία ο μέσος όρος ήταν πάρα πολύ υψηλός, 1,1% της έκτασης της χώρας και φέτος είναι 0,35% και στην Ελλάδα ήταν 0,35% και φέτος είναι 1,2%. Εγώ τα καταθέτω. Είναι από την EFFIS.

(Στο σημείο αυτό ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Εδώ, λοιπόν, βλέπετε ότι έχουμε…

**ΑΘΑΝΑΣΙΟΣ ΠΛΕΥΡΗΣ:** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Μη διακόπτετε, κύριε Πλεύρη.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Δεν μπορώ να καταλάβω ποια είναι η διαφωνία σας, γιατί έχω και τα στοιχεία της χώρας πώς εξελίσσονται και έχω και τα στοιχεία του πλήθους πυρκαγιών και της έκτασης πυρκαγιών και για το 2021 και για προηγούμενες χρονιές. Δεν είναι καλύτερη η κατάσταση το 2021. Εδώ ήμασταν πάλι, το είπαμε, με 1,3 εκατομμύρια καμένα στρέμματα. Μην ανοίγεστε για άλλες χρονιές.

Εμείς ήρθαμε να κάνουμε συζήτηση, για να βελτιώσουμε την κατάσταση. Εσείς θέλετε να κρύψετε την αλήθεια, για να μην πάρετε κανένα μέτρο. Αυτή είναι η διαφορά.

Είχατε την ευκαιρία να πείτε έστω μία συγγνώμη. Δεν την είπατε. Σας ζητήσαμε να πείτε κάτι για τη δήλωση της 7ης Ιουλίου, όταν πήγατε και είπατε ότι είμαστε καλύτερα από κάθε άλλη χρονιά, προετοιμασμένοι, με τα περισσότερα μέσα. Και εγώ ρωτάω πάρα πολύ συγκεκριμένα: Τελικά, δεν γνωρίζατε την κατάσταση και εκτεθήκατε ή γνωρίζατε τι γίνεται και παραπλανούσατε την ελληνική κοινωνία; Πρέπει να απαντήσετε σε αυτό.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είτε δεν γνωρίζατε και ήσασταν ανεπαρκής, είτε γνωρίζατε και παραπλανούσατε. Και τα δύο είναι επικίνδυνα για τον ρόλο του Πρωθυπουργού.

Επίσης, αυτό που δεν ακούσαμε είναι ποια θα είναι η ρήτρα, αν θέλετε, της επίλυσης του προβλήματος για την επόμενη μέρα. Δηλαδή, εμείς στη Ρόδο προτείναμε ρήτρα εισοδήματος, ρήτρα τοπικού προϊόντος, δηλαδή κάτι σαν τοπικό ΑΕΠ, ρήτρα απασχόλησης. Είναι τρεις όροι που η κοινωνία πρέπει να εξασφαλίσει στις καμένες εκτάσεις.

Πάρτε μια τέτοια πρωτοβουλία. Μιλήστε για προτεραιότητα των δήμων που έχουν καμένες εκτάσεις στον πολεοδομικό σχεδιασμό, που τέσσερα χρόνια, κύριε Μητσοτάκη, τον έχετε παγώσει, για να έχουν αναπτυξιακά σχέδια. Ας πάμε σε μία τέτοια μεταρρύθμιση. Εμείς ανοίγουμε και άλλο, αν θέλετε, τις προτάσεις.

Ζητήστε τουλάχιστον συγγνώμη για την καλλιέργεια φόβου και για την καλλιέργεια ρατσιστικών συμπεριφορών. Ούτε για αυτό είπατε τίποτα. Αντί για όλα αυτά, είστε ακόμα μία φορά ένας κρυπτόμενος Πρωθυπουργός, που ψάχνει μίζερα δικαιολογίες ακόμα και στον «στρατηγό άνεμο», και το ξαναζούμε αυτό. Ρίχνετε στη συζήτηση, κυριολεκτικά, αστοιχείωτες θεωρίες -με ύφος μάλιστα ειδήμονα- και θεωρίες συνωμοσίας.

Δεν κατανοείτε τι σημαίνει ακομμάτιστη εθνική αρχή. Κυρία Γεροβασίλη, πρέπει να ζητήσουμε ένα ραντεβού με τον κύριο Πρωθυπουργό να του εξηγήσουμε γιατί πρέπει η Πολιτική Προστασία να είναι Εθνική Αρχή και να έχει ακομμάτιστη διοίκηση. Για να μην παίζει πολιτικά παιχνίδια, μαγειρεύοντας τα στοιχεία, για να μην αναλάβει την πολιτική ευθύνη. Αυτό σημαίνει ακομμάτιστη Εθνική Αρχή Πολιτικής Προστασίας. Δεν το καταλαβαίνετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επίσης, με ρώτησε ότι δεν κατανοεί τι σημαίνει αναντίστρεπτες αλλαγές στο περιβάλλον. Αναντίστρεπτες αλλαγές στο περιβάλλον, κύριε Μητσοτάκη, σημαίνει όταν πλήττεται το φυσικό περιβάλλον με τρόπο που δεν μπορεί να αποκαταστήσει τη ζημία. Η ζημιά στην Δαδιά είναι αναντίστρεπτη, αντίστοιχη -σε χαμηλότερο επίπεδο- με την απώλεια της ζωής. Διότι, και αυτό είναι ένα είδος ζωής και μάλιστα, προστατευόμενο.

Πρώτα ο άνθρωπος, συμφωνούμε. Όμως, δύναται και μπορεί η Ελλάδα να χάσει ένα παγκόσμια προστατευόμενο και σημαντικό βιότοπο; Αυτό σημαίνει αναντίστρεπτες αλλαγές, όταν δεν μπορούμε με την προσπάθεια, με τη δουλειά να αποκαταστήσουμε τη ζημιά.

Όμως, η ανασφάλεια που δημιουργείται από την εξέλιξη των πυρκαγιών, δυναμιτίζεται και από τα σενάρια συνωμοσίας που καλλιεργούνται, για να δικαιολογήσουν τα αδικαιολόγητα.

Η κοινωνική ένταση που διαπιστώνουμε το τελευταίο διάστημα στον Έβρο αποδεικνύει τα αποτελέσματα αυτής της πρακτικής. Τα απαράδεκτα φαινόμενα αυτοδικίας των κυνηγών κεφαλών, τα περίπολα των αυτοανακηρυγμένων πολιτοφυλάκων, αποδεικνύουν από δύο πλευρές ότι έχετε αποτύχει στα θέματα ασφάλειας. Από τη μία μεριά, γιατί η πολιτεία δεν παίζει τον ρόλο της για την ασφάλεια των πολιτών και κάποιοι είναι αυτόκλητοι, ώστε να υπηρετήσουν τάχατες ψευδώς και παρανόμως αυτή την υποχρέωση, αυτή την ανάγκη της πολιτείας και από την άλλη μεριά, γιατί η πολιτεία δεν εξασφαλίζει ότι θα εκλείπουν τέτοια φαινόμενα παραβατικότητας και θα τα προλαμβάνει και θα τα αντιμετωπίζει. Είναι δύο τα προβλήματα ασφάλειας στον Έβρο.

Είναι ξεκάθαρο ότι υπάρχει εκμετάλλευση της αγωνίας των πολιτών -γιατί υπάρχει αγωνία-, που τροφοδοτείται από τον ακροδεξιό λόγο της Νέας Δημοκρατίας που εκπέμπεται ιδιαίτερα στον Έβρο, για κομματικούς λόγους μόνο και οφέλη, όχι για εθνικούς λόγους.

Πρέπει σαφέστατα να υπερασπιστούμε τα σύνορα. Πρώτα απ’ όλα θα υπερασπιστούμε την πατρίδα μας.

Όμως, η αμφισβήτηση του κράτους δικαίου εκεί, στον Έβρο, των ατομικών δικαιωμάτων αμφισβητεί τον πυρήνα της δημοκρατίας και σε αυτό, κύριε Μητσοτάκη, έχετε και προσωπική ευθύνη.

Μην ξεχνάτε ότι τον ορθό λόγο, την επιστήμη και τις θεσμικές λειτουργίες έφτασαν σε σημείο να τα αμφισβητούν τα στελέχη σας, όπως η κ. Βούλτεψη, για να δικαιολογήσει τα αδικαιολόγητα. Άρα, έρχεστε εσείς και φθείρετε συνεχώς τη λειτουργία της πολιτείας.

Και τελικά ρωτήσαμε. Σας είπα ότι είναι επικίνδυνο να παίζετε παιγνίδια με θεωρίες συνωμοσίας. Το ίδιο και οκ. Ανδρουλάκης που είναι έξω. Ζητήσαμε αποδείξεις. Έχετε αποδείξεις για τους εμπρησμούς; Αν έχετε, πρέπει να τις φέρετε εδώ. Αν δεν έχετε, πρέπει να αποσύρετε αυτή τη θεωρία συνωμοσίας που είπατε και από του Βήματος.

Είναι δυνατόν η Κυβέρνηση και ο Πρωθυπουργός να συντηρούν θεωρίες συνωμοσίας; Δεν κατανοείτε πόσο επικίνδυνα είναι αυτά τα παιγνίδια; Από την ανάκριση, αν δεν κάνω λάθος, των απαχθέντων δεκατριών μεταναστών δεν προέκυψε κάτι -τουλάχιστον έτσι ενημερωθήκαμε- και δεν έχουμε καμμία πληροφόρηση, αλλά μπορείτε να μας πείτε εσείς: Η πολιτεία ή η ΕΥΠ έχει κάποια στοιχεία; Τουλάχιστον η ΕΥΠ έχει προλάβει τέτοια φαινόμενα; Έχει εντοπίσει τέτοια φαινόμενα; Διότι αυτό είναι η δουλειά της και να τα εντοπίσει και να τα προλάβει. Δεν βλέπουμε κάτι τέτοιο.

Δεν βλέπω, λοιπόν, να εκπληρώνεται ένας σημαντικός ρόλος και εμείς θέλουμε να εκπληρώνεται. Αντιθέτως, ξέρετε τι βλέπουμε; Να αναπαράγονται θεωρίες συνωμοσίας, με διαρροές τάχα της ΕΥΠ στα μέσα ενημέρωσης και να μη διαψεύδονται από πουθενά. Κάτι περίεργο υπάρχει.

Δεν μας έφτανε, δηλαδή, το σκάνδαλο των υποκλοπών, το οποίο έχει φθείρει το κύρος και την αξιοπιστία της ΕΥΠ και δεν έχει απάντηση ακόμη από τη Δικαιοσύνη, αλλά έχουμε να παίζονται ξανά παιγνίδια στη Θράκη.

Κύριε Πρωθυπουργέ, αυτά είναι επικίνδυνα ζητήματα, γιατί εμείς θέλουμε να κάνει καλά τη δουλειά της και η πολιτεία και η ΕΥΠ. Και βλέπουμε δημοσιεύματα για επιτήρηση μειονοτικών χωριών. Πρέπει να σας βεβαιώσω ότι εγώ επισκέφτηκα μειονοτικά χωριά που είχαν πλήγματα από την πυρκαγιά και ζημίες, που έχασαν σπίτια, που έχασαν μαντριά, που έχασαν αποθήκες καπνού. Εκεί οι πολίτες, οι συμπατριώτες μας περιφρούρησαν τα χωριά με εθελοντικές ομάδες και πολλές φορές χωρίς άλλες δυνάμεις. Τι είναι αυτά, λοιπόν, που διασπείρετε;

Και όπως γνωρίζετε, κυρίες και κύριοι Βουλευτές, εμείς έχουμε αναδείξει και ένα ζήτημα για ένα μέλος του ελληνικού Κοινοβουλίου και την παραβίαση του Κώδικα Δεοντολογίας των Βουλευτών. Διότι κάθε μέρα δημοσιεύονται στοιχεία και πρακτικές επιπλέον που μας κάνουν να ανησυχούμε ιδιαίτερα για πρακτικές που δεν αρμόζουν σε καμμία περίπτωση σε Βουλευτή και υπάρχει ζήτημα όσον αφορά το αν εμείς οι Βουλευτές αποτρέπουμε εκδηλώσεις μίσους κατά προσώπων λόγω της φυλετικής τους ή εθνικής καταγωγής ή λόγω των θρησκευτικών ή πολιτικών πεποιθήσεων ή του φύλου ή της ηλικίας ή της αναπηρίας. Αυτό λέει ο Κώδικας Δεοντολογίας και έχουμε έναν λόγο παραπάνω εμείς, οι Βουλευτές, να υπερασπιζόμαστε το κράτος δικαίου, τα ατομικά δικαιώματα, την προστασία των πολιτών και την κοινωνική συνοχή και να αποτρέπουμε τέτοια φαινόμενα.

Εγώ ρωτώ: Έκανε κάτι ο Πρόεδρος της Βουλής για την καταγγελία που έχουμε κάνει εμείς; Έκανε κάτι κάποιο άλλο μέλος του Κοινοβουλίου, κάποιος άλλος πολιτικός Αρχηγός; Δεν σας ενδιαφέρει αυτό το ζήτημα;

Δεν σας ενδιαφέρει ο Κώδικας Δεοντολογίας, κύριε Πρωθυπουργέ; Δεν σας ενδιαφέρουν η υποκίνηση πιθανά φυλετικού ή ρατσιστικού μίσους ή η παραβίαση των ατομικών δικαιωμάτων; Είναι ένα ερώτημα. Εμείς το θέτουμε. Έχουμε και την αντοχή και τη δημοκρατική πεποίθηση να το θέσουμε. Διότι εμείς οφείλουμε να προφυλάξουμε την αξιοπιστία και τη λειτουργία της δημοκρατίας και δεν έχουμε κανένα πρόβλημα να μιλήσουμε για αυτά.

Όσον αφορά δε στο ζήτημα για την τραγωδία στο Μάτι, η οποία τέθηκε είτε έμμεσα και άμεσα, είναι γεγονός ότι εμείς αναλάβαμε την πολιτική ευθύνη και αποδόθηκαν και πολιτικά οι ευθύνες και δεν κρυφτήκαμε ούτε πίσω από την κλιματική κρίση ούτε λαϊκίσαμε και θυμηθήκαμε μετά την κλιματική κρίση, το οποίο έγινε. Αναγνωρίσαμε το έλλειμμα ασφάλειας προς τους πολίτες και ότι δεν πρέπει αυτό να ξανασυμβεί. Από αυτή την ανάγκη, εξάλλου, προέκυψε το πόρισμα, η δασική στρατηγική, η πολιτική πρόληψης πυρκαγιών. Από εκεί ξεκίνησαν τα πιλοτικά έργα για τη μεικτή ζώνη δάσους - κατοικίας, που αργούσαν μετά δυστυχώς, για αλλαγή προδιαγραφών.

Η κριτική μας ξέρετε γιατί είναι; Διότι χάθηκε χρόνος στην υλοποίηση αυτών των μεγάλων μεταρρυθμίσεων που αποφασίστηκαν και μετά το Μάτι. Και αυτό είναι έγκλημα για την κοινωνία μας.

Εγώ, όμως, θέλω να σας θυμίσω ότι εκείνη την περίοδο, μέσα σε ένα εξάμηνο, κάναμε την προέγκριση του Ειδικού Χωροταξικού για το Μάτι. Όπως ξέρετε, τα τελευταία τέσσερα χρόνια είχαμε τέσσερις αναβολές και παρατάσεις του πολεοδομικού σχεδιασμού για το Μάτι, για να ξέρουμε ακριβώς τι γίνεται.

Και θέλω να πω κάτι. Δεν τελείωσε ακόμα το πολεοδομικό σχέδιο για αποκατάσταση, καθώς ετοιμάζεται το Τεχνικό Επιμελητήριο, για να γίνουν γρήγορα. Εν πάση περιπτώσει.

Άκουσα, όμως, κάτι για το τεκμήριο της αθωότητας, που συζητήθηκε προηγουμένως από το στόμα του κυρίου Πρωθυπουργού. Ένα ερώτημα απλό: Η πολιτεία δεν πρέπει να λαμβάνει υπ’ όψιν για τις πολιτικές της επιλογές τις καταδίκες ή την υπόδικη θέση των προσώπων που θέλει να αναδείξει σε θέσεις, όπως γενικός γραμματέας Υπουργείου;

Δεύτερον, τεκμήριο αθωότητας υπάρχει μόνο για τους αξιωματικούς της Πυροσβεστικής; Εγώ δέχομαι το τεκμήριο αθωότητας.

Για τα πολιτικά πρόσωπα και τα στελέχη του ΣΥΡΙΖΑ ή τη Ρένα Δούρου δεν υπήρχε τεκμήριο αθωότητας, κύριε Μητσοτάκη; Διότι κανιβαλίσατε πάνω σε όλα για δικό σας κομματικό όφελος, για να θυμόμαστε ακριβώς τι έχει γίνει.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θα περάσω, όμως, κλείνοντας, κύριε Πρόεδρε, στις προτάσεις.

**ΠΡΟΕΔΡΟΣ (Κωνσταντίνος Τασούλας):** Σεβαστείτε, όμως, τον χρόνο, έτσι;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μάλιστα, κύριε Πρόεδρε.

Σαφέστατα από όλη αυτή την κουβέντα πρέπει να βγάλουμε συμπεράσματα. Εμείς θέλουμε τα συμπεράσματα να καταλήγουν σε λύσεις της πολιτείας και σε οργάνωση της πολιτείας και προστασία της κοινωνίας.

Τρεις άξονες: Πρόληψη, πυρόσβεση, αποκατάσταση, με προτεραιότητα στη Δασική Υπηρεσία, με ξεκάθαρη λειτουργία της Πυροσβεστικής στο θέμα της πυρόσβεσης και με την Πολιτική Προστασία να υποστηρίζει και την αλληλεγγύη και τα δίκτυα υποστήριξης των πολιτών, αλλά και την προετοιμασία της κοινωνίας.

Μας ρωτήσατε δύο φορές αν εμείς τιμούμε τον αγώνα των πυροσβεστών. Εμείς όχι απλώς τιμούμε, αλλά έχουμε πάει και τους το έχουμε πει, μάλιστα. Με τον κ. Καλαματιανό πήγαμε και στο Συντονιστικό Κέντρο, πήγαμε και στη βάση των Καναντέρ και όλα τα στελέχη το ίδιο έχουμε κάνει.

Όμως, κύριε Μητσοτάκη, εσείς, όταν αφήνετε την Πυροσβεστική Υπηρεσία χωρίς στελέχη, εσείς είστε που δεν τιμάτε το έργο της Πυροσβεστικής Υπηρεσίας, εσείς είστε που δεν υπερασπίζεστε τους πυροσβέστες. Διότι σας είπα και κάτι τραγικό, ότι οι πυροσβέστες από τα Γιάννενα πηγαινοέρχονται στην Αλεξανδρούπολη για το έργο της πυρόσβεσης. Δεν πήρατε θέση. Ισχύει κάτι τέτοιο; Αυτή είναι απόγνωση.

Και ξέρετε, μου θυμίζουν τα χειροκροτήματα στους πυροσβέστες, τα χειροκροτήματα στους υγειονομικούς στην πανδημία, τότε που ζητούσατε να τους χειροκροτούμε, αλλά τους ξεχάσατε μετά τους υγειονομικούς και έχουμε δυσμενέστερη κατάσταση στην υγεία και θέλετε τώρα από τον στρατό και την Πυροσβεστική να υποστηρίζουν το ΕΚΑΒ. Αυτή είναι η κατάσταση της πολιτικής σας.

Πώς μπορούμε, όμως, να βοηθήσουμε συγκεκριμένα; Στελέχωση, προσλήψεις. Δεν ακούσαμε συγκεκριμένα ούτε δεσμεύσεις χρονοδιαγράμματος. Χρηματοδότηση: Πάλι δεν ακούσαμε χρηματοδοτήσεις. Εξοπλισμός: Πώς θα δώσουμε προτεραιότητα στην πρόληψη, γιατί η μονοδιάστατη καταστολή είναι επικίνδυνη; Πρέπει να δώσουμε προτεραιότητα στην πρόληψη με τροποποίηση και των σχεδίων.

Σας μιλήσαμε για νέα αντιπυρικά σχέδια, για αλλαγή του σχεδίου πρόληψης που έχετε, του «ANTI-NERO», γιατί είναι ελλειμματικό το να καθαρίζετε μόνο κοντά στον δρόμο, γιατί αφήνετε τη βιομάζα παραμέσα, την καύσιμη ύλη. Παραδεχθήκατε ότι καθαρίζετε μόνο κοντά στον δρόμο. Ναι, αλλά δεν είπατε πώς θα το λύσουμε.

Χρειάζεται να δώσουμε προτεραιότητα στην πρόληψη για δύο λόγους. Διότι, χρειάζεται, πρώτον, να αποφύγουμε τις πολλαπλές εκδηλώσεις και δεύτερον, να είναι αντιμετωπίσιμες όσες εστίες δημιουργούνται, για να μπορεί να είναι πιο γρήγορα επιλύσιμο το πρόβλημα.

Διότι το θέμα με εσάς είναι το εξής. Και σας είπα για τη λανθασμένη στρατηγική της εκκένωσης, που η φωτιά σβήνει στη θάλασσα, το έχουμε πει με πάρα πολλές αφορμές. Το πρόβλημα είναι ότι οι μικρές εστίες γίνονται μεγάλες και δεν τελειώνει η κατάστασή τους. Άρα πρέπει να βελτιώσουμε και στο επίπεδο της διαθεσιμότητας της καύσιμης ύλης την κατάσταση, για να μην έχουμε την επέκταση, αλλά και να είναι καλύτερη η κατάσβεση.

Εδώ πρέπει να είναι κεντρικός ο ρόλος των δασικών υπηρεσιών. Αυτό έχει καταγραφεί από την κυβέρνηση του ΣΥΡΙΖΑ στη δημόσια πολιτική πρόληψης πυρκαγιών το 2019, που δεν υλοποιήθηκε, στις προσλήψεις στις δασικές υπηρεσίες που δεν έγιναν από εσάς, στη χρηματοδότηση από το Πρόγραμμα Δημοσίων Επενδύσεων, που δεν έγινε από εσάς.

Και επίσης, έχουμε ολοκληρωμένη άποψη για τη δασική στρατηγική, που απαντάει, κύριε Μητσοτάκη. Και απορώ για το ερώτημα που θέσατε στην πρωτολογία σας σχετικά με το αν συμφωνούμε με τα παραγωγικά δάση. Η δασική στρατηγική που ενέκρινε η κυβέρνηση του ΣΥΡΙΖΑ και την οποία περάσαμε από διαβούλευση και συμφωνία από όλα τα κόμματα, προβλέπει αύξηση του παραγόμενου ΑΕΠ από τα δάση, γιατί εμείς θέλουμε να δουλεύει η κοινωνία στο δάσος, να είναι παραγωγικό το δάσος, για να το προστατεύει, αλλά όχι και να το δίνει στον ιδιώτη για διαχείριση. Να έχουμε εργασία και εισόδημα από τα δάση θέλουμε.

Και εδώ μια μεγάλη διαφορά, κύριε Μητσοτάκη. Και βέβαια, για να έχουμε ανθεκτικά δάση, ανθεκτικούς αγρούς και ανθεκτικούς οικισμούς, σας κατέθεσα συγκεκριμένες προτάσεις και δεν άκουσα τίποτα. Τους λέω με τίτλους ξανά, γιατί μπορείτε να κάνετε τροπολογία.

Πρώτον, αντιπυρικές μελέτες παντού -στη Ρόδο που θα πάτε αύριο ρωτήστε, δεν έχει- από τις δασικές υπηρεσίες που θα προβλέπουν πυροφυλάκια, δεξαμενές, δρόμους και σχέδια παρέμβασης, ώστε να είναι έτοιμο το πεδίο για πιθανούς επενδυτές.

Δεύτερον, νέα πρότυπα πυρασφάλειας για κατοικίες και κτήρια εκτός σχεδίου για οικισμούς, που θα τροποποιούν και τις ζώνες προστασίας γύρω από τους οικισμούς. Χρειαζόμαστε νέα πρότυπα πυρασφάλειας. Αυτό σημαίνει κλιματική κρίση.

Τρίτον, νέα εθνικά περιφερειακά και τοπικά σχέδια και ασκήσεις πολιτικής προστασίας με το δυσμενέστερο σενάριο που θα εμπλέκουν την αυτοδιοίκηση και τους εθελοντές, θα τυποποιούν διαδικασίες και θα δίνουν εξοπλισμό. Τέταρτον, ειδικές διαχειριστικές μελέτες για τα προστατευόμενα δάση. Αναφέρομαι σε ειδικά αντιπυρικά σχέδια, όπως για τη Δαδιά. Και πέμπτον, σχέδια αποκατάστασης των προστατευόμενων περιοχών, διότι τώρα έχουμε σοβαρότατο πρόβλημα σε πολλές προστατευόμενες περιοχές της Ελλάδας.

Αυτό πρακτικά, κύριε Μητσοτάκη, για να απαντήσω και στο ερώτημά σας, που μου κάνει εντύπωση για ένα τόσο σημαντικό θέμα, που δεν έχετε διαβάσει όχι μόνο το πρόγραμμα του ΣΥΡΙΖΑ, αλλά και τις προτάσεις του WWF και της «GREENPEACE», γιατί είναι κοινή η πρόταση, και άλλων περιβαλλοντικών οργανώσεων: Η πρόταση είναι απλή. Επειδή έχετε ναρκοθετήσει την Ειδική Περιβαλλοντική Μελέτη όλων των περιοχών «NATURA» -την ΕΠΜ- και τα προεδρικά διατάγματα και τα σχέδια διαχείρισης -άρα, δεν έχουμε καθεστώς προστασίας των προστατευόμενων περιοχών και έχουμε ήδη καταδίκη από την Ευρωπαϊκή Ένωση, Δεκέμβρη 2020 αν δεν κάνω λάθος- να υπάρχει εμπάργκο, δηλαδή αναστολή όλων των δραστηριοτήτων που είναι επιπέδου περιβαλλοντικής αδειοδότησης Α1, δηλαδή οι πιο βαρύνουσες περιβαλλοντικά δραστηριότητες, και αυτό μπορεί να είναι εργοστάσιο, μπορεί να είναι ξενοδοχείο, μπορεί να είναι ανανεώσιμες πηγές ενέργειας κατηγορίας Α1. Για ποιον λόγο; Διότι δεν έχετε προστατεύσει τις περιοχές αυτές για να έχουμε σχεδιασμό τι επιτρέπεται και τι δεν επιτρέπεται.

**ΠΡΟΕΔΡΟΣ (Κωνσταντίνος Τασούλας):** Μάλιστα, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Και αφού δεν το έχετε κάνει αυτό, κύριε Μητσοτάκη -και αυτό είναι κοινή άποψη με τις περιβαλλοντικές οργανώσεις του ΣΥΡΙΖΑ, τη δανειστήκαμε για το πρόγραμμά μας, να πούμε την αλήθεια, από τον δημόσιο διάλογο- τουλάχιστον σας προτείναμε να το κάνετε για τις καμένες προστατευόμενες περιοχές, αφού δεν έχετε δεχτεί να το κάνετε για τις υπόλοιπες.

**ΠΡΟΕΔΡΟΣ (Κωνσταντίνος Τασούλας):** Μάλιστα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μάλιστα, θα ήταν ευχής έργον, κύριε Πρόεδρε, να μπορέσουν να ξαναγίνουν οι φορείς των προστατευόμενων περιοχών, και για να συμμετέχουν οι τοπικές αρχές -γιατί έχετε αφαιρέσει το δικαίωμα αυτό από την αυτοδιοίκηση, περιφερειακή και πρωτοβάθμια, από τους τοπικούς παραγωγούς, από τις τοπικές οργανώσεις των πολιτών, άρα, έχετε βγάλει την κοινωνία των πολιτών έξω- αλλά και γιατί, ξέρετε, στους φορείς που καταργήθηκαν, εκτός από τους προϋφιστάμενους του ΣΥΡΙΖΑ, ήταν και οκτώ νέοι που φτιάχτηκαν το 2018 και που προφανώς, κύριε Μητσοτάκη, με ρουσφέτια δεν είχαν προσωπικό, είχαν, όμως, με προγράμματα του ΟΑΕΔ νέους επιστήμονες που τους στελέχωσαν για τα πρώτα δύο χρόνια για να γίνουν οι διαγωνισμοί, που παγώσατε εσείς.

**ΠΡΟΕΔΡΟΣ (Κωνσταντίνος Τασούλας):** Μάλιστα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Άρα, είχαν προσωπικό, κύριε Μητσοτάκη, και τους καταργήσατε ακόμη και αυτούς που ήταν σε «βρεφική ηλικία», αν μπορώ να πω, όπως στο νότιο Αιγαίο, παραδείγματος χάριν, ένας τέτοιος φορέας.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Μητσοτάκη, κυρίες και κύριοι Βουλευτές, κύριε Πρόεδρε, εγώ θέτω ξανά το βασικό ερώτημα. Οι πυρκαγιές αποδεικνύουν τις μεγάλες πολιτικές διαφορές που έχουμε μεταξύ συντήρησης και προόδου στην Ελλάδα. Ένα είναι το δίλημμα. Θα προχωρήσουμε σε μια κοινωνία ανασφάλειας που είναι ανίσχυρη η πολιτεία και αφήνει απλά τα συμφέροντα να κάνουν πάρτι και να οδηγούν μόνο σε φαινόμενα αισχροκέρδειας εις βάρος όλων των πολιτών; Ή θα πάμε σε μια ισχυρή πολιτεία, έξυπνη, στελεχωμένη και με κοινωνικό πρόσωπο που δεν θα αφήνει τους πολίτες μόνους απέναντι στον κίνδυνο της πυρκαγιάς ή των φυσικών καταστροφών, αλλά θα κάνει σχέδια πολιτικής προστασίας εκ των προτέρων για να προλαμβάνει φυσικές καταστροφές, γιατί, δυστυχώς, μπαίνουμε σε μια περίοδο με μεγάλες αβεβαιότητες;

Δυστυχώς, κυρίες και κύριοι Βουλευτές, οφείλω να πω ότι μία από τις μεγάλες αβεβαιότητες στη χώρα μας δεν είναι μόνο η κλιματική αλλαγή, δεν είναι μόνο τα θέματα ασφάλειας, είναι και η πολιτική της Κυβέρνησης. Για αυτό χρειάζεται ένα ισχυρότερο προοδευτικό μέτωπο, ένα δημοκρατικό προοδευτικό μέτωπο που θα συνεργαστεί και θα συζητήσει από τους κοινωνικούς αγώνες, μέχρι τη Βουλή για να βάλουμε, αν θέλετε, έναν φραγμό και στις αβεβαιότητες που δημιουργεί ο κ. Μητσοτάκης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Ο κ. Παφίλης, όπως σας είπα, δεν θα μιλήσει γιατί τη δευτερολογία του την ενσωμάτωσε στην πρωτολογία. Το επαναλαμβάνω για να κανονίσουμε τον χρόνο μας.

Σειρά έχει τώρα, μετά τον κ. Φάμελλο, ο κ. Ανδρουλάκης, ο Πρόεδρος της Κοινοβουλευτικής Ομάδας ΠΑΣΟΚ - Κινήματος Αλλαγής.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι η πρωτομιλία και δευτερομιλία του Πρωθυπουργού αποδεικνύουν περίτρανα ότι η Κυβέρνησή του και ο ίδιος δεν είναι μόνο πρωταθλητές σε καμένες εκτάσεις φέτος, αλλά πάνω από όλα είναι πρωταθλητές θράσους και αλαζονείας. Διότι αν όλα τα κάνατε σωστά και ψέγετε εμάς που κάναμε συγκεκριμένες επτά προτάσεις και δεν βρήκατε μία κουβέντα να πείτε για αυτές τις επτά προτάσεις, αποδεικνύεται ότι δεν θέλετε τίποτα να αλλάξετε. Νομίζετε ότι πήγαν όλα πολύ καλά. «Όλα πολύ καλά» και τέτοια καταστροφή δεν πάνε μαζί! «Όλα πολύ καλά» και οι εκρήξεις στη Μαγνησία, στην Αγχίαλο, δεν πάνε μαζί! «Όλα πολύ καλά» και εκκενώσεις σε ένα νοσοκομείο –που σε όλα τα ευρωπαϊκά κράτη υπάρχουν στοιχεία του κράτους τα οποία πρέπει να προστατεύονται, όπως είναι τα νοσοκομεία, κάτω από οποιαδήποτε φυσική καταστροφή- και θέλετε να σας πούμε και μπράβο! Αυτά νομίζω ότι τα ακούει και τα αξιολογεί ο ελληνικός λαός.

Αλλά λέτε επίσης -και να συμφωνήσω σε κάτι- ότι υπάρχουν κόμματα στο Κοινοβούλιο τα οποία είναι πρωταθλητές στα fake news: απίστευτες θεωρίες συνωμοσίας, τα τσιπάκια, οι ανεμογεννήτριες. Από κοντά και εσείς, όμως, μαζί με αυτούς. Μόλις ζοριστείτε, μόλις έρθετε σε δύσκολη θέση –το είδαμε πέρυσι με τις υποκλοπές, το βλέπουμε φέτος με τις φωτιές- τα σενάρια συνωμοσίας και καμμία απάντηση από εσάς. Σας αιφνιδίασε η κλιματική αλλαγή; Τώρα το καταλάβατε; Δεν ακούσαμε να λέτε κάτι για αυτό, για τις δηλώσεις μέλους του Υπουργικού Συμβουλίου. Έχει δίκιο ο κ. Βορίδης για πράκτορες από την Τουρκία στη Ρόδο; Δεν είναι αυτό σενάριο συνωμοσίας; Ή μήπως δεν είναι σενάριο συνωμοσίας να προσπαθείτε να περάσετε στην κοινή γνώμη ένα αφήγημα περί οργανωμένων εμπρησμών, όταν γνωρίζετε πάρα πολύ καλά τα προβλήματα του ΔΕΔΔΗΕ, τα πάγια προβλήματα που υπάρχουν στην έναρξη των πυρκαγιών.

Για αυτό είπα ότι πρέπει κάθε χρόνο να γνωρίζουμε μέσα από έρευνες, συγκεκριμένες έρευνες, και από το ανακριτικό της Πυροσβεστικής, που κάνει τα ελάχιστα, από πού ξεκινούν οι πυρκαγιές, για να υπάρχει ένα στρατηγικό σχέδιο αντιμετώπισης και πρόληψης τέτοιων φαινομένων. Οπότε οι σαχλαμάρες με το αζημίωτο δεν ακουμπούν μόνο αυτούς, κύριε Μητσοτάκη, αλλά και εσάς και την Κυβέρνησή σας που και εσείς, μαζί με αυτούς, σπείρετε fake news και συνωμοσίες όποτε έρθετε σε δύσκολη θέση. Δεν είπατε κουβέντα για αυτό το ζήτημα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ξέρετε, λέει, πολύ καλά την Πάρνηθα. Πιθανόν να την ξέρετε καλύτερα από εμένα. Δεν πάω συχνά. Εμείς μάθαμε ότι εσείς πηγαίνατε, κατά τη διάρκεια του lockdown, όταν δεν μπορούσαν να πάνε άλλοι άνθρωποι που πιθανόν ήθελαν να κάνουν το ίδιο.

(Θόρυβος από την πτέρυγα της Νέας Δημοκρατίας)

Σχέδια πολιτικής προστασίας. Ξέρετε, αυτά τα έχω διαπραγματευτεί προσωπικά παράγραφο - παράγραφο και τα γνωρίζω. Δεν μου τα στέλνει σε μηνύματα ο κ. Στυλιανίδης. Αυτό που είπα είναι συγκεκριμένο. Δεν μίλησα για το πώς οργανώσατε το Υπουργείο. Είπα ότι ένα κράτος που είναι πρωταθλητής στην κινητοποίηση του ευρωπαϊκού μηχανισμού πολιτικής προστασίας θα μπορούσε να χρησιμοποιήσει αυτό το οποίο περιέχεται στον μηχανισμό που είναι να πάρει βέλτιστες πρακτικές ώστε να αναβαθμίσει τα δικά του σχέδια και σε πολιτική προστασία και σε πρόληψη. Υπάρχει μέσα αυτή η δυνατότητα. Αξιοποιείστε την. Αυτό είπα. Δεν μίλησα για τη δομή του Υπουργείου. Άρα άλλα λέμε και σε άλλα απαντάτε, όπως κάνατε σε πολλά σημεία της ομιλίας σας.

Η σημερινή συζήτηση θα μπορούσε να είναι εποικοδομητική, αν προχωρούσατε σε μια αυτονόητη παραδοχή, αυτό που καταλαβαίνουν οι περισσότεροι Έλληνες πολίτες, ότι υπάρχει ζήτημα με τα σχέδια πρόληψης, με τα σχέδια που αφορούν τη δασοπροστασία και ότι πρέπει να κάνουμε κάτι επιτέλους. Αντ’ αυτού ήρθατε εδώ να μας πείσετε ότι αυτά που λέμε και ότι η εικόνα που έχει κάθε Έλληνας πολίτης απέχει από την πραγματικότητα. Ισχυριστήκατε ότι τα πάμε καλύτερα από κάθε άλλη φορά. Ισχυριστήκατε ότι θα είναι αμελητέες οι οικολογικές επιπτώσεις, ενώ έχουμε εκατοντάδες χιλιάδες καμένες εκτάσεις. Με λίγα λόγια όλα τα κάνατε καλά!

Δηλαδή θα είναι μοίρα μας, κύριε Μητσοτάκη, κάθε καλοκαίρι να χάνουμε πολύτιμα κεφάλαια του φυσικού μας πλούτου; Αυτό θα γίνεται από εδώ και πέρα; Για εμάς είναι οδυνηρό να συμβιβαστούμε με μια τέτοια πραγματικότητα. Επίσης, για την Πάρνηθα, και επανέρχομαι σε αυτό, διότι είπατε ότι δεν ξέρουμε τι λέμε, να σας πω το εξής. Σε ανακοίνωση του ΥΠΕΧΩΔΕ αναφέρεται ότι η συνολική καμένη έκταση σε Πάρνηθα και Δερβενοχώρια το 2007 ανερχόταν σε πενήντα έξι χιλιάδες στρέμματα.

Σύμφωνα με τα στοιχεία του Εθνικού Αστεροσκοπείου Αθηνών, η φετινή πυρκαγιά στην Πάρνηθα έκαψε εξήντα τέσσερις χιλιάδες τριακόσια τριάντα στρέμματα. Αυτό είπαμε, αυτή είναι η πραγματικότητα. Κάντε και εσείς την αρνητική σύγκριση.

Ας πιάσουμε τώρα το ποιοτικό σκέλος αυτής της οικολογικής καταστροφής. Σας διαβάζω από το ρεπορτάζ της «ΚΑΘΗΜΕΡΙΝΗΣ» δηλώσεις του Νίκου Γεωργιάδη, του υπευθύνου για το χερσαίο πρόγραμμα της WWF που, όπως είπατε, εκτιμάτε ιδιαίτερα. Είπε, λοιπόν, αυτός που εκτιμάτε ιδιαίτερα ότι η φωτιά ξεκίνησε από ώριμο πευκοδάσος, που δεν είχε καεί για πάνω από πενήντα χρόνια και προχώρησε μέσα από χαράδρες προς το κομμάτι που είχε καεί το 2007 και έκαψε στρέμματα στα οποία είχε πραγματοποιηθεί φυσική αναγέννηση με πεύκα και σκληρόφυλλη βλάστηση. Αυτά λέει αυτός που εσείς εκτιμάτε, άρα λέει αυτό που λέμε εμείς, άρα μάλλον εσείς δεν ξέρετε τι λέτε και άρα δεν είναι λάθος αυτό που είπα προηγουμένως.

Όσον αφορά την αλαζονεία και τον γκεμπελισμό, επειδή εμφανιστήκατε ως κήνσορας, θέλω να κάνω μια παρατήρηση. Δεν μου αρέσει να κάνω μαθήματα, αλλά δεν μπορεί με ένα ύφος χιλίων καρδιναλίων να λέτε ότι δεν ξέρουμε τι λέμε, δεν ξέρουμε τι κάνουμε, ότι μας τα γράφουν. Σας λέω, λοιπόν, ότι τα τριάντα εκτάρια που είναι το όριο καταγραφής των πυρκαγιών στο ευρωπαϊκό σύστημα αντιστοιχούν σε τριακόσια στρέμματα και όχι σε τρεις χιλιάδες, όπως είπατε προηγουμένως, για να φτάσετε σε ένα συμπέρασμα που θέλατε να πείτε.

Επιμένετε να βάζετε ψεύτικα διλήμματα, για να κρύψετε την απουσία σχεδίου και προτάσεων για την πρόληψη. Μας το βάλατε και ως δίλημμα. Θα στερήσετε, λέει, κονδύλια από τα εναέρια μέσα, για να δώσουμε στην πρόληψη; Ποιος το είπε αυτό; Το είπε κανείς εδώ μέσα; Ακούσαμε κανέναν συνάδελφο να λέει «μειώστε τα κονδύλια για τα εναέρια, για να τα δώσουμε στην πρόληψη»; Όχι. Εμείς λέμε ότι καλώς έχουμε αυτή τη δύναμη πυρός, ας κάνουμε διορθωτικές κινήσεις, σοβαρές όμως, στην πρόληψη, όπως έκανε η Πορτογαλία. Αυτή είναι η διαφορά της Πορτογαλίας του 2016 - 2017 με σήμερα.

Επίσης, θα μπορούσαμε να αξιοποιήσουμε τους εποχικούς πυροσβέστες, οι οποίοι είναι στην πρώτη γραμμή της μάχης, έχουν παλέψει μέσα στα δάση και αντί να είναι τον χειμώνα άνεργοι, θα μπορούσαν να συμβάλλουν σε δράσεις πρόληψης.

Όσον αφορά την Πορτογαλία, θέλω να πω ότι όταν ψηφίσαμε τον προϋπολογισμό, περιμέναμε να περάσει η γερμανική προεδρία και να έρθει η πορτογαλική που ήταν πιο κοντά στα δικά μας συμφέροντα και μας διευκόλυνε στην όλη διαδικασία και αυτά που θέλαμε, γιατί κοιτούσαμε πώς θα ενισχύσουμε περαιτέρω τις χώρες του Νότου.

Όντως, οι καταστροφικές πυρκαγιές του 2017 αποτέλεσαν αφορμή και για αυτούς να βελτιωθούν, αλλά και η Ευρώπη να κάνει το rescEU. Είχε πει τότε ο Πρόεδρος της Επιτροπής, ο κ. Γιούνκερ, ότι δεν μπορούμε πια να δίνουμε μόνο συλλυπητήρια στα κράτη-μέλη, όταν έχουν εκατοντάδες νεκρούς, πρέπει να κάνουμε πολύ περισσότερα και έτσι δημιουργήθηκε αυτή η ιδέα.

Η διαφορά της Πορτογαλίας με εμάς είναι ότι η Πορτογαλία έμαθε από τα λάθη της και προχώρησε σε ουσιαστικές αλλαγές. Αύξησε το ποσοστό χρηματοδότησης της πρόληψης, ενώ εσείς δεν το κάνετε. Αυτό λέμε τόσο απλά. Ο νέος νόμος για την πολιτική προστασία είναι ακόμη ανενεργός. Τόσο απλά! Δεν έχει αλλάξει τίποτα στην πρόληψη. Κάθε μήνα μας ανακοινώνετε για κάθε μήνα τις ίδιες προμήθειες αεροσκαφών, drones, ραντάρ. Δεν πρέπει να μπει, επιτέλους, μια τελεία να πάμε παρακάτω;

Επίσης, δηλώσατε ότι αν δεν είχαμε την πυρκαγιά στον Έβρο, θα ήμασταν στον μέσο όρο καμένων εκτάσεων της τελευταίας δεκαετίας. Ποιος το λέει αυτό; Φέρατε και εδώ αυτό το επιχείρημα, για να καλύψετε τις ευθύνες σας.

Ας δούμε, λοιπόν, τι λένε τα μαθηματικά, αφού επιμένετε σε αυτό το επιχείρημα. Ως τα τέλη του Ιουλίου είχαν ήδη καεί πεντακόσιες είκοσι έξι χιλιάδες οκτακόσια είκοσι στρέμματα. Ο μέσος όρος της τελευταίας δεκαετίας που επικαλεστήκατε είναι διακόσιες ογδόντα οκτώ χιλιάδες στρέμματα. Ούτε αυτή η σύγκριση είναι ευνοϊκή για εσάς.

Έχουν περάσει είκοσι πέντε χρόνια από τότε που η αρμοδιότητα της δασοπυρόσβεσης πέρασε από τη Δασική Υπηρεσία στην Πυροσβεστική. Η επιστροφή -και το λέω, διότι έχει γίνει πολλή συζήτηση και στον δημόσιο διάλογο-της κατάσβεσης στη Δασική Υπηρεσία, με τη μορφή τουλάχιστον που γινόταν στο παρελθόν, είναι ανεπίκαιρη. Είμαστε σε άλλη εποχή. Η Πυροσβεστική τόσα χρόνια έχει αποκτήσει πολύ σημαντική εμπειρία, που δεν μπορούμε να την υποτιμούμε. Γι’ αυτό, αυτό που προτείνει το ΠΑΣΟΚ είναι να πρωταγωνιστήσει η Δασική Υπηρεσία στην πρόληψη. Η ουσιαστική συνεργασία με θεσμοθετημένο τρόπο μεταξύ υπηρεσιών στην κατάσβεση είναι επιβεβλημένη και ο ρόλος των δασολόγων, δασοπόνων και δασοφυλάκων πρέπει να είναι αναβαθμισμένος σε αυτή τη διαδικασία. Έτσι κατατίθενται οι καλύτερες επιχειρησιακές προτάσεις την ώρα της κρίσης.

Η αντιμετώπιση μιας δασικής πυρκαγιάς δεν είναι μια απλή υπόθεση ρουτίνας, είναι μέρος της διαχείρισης των δασών. Ο διαχειριστής του δάσους ξέρει από πριν τα περάσματα στο δάσος, ξέρει ποιο τμήμα του δάσους καίγεται γρηγορότερα, ποιο θα μπορούσε να θυσιαστεί και ποιο οπωσδήποτε πρέπει να σωθεί. Ξέρει, επίσης, πού μπορεί να γίνει το αντιπύρ, πού μπορούν να σταθούν οι δυνάμεις κατάσβεσης για να πάρουν αναπνοές και πού μπορούν να ανεφοδιαστούν με νερό ακόμη και μέσα στο φλεγόμενο δάσος.

Όμως, η Δασική Υπηρεσία τα τελευταία χρόνια έχει απαξιωθεί. Αυτή είναι η πραγματικότητα και το λένε όλοι οι αρμόδιοι. Είναι απαραίτητο, επιτέλους, να ενισχυθεί με προσωπικό, κάτι που, όπως είπα προηγουμένως, έχει να γίνει από το 2001.

Τώρα έρχομαι στον ΔΕΔΔΗΕ. Ούτε μία φορά δεν σας άκουσα να πείτε τη λέξη ΔΕΔΔΗΕ. Είναι δυνατόν να κάνουμε συζήτηση για τις πυρκαγιές, για τα αίτια ενάρξεων των πυρκαγιών και να μην μιλάμε για τον ΔΕΔΔΗΕ; Είναι ένα πολύ σημαντικό στοιχείο της πρόκλησης των πυρκαγιών. Πόσες πυρκαγιές ξεκίνησαν από το δίκτυο ηλεκτρικής ενέργειας, από σπινθήρες σε καλώδια και μετασχηματιστές; Σύμφωνα με την τοπική αυτοδιοίκηση, αυτή είναι η αιτία στη Σαρωνίδα, αλλά και αυτή είναι η αιτία στην τελευταία φωτιά της Πάρνηθας.

Με απόφαση της ΡΑΕ, ο ΔΕΔΔΗΕ αύξησε κατά 33% τα κέρδη του, φθάνοντάς τα στο 1 δισεκατομμύριο. Την αύξηση αυτή την πλήρωσε ο ελληνικός λαός, οι καταναλωτές. Δεν έχει, λοιπόν, χρέος ο ΔΕΔΔΗΕ να εκπληρώσει και αυτός τις υποχρεώσεις του προς τον ελληνικό λαό, ώστε να μη θέτει σε κίνδυνο τα δάση μας;

Έγινε γνωστό σήμερα ότι καταθέσατε αίτημα για αναθεώρηση του Ταμείου Ανάκαμψης. Και αυτό είναι ένα άλλο σημείο. Τι έχουμε ακούσει για αυτό προεκλογικά; Και εκεί λέγατε ότι δεν ξέρουμε τι λέμε, μιλούσατε για λαϊκισμό, λέγατε ότι δεν μπορεί να γίνει. Τελικά, μπορεί να γίνει! Και σε αυτή την περίπτωση πρέπει να μας πείτε ποιο είναι το σχέδιο αναθεώρησης.

Φαίνεται, μάλιστα, ότι επιλέξατε –ευτυχώς!- να αυξήσετε τις δαπάνες που κατευθύνονται στην υγεία. Το λέγαμε προεκλογικά και μας ψέγατε. Τελικά, αυτά που λέγαμε δεν είναι τόσο ουτοπικά, κύριε Μητσοτάκη. Μάλλον, τα λέμε, τα ακούτε, τα καταγγέλλετε, αλλά μετά τα υλοποιείτε. Κάτι είναι και αυτό, κάτι μένει από τη δουλειά της Αντιπολίτευσης.

Επειδή, λοιπόν, στα χέρια μας δεν έχουμε το κείμενο που καταθέσατε στην επιτροπή, να μας ενημερώσετε τι άλλες αναθεωρήσεις κάνατε. Αλήθεια, γιατί αυξήσατε κατά 5 δισεκατομμύρια τα δάνεια που θα πάρουμε; Πού θα πάνε αυτά τα χρήματα; Μήπως στις τράπεζες, για να χρηματοδοτήσουν τους ήδη πελάτες τους, αποκλείοντας τις μικρομεσαίες επιχειρήσεις, ώστε να παίρνουν οι «μεγάλοι» δάνεια με χαμηλότερο επιτόκιο εις βάρος των μικρομεσαίων; Έχει ενδιαφέρον η απάντηση σε αυτό το ζήτημα.

Τέλος, εμείς προσήλθαμε σήμερα εδώ με υπευθυνότητα και ρεαλισμό. Καταθέσαμε αυτές τις επτά προτάσεις. Δεν τις αξιολογήσατε. Για εμάς, το θέμα είναι εθνικό, αφορά την ελληνική κοινωνία, αφορά το μέλλον της χώρας και πολλών γενεών. Η θωράκιση και η ανθεκτικότητα της πατρίδας μας στις συνέπειες της κλιματικής αλλαγής, για εμάς, είναι προτεραιότητα. Από εσάς ακούσαμε υπονοούμενα, ψευτοδικαιολογίες, χαρακτηρισμούς. Ούτε ψήγμα αυτοκριτικής για τις αποδεδειγμένες αστοχίες του επιτελικού κράτους! Δεν είναι η σωστή πλευρά της ιστορίας ο ανορθολογισμός και η συνωμοσιολογία. Για εμάς, είναι μείζον ζήτημα να μιλήσουμε με ειλικρίνεια, με σοβαρότητα, με στοιχεία, για να αντιμετωπίσουμε καλύτερα αυτά τα φαινόμενα.

Η μη αναστρέψιμη καταστροφή ενός μνημείου φυσικής κληρονομιάς, όπως είναι το Δάσος της Δαδιάς, είναι μια ανοιχτή πληγή. Έχουμε χρέος να προστατεύσουμε με νύχια και με δόντια, με κάθε τρόπο, το φυσικό περιβάλλον της πατρίδας μας. Γι’ αυτό χρειάζεται αλλαγή νοοτροπίας, χρειάζεται να οραματιστούμε δημιουργικά για το μέλλον και όχι να συμβιβαστούμε με τις καταστροφές. Δεν μπορούμε να τρέχουμε πίσω από τις εξελίξεις, δεν μας αξίζει αυτή η κατάσταση.

Κλείνοντας, θέλω να πω μια κουβέντα για το ζήτημα που αφορά τη Χρυσή Αυγή -εννοώ τη νέα της μορφή- και τον κ. Κασιδιάρη. Το ΠΑΣΟΚ εδώ και χρόνια, αταλάντευτα, έχει στηρίξει όλες τις πρωτοβουλίες και έχει πρωταγωνιστήσει σε πρωτοβουλίες, χωρίς μεν και αλλά, χωρίς μικροκομματικές σκοπιμότητες, για να υπάρχει ανάχωμα στη δημοκρατία μας, στους θεσμούς μας απέναντι στο φαινόμενο του νεοναζισμού. Γι’ αυτό και τώρα αναλάβαμε πρωτοβουλία και φέραμε πρόταση νόμου για αποκλεισμό από τις δημοτικές και περιφερειακές εκλογές συνδυασμών, στους οποίους είναι υποψήφιος είτε για περιφερειάρχης, είτε για δήμαρχος, είτε είναι πραγματικός επικεφαλής κάποιος που έχει καταδικαστεί για το αδίκημα της εγκληματικής οργάνωσης.

Με έκπληξη έχω διαπιστώσει ότι μια πρωτοβουλία που έπρεπε να ενώνει όλα τα κόμματα του συνταγματικού τόξου δεν δημιουργεί αυτές τις συνθήκες και, μάλιστα, με προσχηματικά επιχειρήματα. Δεν ξέρω γιατί υπάρχει αυτή η άρνηση. Πρέπει, επιτέλους, να καταλάβουμε ότι υπάρχουν πράγματα που μας ενώνουν. Δεν είναι ζητήματα μικροδιαχείρισης, όπως είδαμε και προεκλογικά από κάποια κόμματα. Γι’ αυτό, λοιπόν, με δική σας αποκλειστική ευθύνη ο καταδικασμένος κ. Κασιδιάρης θα συμμετάσχει στις δημοτικές εκλογές για τον Δήμο της Αθήνας.

Όσο δε αφορά τον ΣΥΡΙΖΑ, εσείς, κύριοι, προαναγγείλατε πριν από λίγες μέρες, όταν ακούσατε την πρότασή μας και δεν συμφωνούσατε –λέει- σε όλο της το πλαίσιο, ότι θα βρείτε δική σας πρόταση νόμου που θα καλύπτει όλα τα ενδεχόμενα. Πού είναι αυτή η πρόταση; Δεν την είδαμε. Πότε περιμένετε να την καταθέσετε;

Τα προσωπεία, λοιπόν, έχουν πέσει. Ο καθένας ας αναλάβει τις ευθύνες του απέναντι στη δημοκρατία, στους θεσμούς και στο κράτος δικαίου.

Λυπάμαι που το ξαναλέω γιατί είναι ένα θέμα που έπρεπε να μας ενώνει και όχι να αντιμετωπίζεται υποκριτικά και από την Κυβέρνηση και από τον ΣΥΡΙΖΑ για διαφορετικούς λόγους. Έχουμε χρέος να μην επιτρέψουμε στους δολοφόνους του Παύλου Φύσσα και στον Κασιδιάρη να είναι υποψήφιος δήμαρχος στον Δήμο της Αθήνας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Σας ευχαριστώ.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Ανδρουλάκη.

Όπως σας είπα, δεν θα μιλήσει το Κομμουνιστικό Κόμμα. Έχει ζητήσει τον λόγο για ελάχιστα λεπτά ο κύριος Πρωθυπουργός.

Κύριε Πρωθυπουργέ, θα μου επιτρέψετε να εκλάβω αυτή την παρέμβαση ως τριτολογία. Θυμίζω ότι έχετε είκοσι πέντε λεπτά στην τριτολογία. Τώρα θα κάνετε χρήση για λίγα λεπτά. Έχουμε ξεπεράσει έξι ώρες συζήτηση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Νομίζω ότι κάναμε, όπως σας είπα, μια πλειοδοσία χρόνου, που αφορά και τον χρόνο τον οποίο διαθέσατε σε μένα και ειλικρινά θα ζητούσα στην επόμενη οργανωμένη τέτοια συζήτηση, για να μπορέσουμε να κρατάμε κάπως ζωντανό και το ενδιαφέρον όσων θέλουν να μας παρακολουθούν, να συμφωνήσουμε όλοι σε πολύ πιο περιορισμένους χώρους.

Τρία λεπτά θα χρησιμοποιήσω, κύριε Πρόεδρε, και μετά θα μου επιτρέψετε να αποχωρήσω για τους λόγους που ήδη γνωρίζετε.

**ΠΡΟΕΔΡΟΣ (Κωνσταντίνος Τασούλας):** Έχουμε πει για το σοβαρό ραντεβού που έχετε με την Πρωθυπουργό της Ιταλίας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έχω παρατηρήσεις πρώτα σε σχέση με αυτά τα οποία είπε ο κ. Ανδρουλάκης.

Κατ’ αρχάς, ουδέποτε απέρριψα συλλήβδην αυτά τα οποία άκουσα, διότι αποσπασματικά κάποια από τα πράγματα τα οποία αναφέρατε –όχι μόνο εσείς, αλλά και ο κ. Φάμελλος- είναι πράγματα τα οποία θεωρώ ότι είναι σωστά και εντάσσονται σε μια συνολική πολιτική, την οποία έχουμε εκπονήσει και την οποία προσπαθούμε να υλοποιήσουμε.

Παραδείγματος χάριν, κύριε Φάμελλε, υπάρχει το ζήτημα της προστασίας των οικισμών με πολύ ιδιαίτερα χαρακτηριστικά που βρίσκονται κοντά ή μέσα σε δάση. Είναι χαρτογραφημένοι αυτοί οι οικισμοί για πρώτη φορά από την πολιτική προστασία και έχουμε κάνει συγκεκριμένες παρεμβάσεις σε συνεργασία με την τοπική αυτοδιοίκηση ακριβώς για να μην επιτρέπουμε, σε περίπτωση που φθάσει μια φωτιά μέχρι τον οικισμό, να μπαίνει εύκολα στον οικισμό.

Επίσης, πρέπει, επιτέλους, να αναγνωρίσουμε και κάτι πέραν της μεγάλης έκτασης της φυσικής καταστροφής. Ασχέτως των στοιχείων, δεν το έκρυψα, από την πρώτη στιγμή είπα ότι έχουμε να κάνουμε με μια μεγάλη καταστροφή. Θα επανέλθω στη συνέχεια στον τρόπο με τον οποίο αναφερθήκατε στα στοιχεία και στη δευτερολογία σας.

Θα πρέπει, επίσης, να αναγνωρίσουμε ότι ουσιαστικά οι περιουσίες των πολιτών προστατεύθηκαν, τα χωριά προστατεύθηκαν και προστατεύθηκαν γιατί ακριβώς μπορέσαμε -Πυροσβεστική και εθελοντές και συχνά και κάτοικοι- να υπερασπιστούν τις περιουσίες τους. Δεν είχαμε κανένα χωριό το οποίο κάηκε, παρά το γεγονός ότι συχνά βλέπαμε τίτλους στα κανάλια και τρέιλερ «Καίγεται το ένα χωριό», «Καίγεται το άλλο χωριό». Δεν έγινε αυτό πουθενά, παρά το γεγονός ότι αντιμετωπίσαμε ακραίες συνθήκες. Και στον Έβρο χθες δύο χωριά προστατεύθηκαν πολύ αποτελεσματικά από την Πυροσβεστική και από τους κατοίκους.

Όμως, το τι γίνεται πέριξ ενός χωριού, το οποίο είναι χτισμένο μέσα στα πεύκα, όπως το ποιες είναι οι οδοί διαφυγής, ποια είναι… Και μην το εκλάβετε αυτό ως μια μομφή επειδή συνέβη επί των ημερών σας. Ξέρουμε αυτή τη στιγμή και πρέπει να ξέρουμε ποιοι είναι οι πενήντα, οι εκατό οικισμοί στη χώρα που έχουν χαρακτηριστικά όπως το Μάτι. Το γνωρίζουμε ήδη. Έχουμε κάνει όλη την πρόληψη και όλα τα σχέδια εκκένωσης; Όχι στον βαθμό που θα θέλαμε, αλλά εκεί πρέπει να κατευθυνθούμε, εκεί πρέπει να προτεραιοποιήσουμε τις ενέργειες μας. Είναι σωστή, λοιπόν, αυτή η παρατήρησή σας.

Από κει και πέρα, επανέρχομαι σε αυτό το οποίο είπε ο κ. Ανδρουλάκης για το ζήτημα της πρόληψης.

Σας είπα, κύριε Ανδρουλάκη, ότι διαθέσαμε 250 εκατομμύρια σε δράσεις πρόληψης από το Ταμείο Ανάκαμψης και στη μερική αναδιάρθρωση του Ταμείου Ανάκαμψης –μερική, γιατί γνωρίζετε πολύ καλά ότι δεν μπορεί να γίνει πλήρης αναδιάταξη- και αυτή η μικρή παρέμβαση την οποία κάνουμε πρέπει και αυτή να εγκριθεί από την Ευρωπαϊκή Επιτροπή. Ποτέ δεν είπαμε κάτι διαφορετικό. Μάλλον δεν ακούγατε αυτά τα οποία λέγαμε. Δίνουμε ακόμα μεγαλύτερη προτεραιότητα σε δράσεις πρόληψης, οι οποίες έχουν πολύ συγκεκριμένα χαρακτηριστικά και προφανώς θα το ξαναπώ: Αν πιστεύει κάποιος ότι μπορούμε να καθαρίσουμε ως διά μαγείας το σύνολο των ελληνικών δασών από τη βιομάζα είναι βαθιά νυχτωμένος. Είναι κάτι το οποίο είναι πρακτικά ανέφικτο, εξ ου και η προτεραιοποίηση έχει τόσο μεγάλη σημασία.

Ποιες είναι οι προτεραιότητες; Θα το πω ξανά: Τα περιαστικά μας δάση, ναι. Γι’ αυτό και πονάει η απώλεια οποιουδήποτε πνεύμονα πρασίνου κοντά στην Αττική, τη Θεσσαλονίκη. Γι’ αυτό έγιναν δράσεις, παραδείγματος χάριν στο Σέιχ Σου, πολύ σημαντικές καθαρισμού και γι’ αυτό και έγιναν και δράσεις και στα περιαστικά δάση της Αττικής. Εκεί πρέπει να στρέψουμε την προσοχή μας και νομίζω ότι αυτό είναι κάτι το οποίο συμφωνούμε όλοι, όπως και στην ενίσχυση της Δασικής Υπηρεσίας.

Εκεί, ναι, θα κάνουμε τη δικιά μας αυτοκριτική. Οι διορισμοί έπρεπε να γίνουν νωρίτερα. Δεν θα διαφωνήσει κανείς σε αυτό. Έχω μεγάλη άνεση αυτό να το δεχθώ, αλλά θα συνομολογήσουμε, όμως. Πραγματικά αξίζει τον κόπο, αν δεν το έχετε κάνει, να έλθετε, καθώς η πρόσκληση είναι ανοιχτή. Ελάτε κάποια στιγμή στο Συντονιστικό να δείτε τι σημαίνει συντονισμός πυρκαγιάς σε real time με τον τρόπο με τον οποίο συνεργάζονται όλοι οι φορείς πια, η τοπική αυτοδιοίκηση, οι δασολόγοι και οι δασικοί. Δεν υπήρξε πυρκαγιά στην οποία ο δασικός να μην ήταν στο πεδίο. Ο δασάρχης ή ο δασάρχης της Πάρνηθας ήταν στο πεδίο και όταν πρέπει να χαράξουμε μια αντιπυρική ζώνη, εκείνη τη στιγμή προφανώς υπάρχει ένας σχεδιασμός που χαράσσει εξ αρχής κάποιες αντιπυρικές ζώνες. Όμως, η φωτιά δεν κινείται πάντα με τον τρόπο τον οποίο μπορούμε να προβλέψουμε και πρέπει επί τόπου να χαραχθεί με καινούργια αντιπυρική ζώνη. Μα, αυτή τη δουλειά δεν την κάνει μόνο ο πυροσβέστης. Την κάνει ο πυροσβέστης μαζί με τον δασάρχη και αυτό είναι κατάκτηση. Δεν συνέβαινε αυτό στην έκταση που συμβαίνει τώρα.

Επαναλαμβάνω, όπως σε όλες τις συσκέψεις τις οποίες κάνουμε, οι δασικές υπηρεσίες και ο γενικός διευθυντής Δασών συμμετέχει γιατί πολύ απλά απέκτησε πολιτικό προϊστάμενο, διότι πριν οι δασικές υπηρεσίες ήταν ουσιαστικά ακέφαλες πολιτικά. Ήταν στις αποκεντρωμένες με όλα τα προβλήματα τα οποία γνωρίζουμε ότι έχουν οι αποκεντρωμένες. Αυτή είναι η πραγματικότητα. Δεν μπορεί να μην το γνωρίζετε.

Εξάλλου ήσασταν και εσείς και έχετε διαχειριστεί και εσείς, κύριε Φάμελλε, τέτοιες περιπτώσεις και θέλω να διαβάσω κάτι, που έχει την αξία του: «Οφείλω να σας πω ότι μια συζήτηση, η οποία γίνεται για τις δασικές περιοχές πρέπει να λάβει υπ’ όψιν της, πρώτον, το ότι είτε λόγω της κλιματικής αλλαγής είτε λόγω της φυσικής ωρίμανσης δασικών οικοσυστημάτων ιδιαίτερα στην περιοχή της Μεσογείου, κάποιες πυρκαγιές αποτελούν –προσέξτε- μια διαδικασία φυσικής ανανέωσης δασικών οικοσυστημάτων. Αυτό που μας ενδιαφέρει είναι να μη γίνονται μέγα πυρκαγιές, δηλαδή να μην έχουν μεγαλύτερη έκταση και να μη γίνονται πυρκαγιές επί περιοχών που έχουν ήδη ξεκινήσει την αναγέννηση του δασικού οικοσυστήματος γιατί τότε διακόπτεται οποιαδήποτε διαδικασία φυσικής αναγέννησης. Ακόμα και στην πυρκαγιά του Καλάμου, στο Καπανδρίτι, ένα πολύ μεγάλο κομμάτι θα έχει φυσική αναγέννηση». Εσείς τα λέγατε αυτά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Προφανώς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και είναι σωστά. Τα λέγατε όταν ήσασταν Υπουργός και είναι σωστά. Μα, είναι σωστά. Γιατί πρέπει να λέμε άλλα;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τα ίδια λέω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί δεν τα λέτε τώρα;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τα ίδια είπα στο Βήμα πριν από λίγο.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μα, δεν είπατε αυτά.

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επομένως, θα επιχειρήσω να κλείσω λίγο πιο συναινετικά κάνοντας μια, όμως, αναφορά σε κάτι το οποίο είπε ο κ. Ανδρουλάκης. Μιλήσατε για στοιχεία. Για οργανωμένους εμπρησμούς κανείς δεν μίλησε. Όμως, είναι βέβαιο –και αυτά είναι τα στοιχεία τα πρώτα τα οποία έχουμε αυτή τη στιγμή από το ανακριτικό της Πυροσβεστικής- ότι ένα μεγάλο κομμάτι των πυρκαγιών ευθύνονται, προέρχονται από ανθρώπινο χέρι είτε από αμέλεια είτε από πρόθεση. Υπάρχει όντως και ένα κομμάτι πυρκαγιών που προέρχεται από τον ΔΕΔΔΗΕ. Είναι σωστό αυτό το οποίο είπατε. Το μεγαλύτερο κομμάτι, όμως, αυτή τη στιγμή προέρχεται από ανθρώπινο χέρι.

Πρέπει να περιορίσουμε τη γενεσιουργό αιτία των πυρκαγιών, το πόσες φωτιές ξεκινούν, διότι αν ξεκινούν εκατό φωτιές και πιάσουμε τις ενενήντα πέντε, μένουν πέντε. Αν ξεκινήσουν τριακόσιες φωτιές, θα έχουν περισσότερες φωτιές στο τέλος. Αν ξεκινήσουν είκοσι φωτιές, θα είμαστε σε πολύ καλύτερη κατάσταση. Και εδώ -και θα καταθέσω στα Πρακτικά για να το δείτε, κύριε Ανδρουλάκη, μετά και όποιος ενδιαφέρεται- είναι ο πίνακας, όπως βγαίνει από το σύστημα Engage για όλες τις πυρκαγιές που ξεκίνησαν στην ανατολική Μακεδονία και στη Θράκη την ημέρα 21η Αυγούστου. Είναι εικοσιπέντε φωτιές. Θα το καταθέσω.

Δεν λέω πώς και γιατί ξεκίνησαν, διότι αυτή είναι η πραγματικότητα. Μπορεί να ήταν όλες από αμέλεια, από καλώδια, από έναν συνδυασμό. Δεν το ξέρω, δεν το ξέρω. Αυτή όμως ήταν η πραγματικότητα...

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Στην Αλεξανδρούπολη ήταν από κεραυνό…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν το ξέρουμε. Ούτε αυτό το ξέρουμε. Δεν επιβεβαιώνω. Προσοχή!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ήταν από κεραυνό…

**ΠΡΟΕΔΡΟΣ (Κωνσταντίνος Τασούλας):** Περιμένετε, θα απαντήσει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μιας και με ρωτάτε, η Αλεξανδρούπολη είχε δύο φωτιές. Η πρώτη φωτιά που ξεκίνησε στις πέντε το πρωί, η αρχική εκτίμηση ήταν ότι ξεκίνησε από κεραυνό. Εγώ δεν έχω αυτή την εικόνα αυτή τη στιγμή, με βάση τις πληροφορίες που έχω. Η δεύτερη φωτιά η οποία ξεκίνησε στη μέση του πουθενά, εκεί που δεν υπήρχε στύλος της ΔΕΗ, είναι κατά πάσα πιθανότητα φωτιά που ξεκίνησε από ανθρώπινο χέρι. Αν ξεκίνησε από αμέλεια ή από δόλο, δεν το γνωρίζουμε και δεν ξέρω αν θα το μάθουμε.

Αυτή ήταν η καταστροφική φωτιά. Αυτή ήταν η φωτιά που ξεκίνησε στο κέντρο της Δαδιάς, σε μια στιγμή που όλα τα μέσα ήταν απασχολημένα στο νότιο κομμάτι και ήταν η φωτιά που λόγω του γεγονότος ότι υπήρχε πάρα πολλή καύσιμη ύλη, επεκτάθηκε μέσα σε πέντε ώρες και έγινε μέγα fire σε πέντε ώρες. Λοιπόν αυτή η φωτιά, η κρίσιμη φωτιά δεν ξέρουμε πώς ξεκίνησε, αλλά σίγουρα δεν ξεκίνησε από τη ΔΕΗ και σίγουρα δεν ξεκίνησε από κεραυνό, γιατί δεν υπήρχαν κεραυνοί εκείνη την εποχή και δεν καταγράφηκαν. Αυτά γνωρίζουμε αυτή τη στιγμή.

Άρα εγώ δεν μίλησα για θεωρίες συνομωσίας, έδωσα, όμως, τα πραγματικά δεδομένα και ναι, γνωρίζουμε επίσης ότι η Δαδιά είναι πέρασμα παράνομων μεταναστών. Εγώ, λοιπόν, δεν στοχοποίησα κανέναν και προς Θεού, επειδή κάνατε μια αναφορά στα μειονοτικά χωριά, μη συγχέετε σε καμμία περίπτωση την παράνομη μετανάστευση με την πολιτική την οποία κάνουμε για τη μειονότητα στη Θράκη. Είναι λάθος, τελείως άστοχη αυτή η σύγκριση.

Οι μουσουλμάνοι συμπολίτες μας είναι Έλληνες πολίτες και κάποιες από τις φωτιές επηρέασαν μειονοτικά χωριά και οι άνθρωποι ήταν εκεί και «έβαλαν πλάτη» μαζί με την Πυροσβεστική. Δεν ξεχωρίζουμε. Είναι δυνατό να αφήνονται τέτοια υπονοούμενα ότι μπορεί να ξεχωρίσουμε ή να υπάρχουν πυρκαγιές που να υποκινούνται για τέτοιους λόγους; Μακριά από εμάς οποιαδήποτε τέτοια θεωρία και είναι λάθος να ακούγονται αυτά στο Κοινοβούλιο.

Δύο καταληκτικές παρατηρήσεις, κύριε Πρόεδρε. Πρώτον για αυτά τα οποία είπε ο κ. Φάμελλος. Δώσατε στατιστικά στοιχεία τα οποία επιβεβαίωσαν πλήρως αυτό που είπα. Τι είπατε δηλαδή; Ότι πράγματι το 2021 είμαστε πολύ πάνω από το μέσο όρο και η Πορτογαλία είναι πολύ κάτω από το μέσο όρο. Ο μέσος όρος της Πορτογαλίας, όμως, δέκα χρόνια είναι πολύ υψηλότερος από την Ελλάδα. Και σας ρωτώ εγώ, τι προτιμάτε να έχετε κακό μέσο όρο ή μια κακή χρονιά; Για πείτε μου. Τι προτιμάτε; Να έχετε κακό μέσο όρο, άρα να υπάρχει δηλαδή μια δεκαετία κακή ή να έχουμε μία ή δύο κακές χρονιές;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είναι προφανές ότι πρέπει να μειώνουμε τις…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προφανώς. Το καλύτερο είναι να μην έχουμε καμμία κακή χρονιά, αλλά όπως σας είπα…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Πρέπει να μειώνουμε…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι. Προφανώς και αυτό θα θέλαμε. Η διαφορά ποια είναι; Θα το ξαναπώ για μία τελευταία φορά μπας και γίνει αντιληπτό. Άλλες οι πραγματικότητες πριν από δέκα, δεκαπέντε χρόνια και άλλες σήμερα. Εκεί υπεισέρχεται η κλιματική κρίση. Τα μεσογειακά δάση καίγονταν, καίγονται και θα καίγονται. Εσείς το λέγατε. Είναι μέρος της διαδικασίας της φυσικής αναγέννησης. Δεν σας ακούω να το λέτε τώρα. Το λέγατε ως Υπουργός και είχατε δίκιο. Λοιπόν αυτό το οποίο αλλάζει αυτή τη στιγμή…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Το είπα σήμερα από το Βήμα…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτό το οποίο αλλάζει και μας υποχρεώνει -θα το ξαναπώ, αυτά είπα στην πρωτολογία μου- να γίνουμε καλύτεροι -πρέπει να γίνουμε καλύτεροι- είναι ακριβώς ότι οι μέγα φωτιές οι οποίες γίνονται πιο συχνές απαιτούν μία διαφορετική αντιμετώπιση. Γι’ αυτή αγωνιζόμαστε.

Θα επαναλάβω ότι οποιαδήποτε πρόταση κινείται σε αυτή την κατεύθυνση, εμείς είμαστε πάντα ανοιχτοί να την υιοθετήσουμε. Προφανώς και δεν μπορούμε να είμαστε ικανοποιημένοι και με αυτό το οποίο έγινε. Δεν είπαμε ποτέ αυτά τα οποία είπατε εσείς. Ήρθατε τώρα με γραμμένες ομιλίες να μας πείτε ότι πανηγυρίσαμε γι’ αυτά τα οποία έγιναν. Ουδέποτε πανηγυρίσαμε. Είπαμε ότι ήταν μια κακή χρονιά και ήρθα αμέσως στο Κοινοβούλιο να εξηγήσω τι έγινε.

Όμως, και πάλι να σταθώ σε αυτό τουλάχιστον, απευθυνόμενος στο τόξο του πολιτικού ορθολογισμού. Μπορούμε να διαφωνούμε, μπορεί να έχουμε άλλες προσεγγίσεις, αν και δεν καταλαβαίνω ποια είναι η πρόοδος και η συντήρηση στην αντιμετώπιση της πυρκαγιάς.

Δυσκολεύομαι λίγο, κύριε Φάμελλε, να αντιληφθώ αυτή τη γέφυρα την οποία κάνατε στην καταληκτική σας ομιλία, αλλά τουλάχιστον έχουμε ένα χρέος τα τρία κόμματα να απομονώσουμε τις φωνές του απόλυτου ανορθολογισμού, που το μόνο το οποίο κάνουν είναι να ψεκάζουν στην κυριολεξία την κοινή γνώμη με θεωρίες συνωμοσίας και όχι απλά να μην αναβαθμίζουν το επίπεδο του πολιτικού διαλόγου, αλλά δυστυχώς ολοένα και περισσότερο να γκρεμίζουν την εμπιστοσύνη των πολιτών προς την πολιτική.

Εγώ θα απαντώ σε αυτά, να το γνωρίζετε. Θα απαντώ πάντα. Δεν πρόκειται να τα αφήσουμε αυτά να περάσουν έτσι. Θα γνωρίζετε πολύ καλά ότι δεν θα έχετε το προνόμιο, κύριε Βελόπουλε, του μονολόγου, όταν λέτε αυτές τις σαχλαμάρες τις οποίες ακούσαμε σήμερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Καλείται τώρα για τη δευτερολογία του ο κ. Κυριάκος Βελόπουλος, Πρόεδρος της Κοινοβουλευτικής Ομάδας Ελληνική Λύση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Τα έχει μπερδέψει ο Πρωθυπουργός της χώρας. Για να απαντήσεις σε κάποιον πρέπει να μείνεις εδώ. Δυστυχώς ο Πρωθυπουργός και προηγουμένως, αλλά και τώρα έφυγε από το ελληνικό Κοινοβούλιο.

**ΣΤΑΥΡΟΣ ΚΑΛΑΦΑΤΗΣ:** Είναι οι Υπουργοί εδώ…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Απαντώ στον Πρωθυπουργό, δεν απαντώ σε σας, κύριε Καλαφάτη.

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε στην ουσία.

Αφού θέλει απαντήσεις ο Πρωθυπουργός…

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, μισό λεπτό για να αποχωρήσουν, για να μην υπάρχει αυτή η βαβούρα. Παρακαλώ όσοι θέλουν να αποχωρήσουν προσωρινά, να το επισπεύσουν.

Συγγνώμη, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ.

Λοιπόν πάμε στον Πρωθυπουργό τώρα. Ξέρετε τι καθιστά έναν άνθρωπο επικίνδυνο; Η άγνοια. Δυστυχώς ο Πρωθυπουργός -θα το πω, δεν θα πω για τις σαχλαμάρες- και θα του επιστρέψω, λοιπόν, τη λέξη «σαχλαμάρες» και θα του πω ότι και σαχλαμάρες λέει και ψέματα λέει και ψεύτης είναι!

(Χειροκροτήματα από την πτέρυγα της Ελληνικής Λύσης)

Δημοσιεύματα λοιπόν από το «ΠΡΩΤΟ ΘΕΜΑ». «Οι φωτιές στην Πάρνηθα έσβησαν με επιβραδυντικό υλικό». Δεν το λέω εγώ. Να πείτε, λοιπόν, στον «ψεκασμένο» Πρωθυπουργό σας -γιατί περί ψεκασμένου πρόκειται- ότι δεν θα λέει ψέματα εδώ μέσα και δεν θα υβρίζει κανέναν πολιτικό του αντίπαλο. Κανέναν! Δεν επιτρέπω σε κανέναν -έχω εργαστεί από μικρό παιδί- σε κανέναν πορφυρογέννητο να λοιδορεί την πολιτική μου αξιοπρέπεια και μάλιστα να λέει ψέματα συνειδητά.

(Χειροκροτήματα από την πτέρυγα της Ελληνικής Λύσης)

Τον αποκαλώ, λοιπόν, ψεύτη.

Πάμε και στην ουσία παρακάτω. Από το «ΠΡΩΤΟ ΘΕΜΑ»: «Ελικόπτερο την ώρα της φωτιάς της Πάρνηθας. Κόκκινο επιβραδυντικό υλικό».

Ντρέπομαι πραγματικά για έναν τέτοιο Πρωθυπουργό. Ντρέπομαι γιατί δεν κάθισε εδώ να απαντήσει.

Έχω και άλλα τώρα. Αφού το πήγε επί προσωπικού, θα μιλήσουμε προσωπικά τώρα. Ο Πρωθυπουργός προκαλεί θλίψη με την παρουσία του για ακόμη έναν λόγο. Είναι και άσχετος! Μπέρδεψε το αφροποιητικό υγρό που αναμειγνύεται με το νερό στα Καναντέρ με το επιβραδυντικό υγρό που παίρνουν άλλα αεροσκάφη. Και αυτό το κάνουν μόνο τα C-130, πείτε στον Πρωθυπουργό που είναι άσχετος. Δεν το κάνουν άλλα αεροσκάφη. Γιατί δεν μπορούμε να έχουμε στα C-130 το ειδικό υγρό; Γιατί επί τέσσερα χρόνια έχετε αφήσει δέκα C-130 να μην πετούν! Γι’ αυτό.

(Χειροκροτήματα από την πτέρυγα της Ελληνικής Λύσης)

Αυτοί είστε, και επικίνδυνοι και άσχετοι και με έπαρση και με αλαζονεία και κυρίως προβληματικοί ως την προσωπικότητά σας. Ντρέπομαι, ντρέπομαι πραγματικά. Προσπερνώ και τα υπόλοιπα.

Έλεγε ένας σοφός ότι αν μιλήσεις σοφά σ’ έναν ανόητο, θα σε περάσει για τρελό. Λοιπόν αυτό έκανε ο Πρωθυπουργός και άρχισε τη φασίζουσα λογική. Τσουβαλιάζει όλες τις απόψεις σε ένα τσουβάλι για να μιλάει με τους εύκολους, γιατί θεωρεί εύκολη αντιπολίτευση τους άλλους.

Κοιτάξτε, κύριοι συνάδελφοι της Νέας Δημοκρατίας. Με την Ελληνική Λύση δεν θα παίζει κανένας. Και όταν λέω κανένας, κανένας.

(Χειροκροτήματα από την πτέρυγα της Ελληνικής Λύσης)

Παίξτε με τους άλλους, όχι με εμάς. Τελεία και παύλα.

Πάμε τώρα και στα υπόλοιπα, τα ανίδεα δήθεν του Πρωθυπουργού. Είναι επικίνδυνος και για άλλο λόγο. Είπε ο Πρωθυπουργός ότι ο νόμος επιτρέπει στα καμμένα να στήνονται ανεμογεννήτριες. Έτσι δεν είπε ο Πρωθυπουργός μας; Ωραία, πείτε του Πρωθυπουργού, λοιπόν, να πάει στον Όλυμπο πάνω στο δάσος, να περάσει ανεμοπτερύγιο εκατόν είκοσι μέτρων. Δεν θα μπορέσει ποτέ, γιατί ο δρόμος δεν είναι επτά μέτρα και οκτώ μέτρα, είναι τρία μέτρα δρόμοι. Τι κάνει, λοιπόν, και υποχρεώνει ο νομοθέτης σωστά, αν και είναι λάθος ο νόμος με την απόφαση της κ. Σακελλαροπούλου; Το αντίδωρο της Σακελλαροπούλου για την τροπολογία - απόφαση του Σ.τ.Ε. ήταν η Προεδρία της Δημοκρατίας. Τα ξεχάσαμε;

(Χειροκροτήματα από την πτέρυγα της Ελληνικής Λύσης)

Πήρε αντίδωρο γιατί οι ολιγάρχες σας ήθελαν από τότε να στήσουν ανεμογεννήτριες. Έχω να σας πω πολλά σήμερα, αφού πήγε επί προσωπικού η κουβέντα.

Πάμε, λοιπόν. Για να ανέβουν εκατόν σαράντα μέτρα πτερύγια επάνω, λέει το Πανεπιστήμιο Ιωαννίνων, χρειάζεται διάνοιξη δεκαοκτώ με είκοσι μέτρα. Πώς θα περάσει από εκεί; Τι λέει ο νομοθέτης; Είναι υποχρεωμένος ο εργολάβος που θα ανεβάσει τα χίλια πεντακόσια μέτρα την ανεμογεννήτρια, να ξαναφτιάξει τον δρόμο από την αρχή, το δάσος από την αρχή, δηλαδή πάρα πολλά λεφτά.

Ε, λοιπόν, γι’ αυτό κάνατε έτσι τον νόμο, για να μην πληρώνει τίποτα ο ολιγάρχης και αν χρειαστεί, καίμε και το δάσος, βάζουμε και ανεμογεννήτριες. Αυτή είναι η αλήθεια και θα σας τη λέμε.

(Χειροκροτήματα από την πτέρυγα της Ελληνικής Λύσης)

Είπε ο Πρωθυπουργός τα υπόλοιπα κόμματα «υποκομματίδια». Ο πορφυρογέννητος που πραγματικά δεν έκανε ποτέ κάτι στη ζωή του, ο φιλοξενούμενος στη Νέα Δημοκρατία –δεν ανήκει στη Νέα Δημοκρατία, είναι φιλοξενούμενος ο Πρωθυπουργός- είπε για υποκομματίδια.

(Χειροκροτήματα από την πτέρυγα της Ελληνικής Λύσης)

Ε, λοιπόν, ακούστε, κύριοι της Νέας Δημοκρατίας. Εγώ δουλεύω από μικρό παιδί. Έφτιαξα με αίμα αυτό το κίνημα, αυτό το κόμμα, μόνος μου. Ούτε ολιγάρχη είχα από πίσω μου, ούτε ο πατέρας μου ήταν πλούσιος Μητσοτάκης. Ανθρακωρύχος ήταν. Ε, λοιπόν, αυτό το αίμα του πατέρα μου και των Ελλήνων δεν το ξεπουλά για πορφυρογέννητους ο Βελόπουλος.

Και κάτι τελευταίο: Ας κάνει ό,τι έκανε συγγενής του. Έκανε κόμμα και πήρε το 2,3. Τολμά; Εμείς είμαστε τέταρτη φορά στο ελληνικό Κοινοβούλιο, παρά τον πόλεμο που μας έκανε και θα είμαστε και πέμπτη και έκτη και έβδομη, θέλει - δεν θέλει.

(Χειροκροτήματα από την πτέρυγα της Ελληνικής Λύσης)

Άκουσα από τον κ. Ανδρουλάκη να λέει ότι είναι συνωμοσία να μιλάμε για εμπρησμούς. Πραγματικά απορώ με το πολιτικό προσωπικό της χώρας. Ξέχασε τη δήλωση Γιλμάζ; Ο Υπουργός Εξωτερικών της Τουρκίας είχε δηλώσει ότι αυτοί έβαζαν τις φωτιές στην Ελλάδα. Το ξέχασε και αυτό; Τα ξεχνάμε όλα ή μήπως επειδή είναι Τουρκία, κάποιοι δεν ενοχλούνται; Εμείς θα σας λέμε όλη την αλήθεια.

Είπε για τις ΜΚΟ ο Πρωθυπουργός. Τέσσερα χρόνια η Ελληνική Λύση τού λέει «έλεγξε τις ΜΚΟ, δες πού βρίσκουν τα λεφτά, δες τι λογαριασμούς έχουν, κλείσε επιτέλους μερικές» και σήμερα ήρθε να αποδώσει ευθύνες στις ΜΚΟ. Δηλαδή πραγματικά απορώ. Τετρακόσιες ΜΚΟ λειτουργούν στην Ελλάδα και δεν έχουμε κλείσει σχεδόν καμμία. Μία - δύο ελέγχονται, μου είπε ο κ. Μηταράκης. Ακόμα ελέγχονται. Το λέω αυτό ευθέως, δυστυχώς.

Έρχεται ο Πρωθυπουργός εδώ λέγοντας ψέματα γι’ ακόμη μια φορά και λέει ότι η λύση είναι να πάρει συνοριοφύλακες. Αυτό είπε ο Πρωθυπουργός. Η λύση είναι να πάρει συνοριοφύλακες; Πόσοι είναι νομικοί εδώ μέσα; Τι λέει η νομική επιστήμη γι’ αυτόν που μπαίνει παράνομα στην Ελλάδα; Επί τόπου παίρνει άσυλο. Τι να τους κάνω τους συνοριοφύλακες εγώ; Τι τους χρειάζεστε τους συνοριοφύλακες; Για να βολέψετε «δικά σας παιδάκια» πάλι; Για να πάρετε άλλους πέντε χιλιάδες νεοδημοκράτες; Για να έχετε άλλους είκοσι, τριάντα χιλιάδες σταυρούς; Δεν ντρέπεστε λίγο; Αφού με το που μπαίνει μέσα ο άλλος παίρνει άσυλο. Δεν χρειάζεται να κάνει κάτι. Τι να τον κάνω εγώ τον συνοριοφύλακα; Τι να φυλάξει; Τη Δαδιά που κάψατε από απρονοησία και αμέλεια; Τι να φυλάξει;

Πάμε και στο άλλο «παραμύθι» του Πρωθυπουργού. Κλιματική κρίση. Θα σας μιλήσω ως γνώστης της ιστορίας. Η δουλειά μου είναι και ιστορικός. Πάντα ο πλανήτης Γη είχε μεταβολές στο κλίμα, πάντα. Για όσους ξέρουν ιστορία, είναι ένα διαχρονικό φαινόμενο η άνοδος ή η πτώση της θερμοκρασίας στη Γη, γι’ αυτό και είχαμε τους κατακλυσμούς, Δευκαλίωνος, Ωγύγου –όσοι ξέρουν ιστορία αντιλαμβάνονται-, ακόμα και του Νώε, αν κάποιοι είστε χριστιανοί. Εμείς είμαστε.

Ακούστε, λοιπόν, το «παραμύθι». Πριν από δεκατέσσερις χιλιάδες χρόνια ακριβώς η μέση θερμοκρασία στον πλανήτη ανέβηκε έντεκα βαθμούς Κελσίου ή δεκαπέντε βαθμούς ξαφνικά, αναίτια, κανείς δεν ήξερε για ποιον λόγο. Ούτε οι πιγκουίνοι πέθαναν, ούτε οι πάγοι έλιωσαν ούτε πλημμύρισε, ούτε παραμύθια. Εγώ προσωπικά περιμένω ακόμα -πείτε του Πρωθυπουργού- από το 2002 να πλημμυρίσει επιτέλους η Γη, όπως έλεγαν οι επιστήμονές σας που λατρεύετε, για να μπορέσει να γίνει παραθαλάσσιο το σπίτι του πατέρα μου που είναι στο βουνό, μπας και το πουλήσω και πάρω χρήματα. Δηλαδή αυτή η τρύπα στο όζον τι έγινε; Έκλεισε μόνη της; Πώς έκλεισε η τρύπα στο όζον; Πείτε μου. Αυτό μας «ταΐζετε» χρόνια και αυτό κάνετε και τώρα.

Πάμε στα υπόλοιπα. Αυτά που σας λέω εγώ ας τα αντιστρέψει και ας τα απαντήσει ο Πρωθυπουργός, ο οποίος κάθε φορά που βλέπει Ελληνική Λύση, σαν να βλέπει ο έξω από δω το λιβάνι, εξαφανίζεται, ή σαν να βλέπει εν πάση περιπτώσει κάποιον που τον ενοχλεί πολύ. Ενοχλούμε, ναι, το αντιλαμβανόμαστε. Ύβρεις δεν δεχόμαστε.

Ξέρετε, κύριοι της Νέας Δημοκρατίας, κύριε Πρωθυπουργέ, ότι οι ρύποι που εκλύθηκαν από την καύση των δασών, όπως λέει το Πανεπιστήμιο Πατρών, ισοδυναμούν με τη χρήση 8,6 επτάκις εκατομμυρίων πλαστικών καλαμακίων που ο Πρωθυπουργός μάς είπε ότι κάνουν κακό στο περιβάλλον, που θα χρησιμοποιούσε ο ελληνικός λαός για 4,3 τρισεκατομμύρια χιλιετίες; Οι ρύποι που βγήκαν στην επιφάνεια και στην ατμόσφαιρα από τις πυρκαγιές είναι 8,6 επτάκις εκατομμύρια καλαμάκια για 4,3 τρισεκατομμύρια χιλιετίες. Εσείς κάνετε αγώνα για τον πλανήτη με το καλαμάκι. Έλα όμως που βγαίνει το Πανεπιστήμιο των Βρυξελλών και λέει ότι το χάρτινο καλαμάκι είναι επικίνδυνο για την υγεία. Έχει πέντε χιλιάδες χημικές ουσίες. Η έρευνα είναι στη διάθεση όποιου θέλει να του τη δώσω εγώ.

Ο Πρωθυπουργός μάς υποχρέωσε να πίνουμε από χάρτινο καλαμάκι πριν από μερικά χρόνια. Οι χημικές ουσίες που μπήκαν στον οργανισμό μου τι θα γίνουν τώρα; Πείτε μου εσείς. Βγαίνουν τα ευρωπαϊκά πανεπιστήμια ένα-ένα και λένε ότι είναι επικίνδυνο. Είναι όπως η ιστορία με τα εμβόλια. Δεν είχαν παρενέργειες, μια χαρά ήταν, με το πρώτο σώζεσαι, με το δεύτερο σώζεσαι, με το τρίτο σώζεσαι, με το τέταρτο σώζεσαι, με το πέμπτο σώζεσαι. Κάντε εμβόλια να σωθούμε. Ο Παγκόσμιος Οργανισμός Υγείας το λέει, ο ένας το λέει, οι γιατροί το λένε, οι επιστήμονες το λένε. Τα ίδια έλεγαν και για την οξικωδόνη. Τον Πρωθυπουργό, επειδή ανακάλυψε το «NETFLIX» τελευταία, τον πληροφορώ να πάει να δει την ταινία «Painkiller» όπου στην Αμερική πάλι ο Οργανισμός Φαρμάκων, πάλι οι γιατροί έλεγαν για ένα οπιούχο ναρκωτικό ότι είναι παυσίπονο και χιλιάδες άνθρωποι πέθαιναν, αλλά κανείς από τους επιστήμονες «δεν πλήρωσε τη νύφη».

Τα ίδια γίνονται και με την ασπαρτάμη τώρα κάθε μέρα. Και αφού είστε τόσο οικολόγοι, να μην πετάτε με αεροπλάνα. Οι πλούσιοι ολιγάρχες των Learjet να ξέρουν ότι τρεις τόνους καυσίμων χρειάζεται ένα Learjet, διακόσιες χιλιάδες αεροπλάνα πετούν στον πλανήτη κάθε μέρα, αλλά μας φταίει όταν πέρδεται η αγελάδα. Όταν πέρδεται η αγελάδα, φταίει, αλλά όταν πέρδεται το αεροσκάφος, δεν φταίει. Αυτό δεν είναι κοινωνία. Αυτό είναι κοινωνία μάζας, γιατί αυτή την κοινωνία θέλει ο Πρωθυπουργός.

Πάμε και στο άλλο, το ηφαίστειο Πινατούμπο, «CBS», δελτίο ειδήσεων. Σε μία μόνο έκρηξη απελευθέρωσε είκοσι εκατομμύρια τόνους διοξειδίου, δηλαδή περισσότερο διοξείδιο απ’ αυτό που έχουν παράξει όλα τα αυτοκίνητα όλα τα χρόνια. Μία έκρηξη ηφαιστείου. Θα βάλουμε τον Πρωθυπουργό να κλείσει το ηφαίστειο, όπως «έκλεισε» τα καλαμάκια. Έτσι θα πολεμήσει ο ίδιος την κλιματική κρίση, έτσι λέει ο ίδιος. Δεν είναι η κλιματική κρίση, είναι η μεγάλη «μπίζνα» των κολλητών του Πρωθυπουργού, των φίλων του, η «ΓΕΚ-ΤΕΡΝΑ», ο Μυτιληναίος, ο Βαρδινογιάννης, ο Κοπελούζος και όλα αυτά τα περίεργα επιχειρηματικά trust που υπηρετεί ο ίδιος. Αυτός είναι ο Πρωθυπουργός.

(Χειροκροτήματα από την πτέρυγα της Ελληνικής Λύσης)

Έχω μπροστά μου τη Μαρία Καραμανώφ, Αντιπρόεδρο του Σ.τ.Ε.. Το λέει ορθά-κοφτά για τις ανεμογεννήτριες η κυρία αυτή. Λέει ότι περιέργως έγινε η διόρθωση του νόμου, περιέργως. Πάμε, όμως, και στην ουσία. Θέλετε μελέτες για τη ζημιά που κάνουν οι ανεμογεννήτριες, κύριε Πρωθυπουργέ; Σας τις δίνω τώρα, Πανεπιστήμιο Ιωαννίνων, και διαβάζω κεντρικές ιδέες.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Για μία ανεμογεννήτρια 3 MW απαιτούνται χίλιοι διακόσιοι τόνοι τσιμέντου, τριάντα πέντε τόνοι χάλυβα, μέταλλα, ψευδάργυρος, 4,7 τόνοι χαλκός, τρεις τόνοι αλουμίνιο, εξακόσια τριάντα έξι κιλά σπάνιες γαίες, κοβάλτιο, πλαστικά με ρητίνες, απαιτείται επεξεργασία ενός τόνου σπάνιων γαιών με θειικό και υδροχλωρικό οξύ. Το μείγμα αυτό διαλύεται στη Γη. Ως αποτέλεσμα δημιουργούνται τετρακόσια είκοσι κυβικά πόδια τοξικών αερίων, δύο χιλιάδες κυβικά πόδια όξινα λύματα, ένας τόνος ραδιενεργών αποβλήτων, τα οποία στέλνονται στη Γη. Επίσης, χρησιμοποιείται εξαφθοριούχο θείο, πολύ ισχυρό ψυκτικό, είκοσι τρεις φορές πιο ισχυρό και επικίνδυνο από το διοξείδιο του άνθρακα. Κάθε ανεμογεννήτρια 3 MW στοιχίζει 7.000.000 ευρώ».

Λέω το εξής: Τόσα τοξικά μέταλλα, τόση ρύπανση θα μείνουν στη Γη, δεν φεύγουν από εδώ αυτά. Είναι «μπίζνα»; Ναι, αλλά πάνω απ’ όλα για εμάς είναι το περιβάλλον, είναι η φύση, είναι ο άνθρωπος, είναι εκεί που θέλουμε να ζήσουμε και όχι με μια ανεμογεννήτρια ο καθένας στο κεφάλι.

(Χειροκροτήματα από την πτέρυγα της Ελληνικής Λύσης)

Αν θέλει ανεμογεννήτριες ο Πρωθυπουργός, να τις βάλει στα Χανιά, στο σπίτι του μέσα, να τις βάλει στα Χανιά ο ίδιος προσωπικά.

(Χειροκροτήματα από την πτέρυγα της Ελληνικής Λύσης)

Προσωπικά τον Πρωθυπουργό εγώ -θα το πω ευθέως- δεν τον εμπιστευόμουν ποτέ. Προσπαθούσα να σεβαστώ την ιδιότητα που φέρει. Κάθε φορά δεσμεύεται για κάτι εδώ. Κάθε φορά δεσμεύει, όμως, τους Έλληνες και στο τέλος αναιρεί και λέει «δεν πειράζει, λάθος έκανα, συγγνώμη».

Για εμάς δεν υπάρχουν αυτά. Απευθυνόμαστε σε όλους τους Έλληνες οι οποίοι σκέπτονται, οι οποίοι μπορούν και οραματίζονται, οι οποίοι μπορούν και αντιλαμβάνονται. Τι θέλετε, λοιπόν; Αυτούς τους ανθρώπους που συνειδητά, επικίνδυνα για την Ελλάδα και τους Έλληνες λένε ψέματα ή τη φωνή της λογικής, τη φωνή της αλήθειας, τη φωνή της ειλικρίνειας ημών των Ελλήνων; Διαλέξτε και επιλέξτε επιτέλους. Σας ξεγέλασε πολλές φορές. Μη σας ξεγελάσει ακόμα μία.

(Χειροκροτήματα από την πτέρυγα της Ελληνικής Λύσης)

Πάμε και στο επόμενο θέμα.

Θα ήθελα να ρωτήσω εδώ τον ΣΥΡΙΖΑ, αλλά «δεν», ως συνήθως. Αυτοί ψάχνουν Αρχηγό τώρα. Ανοίγουν το «κασελάκι» για να βγάλουν Αρχηγό. Ε, όταν ανοίξουν το «κασελάκι», θα είμαστε εδώ να τους συζητήσουμε.

Δεν καταλαβαίνω πραγματικά τη λογική τους. Είναι μια λογική πολύ περίεργη για τη δική μου άποψη.

Δεν είδα ποτέ γι’ αυτούς τους δύο ανθρώπους, που πριν δυο, τρεις μήνες χάθηκαν στους δρόμους της Εγνατίας οδού από διακινητές δουλεμπόρους που μετέφεραν παράνομα ανθρώπους, που πήγαιναν ανάποδα στο ρεύμα κυκλοφορίας, να ζητήσει κανείς Πρόεδρος κόμματος να κάνουμε ενός λεπτού σιγή εδώ μέσα.

Δεν ζήτησε κανείς από αυτούς μία συγγνώμη από τις οικογένειές τους.

Δεν ζήτησε ποτέ κάποιος και δεν μίλησε κανείς εδώ μέσα, πλην κάποιων φωτεινών εξαιρέσεων.

Αυτοί οι άνθρωποι θυσιάστηκαν, δολοφονήθηκαν -το τονίζω-, αλλά κάποιοι ενδιαφέρονται περισσότερο για τους ανθρώπους που έρχονται παράνομα στη χώρα, παρά για τους Έλληνες. Αυτή είναι η ποιοτική μας διαφορά. Εμείς λέμε: Πρώτα η Ελλάδα, πρώτα οι Έλληνες και μετά οτιδήποτε άλλο.

(Χειροκροτήματα από την πτέρυγα της Ελληνικής Λύσης)

Από την άλλη, να μιλάει και ο ΣΥΡΙΖΑ τώρα για νεκρούς, όταν έχει στην πλάτη του εκατόν δύο νεκρούς στο Μάτι και μια εξεταστική δεν έκαναν ποτέ για να δούμε ποιος έφταιγε, τι έφταιγε, είναι άλλη ιστορία. Εδώ και η Νέα Δημοκρατία έχει ευθύνη. Δεν δέχτηκε να κάνει εξεταστική επιτροπή, όπως και τα υπόλοιπα κόμματα, που ο Πρωθυπουργός σάς αποκάλεσε «υποκομματίδια». Ο Πρωθυπουργός της χώρας, ο ψεκασμένος Πρωθυπουργός της χώρας, λουσμένος από πάνω μέχρι κάτω με ψέματα, ο οποίος λέει ψέματα!

(Θόρυβος - διαμαρτυρίες από την πτέρυγα της Νέας Δημοκρατίας)

Θα απαντάμε με τον ίδιο τρόπο. Όταν μας προσβάλλουν, θα προσβάλλουμε και εμείς. Τέρμα η πλάκα με την Ελληνική Λύση!

**ΣΤΑΥΡΟΣ ΚΑΛΑΦΑΤΗΣ:** Έχεις χρησιμοποιήσει πέντε φορές επιθετικό προσδιορισμό. Δεν σε χαρακτήρισε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κάνω ό,τι θέλω. Όταν με αποκαλούν…

**ΠΡΟΕΔΡΟΣ (Κωνσταντίνος Τασούλας):** Κύριε Βελόπουλε, ένα λεπτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρακαλώ.

**ΠΡΟΕΔΡΟΣ (Κωνσταντίνος Τασούλας):** Κύριε Βελόπουλε, μόλις είπατε ότι προσβάλλετε. Δεν σας προσέβαλε και μάλιστα να το παραδεχθεί. Έκανε σοβαρή, αυστηρή, κριτική. Εσείς μόνος σας είπατε τώρα κάτι εξευτελιστικό για εσάς, ότι προσβάλλετε τον Πρωθυπουργό εν γνώσει σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άσε με να αυτομαστιγώνομαι.

**ΠΡΟΕΔΡΟΣ (Κωνσταντίνος Τασούλας):** Αυτό είναι παράπτωμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άσε με να αυτομαστιγώνομαι. Μην με διακόπτεις.

**ΠΡΟΕΔΡΟΣ (Κωνσταντίνος Τασούλας):** Εσείς μόνος σας είπατε ότι προσβάλλετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει.Είμαι σαν τους Ιρακινούς, τους Πακιστανούς που αυτομαστιγώνονται.

**ΠΡΟΕΔΡΟΣ (Κωνσταντίνος Τασούλας):** Σας παραδίδω στην κρίση του Σώματος και του ελληνικού λαού. Νομίζω πως πρέπει να καταλαβαίνετε και εσείς που παριστάνετε τον γνώστη της γλώσσας και της ιστορίας ότι είναι απαράδεκτη η συμπεριφορά σας, εξευτελιστική για πολιτικό Αρχηγό. Και μην πάτε τώρα να γλιτώσετε με εξυπνάδες.

(Χειροκροτήματα από την πτέρυγα της Νέας Δημοκρατίας)

Μόλις παραδεχτήκατε ότι παραβιάσατε τον Κανονισμό προσβάλλοντας τον Πρωθυπουργό, κάτι που απαγορεύεται από τον Κανονισμό της Βουλής.

Σας ανακαλώ, λοιπόν, στην τάξη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ για τις πληροφορίες.

**ΠΡΟΕΔΡΟΣ (Κωνσταντίνος Τασούλας):** Επειδή παριστάνετε και τον γνώστη της Ιστορίας, θα σας πω και κάτι άλλο: Πορφυρογέννητος είναι αυτός που γεννιέται στην πορφύρα. Ο Μητσοτάκης γεννήθηκε το ̓68 επί δικτατορίας. Δεν υπήρχε «πορφύρα», δηλαδή αξίωμα, για την οικογένεια Μητσοτάκη το 1968, γνώστη της Ιστορίας!

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μάλιστα. Από το Παρίσι όπου ήταν εξορία! Ευχαριστώ πολύ! Πάμε στην ουσία. Αφήστε το.

**ΠΡΟΕΔΡΟΣ (Κωνσταντίνος Τασούλας):** Αρκετά, κύριε Βελόπουλε, με το χαμηλότατο επίπεδό σας, που μόνος σας το παραδεχτήκατε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όταν μιλάς αφ’ υψηλού, αυτά λες. Και εγώ στο Παρίσι μεγάλωσα την επταετία, αλλά ο πατέρας ο δικός μου ανθρακωρύχος ήταν στο Έσεν. Δεν πειράζει.

Πάμε στην ουσία, λοιπόν.

Ήρθε εδώ, παραβίασε τον Κανονισμό, παραβίασε τη λειτουργία της Βουλής και έρχεται να μας πει εμάς ο κύριος Πρόεδρος της Βουλής ο οποίος ανέχτηκε την παραβίαση από τον Πρωθυπουργό να μιλήσει και να φύγει…

**ΠΡΟΕΔΡΟΣ (Κωνσταντίνος Τασούλας):** Μόνος σας παραδεχτήκατε ότι προσβάλατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επαναλαμβάνω: Παραβιάζετε συνεχώς τον Κανονισμό.

**ΠΡΟΕΔΡΟΣ (Κωνσταντίνος Τασούλας):** Μόνος σας παραδεχτήκατε το παράπτωμά σας και τώρα πάτε να το μπαλώσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δικαίωμά μου είναι να λέω αυτά που θέλω.

**ΠΡΟΕΔΡΟΣ (Κωνσταντίνος Τασούλας):** Αφήστε τα αυτά τώρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, γιατί εκνευρίζεστε; Τι πάθατε;

**ΠΡΟΕΔΡΟΣ (Κωνσταντίνος Τασούλας):** Δεν εκνευρίζομαι. Προσπαθώ να σας προφυλάξω ματαίως.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θέλω νταβαντζήδες ούτε προστάτες. Τι να κάνουμε τώρα; Δεν θέλω προστάτη. Έχω προστάτη τον Θεό, την Παναγία και τον ελληνικό λαό, όχι εσάς! Δεν σας θέλω. Τελειώνω εδώ.

(Χειροκροτήματα από την πτέρυγα της Ελληνικής Λύσης)

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θέλω προστάτες είπα.

**ΠΡΟΕΔΡΟΣ (Κωνσταντίνος Τασούλας):** Συνεχίστε και παρακαλώ να τηρηθεί ο χρόνος όπως έκαναν όλοι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επειδή ζήτησε προτάσεις ο Πρωθυπουργός και για να πέσουν και λίγο οι τόνοι θα καταθέσουμε τις προτάσεις μας. Τις έχουμε καταθέσει εγγράφως πολλές φορές, μάλλον δεν ήθελε ο Πρωθυπουργός να τις δει. Είναι η κεντρική ιδέα του προγράμματός μας. Την καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι προτάσεις μας είναι ένα ολόκληρο βιβλίο που το έχουμε δώσαμε και στα Πρακτικά της Βουλής. Είναι περίπου εκατόν είκοσι σελίδες. Δίνουμε την κεντρική ιδέα.

Και θα πω και κάτι για να επαινέσω και τον κύριο Πρόεδρο της Βουλής: Οι γνώσεις του στην ιστορία είναι πάρα πολύ καλές, αλλά εμείς θα ενοχλούμε έτσι κι αλλιώς το πολιτικό προσωπικό της χώρας και το σύστημα με τρόπο που πραγματικά δεν προσβάλαμε κανέναν μέχρι τώρα τέσσερα χρόνια.

Πραγματικά, όμως, η προσβολή του Πρωθυπουργού στην Ελληνική Λύση είναι συνεχής και αδιάλειπτη. Το έχει κάνει άπειρες φορές, έρχεται, μιλάει, φεύγει, ξαναμπαίνει, ξαναφεύγει, λες και η Βουλή είναι το σπίτι του και μπορεί να μπαινοβγαίνει. Η Βουλή είναι σπίτι όλων, είναι του ελληνικού λαού, ούτε του Πρωθυπουργού ούτε του Βελόπουλου και θα ακούει ο Πρωθυπουργός αυτά που του λένε οι πολιτικοί Αρχηγοί είτε του αρέσει είτε δεν του αρέσει.

(Χειροκροτήματα από την πτέρυγα της Ελληνικής Λύσης)

Τα περί «ψεκασμένων» και «σαχλαμαρών» του τα επιστρέφουμε γιατί πολύ απλά σας επαναλαμβάνω -το απέδειξα- ότι λέει ψέματα αυτός. Και επιβραδυντικό υγρό έπεσε εκεί και το λένε τα δικά του μέσα και κυρίως -θα το ξαναπώ ακόμα μια φορά- δυστυχώς είναι και λίγο άσχετος.

Ενοχλούμε, λοιπόν, γιατί παλεύουμε για την αλήθεια, για την ελληνική Ιστορία. Ενοχλούμε γιατί μας ενδιαφέρει το καλό της πατρίδος. Ενοχλούμε γιατί πυξίδα μας είναι η Ιστορία της Ελλάδος και η πραγματικότητα.

Και εδώ θα ρωτήσω κάτι άλλο την ελληνική κυβέρνηση: Γιατί η Ελλάδα τερματίζει τη σύμβαση; Είναι πολύ σημαντικό για να το περάσουμε έτσι το θέμα των TOR-M1 και των OSA. Για ποιον λόγο πέσαμε σε αυτή την περιδίνηση και δεν παίρνουμε τα απαραίτητα ανταλλακτικά, καθώς τον Μάρτιο λήγουν και δεν θα έχουμε αντιπυραυλική ομπρέλα; Κάνω έκκληση στην Κυβέρνηση ευγενικά: Βρείτε έναν τρόπο, είναι απαραίτητα οπλικά συστήματα και τα χρειαζόμαστε.

Κανένα κόμμα δεν μιλάει περιέργως γιατί η αμερικάνικη πρεσβεία μάλλον διαφωνεί. Κακώς διαφωνεί η αμερικανική πρεσβεία. Αν διαφωνεί, ας μας δώσει τα δικά της όπλα για να μπορούμε να είμαστε και εμείς με τη δική μας αντιπυραυλική ομπρέλα.

Βέβαια η βουλγαρική κυβέρνηση σέβεται τον λαό που την επέλεξε, κυρίες και κύριοι συνάδελφοι, ενημερώνει για την πρόθεσή της να στείλει στρατιωτικό εξοπλισμό στην Ουκρανία, αλλά θα τον πουλήσει. Όχι δωρεάν όπλα στην Ουκρανία, όχι τζάμπα! Οι Βούλγαροι θα στείλουν, αλλά με λεφτά, θα αποζημιωθούν.

Αυτές είναι οι διαφορές μας. Αυτά λέμε και ενοχλούμε και το σύστημα και το παρασύστημα και τις δυνάμεις που είναι πίσω από το σύστημα και αυτούς που προσπαθούν να δημιουργήσουν εντυπώσεις εναντίον της Ελληνικής Λύσης. Είμαστε με τη Δύση σύμμαχοι. Ναι. Είμαστε με τους Αμερικανούς σύμμαχοι. Ναι. Να κερδίζει, όμως, η χώρα μου κάτι. Αυτό είναι το σημαντικό. Και δεν θα διαβάσω το δημοσίευμα της γερμανικής «TAZ». Θα ενοχληθεί πάλι ο Πρόεδρος της Βουλής και δεν θέλω…

**ΠΡΟΕΔΡΟΣ (Κωνσταντίνος Τασούλας):** Ενοχλούμαι από την παραβίαση του χρόνου, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, αλλά τέσσερα λεπτά με διακόψατε.

**ΠΡΟΕΔΡΟΣ (Κωνσταντίνος Τασούλας):** Παρακαλώ ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τελειώνω τώρα.

Η Κυβέρνηση Μητσοτάκη είναι ένα διεφθαρμένο και ανελεύθερο καθεστώς. Ελέγχει τη δικαιοσύνη, το κράτος, το οργανωμένο έγκλημα και σχεδόν όλα τα ΜΜΕ. Ολόκληρη η Κυβέρνηση μαζί με επιχειρηματίες φίλους της μοιράζονται το δημόσιο χρήμα που προέρχεται από τους φόρους που πληρώνει ο λαός, αλλά και από τα κονδύλια της Ευρωπαϊκής Ενώσεως. Στην κατάταξη για την ελευθερία του τύπου βυθίστηκε στη θέση εκατόν επτά, κάτω από πολλές χώρες της Αφρικής -γερμανική εφημερίδα «TAZ»- η οποία πέρασε έτσι από τα ελληνικά μέσα γιατί δεν πρέπει να πειράξουμε τον Πρωθυπουργό, δεν πρέπει να ενοχλήσουμε και να ραγίσουμε να την εικόνα και το προφίλ του!

Εμείς δεν θέλουμε κανέναν πρωθυπουργό να πειράξουμε ούτε να ραγίσουμε το προφίλ του. Ξέρετε γιατί; Γιατί δεν υπάρχει προφίλ, είναι εικονική πραγματικότητα. Είναι κενό περιεχομένου το κυβερνητικό έργο. Είναι η αλήθεια. Είμαστε η φωνή της λογικής. Είμαστε η φωνή των Ελλήνων.

(Χειροκροτήματα από την πτέρυγα της Ελληνικής Λύσης)

Και εδώ πρέπει να πω ότι όσο κι αν επιχείρησαν να μας πιέσουν να μας εξαφανίσουν, παλέψαμε. Πάλεψαν και αυτοί. Απέτυχαν. Είμαστε όρθιοι, θα παραμείνουμε όρθιοι, δεν θα λυγίσουμε. Έβαλαν λυτούς και δεμένους να μας αφανίσουν. Έβαλαν το ΕΣΡ. Πρόστιμο 2 εκατομμύρια πρόστιμο. Είναι πάνω ο πρόεδρος. Δεν υπήρξε ποτέ στα χρονικά, στην ελληνική ιστορία, 2 εκατομμύρια πρόστιμο να πληρώνει ένας άνθρωπος! Το πληρώνω λίγο λίγο.

Με ενημέρωσαν, κύριε Πρόεδρε της Βουλής, που ενδιαφέρεστε, ότι με ψάχνει ο μεγάλος έφορος στο Έσεν και στο Ντίσελντορφ. Ακούστε: Με εντολή της ελληνικής κυβέρνησης -κάποιων εν πάση περιπτώσει- με ψάχνουν ακόμα και στη Γερμανία. Δεν θα βρείτε τίποτα. Ό,τι και να κάνετε, είμαστε καθαροί. Ό,τι και να δημιουργήσετε εναντίον μας θα είμαστε ξεκάθαροι. Είμαστε διαυγείς, κρυστάλλινοι. Ψάξτε όσο θέλετε. Είμαστε Έλληνες. Δεν έχω να πω τίποτα άλλο.

(Χειροκροτήματα από την πτέρυγα της Ελληνικής Λύσης)

Κλείνοντας, να πω το εξής: Όσο και αν θέλετε να μας τελειώσετε οικονομικά…

**ΠΡΟΕΔΡΟΣ (Κωνσταντίνος Τασούλας):** Αυτά τα είπατε. Τρίτη φορά το λέτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όσο και αν θέλει να με τελειώσει ο κ. Τασούλας, όχι ο ίδιος, η κυβέρνησή του, εμείς τους λέμε ένα πράγμα: Δεν τελειώνουμε με τίποτα. Είμαστε ατελείωτοι, ανεξάντλητοι και θα τελειώσουμε εμείς με τα ψέματα τα δικά σας.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Θέλω να ενημερώσω το Σώμα -και αυτό που θα πω τώρα, κύριε Βελόπουλε, αυξάνει τις ευθύνες σας- ότι μετά τις αλλαγές που είχαμε με τη διαγραφή Βουλευτών από το κόμμα του κ. Στίγκα άλλαξε η σειρά των κομμάτων και το κόμμα Ελληνική Λύση έχει περισσότερους Βουλευτές από το κόμμα «Σπαρτιάτες», που σημαίνει ότι στη Βουλή είστε το πέμπτο κόμμα. Αυτό αυξάνει τις ευθύνες σας και παρακαλώ αυτό να φανεί στην επόμενη ομιλία σας. Γιατί σήμερα -και θέλω να με ακούτε εμένα- μας απογοητεύσατε σφόδρα. Και δεν θέλω να σας απογοητεύσω -επειδή μιλάτε συνεχώς για το σύστημα- αλλά βρε, άνθρωπέ μου, για να μιλήσω σαν απλός άνθρωπος, πού το είδες το σύστημα; Τώρα προσπαθούμε να κάνουμε ένα σύστημα στη χώρα. Όλοι μιλάτε για το σύστημα. Πού το είδατε το σύστημα; Αυτή η χώρα προσπαθεί να γίνει σύστημα, παλεύει να αποκτήσει σύστημα, να βελτιωθεί. Τα έχετε βάλει όλοι με ένα σύστημα. Πού το είδατε το σύστημα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπορώ να απαντήσω;

**ΠΡΟΕΔΡΟΣ (Κωνσταντίνος Τασούλας):** Αφήστε τώρα. Εδώ προσπαθούμε να κάνουμε τη χώρα μια ευρωπαϊκή χώρα και όλοι τα έχετε βάλει με ένα σύστημα. Καταλαβαίνετε τώρα τι εννοώ.

Έληξε η δευτερολογία του κ. Βελόπουλου και τώρα καλείται ο κ. Δημήτριος Νατσιός, Πρόεδρος της Κοινοβουλευτικής Ομάδας της Νίκης, να λάβει τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, για τα περί κομματιδίων επειδή μας αρέσει να ερανιζόμαστε ευαγγελικές φράσεις θα λέγαμε για τον κύριο Πρωθυπουργό το ευαγγελικόν «έσονται οι έσχατοι πρώτοι και οι πρώτοι έσχατοι».

(Χειροκροτήματα από την πτέρυγα της Νίκης)

Συμβαίνουν και αυτά, και ο Θεός υπερηφάνοις αντιτάσσεται, ταπεινοίς δε δίδωσι χάριν. Φτάνει η αλαζονεία πλέον!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ)**

Ο Πρωθυπουργός εκτός των άλλων επιμένει και να κουνάει το δάχτυλο με στατιστικές. Όση έκταση κάηκε σε έναν νομό στην Ελλάδα, στον Νομό του Έβρου, κάηκε σε μια ολόκληρη χώρα, στην Ιταλία. Ας μετρήσετε και τα πουρνάρια μήπως η Ιταλία τελικά έχει καταστροφή και στην Ελλάδα όλα πάνε επιτελικώς καλά. Τουλάχιστον είμαστε βεβαιωμένα καλύτερα από τους Χαβανέζους! Το γεγονός ότι η Ελλάδα κατατάσσεται πρώτη μεταξύ είκοσι μεσογειακών χωρών σε καμένες εκτάσεις, ενώ αυτές οι χώρες διαθέτουν παρόμοιο κλίμα, καταδεικνύει ότι καμμία κλιματική κρίση δεν ευθύνεται για την καταστροφή μας και ότι η χώρα μας έχει γίνει έρμαιο σκοτεινών συμφερόντων που ασελγούν στην πατρίδα μας χωρίς αντίσταση. Και ακόμη το γεγονός ότι αυτές οι μεσογειακές χώρες διαθέτουν λιγότερους πυροσβέστες και λιγότερα μέσα κατάσβεσης από εμάς, αλλά επενδύουν στην πρόληψη και όχι στην καταστολή δείχνει αυτό το γεγονός ότι δυστυχώς πρέπει να ζοριστείτε για να ανακαλύψετε εκ νέου τον τροχό.

Η κλιματική κρίση, αγαπητοί μου, δεν ανάβει φωτιές από το πουθενά, δεν τοποθετεί εμπρηστικούς μηχανισμούς μέσα σε δάση και ερημιές, δεν προκαλεί επιλεκτική καταστροφή σε περιοχές υψηλής στρατηγικής σημασίας και στρατιωτικές βάσεις, δεν αφήνει τη χώρα απροστάτευτη στην αντιπυρική περίοδο, δεν αποψιλώνει τις δαπάνες για την πυρόσβεση, δεν αφήνει υποστελεχωμένες τις δασικές υπηρεσίες, δεν δημιουργεί γερασμένους στόλους επίγειων και εναέριων μέσων πυρόσβεσης, δεν επενδύει σε ενοικιαζόμενα μέσα πυρόσβεσης.

Ακούσαμε από τον Πρωθυπουργό ότι σήμερα εισάγουμε ξύλα και ότι υπάρχουν σκέψεις και σχέδιο για να κάνουμε τα δάση μας πιο παραγωγικά. Είναι φοβερό, στο μυαλό σας είναι πώς θα μετατρέψετε το δάσος σε ξυλεία. Χάθηκε ο συνεκτικός κρίκος με τη φύση και τον αντικαταστήσατε με τον συνεκτικό κρίκο του χρήματος.

Ο Πρωθυπουργός συνεχάρη τον αρμόδιο Υπουργό για την απόφαση να εκκενώσει το πανεπιστημιακό νοσοκομείο στην Αλεξανδρούπολη. Και κάπως έτσι γίναμε θεατές σπαρακτικών εικόνων με βαριά αρρώστους και νεογνά να μεταφέρονται σε επιβατηγό πλοίο που βαφτίστηκε σε ένα βράδυ σε περίπου πλωτό νοσοκομείο.

Στη Ρόδο ο Πρωθυπουργός βρήκε κατά τα λεγόμενά του μόνο το 10% της φωτιάς να είναι υπολογίσιμη και άξια αναφοράς. Εμείς είδαμε μια γιγαντιαία επιχείρηση εκκένωσης δεκαεννέα χιλιάδων ανθρώπων που θύμιζε απομάκρυνση άμαχου πληθυσμού από πεδίο μάχης και μνήμες από το προσφυγικό κύμα της Μικρασιατικής Καταστροφής. Τελικά φαίνεται κάποιος ζει σε άλλον πλανήτη: ή οι Ροδίτες ή ο Πρωθυπουργός.

Για άλλη μια χρονιά το μοναδικό σχέδιο αντιπυρικής προστασίας είναι η φυγομαχία του «112» και το κάνετε σημαία λέγοντας επί λέξει ότι δίπλα στη μεγάλη θλίψη για τα στρέμματα που χάσατε θα είστε υπερήφανοι για τις ζωές που σώσατε. Για να σώζετε ζωές και στο μέλλον σάς προτείνουμε μερικά εξίσου απλά πράγματα με το «112», όπως να διασφαλίσετε ότι τα τρένα δεν κινούνται ανάποδα στις γραμμές.

Συμπληρώσαμε πρόσφατα έξι μήνες από το θλιβερό δυστύχημα στα Τέμπη. Τα δάκρυα των οικογενειών δεν έχουν στεγνώσει και δυστυχώς δεν κουνιέται φύλλο στην απόδοση ευθυνών. Εκτός και αν στα Τέμπη αποδοθούν τελικώς ευθύνες σε κάποιο φαινόμενο κυκλικότητας ανάλογο με αυτό που μας σερβίρατε προ ολίγου για να εξηγήσετε την φετινή καταστροφή με τις πυρκαγιές. Πάντως το πρωτάθλημα στις θεωρίες συνωμοσίας σάς ανήκει αφού μάλλον δεν υπάρχει άλλος συνωμότης που παραμονεύει, εκτός από την κυκλικότητα. Ίσως να συνωμοτούν και οι βροχές του Μαΐου, αφού μας εξηγήσατε ότι ήταν απρόβλεπτη συγκυρία και -άκουσον άκουσον!- κατάρα οι βροχές, το να φυτρώσουν τόσα πολλά χορτάρια και να δημιουργήσουν καύσιμη ύλη.

Έχετε κηρύξει πόλεμο στην ύπαιθρο. Ο δημογραφικός μας μαρασμός ερημώνει την επαρχία και τις ακριτικές περιοχές. Κλείνετε εκατοντάδες σχολεία και οι γονείς αναρωτιούνται αν έχουν επόμενη μέρα στο πατρογονικό τους σπίτι. Αποσύρατε τον αγροφύλακα από τα δάση, αυτόν που ήξερε τα μονοπάτια, που φύλαγε τα χωράφια από τη λαθροσυγκομιδή, που προστάτευε τους κτηνοτρόφους από τη ζωοκλοπή, που ήταν ο φόβος και ο τρόμος του εμπρηστή.

Δεν υπάρχουν τοπικές κοινωνίες για να στηρίξουν τον φυσικό πλούτο του τόπου τους. Ατελείωτες εκτάσεις της πατρίδας μας παραδίδονται σε πάσης φύσεως συμφέροντα επειδή δεν υπάρχουν Έλληνες εκεί για να πονέσουν τον τόπο τους, να διαφυλάξουν την κληρονομιά τους, να επωφεληθούν από τις ευλογίες που μοιράζει απλόχερα η φύση. Αντί να κάνετε τα πάντα για να ξαναγεμίσετε την ύπαιθρο με ελληνόπουλα, υπογράφετε συμφωνίες με άλλες χώρες για να εισάγετε αλλοδαπούς εποχικούς εργάτες και ταυτόχρονα αφήνετε τα σύνορα αφύλακτα για να πλημμυρίζουν τα δάση μας με λαθραίους μετανάστες.

Αν και απών, κύριε Πρωθυπουργέ, ζητήσατε και λάβατε ισχυρή εντολή από τον ελληνικό λαό να προστατεύετε τη ζωή του και την περιουσία του, για να προστατεύετε τα δάση μας που αποτελούν πνεύμονα για τις πόλεις μας. Αλλά εσείς πήρατε την εντολή και την πήγατε διακοπές! Αφήσατε τη χώρα να γίνει κάρβουνο. Χιονίζει στάχτη σε όλη τη χώρα, μυρίζει καμένο παντού και εσείς τι κάνατε; Αυτό στο οποίο είστε άριστοι: επικοινωνία. Απολύσατε έναν Υπουργό σας επειδή πήγε διακοπές σε ένα νησί του Αιγαίου και έναν περιφερειάρχη που χόρεψε το «μερτικό του από τη χαρά», αλλά εσείς από τη στιγμή που ξέσπασαν οι φωτιές, εσείς που σαρώσατε όλη την επικράτεια κατά τη διάρκεια της προεκλογικής περιόδου για να συκοφαντείτε και τη Νίκη ήσασταν άφαντος. Επαναλαμβάνω: Άφαντος! Άλλων καίγονταν τα σπίτια και μαύριζε η ψυχή τους και εσείς καιγόσασταν και μαυρίζατε στις παραλίες.

Ήσασταν άφαντος για τον λαό της Μαγνησίας, άφαντος για τον λαό του Έβρου, άφαντος για τον λαό της Ρόδου, με δεδομένο ότι κατά τη διάρκεια της πρωθυπουργίας σας έχουν καεί σχεδόν, επαναλαμβάνουμε, τρία εκατομμύρια στρέμματα δάσους και από καταστροφικές φωτιές στην Εύβοια, στο λεκανοπέδιο Αττικής και αλλού, υπάρχουν πολύ συγκεκριμένες ευθύνες που βαρύνουν την Κυβέρνησή σας και σε θέματα πυροπροστασίας, και σε θέματα εθνικής ασφάλειας, και σε θέματα εθνικής αμύνης.

Σε θέματα πυροπροστασίας από πού να αρχίσουμε και πού να τελειώσουμε; Από την οικτρή εικόνα των ηρωικών πυροσβεστών μας, που αποστείλατε στη Ρόδο και δεν δεήσατε, δεν φροντίσατε να τους εξασφαλίσετε μια καμπίνα να αναπαυθούν, με συνέπεια να κοιμούνται κατάκοποι στο κατάστρωμα, στο πάτωμα των πλοίων; Έτσι τιμάτε τους ήρωες;

Από το γεγονός ότι υποχρεώνετε τους πυροσβέστες που έρχονται από τα Γιάννενα στον Έβρο να επιστρέφουν το βράδυ στα σπίτια τους στην Ήπειρο κάνοντας αυθημερόν χίλια διακόσια χιλιόμετρα στο σκοτάδι, επειδή δεν βρίσκονται καταλύματα στην περιοχή για να ξεκουραστούν οι άνθρωποι, οι ηρωικοί αυτοί άνθρωποι, χωρίς μάλιστα να υπάρχει πρόβλεψη και μέριμνα για διπλά πληρώματα οδηγών, πράγμα που θέτει σε κίνδυνο την οδική τους ασφάλεια; Έτσι τιμάτε τους ήρωες;

Από το γεγονός ότι πήγατε εσείς ο ίδιος, κύριε Πρωθυπουργέ, στη βάση των Καναντέρ στην Ελευσίνα και παραδεχθήκατε ότι τα αεροπλάνα που πετούν οι πιλότοι εμφανίζουν βλάβες; Και δύο ημέρες μετά δυστυχώς, δυστυχότατα, δύο ηρωικοί πιλότοι μας, γενναία παιδιά, γεμάτα αυταπάρνηση και φιλοπατρία, χάνουν τη ζωή τους στην προσπάθειά τους να προστατέψουν τον φυσικό πλούτο της χώρας μας και τις περιουσίες των Ελλήνων.

Και ερχόμαστε τώρα στα ζητήματα εθνικής άμυνας και εθνικής ασφάλειας. Να παραβλέψουμε το γεγονός, καθώς δεν συνδέεται με το θέμα της σημερινής συζήτησης, ότι καλέσατε τον πρόεδρο της Ουκρανίας, τον Ζελένσκι, να έρθει στην Ελλάδα για να του ανακοινώσετε πασιχαρής ότι θα εκπαιδεύουμε Ουκρανούς πιλότους που θα πετούν F-16 και θα εμπλέκονται σε αερομαχίες με Ρώσους.

Προσπερνούμε το γεγονός ότι εμπλέκετε πιο βαθιά την πατρίδα μας στον πόλεμο. Για χάρη ποιου όμως; Του Ζελένσκι, ο οποίος καταγγέλλεται ότι την ώρα που ο λαός του δοκιμάζεται αγοράζει βίλες εκατομμυρίων δολαρίων στην Αίγυπτο και οι Υπουργοί του οποίου καταγγέλλονται από διεθνή μέσα ότι υπεξαιρούν την ανθρωπιστική βοήθεια. Το προσπερνάμε.

Θα προσεγγίσουμε το θέμα με κλασικούς όρους πυροπροστασίας. Ασφαλώς και δεν είναι σύμπτωση, κύριε Πρωθυπουργέ, ότι έπιασαν φωτιές σε κρίσιμες στρατιωτικές εγκαταστάσεις, στη Νέα Αγχίαλο, και απειλήθηκαν αποθήκες πυρομαχικών -τις επισκεφθήκαμε κιόλας, τις είδαμε με τα μάτια μας- στον Άβαντα του Έβρου και στην ορεινή Ροδόπη.

Αλλά το ερώτημα που προκύπτει είναι το εξής: Ποιος είναι ο σχεδιασμός για την πυρασφάλεια σε τόσο κρίσιμες και σημαντικές στρατιωτικές εγκαταστάσεις; Διαβάσατε την επιστολή των στρατιωτικών από τον Έβρο, οι οποίοι αποκαλύπτουν ότι παραλίγο να καούν ζωντανοί και να καταστραφούν τα οχήματα που υπήρχαν στο στρατόπεδο, οι οποίοι απευθύνουν έκκληση να ανατεθεί η αρμοδιότητα της πυρασφάλειας στην Πυροσβεστική; Διαβάσατε την αποκάλυψή τους ότι κάλεσαν την πυροσβεστική υπηρεσία να πάει να σβήσει τη φωτιά σε κρίσιμες, εθνικής σημασίας στρατιωτικές εγκαταστάσεις και αυτή δεν εμφανίστηκε ποτέ;

Και επειδή διέρρευσαν οι εν λόγω στρατιωτικοί ότι ανατέθηκε στην Εθνική Υπηρεσία Πληροφοριών να διερευνήσει τα αίτια των πυρκαγιών στη Ρόδο, στην Αγχίαλο και στον Έβρο, έχετε κάτι να μας πείτε και να ενημερώσετε επιτέλους τον ελληνικό λαό; Διότι προφανώς η εμπλοκή της Εθνικής Υπηρεσίας Πληροφοριών σημαίνει πως έχετε κάποιες υποψίες ότι οι φωτιές δεν οφείλονται στη συνήθως ύποπτη κλιματική αλλαγή μόνον.

Και επειδή μιλάμε για τα εξωτερικά, υπάρχει ακόμη ένα θέμα που δεν συνδέεται βέβαια με την ατζέντα της σημερινής συζητήσεώς μας, αλλά πρέπει να ειπωθεί και να τεθεί: η δολοφονία του φιλάθλου στη Νέα Φιλαδέλφεια. Διέσχισαν ανενόχλητες ολόκληρη σχεδόν τη χώρα αφηνιασμένες συμμορίες νεοναζιστών Κροατών. Εσείς παραδόξως δεν τόλμησαν ποτέ δημοσίως -επαναλαμβάνω, ποτέ δημοσίως- να πείτε τη λέξη Κροατία και Κροάτες, κύριε Πρωθυπουργέ. Γιατί; Για να μην στεναχωρήσετε τον φίλο σας στο Ευρωπαϊκό Λαϊκό Κόμμα Κροάτη πρωθυπουργό, την συμμαχία του οποίου θα χρειαστείτε ενδεχομένως στο μέλλον για θέματα που αφορούν την ευρωπαϊκή κεντροδεξιά;

Στην περίπτωσή σας το περίφημο «μετά την απομάκρυνση από το ταμείο ουδέν λάθος αναγνωρίζεται» δεν ισχύει. Τώρα θα αρχίσει να αναγνωρίζεται. Και το λάθος είναι ότι δεν υπάρχει κράτος. Διαλύσατε την αστυνομία. Αφήνετε απροστάτευτες τις ένοπλες δυνάμεις στο έλεος εσωτερικών ανταγωνισμών και παρά ταύτα εσείς απλώς προεδρεύετε. Ο νους σας είναι πώς θα φακελώνετε τους Έλληνες με τις νέες ταυτότητες για να συνεχίσετε το έργο της χειραγώγησής τους με την αξιοποίηση των προσωπικών τους δεδομένων.

Και κάτι τελευταίο, επιλογικώς. Μας κατηγορήσετε προεκλογικώς όπου σταθήκατε για εργαλειοποίηση της πίστεως και επιστρατεύσατε και μια φράση η οποία έχει ξεχαστεί, ότι είμαστε «ντεμέκ χριστιανοί». Μάλιστα. Και σας είδαμε -καλά κάνατε βέβαια- να λιτανεύετε στην Τήνο τη θαυματουργή εικόνα της Παναγίας μας. Ευχόμαστε, μακάρι η Παναγία, το ρόδον τον αμάραντο της Ορθοδοξίας, να σας λυπηθεί, να σας ελεήσει, για το καλό της πατρίδας μας βέβαια.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας και πρώην Πρόεδρος της Βουλής των Ελλήνων κ. Ζωή Κωνσταντοπούλου για τη δική της δευτερολογία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Ο κ. Μητσοτάκης, ο κύριος Πρωθυπουργός, είπε ότι αν πιστεύουμε ότι μπορούν να καθαριστούν, κύριε Υπουργέ, και να διαφυλαχθούν εβδομήντα εκατομμύρια στρέμματα δάσους, αυτά δηλαδή που αποτελούν τον εθνικό μας πλούτο, είμαστε από άλλο πλανήτη. Εγώ θέλω να πιστεύω ότι όταν απαιτώ, κύριε Υπουργέ, πως ούτε ένα δέντρο από τα πολύτιμα δέντρα που έχουμε στα δάση και στις πόλεις, το αστικό πράσινο, δεν θα θυσιαστεί και δεν θα καταστραφεί δεν είμαι από άλλο πλανήτη.

Είμαι από την Ελλάδα, τη χώρα μας, που την ονειρεύομαι μια χώρα όπου οι άνθρωποι ευημερούν και χαίρονται το φυσικό περιβάλλον και όχι από μια χώρα του «πάμε κι όπου βγει», που οι άνθρωποι ακόμα και στα αστικά κέντρα αγωνιούν αν θα λάβουν μήνυμα «εκκενώστε», αγωνιούν αν θα φτάσει η φωτιά στο νοσοκομείο. Διότι τα καταφέρατε, ναι, να εκκενωθεί σε αστικό κέντρο, στην Αλεξανδρούπολη, νοσοκομείο και να γεννήσει η γυναίκα σε μέσο μεταφοράς.

Ονειρεύομαι τη χώρα μου μια χώρα που κάθε δάσος φυλάσσεται, σε κάθε δάσος υπάρχουν επαρκή πυροφυλάκια, για κάθε δάσος υπάρχουν επαρκείς μονάδες εποπτείας, περιπολίας, καθαρισμού, κατάσβεσης.

Μία χώρα στην οποία το περιβάλλον είναι ασφαλές τα ζώα, τα πουλιά, τα ελάφια, τα πτηνά, τα φυτά, τα οικοσυστήματα είναι ασφαλή. Και όχι, κύριε Κικίλια, που έχετε παραμείνει εδώ να κρατήσετε την κοινοβουλευτική τάξη σε μια άδεια Βουλή, αυτές οι επιδιώξεις και αυτή μου η αίσθηση ότι όλα αυτά όχι απλώς μπορείτε αλλά οφείλετε να τα κάνετε, δεν έρχονται από άλλο πλανήτη. Αντίθετα με ανησυχεί πάρα πολύ η αντίληψη μιας κυβέρνησης που λέει εξ αρχής ότι δεν μπορούμε εβδομήντα εκατομμύρια στρέμματα να τα φυλάξουμε. Δεν μπορούμε, αλίμονο!

Ξέρετε τι σημαίνει αυτό; Απλή αριθμητική όχι μαθηματικά, ούτε στατιστική. Εάν κάθε χρόνο καίγονται ενάμισι εκατομμύριο στρέμματα, όπως έγινε φέτος, σε σαράντα έξι χρόνια δεν θα έχει μείνει ούτε ένα δάσος, δεν θα έχει μείνει τίποτε. Με αυτή την αντίληψη οδηγείτε τη χώρα μας στην πλήρη οικολογική αποσύνθεση, στην πλήρη οικολογική καταστροφή. Και το κάνετε και το κάνει ο κύριος Πρωθυπουργός, που έφυγε γιατί είχε πιο σημαντική δουλειά να κάνει, κομπάζοντας ότι το αντίθετο θα ήταν από άλλο πλανήτη.

Άκουσα επιχειρήματα επί προσωπικού και δεν ζήτησα τον λόγο επί προσωπικού. Περίπου ο κ. Μητσοτάκης μου είπε: «Ποια είσαι εσύ; Δεν είσαι πολιτική Αρχηγός. Ποια είσαι; Είσαι δικηγόρος».

Ακούστε, κύριε Κικίλια, επειδή γνωριζόμαστε. Εγώ δεν φοράω άλλο καπέλο ως πολίτης, ως δικηγόρος, ως Βουλευτής, ως Αρχηγός κοινοβουλευτικού κόμματος που δεν επιτρέπω σε κανέναν να προσβάλλει ούτε τη νοημοσύνη των πολιτών που θυματοποιούνται και θυσιάζονται, ούτε βέβαια ανθρώπους εκλεγμένους και ένα κόμμα εκλεγμένο με τη βούληση του ελληνικού λαού.

Επειδή λοιπόν με ρώτησε ο κ. Μητσοτάκης «ποια είσαι εσύ;», είμαι εκείνη που στα δεκαεννιά μου πήγαινα στα πυροφυλάκια στην Πάρνηθα με τον ΕΔΑΣΑ και έκανα εθελοντική πυροπροστασία. Είμαι εκείνη που το 2018 μαζί με τον Βουλευτή μας Α΄ Αθηνών, τον Διαμαντή Καρανάσταση κατέθεσα μηνυτήρια αναφορά για το έγκλημα στο Μάτι, την οποία την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαι εκείνη η οποία συνέλεξα όλο το υλικό που αποδεικνύει τις πολιτικές, κυβερνητικές, υπηρεσιακές, αυτοδιοικητικές ευθύνες για το Μάτι και μαζί με τον Διαμαντή Καραναστάση καταθέσαμε συμπληρωματικό υπόμνημα με στοιχεία, το οποίο καταθέτω στα Πρακτικά, τον Οκτώβριο του 2018.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαι εκείνη η οποία ουδέποτε έγινα συνήγορος θυμάτων στη δίκη για το Μάτι. Αντίθετα με την -θα μου επιτρέψετε να πω- ανόητη προσέγγιση που εισφέρθηκε στο Κοινοβούλιο, δεν περίμενα πραγματικά να δω τον κ. Μητσοτάκη να υπερασπίζεται τόσο σθεναρά τον κ. Τσίπρα και τους υπαίτιους στο έγκλημα στο Μάτι.

Είμαι εκείνη, κύριε Κικίλια, η οποία το καλοκαίρι του 2022 πήγα μαζί με θύματα του Ματιού στον διορισμένο από την κυβέρνησή σας εισαγγελέα του Αρείου Πάγου, τον κ. Ντογιάκο και του ζήτησα να κάνει ενέργειες για να χαρακτηριστεί κακούργημα το έγκλημα στο Μάτι. Και δεν τις έκανε. Μολονότι η αυθόρμητη δήλωσή του ήταν ότι οι πρώτοι που θα έπρεπε να διωχθούν θα ήταν οι αστυνομικοί, τους οποίους η Κυβέρνησή σας ουσιαστικά αναβάθμισε.

Είμαι εκείνη η οποία κατέθετα επί τέσσερις ημέρες στο δικαστήριο που γίνεται για το έγκλημα στο Μάτι και δικάζεται ως πλημμέλημα και με δική σας ευθύνη, διότι δεν υπήρξε λογοδοσία. Ως Κυβέρνηση δεν φέρατε στη Βουλή αίτημα σύστασης προανακριτικής επιτροπής. Δεν φέρατε αίτημα σύστασης εξεταστικής επιτροπής. Δεν υπερασπιστήκαμε τα θύματα, ούτε τα αποζημιώσατε. Αντίθετα ως κυβέρνηση δώσατε εντολή στο Νομικό Συμβούλιο του Κράτους να υπερασπίζεται την διοίκηση Δούρου και την κυβέρνηση Τσίπρα. Και μέσα από την αυτοδιοικητική σας πορεία επίσης προσλάβατε δικηγόρους για να υπερασπίζονται ότι όλα καλώς καμωμένα στο Μάτι.

Άκουσα ότι ως δικηγόρος θα πρέπει να σέβομαι το τεκμήριο αθωότητας. Δεν το καταλάβατε ότι το δικό σας τεκμήριο αθωότητας σεβάστηκα -και το λέω και για σας κύριε Κικίλια και για τον κ. Μητσοτάκη- όταν σας έδωσα τη φωτογραφία για να δείτε ποιος σας ενημέρωσε για την Πάρνηθα, ότι είχατε δηλαδή δίπλα σας έναν από τους κύριους υπόλογους για το Μάτι και τον έχετε προαγάγει υπηρεσιακά και ετοιμάζεστε, όπως φημολογείται, να τον κάνετε και Αρχηγό της Πυροσβεστικής. Το δικό σας τεκμήριο αθωότητας σεβάστηκα δίνοντας σας την ευκαιρία να λάβετε γνώση στοιχείων που μπορεί να διαλάνθαναν της προσοχής σας, αλλά τελικώς με πείσατε ότι πέραν του τεκμηρίου αθωότητας υπάρχει μία κραυγαλέα βοώσα πολιτική και ποινική ενοχή.

Γιατί όχι απλώς γνωρίζετε ποιος είναι ο κ. Λάμπρης που τον αναβαθμίζετε, αλλά εμφανίστηκε ο Πρωθυπουργός έξαλλος να καταθέτει στη Βουλή τα επιχειρήματά του επίορκου και υπόλογου επιτελούς της πυροσβεστικής, λέγοντας μάλιστα ο κ. Πρωθυπουργός ότι ο καημένος, ο μοναδικός συντονιστής έφυγε γιατί του έμεναν δεκαπέντε λεπτά πτήσης. Η πραγματικότητα -ενημερώστε τον κύριο Πρωθυπουργό- είναι ότι ο κ. Λάμπρης οδήγησε το ελικόπτερο στην Ελευσίνα πολλά, πολλά χιλιόμετρα μακριά και όχι στο «Ελευθέριος Βενιζέλος» που θα προσγειωνόταν αν είχε έλλειψη καυσίμων. Και προσγειώθηκε έχοντας διακόσια δέκα λίτρα ακόμη διαθέσιμα καύσιμα. Είχε δηλαδή το ένα τρίτο του τάνκερ του γεμάτο και άλλα εβδομήντα επτά κιλά στο δευτερεύον τάνκερ. Αυτά είναι από στοιχεία τα οποία είναι επίσημα και κατατεθειμένα.

(Χειροκροτήματα από την πτέρυγα της Πλεύσης Ελευθερίας)

Αλλά αντιλαμβάνεται κανείς ότι όταν ακούει ο Πρωθυπουργός αυτό και αντί να πει: «Κυρία Κωνσταντοπούλου, δεν το γνώριζα, θα το ερευνήσω αυτό που μου λέτε», εμφανίζεται να τα γνωρίζει όλα πολύ καλά και να μετέρχεται τέτοιες αξιοθρήνητες δικαιολογίες, που μπορεί να τις μετέρχεται ένας κατηγορούμενος αλλά δεν μπορεί να τις μετέρχεται ένας πρωθυπουργός, τότε είναι ξεκάθαρο ότι αυτό το οποίο εξαρχής είπα στην Αίθουσα αυτή ότι δηλαδή το πρόβλημα είναι η ατιμωρησία και η διαφθορά, οι οποίες συνέχονται με την ακραία αναξιοκρατία, επιβεβαιώνεται απολύτως.

Κύριε Υπουργέ, μιας και δεν είναι ο Πρωθυπουργός εδώ, όλους όσοι ελέγχονται υπηρεσιακά, όλους όσοι απέτυχαν και οδήγησαν στην καταστροφή τους αναβαθμίσατε, τους προαγάγατε και τώρα ήρθατε να τους υπερασπιστείτε. Βάλατε τον Κολοκούρη Αρχηγό της Πυροσβεστικής και κάηκε η Εύβοια. Βάλατε τον Μπάλση στη Ρόδο και κάηκε η Ρόδος και ετοιμάζεστε τον Λάμπρη που πρέπει να τον ελέγξετε, να τον αναβαθμίσετε και έρχεστε να μας μιλήσετε για τεκμήρια αθωότητας.

Καταθέσαμε δέκα προτάσεις, γιατί ο Πρωθυπουργός είπε «καταθέστε μου προτάσεις». Και είπε ότι δεν τις άκουσε. Τις θεωρεί ιδέες. Είναι στα αλήθεια ιδέα η συγκρότηση δασοφυλακής και αγροφυλακής. Είναι ιδέα και όχι πρόταση η ενεργοποίηση των πυροφυλακίων; Είναι ιδέα το να αποτάξετε άμεσα τους επίορκους; Είναι ιδέα το να νομοθετήσετε την απόλυτη προστασία των καμένων δασών; Διότι όταν έχετε απελευθερώσει τις δραστηριότητες στα καμένα που το Σύνταγμα απαγορεύει κατά το 117 και όταν έχετε προαγάγει σε Πρόεδρο της Δημοκρατίας τη δικαστή που έκανε αυτή την υπηρεσία προς εκείνους οι οποίοι τρώνε τα δάση, τότε είναι ξεκάθαρο ότι δεν σας απασχολεί ούτε η αναδάσωση ούτε η προστασία των δασών.

Δεν είναι, βεβαίως, ιδέα η σύσταση εξεταστικής επιτροπής για όλες τις πυρκαγιές. Δεν είναι ιδέα, αλλά πρόταση το να αποτάξετε τους επιόρκους. Δεν είναι ιδέα η αύξηση του προϋπολογισμού της πολιτικής προστασίας στα πεδία της εξάρτησης, του εξοπλισμού, των αμοιβών, των επίγειων και εναέριων μέσων. Δεν είναι ιδέα η απαγόρευση του κυνηγιού, για να προστατευθούν τα απειλούμενα ζώα, πτηνά και είδη. Δεν είναι ιδέα η σύγκληση ακρόασης φορέων στη Βουλή. Είναι προτάσεις, στις οποίες ο Πρωθυπουργός δεν θέλησε να απαντήσει.

Απάντησε μόνο σε μία. Δεν την ανέφερα, θα την αναφέρω τώρα, γιατί είναι η μία στην οποία απάντησε και αυτή την οποία απέρριψε. Ήταν η πρότασή μας, η πρώτη, για τη μονιμοποίηση του προσωπικού των πυροσβεστών. Απάντησε ο Πρωθυπουργός ότι «Γιατί να τους μονιμοποιήσουμε; Αφού δεν τους έχουμε ανάγκη». Σε αυτούς, λοιπόν, που καλέσατε να χειροκροτούμε και εγώ προσωπικά υποκλίνομαι σε αυτό που κάνουν για όλους μας, αλλά δεν χειροκροτώ υποκριτικά, σε αυτούς, λοιπόν, τι τους επιφυλάσσετε; Και να ξεκαθαρίσουμε ποιοι είναι. Είναι οι δυόμισι χιλιάδες άνθρωποι που έχουν προσληφθεί ως εποχικοί, κύριε Κικίλια, από το 2019, από τη δική σας Κυβέρνηση, οι δυόμισι χιλιάδες άνθρωποι που καλύπτουν το ηλικιακό κενό από τα είκοσι τέσσερα μέχρι τα σαράντα επτά, γιατί δεν έχει η Πυροσβεστική δυναμικό σε αυτό το ηλικιακό πεδίο, γιατί δεν γίνονταν προσλήψεις επί μνημονίων. Τους επιφυλάσσετε να εργάζονται για έξι μήνες με 900 ευρώ, για τρεις μήνες με 450 ευρώ του Ταμείου Ανεργίας και για τρεις μήνες να είναι εντελώς άνεργοι.

Άρα αυτούς τους οποίους στέλνετε πρώτους στο πεδίο, γιατί θα ξέρετε ότι φτάνουν πρώτοι στο πεδίο με παλαιωμένα μέσα δεκαετίας ’80 και ’90 και ανακατασκευασμένα πυροσβεστικά μέσα του Στρατού, τα οποία μένουν επιτόπου και έχουν μείνει στις φωτιές, αυτούς τους επιφυλάσσετε να παίρνουν 562 ευρώ τον μήνα και τους λέτε «δεν θα σας προσλάβουμε, γιατί δεν σας χρειαζόμαστε».

Τελειώνει ο χρόνος μου, κύριε Πρόεδρε, οπότε δεν θα ζητήσω, παρά μόνο μια μικρή ανοχή ολοκλήρωσης, λιγότερο από λεπτό, λιγότερο από αυτό που αφαιρέθηκε με τις προηγούμενες παρεμβάσεις.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, μην έχετε πρόβλημα.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Πλεύσης Ελευθερίας):** Ευχαριστώ, κύριε Πρόεδρε.

Είναι, λοιπόν, αναμφίβολο ότι δεν επιδιώκετε πραγματικά να ενισχύσετε εκείνους οι οποίοι δίνουν τη μάχη στην πρώτη γραμμή με τους τρόπους τους οποίους περιέγραψα, με ληγμένες στολές μέχρι πέρυσι, με κρανάκια των εργοταξίων.

Είναι, επίσης, σαφές ότι δεν σας διακατέχει καμία θλίψη και συντριβή για τις ανθρώπινες ζωές που χάθηκαν, που σχεδόν παρασιωπήθηκαν σε αυτή εδώ την Αίθουσα. Ελπίζω να μην υιοθετείτε, κύριε Κικίλια, εσείς -δεν ξέρω ο κ. Μητσοτάκης- την άποψη που εκφωνήθηκε από τη δημόσια τηλεόραση ότι δεν μετράνε περίπου για ανθρώπινες ζωές οι ζωές των προσφύγων και των μεταναστών.

Κύριε Κικίλια που είστε παρών, θα καταθέσω για τα Πρακτικά -έχω πολλά για να καταθέσω, αλλά δεν θα τα καταθέσω τώρα, είναι εξάλλου και στα Πρακτικά της Βουλής- μόνο το κατεπείγον διάβημα που κατέθεσα την προηγούμενη εβδομάδα στην Εισαγγελέα του Αρείου Πάγου, ζητώντας της να παρέμβει για το διαχρονικό έγκλημα που διαπράττεται σε βάρος της χώρας και συνέχεται ακριβώς με τη διαρκή επιβράβευση ενεχομένων και επίορκων προσώπων, με τη διαρκή αναβάθμιση υπαιτίων για μεγάλες πυρκαγιές.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν διάβημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μιας και προσβληθήκατε όταν αναφέρθηκα στον κ. Παπαγεωργίου, αν τον θεωρείτε επιτυχημένο τον κ. Παπαγεωργίου, στον οποίο έχετε παραχωρήσει και ένα ταμείο μυστικών κονδυλίων, να τον κρατήσετε, κύριε Κικίλια, και να το πάρετε στην πλάτη σας. Επειδή έχω άλλη άποψη για εσάς, σας προτείνω να το επανεξετάσετε.

Σε κάθε περίπτωση, μας ζητήθηκαν προτάσεις. Καταθέσαμε προτάσεις. Απαντήσεις δεν πήραμε. Είδα έναν Πρωθυπουργό πραγματικά εκτός κοινοβουλευτικού πεδίου και εκτός κοινοβουλευτικού και θεσμικού ρόλου, έξαλλο να κάνει προσωπικές επιθέσεις και να προκαλεί, προφανώς επιδιώκοντας τον αντιπερισπασμό, τον αποπροσανατολισμό, την κλιμάκωση και την ένταση. Υποθέτω, είναι τόσο έξαλλος, κύριε Κικίλια, γιατί θεωρεί και πιστεύει και πρέπει να σας πούμε ότι τα έχετε κάνει όλα καλά. Όλα καλά τα έχετε κάνει. Μπράβο σας.

Εγώ είμαι με όλη την Ελλάδα που πιστεύει ότι δεν τα έχετε κάνει καλά. Πιστεύει ότι τα έχετε κάνει πραγματικά με τον χειρότερο τρόπο, με εγκληματικό τρόπο και δεν θα σταματήσω να σας το λέω και δεν θα σταματήσω να μιλώ, όποιες και αν είναι οι επιθέσεις και όποιας φύσεως και αν είναι οι επιθέσεις, γιατί είναι πολύ πιο ισχυρή η αγάπη μου για τους πολίτες και για τη χώρα μου, που την ονειρεύομαι αλλιώς και θα τη δούμε κάποια στιγμή αλλιώς.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Κωνσταντοπούλου.

Τον λόγο ζήτησε και έχει ο Υπουργός, ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ.

Δεν πρόκειται, προφανώς, να μακρηγορήσω μετά από κάτι παραπάνω από επτά ώρες που συνομιλούμε εδώ σε επίπεδο πολιτικών Αρχηγών.

Φυσικά, γνωρίζω την κυρία Πρόεδρο και εκείνη με γνωρίζει καλά. Θα ήθελα, λοιπόν, απλώς να περιοριστώ στα προφανή.

Πρώτον, ο κύριος Πρόεδρος της Κυβέρνησης στην πρωτολογία του με νηφαλιότητα, δομημένα, απάντησε στα καίρια ερωτήματα, τα οποία απασχολούν την κοινωνία σε ένα πολύ-πολύ δύσκολο καλοκαίρι που έχουμε περάσει. Και θεωρώ ότι απάντησε με τρόπο πειστικό ως προς όλους και σε καμία των περιπτώσεων δεν είχε διάθεση ούτε να αποκρύψει κάτι ούτε να μην ενημερώσει την Εθνική Αντιπροσωπεία. Άλλωστε, νομίζω ότι έχει και μια φυσική αστική ευγένεια, που δεν επιτρέπει να εκφεύγει απαντήσεων, αν και πολλές φορές έχει προκληθεί.

Δεύτερον, προφανώς θα απαντούσε ξανά στην κυρία Πρόεδρο, αν ήταν εδώ. Θα απαντήσω εγώ όμως -προφανώς όχι σε όλα αυτά τα οποία έθεσε η κυρία Πρόεδρος, γιατί χρειάζομαι μια ώρα τουλάχιστον, μια ολόκληρη συζήτηση για κάτι το οποίο είναι δομικό και καίριο- και είμαι σίγουρος ότι η κυρία Πρόεδρος θα καταλάβει, όπως θα καταλάβετε και όλοι σας.

Το Πυροσβεστικό Σώμα αποτελείται από δεκαέξι χιλιάδες πυροσβέστες και όπως σωστά είπε η κυρία Πρόεδρος, ο μέσος όρος ηλικίας είναι τα σαράντα επτάμισι έτη. Γίνονται προσπάθειες κάθε χρόνο να ενισχυθεί το Πυροσβεστικό Σώμα. Πέρυσι, με απόφαση του κυρίου Πρωθυπουργού, προσελήφθησαν πεντακόσιοι δασοκομάντος, δασοπυροσβέστες και ακόμα περισσότεροι φέτος, όπως ακούσατε.

Όλοι αυτοί οι άνθρωποι είναι ο «στρατός» μας, είναι οι άνθρωποι οι οποίοι προσπαθούν και επιχειρούν καθημερινά σε ένα πάρα πολύ δύσκολο καλοκαίρι, όπως αποδείχθηκε, σε εκατοντάδες δεκάδες πυρκαγιές.

Την επιχειρησιακή ευθύνη την έχουν ο Αρχηγός του Πυροσβεστικού Σώματος, ο υπαρχηγός, ο επιτελάρχης, οι διοικητές του ΕΣΚΕΔΙΚ και οι διοικητές των μονάδων, οι περιφερειάρχες συντονιστές μαζί με τους πυροσβέστες μας -και τους εποχικούς και τους εθελοντές και τους πενταετούς θητείας-, κυρία Πρόεδρε, σε όλη τη χώρα.

Το τεκμήριο της αθωότητας, επίσης, υπάρχει και το γνωρίζετε εσείς πολύ καλύτερα από εμένα. Αυτή είναι η φύση της δουλειάς σας. Προφανώς, εγώ πιστεύω -φαντάζομαι εξίσου και εσείς- ότι υπάρχει διαχωρισμός των εξουσιών: δικαστική, εκτελεστική και νομοθετική. Εδώ είμαστε η νομοθετική. Υπάρχει η εκτελεστική, η Κυβέρνηση και η δικαστική που οφείλει να κάνει τη δουλειά της.

Φαντάζομαι ότι ούτε εσείς διαφωνείτε στο προφανές. Οι άνθρωποι αυτοί δίνουν τη μάχη τους. Δεν είναι ένα ή δύο. Πολλοί και για διάφορες περιπτώσεις ενδεχομένως να μπορεί να κατηγορούνται και το τεκμήριο της αθωότητας είναι πολύ ισχυρό στο δικανικό μας σύστημα και καλώς υπάρχει. Και προφανώς όλοι αυτοί οι άνθρωποι, γυναίκες και άνδρες του Πυροσβεστικού Σώματος δίνουν ακόμα -δεν έχει τελειώσει και ας είναι τέλος Αυγούστου- μια πολύ πολύ σκληρή μάχη σε πολύ πολύ δύσκολες συνθήκες. Αυτό νομίζω ότι πρέπει να το σεβαστούμε όλοι.

Και θα σταματήσω εδώ, κύριε Πρόεδρε. Δεν θέλω να πω κάτι παραπάνω, παρά μόνο αυτό. Το τεκμήριο της αθωότητας ισχύει και υπάρχει για όλους. Αυτόκλητος εισαγγελέας δεν είναι κανένας. Μιλάμε για στελέχη εγνωσμένης αξίας. Είτε ήταν ή δεν ήταν όμως, για τον οποιοδήποτε ισχύει και υπάρχει.

Και πάντως, μέσα σε αυτή την προσπάθεια και μέσα στην τεράστια μάχη, αυτοί είναι οι άνθρωποί μας που μας προστατεύουν και όχι μόνο. Θέλω να εξάρω και να ευχαριστήσω και την Ελληνική Αστυνομία για όλη την προσπάθειά της, τις εκκενώσεις που έχει κάνει, τις Ένοπλες Δυνάμεις, το Λιμενικό, για τις εκκενώσεις επίσης και τη βοήθεια και τη στήριξη, πολίτες, εθελοντές και ανθρώπους των τοπικών κοινωνιών σε ένα καλοκαίρι που οι κλιματικές συνθήκες ήταν τέτοιες, μαζί με το ανθρώπινο χέρι δυστυχώς, ώστε έχουμε υποστεί αυτή την τεράστια πίεση. Νομίζω ότι κανείς μπορεί να σεβαστεί αυτό.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Κυρίες και κύριοι συνάδελφοι μετά και την ολοκλήρωση και των δευτερολογιών όλων των πολιτικών Αρχηγών των κοινοβουλευτικών κομμάτων, αλλά και την τριτολογία του Πρωθυπουργού, η οποία προηγήθηκε, λόγω του ραντεβού που είχε και της υποδοχής της Πρωθυπουργού της Ιταλίας ολοκληρώθηκε η συζήτηση σύμφωνα με την ειδική ημερήσια διάταξη.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 18.30΄ λύεται η συνεδρίαση για αύριο ημέρα Παρασκευή 1 Σεπτεμβρίου 2023 και ώρα 8.30΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**